
Mano motinai Madeline ir Nathanieliui 


1 SKYRIUS 


ANO TĖVAS — KARALIUS, KARALIŲ SŪNUS. KAIP DAUGUMA 

iš mūsų, kresnas ir petingas, sudėtas it jautis. Vedė 

mano motiną vos sulaukusią keturiolikos, žynei pri- 
siekus, kad ji vaisinga. Motina buvo derama pora - vienturtė, 
vadinasi, vyras paveldės jos tėvo turtus. 

Iki pat vedybų jis nesužinojo, kad ji kvailutė. Nuotakos tė- 
vas iki ceremonijos skrupulingai slėpė ją po šydu, o mano tėvas 
neprieštaravo. Jei paaiškės, kad ji bjauri, visada apstu vergių ir 
patarnaujančių berniukų. Pasakota, kad galiausiai pakėlus šydą 
motina nusišypsojo. Taip visi suprato, kad jai trūksta vieno šulo. 
Nuotakos nesišypso. 

Gimusį mane, berniuką, tėvas išplėšė jai iš rankų ir perda- 
vė Žžindyvei. Pribuvėja iš gailesčio vietoj manęs pakišo motinai 
pagalvę. Toji ją apsikabino. Atrodo, nė nepastebėjo skirtumo. 

Manimi greitai nusivylė - buvau mažutis, smulkutis. Negrei- 
tas. Nestiprus. Nedainingas. Geriausia, ką buvo galima apie mane 
pasakyti - bent jau nepuolė ligos. Bendraamžius kankinę peršali- 
mai ir diegliai mane lenkė. Tačiau tėvui tai tik sukėlė įtarimų. Gal 
mane sukeitė, gal aš ne žmogus? Žvelgdamas į mane raukydavo- 
si. Jam dėbsant man imdavo drebėti rankos. O motina gerdama 
vyną apsilaistydavo. 

MAN PENKERI. Ateina tėvo eilė rengti žaidynes. Susirenka vyrai 
net iš Tesalijos ir Spartos, o mūsų lobynas lūžta nuo jų aukso. 
Šimtas tarnų dvidešimt dienų lygina lenktynių taką, renka nuo 
jo akmenis. Tėvas pasišovęs surengti puikiausias savo kartos 
žaidynes. 

Geriausiai menu bėgikus, jų riešuto spalvos kūnus, blizgan- 
čius nuo aliejaus, saulės nutviekstame take. Būryje mirga pe- 
tingi vyrai, bebarzdžiai jaunuoliai ir berniukai, visų blauzdos 
tvirtos, raumeningos it nulietos. 

Nudobia jautį, paskutiniai jo kraujo lašai varva į dulkes ir 
tamsius bronzos dubenis. Mirtis jį pakerta žaibiškai - geras 
ženklas žaidynėms. 

Bėgikai susirenka priešais pakylą, kur sėdime mudu su tėvu, 
supami dovanų laimėtojams. Auksinių taurių vynui maišyti, 
bronzinių trikojų, uosinių iečių brangiais geležiniais antgaliais. 
Tačiau svarbiausia dovana - mano rankose: ką tik nuskintų 
žalsvų lapų vainikas, kurį nykščiu nutryniau iki blizgesio. Tėvas 
davė jį man nenoromis. Raminasi, kad tik palaikysiu. 

Jauniausieji bėgs pirmi ir nenustygdami ant smėlio laukia žy- 
nio ženklo. Jie tik pradėjo sparčiai stypti, po stangria oda stirkso 
išsišovę kaulai. Tarp daugybės tamsių susitaršiusių viršugalvių į 
akis krinta vienas šviesus. Pasilenkiu, kad geriau matyčiau. Plau- 
kai spindi saulėje it medus, juose žėri auksinis karalaičio vainikas. 

Jis žemesnis už kitus ir vis dar vaikiškai putlus. Ilgi plaukai, 
surišti odiniu raišteliu, tviska ant nuogos įdegusios nugaros. 
Berniukas atsigręžia. Veidas vyriškai rimtas. 

Žyniui davus ženklą, jis šauna pro susispietusių vyresnių 
berniukų kūnus. Juda lengvai, rausvi kulnai švytruoja, tarsi ką 
lyžčiojantys liežuviai. Jis laimi. 

Spoksau, kaip tėvas paima vainiką nuo mano kelių ir uždeda 
laimėtojui; jo plaukai tokie šviesūs, kad lapai atrodo beveik juo- 
di. Ateina jo tėvas Pelėjas, šypsodamasis ir išdidus. Pelėjo kara- 
lystė mažesnė už mūsiškę, tačiau kalbama, kad jo žmona - deivė, 
o pavaldiniai jį myli. Tėvas pavydžiai jį stebi. Jo paties žmona 
paikšė, o sūnus lėtapėdis, negalintis lenktyniauti net su jauniau- 
siais berniukais. Jis atsigręžia į mane. 

— Toks turėtų būti sūnus. 

Mano rankos tokios tuščios be vainiko. Žiūriu, kaip karalius 
Pelėjas apkabina sūnų. Matau, kaip berniukas išmeta vainiką į 
orą ir vėl sugauna. Juokiasi, o veide švyti pergalė. 


DAUGIAU NE KAŽIN KĄ menu iš vaikystės, išskyrus padrikus 
vaizdus: soste besiraukantį tėvą, gražų mėgstamą žaislinį ark- 
liuką, motiną pakrantėje, žvelgiančią į Egėjo jūrą. Galiausiai 
menu, kaip jos malonumui svaidau akmenėlius „varlyte“, tekšt 
tekšt tekšt - šokčioja jie vandens paviršiumi. Rodos, jai patinka 
stebėti, kaip sklinda ratilai, kol vandens paviršius vėl tampa it 
stiklas. O gal patinka pati jūra. Smilkinyje šviečia baltas ruo- 
želis - randas, likęs nuo tada, kai tėvas trenkė kardo rankena. 
Kojų pirštai įsirausę slypi po smėliu. Stengiuosi jų neužkliudyti 
ieškodamas akmenėlių. Randu vieną ir sviedžiu. Džiaugiuosi, 
kad man sekasi. Tai vienintelis prisiminimas apie motiną, toks 
nuostabus, kad beveik neabejoju, jog išsigalvojau. Vargu ar tė- 
vas būtų leidęs mudviem - savo paikam sūnui ir dar paikesnei 
žmonai - būti vieniems. Be to, kur mes? Neatpažįstu pajūrio, 
kranto linijos. Praėjo daug laiko. 


2 SKYRIUS 


AN LIEPĖ EITI PAS KARALIŲ. MENU, NEKENČIAU 

žingsniuoti begaline sosto mene. Jos priešakyje pri- 

klaupiau ant akmeninių grindų. Kai kurių karalių 
rūmuose naujienas porinantys pasiuntiniai klūpodavo ant kili- 
mų. Mano tėvas nesiteikė tuo pasirūpinti. 

— Karaliaus Tindarėjo duktė pagaliau pasirengusi tekėti, — 
tarė jis. 

Žinojau tą vardą. Tindarėjas, Spartos karalius, valdė didžiu- 
les, derlingiausias pietines žemes, tokias, kokių troško mano tė- 
vas. Girdėjau ir apie jo dukterį - kalbėta, kad ji gražiausia mūsų 
kraštų moteris. Sklido gandai, kad jos motiną Ledą prievarta 
paėmė pats dievų valdovas Dzeusas, virtęs gulbinu. Po devynių 
mėnesių Leda pagimdė dvi poras dvynių: Klitaimnestrą ir Kas- 
torą, mirtingojo vyro vaikus, ir Helenę su Polideuku, spindin- 
čius dieviškus gulbiukus. Tačiau dievai garsėjo kaip prasti tėvai, 
todėl auginti juos visus teko Tindarėjui. 

Nieko neatsakiau tėvui. Tokie dalykai man nieko nereiškė. 

Tėvas garsiai atsikrenkštė tylioje menėje. 

— Ji praverstų mūsų šeimai. Keliauk ir paprašyk jos rankos. 

Menėje daugiau nieko nebuvo, todėl tik jo ausys išgirdo 
mano išgąstingą alsavimą. Vis dėlto puikiai žinojau, kad geriau 

apie savo nerimą nekalbėti. Tėvas žinojo, ką galėčiau pasakyti: 
man tik devyneri, esu neišvaizdus, neteikiantis vilčių, abejingas 
vedyboms. 

Išvykome kitą rytą, apsikrovę dovanomis ir maistu kelionei. 
Mus lydėjo dailiausiais šarvais apsitaisę kariai. Beveik nepame- 
nu kelionės - vykome sausuma, neįspūdingomis vietovėmis. 
Vilkstinės priekyje keliaujantis tėvas žarstė naujus paliepimus 
raštininkams ir pasiuntiniams, siunčiamiems visomis krypti- 
mis. Nuleidęs akis žiūrėjau į odines vadeles ir nykščiu lyginau jų 
paviršių. Nesupratau, ką čia veikiu. Nesuvokiau, kaip ir daugu- 
mos tėvo veiksmų. Asilas lingavo, ir aš lingavau kartu, džiaug- 
damasis bent tokia pramoga. 

Nebuvome pirmieji, atvykę pirštis Tindarėjo tvirtovėn. Ark- 
lidėse stovėjo daugybė žirgų ir mulų, visur zujo tarnai. Tėvas 
atrodė nepatenkintas mūsų sutiktuvėmis: mačiau, kaip mums 
skirtuose kambariuose susiraukęs lietė ugniakuro akmenį. Iš 
namų atsivežiau žaislą - arkliuką, kurio kojos galėjo judėti. Pa- 
kėliau vieną kanopą, tada kitą įsivaizduodamas, kad atjojau juo, 
ne asilu. Vienas karys manęs pagailėjo ir paskolino kauliukus. 
Ritinau juos ant grindų, kol iškrito abu šešetukai. 

Galiausiai atėjo diena, kai tėvas įsakė mane išmaudyti ir su- 
šukuoti. Liepė persivilkti tuniką, tada dar kartą persirengti. Pa- 
klusau, nors neįžvelgiau jokio auksu siuvinėtų violetinės ir pur- 
purinės tunikų skirtumo. Net negalėjau nuslėpti drebančių kelių. 
Tėvas, apžėlęs grėsminga juoda barzda, atrodė galingas ir rūstus. 
Jau paruošta stovėjo dovana Tindarėjui - kaldinta auksinė tau- 
rė, puošta Danajės istorija. Dzeusas suviliojo Danaję pasivertęs 
aukso lietumi, ir ji pagimdė jam Persėją, Gorgonės nugalėtoją, 
tik Herakliui nusileidžiantį didvyrį. Tėvas padavė taurę man. 

— Nepadaryk mums gėdos, - tarė. 

Didžiąją menę pirma išgirdau, negu pamačiau. Tarp akme- 
ninių sienų aidėjo daugybė balsų, tarškėjo taurės, žvangėjo šar- 
vai. Triukšmui sumažinti tarnai atidarė langus, ant visų sienų 
iškabino išties prabangius kilimus. Niekad nebuvau rūmuose 
matęs tiek vyrų. Ne vyrų, mintyse pasitaisiau. Karalių. 

Mus pakvietė priekin pasitarti ir pasodino ant suolų, už- 
dengtų jaučių odomis. Tarnai pasitraukė šalin į šešėlius. Tėvas 
pirštais įsikibo man apykaklę, įspėdamas nesimuistyti. 

Menėje tvyrojo grėsmė - gausybė karalaičių, karžygių ir 
karalių varžėsi dėl vieno laimikio, tačiau visi mokėjome dėtis 
išauklėti. Vienas po kito jaunuoliai prisistatė, puikuodamie- 
si Žvilgančiais plaukais, dailiu stotu ir prašmatniai dažytais 
drabužiais. Daugelis iš jų buvo dievų sūnūs ar anūkai. Apie 
kiekvieno žygius buvo sudėta viena ar dvi arba keletas dainų. 
Tindarėjas pasisveikino su kiekvienu, priėmė dovanas, krau- 
namas į šūsnį menės viduryje. Suteikė visiems žodį ir galimy- 
bę pasipiršti. 

Už mano tėvą vyresnis buvo tik žmogus, atėjus eilei prisista- 
tęs Filoktetu. 

— Heraklio draugas, - sušnabždėjo vyras šalia mūsų. 

Supratau jo žavėjimąsi. Heraklis buvo žymiausias iš didvy- 
rių, o Filoktetas - artimiausias ir vienintelis gyvas jo bend- 
ražygis. Pražilęs, stambiais, gyslotais ir mikliais lankininko 
pirštais. Ir iš tiesų po akimirkos jis pakėlė didžiausią, kokį esu 
regėjęs, lanką iš nublizginto kukmedžio, liūto kailiu aptraukta 
rankena. 

- Tai Heraklio lankas, - tarė Filoktetas. - Padovanojo man 
mirdamas. 

Mūsų krašte lankas pašaipiai vadintas bailių ginklu. Tačiau 
šio lanko niekas nebūtų galėjęs taip pavadinti; pagalvojus, ko- 
kios jėgos reikia jam įtempti, visiems gniaužė kvapą. 

Tada prisistatė kitas vyras dažytomis it moters akimis: 

— Idomenėjas, Kretos karalius. 

Jis buvo lieknas, o ilgi plaukai atsistojus nuvilnijo iki lie- 
mens. Jis įteikė retą geležinį dviašmenį kirvį. 

— Mano tautos simbolis. 

Jo judesiai priminė šokėjus, kurie patiko mano motinai. 

Tada atėjo eilė Menelajui, Atrėjo sūnui, sėdinčiam prie ne- 
rangaus, į lokį panašaus brolio Agamemnono. Menelajo plau- 
kai buvo stulbinamai raudoni, tarsi iš žaizdro ištraukta bronza. 
Kūnas stiprus, kresnas, raumeningas ir energingas. Jis dovanojo 
prabangų dailiai dažytą audeklą. 

— Nors puošmenų Helenei nereikia, - šypsodamasis pridūrė. 
Tai buvo gražūs žodžiai. Norėjau ir aš pasakyti ką nors protin- 
go. Čia buvau vienintelis jaunesnis negu dvidešimties ir nebuvau 
dievų palikuonis. Galbūt šviesiaplaukis Pelėjo sūnus būtų puikus 
varžovas, pamaniau. Tačiau tėvas jo neatvežė pirštis. 

Vyrai ėjo vienas po kito, ir jų vardai ėmė pintis man galvo- 
je. Pažvelgiau į pakylą ir tik tada prie Tindarėjo pamačiau tris 
moteris su šydais. Spoksojau į baltą audinį ant jų veidų, tarsi 
būčiau galėjęs įžvelgti tai, ką jis slėpė. Tėvas norėjo, kad viena iš 
jų taptų mano žmona. Tris poras ant kelių ramiai sudėtų rankų 
puošė dailios apyrankės. Viena moteris buvo aukštesnė už kitas. 
Pamaniau išvydęs iš po jos šydo išsprūdusią tamsią garbaną. 
Prisiminiau, kad Helenė šviesiaplaukė, taigi čia ne ji. Nebesi- 
klausiau karalių. 

— Sveikas atvykęs, Menoitijau. 

— Užjaučiu dėl žmonos mirties. 

— Mano Žmona gyva, Tindarėjau. Tavo dukters rankos prašo 
mano sūnus. 

Stojo tyla, apsvaigęs nuo daugybės į mane įsmeigtų akių pri- 
klaupiau. 

- Tavo sūnus dar ne vyras, - Tindarėjo balsas suskambo ne- 
lyginti iš tolo. Jo tono neperpratau. 

- Jam ir nebūtina. Aš vienas atstoju du vyrus. 

Taip šmaikštauti mėgo mano tauta. Tačiau čia niekas nesi- 
juokė. 

— Mat kaip, - atsiliepė Tindarėjas. 

Akmeninės grindys gėlė kelius, tačiau nejudėjau. Buvau 
pripratęs klūpėti tėvo sosto menėje. Pirmąkart jaučiausi dėl to 
dėkingas. 

Tėvo balsas vėl perskrodė tylą. 

- Kiti atvežė bronzos ir vyno, aliejaus ir vilnos. Aš atvežiau 
aukso, ir tai tik trupinėlis iš mano iždo. 

Rankose jutau dailiąją taurę, liečiau ją puošiančias figūras: 
iš saulės spindulių išnyrantį Dzeusą, išsigandusią karalaitę ir 
jų aktą. 

— Mes su dukra dėkojame už tokią vertingą, nors tau ir ne- 
reikšmingą dovaną. 

Karaliai ėmė murmėti. Tėvas nesuprato pašaipos. Aš paraudau. 

— Helenė taptų mano rūmų karaliene. Nes mano žmona, 
kaip tu gerai Žinai, netinka jiems valdyti. Esu turtingesnis už 
visus šiuos jaunuolius, o mano žygdarbiai akivaizdūs. 

- Maniau, jos rankos prašo tavo sūnus. 

Pakėliau galvą išgirdęs naują balsą. Šis vyras dar nekalbėjo. 

Jis ramiai sėdėjo ant suolo paskutinis eilėje, o garbanoti plau- 
kai žvilgėjo ugniakuro šviesoje. Ant vienos kojos turėjo kreivą 
randą, siūlę ant tamsaus kūno, nuo kulno iki kelio apsivijusią 
blauzdos raumenį, slypinčią tunikos metamam šešėlyje. Tarsi 
būtų perrėžęs peilis, pamaniau, ar kas panašaus ir palikęs nely- 
gius kraštus, kurių švelnumas nuslėpė randą palikusį įtūžį. 

Tėvas įširdo. 

— Laerto sūnau, nepamenu, kad būčiau prašęs tavo žodžio. 

Vyras nusišypsojo. 

— Neprašei, aš įsiterpiau. Tačiau tau nėra ko bijoti. Man He- 
lenės nereikia. Kalbu tik kaip stebėtojas. 

Mano akį patraukė nežymus judesys ant pakylos. Viena iš 
moterų po šydu krūptelėjo. 

— Ką jis nori pasakyti? - susiraukė tėvas. - Jei Helenės jam 
nereikia, tai ko nori? Tegul vyksta atgal pas savo uolas ir ožkas. 

Vyras kilstelėjo antakius, bet neištarė nė žodžio. 

Tindarėjas irgi neįsižeidė. 

- Jei sakai, kad jos rankos prašo tavo sūnus, tegul jis pats 
prisistato. 

Net ir aš supratau, kad atėjo mano eilė kalbėti. 

- Esu Patroklas, Menoitijo sūnus, - mano nelavintas balsas 
buvo aukštas ir šaižus. - Prašau Helenės rankos. Mano tėvas — 
karalius, karalių sūnus. 

Neturėjau daugiau ko pasakyti. Tėvas manęs nepamokė, ne- 
sitikėjo, kad Tindarėjas suteiks man žodį. Atsistojau ir nunešęs 
taurę prie dovanų krūvos pastačiau, kad nenukristų. Apsisu- 
kęs grįžau prie suolo. Neapsigėdinau drebėdamas ar suklupęs, 
mano žodžiai nebuvo kvaili. Tačiau veidas liepsnojo iš gėdos. 
Žinojau, koks atrodau tiems vyrams. 

Mane pamiršusi eilė pajudėjo toliau. Atėjo metas priklaupti 
plačiapečiam vyrui, tikram galiūnui, pusantro karto aukštesniam 
už mano tėvą. Jam už nugaros pora tarnų laikė didžiulį skydą. 
Šis atrodė tarsi jo apdaro dalis ir siekė nuo kulnų iki pat karūnos, 
joks paprastas vyras nebūtų jo panešęs. Jis nebuvo puošmena - 
apibraižyti, rantyti kraštai bylojo apie patirtus mūšius. Ajantas, 
Telamono sūnus, prisistatė milžinas. Kalbėjo tiesiai ir trumpai, 
sakėsi kilęs iš Dzeuso, o jo galingas stotas - nesibaigiančios pro- 
senelio malonės įrodymas. Dovanojo dailiai išdrožtą medinę 
ietį. Geležinis jos antgalis spindėjo deglų šviesoje. 

Pagaliau atėjo randuotojo vyro eilė. 

— Na, Laerto sūnau, - Tindarėjas atsisuko į jį. - Ką apie visa 
tai pasakys nesusidomėjęs stebėtojas? 

Vyras atsilošė. 

- Įdomu, kaip sutrukdysi Helenės rankos negavusiems pa- 
skelbti tau arba laimingajam jaunikiui karą? Matau pustuzinį 
vyrų, pasirengusių perkąsti vienas kitam gerkles. 

— Panašu, kad tau linksma. 

Vyras patraukė pečiais. 

- Žmonių kvailybė man juokinga. 

- Laerto sūnus mus niekina! - suriko milžinas Ajantas, su- 
gniaužęs kumštį, didelį, kaip mano galva. 

- Tikrai ne, Telamono sūnau. 

- Tai ką turi omeny, Odisėjau? Nebetylėk, - Tindarėjo bal- 
sas buvo aštrus. 

Odisėjas vėl gūžtelėjo. 

- Tavo sumanymas pavojingas, nors pelnei daug turtų ir šlo- 
vės. Kiekvienas iš šių vyrų vertas ją gauti ir tai žino. Lengvai 
neišsisuksi. 

— Jau sakei tai man vienam. 

Tėvas šalia manęs įsitempė. Sąmokslas. Ne jo vieno veide 
liepsnojo pyktis. 

— Tai tiesa. Tačiau dabar siūlau tau išeitį, - jis iškėlė tuščias 
rankas. - Neatgabenau dovanos ir nesiekiu Helenės. Kaip mi- 
nėta, esu uolų ir ožkų karalius. Jau sakiau tau, ko prašau už siū- 
lomą išeitį. 

— Pasakyk man išeitį ir gausi, ko nori. 

Moterys ant pakylos ir vėl vos sujudėjo. Viena ranka palietė 
greta sėdinčiosios suknelę. 

— Prašom. Manau, turime leisti nuspręsti Helenei, - Odisėjas 
nutilo, leisdamas nuošti nepatikliam murmėjimui, nes moterų 
nuomonės tokiomis aplinkybėmis niekas neklausdavo. - Tada 
niekas negalės tau prikišti. Tačiau ji turi pasirinkti dabar, šią aki- 
mirką, kad niekas negalėtų pasakyti, jog pasitarė su tavimi ar pa- 
kluso tavo valiai. Ir dar, - iškėlė pirštą. - Prieš jai nusprendžiant 
visi čia susirinkę vyrai turi prisiekti pritarsią Helenės pasirinki- 
mui ir ginsią jos vyrą nuo visų, kurie norėtų ją iš jo atimti. 

Menėje kilo šurmulys. Priesaika? Ir dėl tokios neįprastos iš- 
monės, kad moteris pati rinktųsi vyrą? Visiems kilo įtarimų. 

— Puiku, - Tindarėjas neįskaitoma veido išraiška atsisuko į 
moteris su šydais. - Helene, ar priimi šį pasiūlymą? 

Jos balsas buvo žemas ir mielas, jis pasiekė visas menės ker- 
teles. 

— Taip. 

Ji daugiau nieko nepasakė, tačiau pajutau, kaip mane supan- 
tiems vyrams per kūnus nubėgo šiurpulys. Net būdamas vai- 
kas jį jutau ir stebėjausi šios moters galia - nors ją slėpė šydas, 
ji įaudrino visą menę. Visi prisiminėme gandus, kad jos oda 

auksinė, akys tamsios ir spindi it glotnus obsidianas, į kurį iš- 
mainydavome alyvuoges. Tą akimirką ji buvo verta visų dova- 
nų menės viduryje ir dar daugiau. Ji buvo verta mūsų gyvybių. 

Tindarėjas linktelėjo. 

- Tada skelbiu, kad taip ir bus. Visi, kurie nori prisiekti, te- 
prisiekia dabar. 

Išgirdau bambant keletą nepatenkintų balsų. Tačiau niekas 
neišėjo. Helenės balsas ir nuo jos alsavimo švelniai plazdantis 
šydas pavergė mus visus. 

Tučtuojau pakviestas žynys prie aukuro atvedė baltą ožį. Tas 
gyvulys aukoti menėje tiko labiau už jautį, kurio kraujas galėjo 
aptaškyti akmenines grindis. Jis nusibaigė lengvai, ir žynys inde 
sumaišė tamsų jo kraują su kipariso pelenais iš aukuro. Dubuo 
garsiai sušnypštė nuščiuvusioje menėje. 

— Tu pirmas. 

Tindarėjas parodė Odisėją. Net devynmetis suprato, kad ta 
mintis puiki. Odisėjas pasirodė per daug gudrus. Mūsų nedar- 
nios sąjungos neiširdavo tik tada, jei nė vienam iš sąjungininkų 
nebūdavo leidžiama tapti galingesniam už kitą. Pamačiau pa- 
sitenkinimo vypsnius karalių veiduose - Odisėjas ir pats neiš- 
vengs savo kilpos. 

Odisėjas šyptelėjo puse lūpų. 

— Be abejo, mielai. 

Tačiau spėjau, kad tai netiesa. Mačiau, kaip per aukojimą 
jis atsilošė į šešėlį, tarsi būtų norėjęs likti nepastebėtas. Tačiau 
dabar pakilo ir prisiartino prie aukuro. 

- Helene... - tiesdamas ranką žyniui stabtelėjo Odisėjas, — 
nepamiršk, kad prisiekiu iš draugiškumo, nes nesiekiu tavo ran- 
kos. Niekad sau neatleistum mane pasirinkusi. 

Jis pokštavo, ir vienas kitas vyras prajuko. Visi žinojome, 
kad tokia gražuolė kaip Helenė vargu ar rinktųsi nederlingos 
Itakės valdovą. 

Žynys kvietė mus vieną po kito prie aukuro, tepė riešus 
krauju su pelenais, susaistydamas tarsi grandinėmis. Paskui 
žynį progiesmiu ištariau priesaikos žodžius, iškėlęs ranką, kad 
visi matytų. 

Kai paskutinis vyras grįžo į savo vietą, Tindarėjas pakilo. 

— Rinkis, mano dukra. 

— Menelajas. 

Helenė prabilo nė kiek nesudvejojusi ir apstulbino visus. Ti- 
kėjomės, kad lūkuriuos, abejos. Atsisukau į raudonplaukį vyrą, 
kuris atsistojo plačiai šypsodamasis. Džiūgaudamas pliaukšte- 
lėjo tylinčiam broliui per nugarą. Visi kiti supyko, nusivylė, net- 
gi susikrimto. Tačiau nė vienas nesigriebė kardo; ant mūsų riešų 
ką tik nudžiūvo kraujas. 

— Tebūnie taip, - pakilo ir Tindarėjas. - Džiaugiuosi priim- 
damas antrąjį Atrėjo sūnų į savo šeimą. Helenė bus tavo, kaip ir 
Klitaimnestra kadaise atiteko tavo godotinam broliui. 

Jis davė ženklą aukščiausiai iš moterų, tarsi norėdamas, kad 
atsistotų. Toji nepakilo. Galbūt neišgirdo. 

— O kaip trečioji mergina? - šūktelėjo nedidukas svečias, 
stovintis prie milžino Ajanto. - Tavo dukterėčia. Ar ji gali ati- 
tekti man? 

Vyrai prapliupo juoktis, džiaugdamiesi atlėgusia įtampa. 

- Pavėlavai, Teukrai, - per triukšmą prabilo Odisėjas. - Ji 
pažadėta man. 

Daugiau nieko nebeišgirdau. Tėvas stvėrė mane už peties ir 
piktai stumtelėjo nuo suolo. 

— Mums čia nebėra ką veikti. 

Tą patį vakarą susiruošėme namo, ir ant savo asilo sėdau 
smarkiai nusivylęs: man nebuvo leista net dirstelėti į dailųjį He- 
lenės veidą. 

Tėvas niekada nebeužsiminė apie šią kelionę, o grįžus patirti 
įvykiai keistai išsikraipė mano atmintyje. Kraujas ir priesaika, 
karalių pilna menė atrodė tolimi ir blankūs, tarsi dainiaus ap- 
dainuoti, o ne mano patirti. Ar iš tiesų buvau priklaupęs? Ir ką 
prisiekiau? Atrodė beprasmiška net svarstyti, kvaila ir neįtikė- 
tina kaip sapnas įdienojus. 


3 SKYRIUS 


TOVĖJAU LAUKE. RANKOJE GNIAUŽIAU KETURIS ŽAIDIMO 

kauliukus. Gavau juos dovanų, bet ne nuo tėvo, jam nė 

nebūtų toptelėję. Ne nuo motinos, kuri kartais manęs ne- 
pažindavo. Pamiršau, kas juos dovanojo. Gal viešėjęs karalius ar 
įsiteikti norėjęs didikas? 

Iš dramblio kaulo išraižyti kauliukai buvo inkrustuoti onik- 
su, glotnūs paliesti. Vasara ėjo į pabaigą, šniokštavau, nes atbė- 
gau iš rūmų. Po lenktynių dienos man skyrė mokytoją, mokiusį 
visų atletinių menų: kovoti kumščiais, kardu ir ietimi, mėtyti 
diską. Pasprukau nuo jo ir svaigau nuo vienatvės lengvumo. 
Pirmąkart per kelias savaites buvau vienas. 

Tada pasirodė berniukas Klizonimas, didiko sūnus, dažnai 
lankęsis rūmuose. Vyresnis ir didesnis už mane, bjaurus druč- 
kis. Pastebėjo mano delne blykstelėjusius kauliukus. Dėbtelėjo 
ir ištiesė ranką. 

— Parodyk. 

— Nerodysiu. 

Nenorėjau, kad kauliukus paliestų stori nešvarūs pirštai. Be 
to, buvau karaliaus sūnus, nors ir smulkus. Nejau net ir tokios 
teisės neturėjau? Tačiau didikų sūnūs buvo pratę manęs nepai- 
syti. Žinojo, kad tėvas nesikiš. 

— Aš jų noriu. 

Kol kas jis nesiteikė man net grasinti. Nekenčiau jo už tai. 
Aš vertas bent jau grasinimų. 

— Negausi. 

Jis žengė artyn. 

— Duok. 

— Jie mano, - suurzgiau iššiepęs dantis tarsi šunys, kurie 
grumiasi dėl likučių nuo mūsų stalo. 

Jis ištiesė ranką jų atimti, o aš jį pastūmiau. Apsidžiaugiau, 
kad suklupo. Negaus to, kas mano. 

- Ei! 

Įširdo. Buvau mažas, sklido gandai, kad ir paikšas. Jei man 
nusileistų, užsitrauktų gėdą. Visas iškaitęs puolė. Visai nenorė- 
damas žengtelėjau atgal. 

Išsiviepė. 

- Bailys. 

- Aš ne bailys, - pakėliau balsą ir išraudau. 

— Tavo tėvas mano, kad bailys, - ištarė lėtai, tarsi mėgauda- 
masis. - Girdėjau, kaip sakė mano tėvui. 

— Netiesa. 

Tačiau žinojau, kad tiesa. 

Berniukas prisiartino. Iškėlė kumštį. 

- Vadini mane melagiu? 

Žinojau, kad dabar trenks. Tik laukė dingsties. Įsivaizdavau, 
kaip tėvas tarė tą žodį. Bailys. Įsirėmiau rankomis jam į krūtinę 
ir iš visų jėgų pastūmiau. Mūsų žemė apžėlusi žole ir kviečiais. 
Nugriuvęs nesusižeisi. 

Mėginu teisintis. Mūsų žemėje nestinga ir akmenų. 

Jo galva dusliai dunkstelėjo į akmenį, pamačiau, kaip akys 
išsprogo iš nuostabos. Žemė aplinkui paplūdo krauju. 

Stebeilijau į jį, o gerklę gniaužė siaubas - ką aš padariau? Dar 
nebuvau matęs mirštančio žmogaus. Tik jaučius, ožius, bekrau- 
jes žiopčiojančias žuvis. Mačiau mirtį paveiksluose, kilimuose, 
ant indų išdegintuose juodų figūrų piešiniuose. Tik ten niekas 
negargė, neduso ir netrūkčiojo. Nedvokė išskyromis. Pabėgau. 

Paskui mane rado po gumbuotu alyvmedžiu. Suglebusį, iš- 
blyškusį, apsivėmusį. Bėgdamas pamečiau kauliukus. Tėvas pik- 
tai dėbtelėjo išviepęs lūpas, pro kurias mačiau gelsvus dantis. 
Mostelėjo, ir tarnai pakėlę nunešė mane į rūmus. 

Berniuko artimieji reikalavo tučtuojau mane ištremti arba 
nubausti mirtimi. Šeima buvo įtakinga, o jis - vyriausias sū- 
nus. Gal jie ir leistų karaliui sudeginti laukus ar išprievartauti 
dukteris, jei tik būtų atsilyginta. Tačiau sūnų liesti nevalia. Dėl 
tokių dalykų didikai sukildavo. Visi žinojome taisykles ir laikė- 
mės jų, kad išvengtume kibirkšties, bet kada galinčios įplieks- 
ti suirutę. Kraujo kerštas. Tarnai padarė ženklą, saugantį nuo 
blogio. 

Tėvas visą gyvenimą iš paskutiniųjų stengėsi išsaugoti kara- 
lystę ir nebūtų rizikavęs jos prarasti dėl tokio sūnaus kaip aš, kai 
palikuonių ir įsčių jiems pagimdyti netrūko. Todėl sutiko mane 
ištremti į kitą karalystę kitam valdovui globoti. Mainais už tiek 
aukso, kiek sveriu, mane augins, kol tapsiu vyru. Neteksiu tėvų, 
giminės vardo, palikimo. Mūsų dienomis mirtis atrodė mažes- 
nė blogybė. Tačiau tėvas buvo praktiškas žmogus. Tiek aukso, 
kiek sveriu, jam atsieis pigiau už prabangias laidotuves, kurių 
būtų prireikę mane nuteisus mirti. 

Taip sulaukęs dešimties tapau našlaičiu ir atsidūriau Ftijoje. 

MENKUTĖ BRANGAKMENIO DYDŽIO Ftija šiaurėje, tarp Otrio 
kalno ir jūros, buvo mažiausia iš mūsų žemių. Jos karalius Pelėjas 
buvo vienas iš dievų numylėtinių: ne dieviškos kilmės, bet pro- 
tingas, narsus, išvaizdus ir pamaldesnis už kitus. Kaip atpildą die- 
vai jam žmona skyrė jūrų nimfą. Tai laikyta didžiausia įmanoma 
garbe. Pagaliau koks mirtingasis nenorėtų permiegoti su deive, 
kad toji pagimdytų jam sūnų? Dieviškas kraujas apvalo purviną 
mūsų rasę, iš dulkių ir molio pagimdo didvyrius. O su šia dei- 
ve jam buvo pažadėta dar daugiau: Moiros išpranašavo, kad jos 
sūnus pranoks savo tėvą. Pelėjo giminė išliks. Tačiau, kaip ir visi 
dievų pažadai, šis irgi turėjo išlygą - deivė nenorėjo Pelėjo. 

Net ir aš buvau girdėjęs istoriją apie Tetidės išniekinimą. 
Dievai nuvedė Pelėją į slaptą vietą pajūryje, kur Tetidė mėgdavo 
sėdėti. Perspėjo, kad negaištų laiko meilindamasis - ji niekada 
nesutiks tekėti už mirtingojo. 

Perspėjo ir dėl to, kas nutiks ją pagavus - nimfa Tetidė buvo 
klastinga kaip ir jos tėvas Protėjas, suktas jūros senis, mokėjo 
pasiversti tūkstančiais skirtingų gauruotų, plunksnuotų padarų 
iš kūno ir kraujo. Nors snapai, nagai, dantys, uodegų kilpos ir 
geluonys žeis smarkiai, Pelėjas neturįs jos paleisti. 

Pelėjas buvo pamaldus ir klusnus žmogus, todėl padarė kaip 
dievų lieptas. Palaukė, kol nimfa juodais, ilgais it žirgo uodega 
plaukais išnirs iš melsvų bangų. Tada sugriebęs laikė, nepaisy- 
damas žūtbūtinio priešinimosi, spaudė, kol abu išseko ir užduso 
voliodamiesi smėlyje. Jo žaizdų kraujas susimaišė su prarastos 
mergystės krauju ant jos šlaunų. Priešintis nebeliko prasmės — 
nuplėšta garbė saistė ne mažiau negu santuokos įžadas. 

Dievai privertė ją prisiekti pasilikti su mirtingu vyru bent 
metus, ir ji iškentėjo tą laiką žemėje tyli, abejinga ir paniurusi. 

Kai jis apglėbdavo, nebesimuistydavo ir nemėgindavo ištrūkti. 
Gulėdavo sustingusi ir nebyli, drėgna ir šalta it sena Žuvis. Jos 
įsčios nenoromis į pasaulį paleido tik vieną vaiką. Pareigą atli- 
kusi tą pat valandą ji spruko iš rūmų ir nėrė į jūrą. 

Grįždavo tik dėl vienos priežasties - aplankyti sūnaus ir nie- 
auklės ir Feniksas, patarėjas, kuriuo Pelėjas labiausiai pasitikėjo. 
Ar Pelėjas kada nors gailėjosi dėl dievų dovanos? Paprasta mo- 
teris būtų džiaugusis tokiu švelniu, linksmu vyru kaip Pelėjas. 
Tačiau jūrų nimfai Tetidei niekas nebegalėjo nuplauti purvinos, 
mirtingos vidutinybės paliktos dėmės. 


Į RŪMUS MANE vedė tarnas, kurio vardo neįsidėmėjau. Gal jo 
nė nepasakė. Menės buvo mažesnės negu tėvo rūmuose, tarsi 
ribojamos iš jų valdytos karalystės dydžio. Sienos ir grindys - iš 
vietinio marmuro, baltesnio negu pietuose. Mano pėdos ant jo 
atrodė tamsios. 

Nieko su savimi neturėjau. Keletą mano daiktų nunešė į 
kambarį, o tėvo atsiųstą auksą - į iždą. Išsiskyręs su auksu, paju- 
tau keistą nerimą. Ne vieną savaitę trukusioje kelionėje jis buvo 
mano palydovas, mano vertės įrodymas. Puikiai prisiminiau vi- 
sas auksines dovanas: penkias taures raižytomis kojelėmis, sunkų 
skeptrą, aukso vėrinį, dvi puošnias paukščių statulėles ir drožinė- 
tą lyrą paauksuotais galais. Žinojau, kad ją dovanoti - tikra ap- 
gaulė. Lyra buvo iš pigios medienos, sunki ir užėmė daug vietos, 
kurią reikėjo skirti auksui. Tačiau labai graži, ir niekas nebūtų 
galėjęs jai atsispirti. Ji buvo iš motinos kraičio. Keliaudamas vis 
įkišdavau ranką į balnakrepšį ir glostydavau glotnią medieną. 

Spėjau, kad mane veda į sosto menę, kur turėsiu priklau- 
pęs išlieti dėkingumą. Tačiau tarnas staiga sustojo prie šoninių 
durų. Pasakė, kad karaliaus Pelėjo nėra, todėl turėsiu prisistatyti 
jo sūnui. Praradau drąsą. Šitam nebuvau pasirengęs, jodamas 
ant asilo kartojau žodžius, skirtus karaliui. Pelėjo sūnus. Dar 
nebuvau pamiršęs šviesius plaukus puošiančio tamsaus vaini- 
ko ir rausvų kulnų, švytruojančių bėgimo take. Toks turėtų būti 
sunus. 

Jis aukštielninkas gulėjo ant plataus suolo su pagalvėmis. 
Ant pilvo laikė lyrą ir tingiai braukė jos stygas. Negirdėjo ma- 
nęs įeinant arba nusprendė neatsisukti. Ėmiau suprasti, kokia 
čia bus mano vieta. Iki tos akimirkos buvau karaliaus sūnus, 
manęs laukdavo, apie mano atvykimą pranešdavo. Dabar tapau 
nereikšmingas. 

Žengiau dar vieną žingsnį vilkdamas kojas, ir jis į mane atsi- 
suko. Per penkerius metus nuo tada, kai paskutinį kartą mačiau, 
buvo netekęs vaikiško putlumo. Apstulbęs spoksojau į jo grožį, 
tamsiai žalias akis, dailius it mergaitės veido bruožus. Mane 
staiga užplūdo antipatija. Aš taip nepasikeičiau ir nepagražėjau. 

Jis nusižiovavo ir prisimerkė. 

— Kuo tu vardu? 

Jo karalystė buvo dvigubai, keturgubai ar aštuongubai ma- 
žesnė už tėvo karalystę, aš nužudžiau berniuką ir buvau ištrem- 
tas, o jis nieko apie mane nežinojo. Tylėjau sukandęs dantis. 

Jis paklausė dar kartą garsiau: 

— Kuo tu vardu? 

Kad tylėjau pirmąkart, buvo atleistina - galėjau ir neišgirsti. 
Tačiau ne šįkart. 

— Patroklas. 

Tokį vardą man gimus davė tėvas, viltingai, bet neapgalvo- 
jęs, ir tardamas jį jutau kartėlį. Jis reiškė „tėvo garbė“. Laukiau 
kokios nors pašaipos, šmaikštaus sąmojo apie mano užtrauktą 
gėdą. Tačiau jis nesišaipė. Galbūt per kvailas, nusprendžiau. 

Jis apsivertė ant šono. Neklusni auksinė garbana nusprūdo 
ant akių, ir jis ją nupūtė. 

— O aš Achilas. 

Kilstelėjau smakrą, tik truputį, leisdamas suprasti jį išgirdęs. 
sižiovavo plačiai lyg katė. 

— Sveikas atvykęs į Ftiją. 

Buvau užaugęs rūmuose ir supratau, kaip duodamas ženklas 
išeiti. 


TĄ POPIETĘ PAAIŠKĖJO, kad nesu vienintelis Pelėjo globotinis. 
Kuklusis karalius globojo daugybę atstumtų sūnų. Sklido gan- 
dai, kad Pelėjas, garsėjęs geraširdiškumu tremtiniams, ir pats 
kadaise buvo pabėgęs iš namų. Man skyrė gultą ilgame karei- 
vines primenančiame kambaryje, kuriame pešėsi ir drybsojo 
daug kitų berniukų. Tarnas parodė, kur padėti mano daiktai. 
Keletas berniukų pakėlę galvas sužiuro į mane. Vienas iš jų 
tikrai mane užkalbino, paklausė, kuo aš vardu. Tikrai atsakiau 
jam. Berniukai grįžo prie savo žaidimų. Jis nesvarbus. Nukėbli- 
nau prie gulto laukti vakarienės. 

Temstant bronzinio varpo skambesys, sklindantis toli iš 
rūmų, pakvietė vakarieniauti. Berniukai metė žaidimus ir puolė 
pro duris. Rūmai panėšėjo į triušių aptvarą - daugybė vingiuo- 
tų koridorių ir netikėčiausiose vietose įrengtų kambarių. Beveik 

lipau priešais lekiančiam berniukui ant kulnų, bijodamas atsi- 
likęs pasiklysti. 

Vakarieniavome rūmų priešaky ilgoje menėje, kurios langai 
žvelgė į Otrio kalno papėdę. Čia tilpome visi ir dar liko vietos - 
Pelėjas buvo svetingas ir vaišingas. Atsisėdome ant ąžuolinių 
suolų už stalų, subraižytų ilgus metus tarškintomis lėkštėmis. 
Maistas buvo paprastas, tačiau sūdytos žuvies, storų duonos pa- 
pločių ir sūrio su prieskoninėmis žolelėmis galėjome prisikirsti 
iki valios. Mėsos nebuvo, nei ožkienos, nei jautienos. Ji pasiro- 
dydavo tik ant karaliaus šeimos stalo ar per šventes. Menėje pa- 
stebėjau žibinto šviesoje spindinčius šviesius plaukus. Achilas. 
Sėdėjo su būreliu berniukų, kurie kvatojosi iš jo pokšto. Toks 
turėtų būti karaliaus sūnus. Stebeilijau į savo rupių miltų paplotį, 
šiurkštų palietus pirštais. 

Po vakarienės galėjome veikti ką panorėję. Dalis berniukų 
kampe ruošėsi Žaisti. 

— Ar nori pažaisti? - paklausė vienas, vaikiškai garbanotas, 
jaunesnis už mane. 

— Pažaisti? 

— Kauliukais, - atgniaužęs delną parodė drožinėtus kauliu- 
kus, išmargintus juodais taškeliais. 

Krūptelėjau ir žengiau atgal. 

— Ne, - pasakiau kiek per garsiai. 

Jis sumirkčiojo iš nuostabos. 

- Gerai. 

Gūžtelėjo pečiais ir pasitraukė. 

Tąanakt sapnavau mirusį berniuką, ant žemės skilusią it 
kiaušinis kaukolę. Jis persekioja mane. Plūsta kraujas, tamsus 
kaip pralietas vynas. Akys atmerktos, sukruta lūpos. Rankomis 

užsidengiu ausis. Kalbama, kad mirusiųjų balsai gyvuosius gali 
išvesti iš proto. Negaliu jo klausytis. 

Prabudau apimtas klaiko, nuogąstaudamas, ar tik garsiai ne- 
surikau. Šviesą skleidė vien žvaigždžių taškeliai už lango, mėnu- 
lio nebuvo matyti. Tyloje aiškiai girdėjau savo šniokštavimą, po 
manimi švelniai sutraškėjo čiužinio nendrės, plonyčiais pirštais 
liesdamos man nugarą. Tai, kad greta buvo kitų berniukų, ma- 
nęs neguodė, mirusieji ateidavo keršyti nepaisydami liudininkų. 

Žvaigždės prigeso, ir dangumi atsėlino mėnulis. Kai ne- 
noromis sumerkiau akis, jis manęs tebelaukė pasruvęs krauju, 
blyškus it drobė. Kurgi nelauks! Niekas nenorėjo jaunas papulti 
į amžiną požemio tamsą. Tremtis galėjo numaldyti gyvųjų pyk- 
tį, bet netenkino mirusiųjų. 

Nubudau it smėlio pripiltomis akimis, vangus ir išglebęs. 
Kiti berniukai Žvaliai kėlėsi ir rengėsi pusryčiauti nekantrauda- 
mi pradėti dieną. Pasklido kalbos apie mano keistumą, ir ma- 
žasis berniukas nebesiūlė man žaisti kauliukais ar kitų žaidimų. 
Per pusryčius mano pirštai patys dėjo duoną į burną, o gerklė 
rijo kąsnius. Man įpylė pieno. Išgėriau. 

Paskui mus nuvedė į dulkiną saulėtą kiemą mokytis kautis 
ietimis ir kardais. Tada supratau tikrąją Pelėjo kilnumo reikš- 
mę: vieną dieną tapsime gerai parengta ir puikia, dėkinga ka- 
riuomene. 

Man davė ietį, ir kieta mokytojo ranka pataisė mano ranką 
kartą, tada kitą. Mečiau ir užkliudžiau taikinio - ąžuolo kamie- 
no - kraštą. Mokytojas atsiduso ir padavė antrą ietį. Pasidairiau 
į kitus berniukus, ieškodamas Pelėjo sūnaus. Jo čia nebuvo. Vėl 
pažvelgiau į ąžuolą, nelygią ir supleišėjusią jo žievę, iš žaizdų 
besisunkiančius syvus. Sviedžiau ietį. 

Saulė pakilo aukščiau, paskui dar aukščiau. Gerklė išdžiū- 
vo ir įkaito nuo šiurkščių, deginančių dulkių. Mokytojai mus 
paleido, ir dauguma berniukų nulėkė pajūrin, kur tebedvelkė 
lengvas vėjelis. Ten žaidė kauliukais, lenktyniavo ir šmaikštavo 
šiurkščiomis rytų tarmėmis. 

Man maudė akis, o po rytinių pratybų diegė ranką. Atsi- 
sėdęs menkoje alyvmedžio paunksnėje žiūrėjau į vandenyno 
bangas. Niekas su manimi nesikalbėjo. Buvo lengva manęs ne- 
paisyti. Beveik kaip namie. 


KITA DIENA BUVO TOKIA PATI - alsios pratybos ryte, ilga po- 
pietė vienumoje. Naktimis mėnulis dilo ir mažėjo. Žiūrėdavau į 
jį, kol net sumerkęs akis vokų tamsoje galėdavau matyti gelsvą 
pjautuvą. Tikėjausi, kad padės nubaidyti negyvo berniuko vaiz- 
dinį. Mėnulio deivė turi galių mirusiesiems. Jei panorėtų, galėtų 
nuvyti Mano sapnus. 

Bet nenuvijo. Berniukas perskelta kaukole pasirodydavo ir 
spoksodavo į mane kiekvieną naktį. Kartais nusisukdavo ir pa- 
rodydavo skylę galvoje, iš kurios tekėjo smegenys. Kartais iš- 
tiesdavo į mane rankas. Prabusdavau dusdamas iš siaubo ir iki 
aušros spoksodavau į tamsą. 


4 SKYRIUS 


KLIAUTUOTA VALGOMOJO MENĖ BUVO VIENINTELIS MANO 

prieglobstis. Ten sienos manęs taip neslėgdavo, o gerk- 

lės nesprangindavo kiemo dulkės. Kemšant burnas balsų 
gaudesys nurimdavo. Tada galėdavau sėdėti prie savo lėkštės ir 
vėl kvėpuoti. 

Tik tomis valandėlėmis matydavau Achilą. Dienas jis leis- 
davo atskirai, karališkai, mums ten vietos nebūdavo. Tačiau 
valgydavo visada kartu su mumis, prisėdęs vis prie kito stalo. 
Didžiulėje menėje it gaji ir ryški liepsna švietė jo grožis, prieš 
mano valią traukdamas akį. Jo burna buvo putlus lankas, nosis — 
aristokratiška strėlė. Jis sėdėdavo ne kreivai, kaip aš, o grakščiai, 
tarsi pozuotų skulptoriui. Bene labiausiai stebino Achilo laisvu- 
mas. Jis nesididžiavo ir nesimaivė kaip kiti gražūs vaikai. Atrodė, 
visiškai nesuvokė, kokį poveikį daro kitiems berniukams. Nega- 
lėjau suprasti, kaip ir įstengia - jie būriuodavosi aplink iškorę 
liežuvius kaip šunys. 

Stebėdavau jį iš savo vietos prie kampinio stalo, rankoje 
gniauždamas duoną. Mano pavydas buvo aštrus it titnagas. Te- 
trūko kibirkšties ugniai įplieksti. 

Kartą jis atsisėdo arčiau manęs negu paprastai, tik už kito 
stalo. Valgydamas brūžino į aslą dulkinas pėdas. Ne sutrūkinė- 

jusias ir nutrintas, kaip maniškės, bet rausvas ir švelniai rudas, 
nors ir nešvarias. Karalaitis, pasišaipiau mintyse. 

Tarsi išgirdęs, jis atsisuko. Mūsų žvilgsniai akimirkai su- 
sitiko, pajutau, kaip kūnu perbėgo šiurpulys. Atplėšiau akis ir 
ėmiau kramtyti duoną. Skruostai užkaito, oda pašiurpo tarsi 
prieš audrą. Galiausiai išdrįsęs pakelti galvą išvydau, kad jis nu- 
sisukęs į savo stalą kalbasi su kitais berniukais. 

Nuo tada stebėdavau gudriau - nuleisdavau galvą, pasi- 
rengęs nusukti akis. Tačiau jis buvo gudresnis. Bent kartą per 
vakarienę atsisukęs pagaudavo mano žvilgsnį, o aš net nespė- 
davau apsimesti abejingas. Tos akimirkos, akimirkų trupiniai 
susikirtus mūsų žvilgsniams, buvo vienintelis dienos metas, kai 
apskritai ką nors jausdavau. Silpnumą pilve, pykčio bangą. Bu- 
vau kaip žuvis, ryjanti akimis kabliuką. 


KETVIRTĄJĄ TREMTIES SAVAITĘ įžengęs į menę vakarieniauti 
radau jį sėdintį prie stalo, prie kurio visada sėdėdavau. Kurį bu- 
vau pradėjęs laikyti savu, nes nedaug kas čia prisėsdavo. O da- 
bar visą suolą užsėdo berniukai. Sustingau, noras trauktis grū- 
mėsi su įsiūčiu. Pyktis paėmė viršų. Čia mano vieta, jis manęs 
neišvarys, nesvarbu, kiek berniukų sėdi su juo. 

Atsisėdau paskutinėn laisvon vieton. Mano pečiai buvo įsi- 
tempę tarsi prieš kovą. Berniukai prie stalo maivėsi ir kalbėjo 
apie ietį, negyvą paukštį pakrantėje ir pavasarines lenktynes. 
Nesiklausiau jų. Negalėjau nepaisyti Achilo, kaip akmenuko 
bate. Jo oda buvo šviežiai išspausto alyvuogių aliejaus spal- 
vos, glotni it nugludinta mediena, nešašuota ir nedėmėta, kaip 
mūsų visų. 

Baigėme vakarieniauti, nurinko lėkštes. Sutemose už valgo- 
mojo langų švietė milžiniška oranžinė pilnatis. Tačiau Achilas 
lūkuriavo. Išsiblaškęs nubraukė nuo akių plaukus - per kelias 
čia mano praleistas savaites jie užaugo ilgesni. Pakėlęs ranką iš 
dubenėlio su figomis ant stalo paėmė keletą vaisių. 

Mostelėjęs plaštaka išmetė figas į orą - vieną, antrą, trečią, 
žongliravo jomis taip lengvai, kad nė nepažeidė plonų žievelių. 
Pridėjo ketvirtą, tada penktą. Berniukai šūkavo ir plojo. Dar, 
dar! 

Vaisiai skriejo taip greitai, kad spalvos susiliejo, atrodė, pa- 
tys sukasi ratu nė neliesdami jo rankų. Žongliruodavo tik foku- 
sininkai ir elgetos, tačiau jis pavertė tai gyvu ore nutapytu raštu, 
tokiu dailiu, kad net aš negalėjau dėtis nesusidomėjęs. 

Jo akys, stebėjusios besisukančius vaisius, staiga pažvelgė į 
manąsias. Nė nespėjau nusisukti, o jis tyliai, tačiau aiškiai tarė: 

— Gaudyk. 

Nuo rato atsiskyrusi figa dailiu lanku atskriejo pas mane. Ir 
įkrito į rieškutes, minkšta ir truputį šilta. Išgirdau, kaip džiū- 
gauja berniukai. 

Vieną po kito Achilas sugavo likusius vaisius ir įmantriu 
mostu vėl padėjo ant stalo. Paskutinę pasiliko ir suvalgė dan- 
timis praskyręs tamsų minkštimą iki rausvų sėklų. Puikiai pri- 
sirpęs vaisius tryško syvais. Negalvodamas pakėliau jo pamėtė- 
tą figą prie lūpų. Burnoje pratrūko grūdėtas saldumas, liežuvį 
glostė švelnūs žievelės pūkai. Kadaise mėgau figas. 

Jis atsistojo ir berniukai choru atsisveikino. Pamaniau, gal 
vėl pažvelgs į mane. Tačiau nusigręžė ir nuėjo į savo menę kitoje 
rūmų pusėje. 

KITĄ DIENĄ PELĖJUI grįžus į rūmus mane atvedė į sosto menę, ait- 
riai kvepiančią kukmedžio dūmais. Deramai priklaupęs pasvei- 
kinau ir sulaukiau garsiosios globėjiškos šypsenos. „Patroklas', — 
atsakiau paklaustas vardo. Jau beveik pripratau prie skurdaus 
tėvavardžio nelydimo savo vardo skambesio. Pelėjas linktelėjo. 
Man jis atrodė senas, gunktelėjęs, tačiau iš tiesų buvo ne vyresnis 
kaip penkiasdešimties, kaip ir mano tėvas. Nepanėšėjo į vyrą, 
galėjusį įveikti deivę ar susilaukti tokio sūnaus kaip Achilas. 

— Esi čia, nes nužudei berniuką. Ar supranti? 

Suaugusieji žiaurūs. Ar supranti? 

- Taip, - atsakiau. Galėjau papasakoti daugiau - apie sap- 
nus, po kurių akys blausdavosi ir srūdavo krauju, apie nurytus 
gerklę draskančius riksmus. Apie žvaigždes, keliaujančias per 
naktį pro mano bluosto nesudedančias akis. 

— Sveikas atvykęs. Dar gali tapti geru žmogumi. 

Jis norėjo mane paguosti. 


TĄ PAČIĄ DIENĄ berniukai gal iš jo paties, o gal iš pokalbį nugir- 
dusio tarno sužinojo mano tremties priežastį. Turėjau to tikėtis. 
Dažnai girdėdavau juos už akių apkalbant kitus vaikus, gandai 
buvo vienintelis vertingas dalykas, kuriuo jie galėdavo keistis. 
Tačiau vis tiek nustebau pamatęs, kaip staiga pasikeitė jų elge- 
sys. Eidamas pro šalį akyse matydavau baimę ir susižavėjimą. 
Dabar net drąsiausias iš jų sušnibždėdavo maldą, netyčia prie 
manęs prisilietęs: nelaime galima užsikrėsti, o erinijos, mūsų it 
gyvatės šnypščiančios keršto deivės, ne visada atidžiai rinkda- 
vosi aukas. Berniukai kaip pakerėti stebėjo mane iš saugaus ats- 
tumo. Kaip manai, ar jos išsiurbs jam kraują? 


34 


ACHILO GIESMĖ 


Pašnabždos smaugė ir kąsnį vertė pelenais. Pastūmiau lėkš- 
tę ir nuėjau ieškoti nuošalaus kampelio ar tuščios menės, kur 
būčiau galėjęs kiūtoti netrukdomas, nebent koks tarnas praeitų 
pro šalį. Mano ankštas pasaulis dar labiau susitraukė: iki plyšių 
grindyse, iki raižytų akmeninių sienų ornamentų. Braukiami 
pirštu, jie švelniai cypė. 


— GIRDĖJAU, KAD TU ČIA, - išgirdau skaidrų it ledinis upelio 
vanduo balsą. 

Kilstelėjau galvą. Tūnojau sandėlyje, prisitraukęs kelius 
prie krūtinės, įsispraudęs tarp alyvuogių aliejaus amforų. Įsi- 
vaizdavau esantis saulėje sidabru tviskanti žuvis, šokinėjan- 
ti virš vandens. Bangos išnyko, vėl tapo amforomis ir grūdų 
maišais. 

Priešais stovėjo Achilas. Rimtu veidu, žaliomis akimis ra- 
miai žvelgė į mane. Nudiegė kaltė. Neturėjau čia būti ir tai Ži- 
nojau. 

- Ieškojau tavęs, - pasakė jis. Žodžius tarė be išraiškos, nie- 
ko juose negalėjau išgirsti. - Neatėjai į rytines pratybas. 

Išraudau. Iš po kaltės ėmė kaltis prislopintas pyktis. Jis turė- 
jo teisę man priekaištauti, už tai jo ir nekenčiau. 

- Iš kur žinai? Tavęs ten nebūna. 

— Mokytojas pastebėjo ir pasakė tėvui. 

— Ojis atsiuntė tave. 

Norėjau, kad jis bjauriai pasijustų įskundęs. 

— Ne, pats atėjau, - Achilo balsas buvo ramus, tačiau pa- 
mačiau, kad jo žandikaulis šiek tiek įsitempė. - Išgirdau juos 
kalbantis. Atėjau pažiūrėti, ar nesergi. 

Neatsakiau. Akimirką jis mane stebėjo. 

— Tėvas ketina tave nubausti, - tarė. 

Abu žinojome, ką tai reiškia. Bausmės būdavo fizinės ir pa- 
prastai viešos. Karaliaus sūnaus niekada nenuplaktų, tačiau ne- 
bebuvau karalaitis. 

— Tu nesergi, - pasakė jis. 

— Ne, - vangiai atsakiau. 

— Tai negalėsi pasiteisinti. 

— Ką? - iš baimės nepajėgiau jo suprasti. 

— Pasiteisinti, kodėl praleidai pratybas, - kantriai pakar- 
tojo. - Kad išvengtum bausmės. Ką pasakysi? 

— Nežinau. 

— Turi ką nors pasakyti. 

Jo atkaklumas mane supykdė. 

- Tu karaliaus sūnus, - atkirtau. 

Jis nustebo. Pakreipė galvą it smalsus paukštis. 

— Nair kas? 

- Pasikalbėk su tėvu ir pasakyk, kad buvau su tavimi. Tada 
jis dovanos man, - pasakiau drąsiau, negu iš tiesų jaučiausi. Jei 
būčiau mėginęs užtarti kitą berniuką prieš savo tėvą, jis tyčia 
būtų jį nuplakęs. Tačiau aš - ne Achilas. 

Jis suraukė kaktą. 

— Nemėgstu meluoti, - atsakė. 

Tokį naivumą berniukai pašiepdavo, net jei iš tikrųjų taip 
būdavo, neprisipažindavai. 

— Pasiimk mane kartu į savo pamokas. Tada nereikės me- 
luoti, - pasakiau. 

Jo antakiai pakilo, jis nužvelgė mane. Stovėjo visiškai ra- 
mus - niekada nebūčiau pamanęs, kad žmogus gali būti toks 

ramus - nurimsta viskas, išskyrus kvėpavimą ir pulsą, nelygi- 
nant elnio, suklususio, kur tyko medžiotojas su lanku. Pasiju- 
tau sulaikęs kvapą. 

Tada Achilo veidas persimainė. Jis apsisprendė. 

- Eime, - pasakė. 

— Kur? - nepatikliai paklausiau. Gal dabar mane nubaus, 
kad siūliau apgauti. 

— Į mano lyros pamoką. Kaip sakai, tada neteks meluoti. O 
paskui pasikalbėsime su tėvu. 

— Dabar? 
gi ne? 

Atsistojęs nusekiau iš paskos, kojas gėlė, nes per ilgai sė- 
dėjau ant vėsių akmenų. Viduje kažkas suvirpėjo, negalėjau to 
įvardyti. Išsigelbėjimo džiaugsmas, pavojus ir viltis drauge. 


TYLĖDAMI ŽINGSNIAVOME vingiuotais koridoriais, kol pagaliau 
atėjome į nedidelį kambarį. Čia stovėjo tik didelė skrynia ir 
suoleliai. Achilas mostelėjo į vieną, ir aš nuėjau prie tampriai 
oda aptraukto medinio rėmo. Muzikanto kėdė. Matydavau to- 
kias tik retkarčiais, kai dainiai atkeliaudavo padainuoti į tėvo 
rūmus prie ugniakuro. 

Achilas atidarė skrynią. Iškėlė lyrą ir padavė man. 

— Aš neskambinu, - tariau jam. 

Jis suraukė kaktą. 

— Visai? 

Keista, tačiau pajutau, kad nenoriu jo nuvilti. 

- Tėvas nemėgo muzikos. 

- Ir ką? Jo čia nėra. 

Paėmiau lyrą. Vėsią ir glotnią. Pirštais nuslydęs per stygas 
išgirdau gaudžiantį garsą, beveik natą. Šią lyrą mačiau jo ran- 
kose tą dieną, kai atvykau. 

Achilas pasilenkė dar kartą ir išėmęs kitą instrumentą atėjo 
prie manęs. 

Pasidėjo jį ant kelių. Medis buvo papuoštas raižiniais, pa- 
motinos lyrą, kurią kaip dalį kainos tėvas atsiuntė kartu su ma- 
nimi. 

Užgavo stygą. Suskambo šiltas, skambus ir tyras garsas. Dai- 
niams atkeliavus motina visada pastumdavo kėdę taip arti, kad 
tėvas susiraukdavo, o tarnai imdavo kuždėtis. Staiga prisimi- 
niau, kaip jai stebint muzikantų rankas, tamsios akys sužibdavo 
ugniakuro šviesoje. Jos žvilgsnyje glūdėjo troškulys. 

Achilas užgavo kitą stygą, ir nuaidėjo žemesnė gaida. Ap- 
čiuopė sukynę ir pasuko. 

Čia mano motinos lyra, vos neištariau. Žodžiai sukosi ant 
liežuvio galo, o už jų grūdosi kiti. Tai mano lyra. Tačiau nieko 
nepasakiau. Ką jis man atsakytų? Dabar lyra priklausė jam. 

Nurijau kamuolį gerklėje. 

— Graži. 

— Tėvas man ją atidavė, - nerūpestingai atsakė jis. Nepratrū- 
kau pykčiu tik todėl, kad jis taip švelniai ją laikė. 

Jis nieko nepastebėjo. 

- Jei nori, gali palaikyti. 

Lyra bus glotni ir tokia pat pažįstama kaip mano oda. 

- Ne, - atsakiau, nors skausmas vėrė krūtinę. Neverksiu jam 
matant. 

Jis žiojosi kažką sakyti, tačiau tą akimirką įėjo mokytojas, 
vidutinio amžiaus vyriškis. Nutrintose muzikanto rankose ne- 
šėsi tamsaus riešutmedžio lyrą. 

— Kas čia toks? - paklausė jis. Jo balsas buvo šiurkštus ir 
garsus. Muzikantas, bet ne dainius. 

— Patroklas, - atsakė Achilas. - Jis negroja, tačiau išmoks. 

— Tik ne šiuo instrumentu. 

Mokytojas pakėlė ranką siekdamas mano lyros. Instinkty- 
viai sugniaužiau ją. Ji ne tokia graži kaip mano motinos, tačiau 
vis tiek brangus instrumentas. Nenorėjau jos atiduoti. 

Ir neprireikė. Achilas nutvėrė jį už riešo. 

— Šiuo, jei jis to nori. 

Mokytojas supyko, bet nieko nesakė. Achilui paleidus ranką 
įsitempęs atsisėdo. 

- Pradėkite, - tarė. 

Achilas linktelėjo ir palinko virš lyros. Neturėjau kada ste- 
bėtis, kad įsikišo. Jo pirštai palietė stygas, ir mano mintys iš- 
siblaškė. Garsai suskambo tyri ir švelnūs it vanduo, ryškūs it 
citrinos. Tokios muzikos dar nebuvau girdėjęs. Šiltos kaip lieps- 
na, takios ir svarios lyg nugludintas dramblio kaulas. Ji drąsino 
ir ramino. Jam skambinant ant akių užkrito keli plaukai. Ploni 
kaip lyros stygos, spindintys. 

Sustojęs jis nusibraukė plaukus ir atsisuko į mane. 

— Dabar tu. 

Papurčiau galvą. Nebegalėjau skambinti sklidina širdimi. 
Kam groti, jei galima klausytis. 

— Geriau tu, - pasakiau. 

Achilas užgavo stygas, ir muzika vėl suskambo. Dabar jis 
uždainavo tyru, skambiu, aukštu balsu. Šiek tiek atlošė galvą, 

ir išvydau jo gerklę, švelnią it elniuko oda. Kairįjį lūpų kamputį 
papuošė šypsnys. Visai to nenorėdamas palinkau priekin. 

Jam galiausiai nutilus pajutau keistą tuštumą krūtinėje. Žiū- 
rėjau, kaip atsistojo, sudėjo lyras skrynion ir uždarė. Atsisvei- 
kino su mokytoju, kuris apsisuko ir išėjo. Ilgokai užtrukau, kol 
atsipeikėjau ir pastebėjau, kad Achilas laukia manęs. 

— Dabar eisime pas tėvą. 

Nežinojau, ar pajėgsiu kalbėti, todėl linktelėjęs nusekiau iš 
paskos vingiuotais koridoriais pas karalių. 


5 SKYRIUS 


CHILAS SUSTABDĖ MANE PRIE BRONZA PUOŠTŲ PELĖjO 
menės durų. 


— Palauk čia, - tarė. 

Pelėjas sėdėjo krėsle su aukštu atlošu kitame menės gale. 
Greta stovėjo vyresnis vyras, kurį jau buvau matęs su Pelėju. 
Atrodė, jie tariasi. Ugnis smarkiai rūko, buvo karšta ir tvanku. 

Sienas puošė sodrių raštų kilimai ir seni tarnų išblizginti 
ginklai. Achilas praėjo pro juos ir priklaupė prie tėvo kojų. 

— Tėve, atėjau prašyti atleidimo. 

— Nejaugi? - Pelėjas kilstelėjo antakį. - Tai kalbėk. 

Iš ten, kur stovėjau, karaliaus veidas atrodė šaltas ir nepa- 
tenkintas. Mane staiga apėmė baimė. Mes jam sutrukdėme, 
Achilas net nepasibeldė. 

— Aš išsivedžiau Patroklą iš pratybų. 

Mano vardas jo lūpose skambėjo keistai, beveik neatpažįs- 
tamai. 

Karalius susiraukė. 

— Ką tokį? 

— Menoitiadą, - atsakė Achilas. Menoitijo sūnų. 

— A! - Pelėjo žvilgsnis kilimu nuslydo iki tos vietos, kur sto- 
vėjau, stengdamasis nejudėti. - Berniuką, kurį nori nuplakti ka- 
rybos mokytojas. 

- Taip. Tačiau jis nekaltas. Pamiršau pasakyti, kad pasirin- 
kau jį draugu. 

Jis pasakė therapon - ginklo brolis, krauju prisiekęs išti- 
kimybę ir meilę karaliaus sūnui. Kare - jo garbės sargybinis, 
taikoje - artimiausias patarėjas. Tai garbingiausia padėtis, štai 
kodėl berniukai spietėsi aplink Pelėjo sūnų ir stengėsi pasirody- 
ti - tikėjosi būti išrinktieji. 

Pelėjas prisimerkė. 

- Prieik, Patroklai. 

Kilimas po kojomis atrodė klampus. Priklaupiau už Achilo. 
Jutau įdėmų karalius žvilgsnį. 

— Achilai, ne vienus metus siūliau tau draugus, bet tu visus 
atstūmei. Kodėl pasirinkai šį berniuką? 

To paties galėjau paklausti ir aš. Neturėjau ko pasiūlyti ka- 
raliaus sūnui. Kam jam manęs gailėtis? Abu su Pelėju laukėme 
atsakymo. 

- Jis mane stebina. 

Suraukęs antakius pakėliau galvą. Jei jis taip manė, tai buvo 
vienintelis. 

- Stebina, - pakartojo Pelėjas. 

- Taip, - nors ir vyliausi, bet Achilas nepaaiškino. 

Pelėjas susimąstęs patrynė nosį. 

- Šis berniukas - tremtinys su nenuplaunama dėme. Jo 
draugija tavo vardo nešlovins. 

— Man ir nereikia, - atsakė Achilas. Ne išdidžiai ir ne pagy- 
rūniškai. Nuoširdžiai. 

Pelėjas nesiginčijo. 

- Tačiau kiti berniukai pavydės, kad pasirinkai būtent jį. Ką 
jiems pasakysi? 

— Nieko, - nedvejodamas, aiškiai ir ryžtingai atsakė Achi- 
las. - Ne jiems spręsti, ką turiu daryti. 

Pajutau, kaip tvinksi pulsas, bijojau Pelėjo pykčio. Tačiau jis 
nesupyko. Tėvo ir sūnaus žvilgsniai susitiko, ir Pelėjo lūpų kam- 
putyje vos šmėstelėjo lengvas šypsnys. 

— Stokitės. 

Svaigdamas pakilau. 

— Skelbiu jums bausmę. Achilai, turėsi atsiprašyti Amfida- 
mo, Patroklas taip pat. 

— Klausau, tėve. 

— Viskas, - jis nusisuko nuo mūsų į patarėją, leisdamas 
mums eiti. 


Mums IšĖjUS Achilas atgijo. 

- Susitiksim per vakarienę, - mestelėjo ir apsisuko eiti. 

Dar prieš valandą būčiau džiaugęsis jo nusikratęs, bet dabar 
nusiminiau. 

— Kur eini? 

— Į karines pratybas, - stabtelėjo jis. 

— Vienas? 

- Taip. Niekas negali matyti, kaip kaunuosi, - žodžius išbėrė 
taip, tarsi būtų įpratęs juos sakyti. 

— Kodėl? 

Jis ilgai į mane žvelgė tarsi svarstydamas. 

— Motina uždraudė. Dėl pranašystės. 

— Kokios pranašystės? - nieko nebuvau apie ją girdėjęs. 

— Kad būsiu geriausias savo kartos karys, - tai nuskambėjo 
tarsi mažo vaiko fantazija. Tačiau jis pasakė paprastai, tarsi savo 
vardą. 

Norėjau paklausti: ar esi geriausias? Tačiau tik išlemenau: 

— Kadajji ištarta? 

— Man gimstant Eileitija pasakė motinai. 

Buvo tikima, kad Eileitija, gimdyvių deivė, apsilanko gims- 
tant pusdieviams. Jų gimimas per daug svarbus, kad būtų gali- 
ma palikti atsitiktinumui. Buvau pamiršęs. Jo motina - deivė. 

— Ar kiti žino? - nedrąsiai paklausiau, nenorėdamas jo 
spausti. 

— Vieni žino, kiti ne. Todėl ir einu vienas. 

Tačiau nėjo. Žiūrėjo į mane. Atrodė; kažko laukia. 

- Tai susitiksim per vakarienę, - galiausiai ištariau. 

Jis linktelėjo ir nuėjo. 


MAN ATĖJUS JAU sėdėjo prie mano stalo tarp plepančių berniu- 
kų. Beveik nesitikėjau jo čia rasti, tariausi rytą tik susapnavęs. 
Atsisėdęs dirstelėjau jam į akis ir beveik kaltai nusisukau. Ne- 
abejojau, kad paraudau. Maisto siekiau apsunkusiomis ir neran- 
giomis rankomis. Drovėjausi kiekvieno kąsnio, veido išraiškos. 
Vakarienė buvo itin puiki - kepta žuvis, pagardinta citrina ir žo- 
lelėmis, šviežias sūris ir duona. Achilas kirto iki soties. Berniukai 
nekreipė į mane dėmesio. Jie jau seniai nepastebėdavo manęs. 

— Patroklai! 

Achilas mano vardą ištarė aiškiai, ne taip, kaip kiti, kurie 
išberdavo jį greitai, tarsi skubėdami atsikratyti. Suskambėjo 
kiekvienas skiemuo: Pat-rok-lai. Vakarienė baigėsi, tarnai rinko 
lėkštes. Pakėliau galvą, o berniukai nutilo ir susidomėję sužiuro 
į mus. Paprastai Achilas nesikreipdavo į mus vardais. 

- Šiąnakt miegosi mano kambaryje, - tarė. Pasijutau toks 

pritrenktas, kad tikriausiai būčiau išsižiojęs. Tačiau mane supo 
berniukai, o aš buvau auklėtas neprarasti karaliaus sūnui dera- 
mo išdidumo. 

— Gerai, - atsiliepiau. 

— Tarnas nuneš tavo daiktus. 

Galėjau girdėti spoksančių berniukų mintis, tarsi jie būtų jas 
ištarę. Kodėl jis? Pelėjas sakė tiesą - jis dažnai ragindavo Achilą 
pasirinkti draugą. Tačiau Achilas visus tuos metus nesusidomė- 
jo nė vienu iš berniukų, nors su visais elgdavosi mandagiai, kaip 
ir derėjo karaliaus sūnui. O dabar šią ilgai lauktą garbę suteikė 
tam, kam mažiausiai tikėtasi, - smulkiam, nedėkingam ir tik- 
riausiai prakeiktam. 

Jis nusisuko eiti, ir aš nusekiau įkandin, stengdamasis ne- 
suklupti ir jausdamas į nugarą įsmeigtas akis. Praėjome senąjį 
mano kambarį ir sosto menę su krėslu aukštu atlošu. Dar vienas 
posūkis ir pasiekėme man nepažįstamą rūmų dalį - sparną, ku- 
ris leidosi prie jūros. Sienas puošė šviesūs ornamentai, pilkėjan- 
tys tolstant Achilo deglui. 

Kambarys buvo taip arti jūros, kad oras jame kvepėjo drus- 
ka. Sienų nepuošė piešiniai. Ant plikų grindų akmenų gulėjo 
minkštas kilimas. Baldai - kuklūs, bet geri, iš užjūrio medie- 
nos tamsiomis rievėmis. Kambario šone pamačiau storą gultą. 

Achilas mostelėjo į jį: 

- Jis tavo. 

— Gerai, - pamaniau, kad nederėtų dėkoti. 

— Pavargai? - paklausė. 

— Ne. 

Jis linktelėjo, tarsi būčiau pasakęs ką išmintingo. 

— Ir aš. 

Linktelėjau ir aš. Abu buvome atsargūs ir mandagūs, link- 
čiojome it paukščiai. Stojo tyla. 

— Ar nori padėti man žongliruoti? 

— Kad nemoku. 

- Ir nereikia. Aš tau parodysiu. 

Pasigailėjau pasakęs, kad nepavargau. Nenorėjau jo akyse 
apsikvailinti. Tačiau Achilo veide mačiau viltį, todėl buvo gaila 
jam atsakyti. 

— Gerai. 

— Kelis kamuoliukus gali išlaikyti? 

— Nežinau. 

— Parodyk ranką. 

Ištiesiau jam ranką delnu į viršų. Jis priglaudė prie jo savo 
plaštaką. Vos susilaikiau nekrūptelėjęs. Oda buvo švelni ir tru- 
putį lipni po vakarienės. Putlios pirštų pagalvėlės, palietusios 
manąsias, labai šiltos. 

— Beveik tokia pati. Tada geriau pradėti nuo dviejų. Imk, - 
ištiesė šešis oda aptrauktus kamuoliukus, tokius kaip fokusinin- 
kų. Klusniai paėmiau du. 

- Kai pasakysiu, vieną mesk man. 

Šiaip toks įsakinėjimas būtų mane suerzinęs. Tačiau jo žo- 
džiai neskambėjo kaip įsakymas. Jis pradėjo žongliruoti liku- 
siais kamuoliukais. 

— Mesk, - pasakė. 

Švystelėjęs kamuoliuką pamačiau, kaip jis sklandžiai įsiliejo 
į skriejantį žiedą. 

- Ir kitą. 

Mečiau antrąjį kamuoliuką, ir šis prisidėjo prie kitų. 

— Gerai mėtai, - tarė Achilas. 

Greitai pakėliau akis. Ar jis šaiposi? Tačiau jo veidas buvo 
nuoširdus. 

— Gaudyk! 

Į mane atskriejo kamuoliukas visai kaip figa per aną vaka- 
rienę. 

Mano vaidmeniui nereikėjo didelių įgūdžių, bet vis tiek 
buvo smagu. Kaskart sėkmingai pagavę ar metę abu patenkinti 
nusišypsodavome. 

Netrukus jis liovėsi ir nusižiovavęs pasakė. 

— Vėlu. 

Nustebau už lango pamatęs aukštai pakilusį mėnulį, nepa- 
stebėjau, kaip prabėgo laikas. 

Atsisėdęs ant gulto žiūrėjau kaip jis ruošiasi gulti - prausia 
veidą vandeniu iš plačiakaklio ąsočio, atriša odinį plaukų raiš- 
telį. Tyloje vėl pasijutau nesmagiai. Kodėl aš čia? 

Achilas užpūtė žiburį. 

— Labanakt, - tarė. 

- Labanakt, - žodis suskambėjo mano lūpose keistai, tarsi 
svetima kalba. 
veidą, tobulą it skulptūros. Lūpos kiek pravertos, ranka nerū- 
pestingai atmesta virš galvos. Miegodamas jis atrodė kitaip — 
gražus, bet šaltas kaip mėnesiena. Panorau, kad nubustų ir vėl 
galėčiau pamatyti, kaip veidas atgyja. 


KITĄ RYTĄ PO PUSRYČIŲ grįžau į berniukų kambarį, tikėdama- 
sis ten pamatyti grąžintus savo daiktus. Tačiau jų neradau, o 
nuo lovos buvo nuimti ir patalai. Patikrinau ir po pietų, ir po 


47 


MADELINE MILLER 


kovos su ietimis pratybų, ir prieš eidamas miegoti, tačiau senoji 
lova tebebuvo tuščia ir nepaklota. Taigi. Vis dar. Nerimaudamas 
slinkau į Achilo kambarį pusiau tikėdamasis, kad tarnas mane 
sustabdys. Tačiau nesustabdė. 

Tarpduryje sudvejojau. Jis buvo viduje, gulėjo nuo lovos nu- 
koręs koją, kaip ir pirmąją dieną, kai jį pamačiau. 

- Labas, - pasisveikino. Jei būtų suabejojęs ar nustebęs, bū- 
čiau apsisukęs, grįžęs ir verčiau miegojęs tiesiai ant nendrių, 
užuot likęs čia. Tačiau nesudvejojo. Prašneko laisvai ir atidžiai 
pažvelgė į mane. | 

— Labas, - atsakiau ir nuėjau prie savo gulto kitoje kambario 
pusėje. 


Po TRUPUTĮ PRIPRATAU: Achilui prakalbus nebekrūpčiojau, 
nebesitikėjau priekaištų. Lioviausi laukti, kada mane išsiųs. Po 
vakarienės kojos pačios nuvesdavo į jo kambarį, o gultą, kuria- 
me miegodavau, ėmiau laikyti savu. 

Naktimis tebesapnuodavau mirusį berniuką. Nubusdavau 
išpiltas prakaito, nustėręs, tačiau lauke virš vandens šviesdavo 
ryškus mėnulis, girdėdavau, kaip bangos laižo krantą. Blausioje 
šviesoje matydavau, kaip jis lengvai alsuoja, atmetęs rankas ir 
kojas. Nelauktai mano pulsas nurimdavo. Jis net miegodamas 
buvo toks gyvas, kad mirtis ir dvasios atrodė kvailystė. Netru- 
kus pradėjau geriau miegoti, sapnai lankė rečiau ir nublanko. 

Paaiškėjo, kad Achilas ne toks orus, kaip atrodo. Po savitvar- 
da ir ramybe slypėjo kitas veidas - šelmiškas ir daugiabriaunis 
kaip šviesoje žėrintis brangakmenis. Jis mėgo žaidimus ne pagal 
savo įgūdžius - neįmanomus šuolius per lovas ir kėdes, užsi- 

merkęs gaudydavo daiktus. Jam šypsantis akių kampučių oda 
susiraukšlėdavo lyg prie liepsnos prikištas lapas. 

Jis ir pats buvo kaip liepsna. Žėrėjo ir traukė akį. Kerėdavo 
net ką tik nubudęs, susivėlęs ir užsimiegojęs. Iš arti jo pėdos 
atrodė beveik nežemiškos: tobulos pirštų pagalvėlės, it lyros 
stygos virpančios sausgyslės. Visur vaikščiodavo basas, todėl 
rausvi kulnai buvo sukietėję iki baltumo. Tėvas liepė trinti juos 
aliejais, kvepiančiais santalmedžiu ir granatais. 

Prieš mums užmiegant Achilas pradėjo man pasakoti apie 
savo dieną. Iš pradžių tik klausydavausi, bet ilgainiui atsirišo ir 
mano liežuvis. Ėmiau pasakoti apie save - iš pradžių apie gy- 
venimą Pelėjo rūmuose, paskui ir apie dar anksčiau: apie šok- 
čiojančius per vandenį akmenėlius, medinį arkliuką, su kuriuo 
žaisdavau, lyrą iš motinos kraičio. 

- Džiaugiuosi, kad tavo tėvas atsiuntė ją kartu, - tarė 
Achilas. 

Netrukus mūsų pokalbiai ištrūko iš nakties prieglobsčio. 
Pats stebėjausi, kiek daug galima kalbėtis apie viską: apie paplū- 
dimį, vakarienę, apie vieną ar kitą berniuką. 

Lioviausi jo žodžiuose ieškoti pašaipos, paslėpto skorpiono 
geluonies. Jis sakė, ką galvojo, ir nustebdavo, jei kiti taip nesielg- 
davo. Kai kuriems tai būtų pasirodę naivu. Tačiau ar nenuosta- 
bu visada čiupti jautį už ragų? 


VIENĄ POPIETĘ ATĖjUS Achilo pratybų laikui pakilau eiti. 

- Norėtum su manimi? - pasiūlė jis kiek įsitempęs; jei bū- 
čiau nemanęs, kad tai neįmanoma, man būtų pasirodę, kad jis 
jaudinasi. Tarp mūsų atsiradęs laisvumas staiga virto įtampa. 

— Gerai, - sutikau. 

Buvo tyki vėlyva popietė, rūmai miegojo kaitroje, tad niekas 
nekreipė į mus dėmesio. Pasukome į ginklų sandėlį ilgiausiu ke- 
lių - vingiuotu taku per alyvmedžių giraitę. 

Stovėjau tarpduryje, kol jis rinkosi ginklus pratyboms - ietį 
ir buką kardą. Ištiesiau ranką kardui paimti ir suabejojau. 

— Ar man'.. 

Jis papurtė galvą. Ne. 

— Nesikaunu su kitais, - tarė. | 

Nusekiau laukan prie sutrypto smėlio rato. 

- Niekada? 

— Ne. 

— Tai iš kur tada žinai, kad... - nutilau jam atsistojus rato 
viduryje su ietimi rankoje ir kardu prie šono. 

— Kad pranašystė teisinga? Na, nežinau. 

Kiekvieno dievų vaiko gyslomis kraujas teka kitaip. Orfėjo 
balsas pravirkdydavo medžius, Heraklis galėjo užmušti žmogų 
paplekšnojęs per nugarą. O Achilas buvo stebuklingai greitas. 
Jam užsimojus ietis šmėkščiojo greičiau, negu galėjo sekti akys. 
Apsisuko, švystelėjo į priekį, apsivertė ir šastelėjo atgal. Ietis jo 
rankose judėjo kaip gyva, o tamspilkis antgalis kyščiojo it gyva- 
tės liežuvis. Achilas nenustygo ir trypė kojomis Žemę, tarsi šoktų. 

Žiūrėjau negalėdamas pajudėti. Beveik nekvėpavau. Jo vei- 
das buvo ramus ir neišraiškingas, neįtemptas nuo pastangų, 
o judesiai - tokie tikslūs, kad beveik galėjau matyti vyrus, su 
kuriais kovėsi - dešimt, dvidešimt jų, puolančių iš visų pusių. 
Pašoko, skrosdamas orą ietimi, o kita ranka žaibiškai išsitrau- 
kęs kardą ėmė mojuoti abiem ginklais, judėdamas kaip vanduo, 
kaip Žuvis per bangas. 

Staiga sustojo. Popietės tyloje girdėjau jo alsavimą, vos gar- 
sėlesnį nei visada. 

— Kas tave mokė? - paklausiau. Nežinojau, ką dar pasakyti. 

— Tėvas. Truputį. 

Truputį. Pasijutau beveik išsigandęs. 

— Ir daugiau niekas? 

— Ne. 

Žengiau į priekį. 

— Kaukis su manim. 

Jis kone nusijuokė. 

— Ne. Nieku gyvu. 

— Kaukis su manim. 

Jaučiausi lyg sapne. Jį mokė tėvas - truputį. O visa kita — 
kas? Dieviškumas? Dieviškiausia, ką gyvenime regėjau. Prakai- 
tą sunkiančias kirstynes jis pavertė gražiausiu menu. Supratau, 
kodėl tėvas neleido jam kautis kitiems matant. Argi paprastas 
vyras galėtų didžiuotis įgūdžiais, jeigu Achilas kaunasi šitaip? 

— Nenoriu. 

— Nagi! 

— Tu neturi ginklų. 

— Pasiimsiu. 

Jis priklaupęs padėjo ginklus ant žemės. Pažvelgė man į akis. 

— Nesikausiu. Nebeprašyk manęs. 

— Prašysiu. Negali man uždrausti. 

Įžūliai žengiau pirmyn. Kažkas manyje liepsnojo - nekant- 
rumas, tikrumas. Pasieksiu, ko noriu. Jis nusileis. 

Jo veidas persikreipė, ir man kone pasirodė, kad jis supyko. 
Tai man patiko. Jei kitaip nepavyks, įsiutinsiu jį. Tuomet su ma- 
nim kausis. Mano nervai tiesiog gaudė nuo pavojaus. 

Tačiau jis nuėjo, palikęs ginklus gulėti dulkėse. 

— Grįžk, - pasakiau. Tada garsiau: - Grįžk. Bijai? 

Jis vėl keistai susijuokė, bet neatsisuko. 

— Ne, nebijau. 

— O turėtum. 

Norėjau pajuokauti, sušvelninti įtampą, tačiau tvyrojusioje 
tyloje mano žodžiai nuskambėjo kitaip. Jis stovėjo į mane nuga- 
ra - nejudėdamas, nepajudinamas. 

Priversiu jį pažvelgti į mane, pamaniau. Kojos įveikė mus 
skyrusius penkis žingsnius, ir aš atsitrenkiau į jį. 

Jis susvyravo griūdamas, bet aš laikiausi įsikibęs. Nuvirto- 
me, išgirdau, kaip jis ūmiai iškvėpė. Tačiau nespėjau nė prasi- 
žioti, kai išsprūdo ir sugriebė mane už riešų. Stengiausi ištrūkti, 
nelabai žinodamas, ką darysiu paskui. Tačiau jis neleido, ir bent 
jau taip galėjau su juo grumtis. 

— Paleisk mane! - trūktelėjau riešus iš jo gniaužtų. 

— Nepaleisiu. 

Mikliai parito mane po savimi ir prispaudė keliais pilvą. Py- 
kau, šnopavau, bet buvau keistai patenkintas. 

— Niekad nemačiau, kad kas taip kautųsi, - pasakiau. Prisi- 
pažinau arba kaltinau, o gal viena ir kita. 

— Nedaug matei. 

Susitvardžiau, nors jo tonas buvo švelnus. 

— Supranti, ką norėjau pasakyti. 

Jo akys buvo neįžvelgiamos. Virš mūsų tykiai viena į kitą 
bilsnojo neprinokusios alyvuogės. 

— Galbūt. O ką? 

Smarkiai pasimuisčiau, ir jis mane paleido. Susėdome ant 
žemės dulkėtomis, prie nugarų prilipusiomis tunikomis. 

— Na... - nutilau. Vėl it titnagu įskeltas užplūdo aršus pažįs- 
tamas pyktis ir pavydas. Tačiau kartūs žodžiai nuslopo vos atėję 
į galvą. - Nėra daugiau tokių kaip tu, - galiausiai ištariau. 

— Ir ką? 

Jo žodžiai užgesino paskutinę mano pykčio žiežirbą. Seniau 
man tai būtų nepatikę. O kas aš toks dabar, kad pavydėčiau? 

Tarsi išgirdęs mane jis nusišypsojo, ir jo veidas nušvito kaip 
saulė. 


6 SKYRIUS 


UO TADA MŪSŲ DRAUGYSTĖ SUKLESTĖJO KAIP PAVASARIO 
potvynio atgaivinta žemė. Pirmiau, kaip ir kiti berniu- 


kai, maniau, kad jis dienų dienas leidžia mokydama- 
sis to, kas pridera karaliaus sūnui - meno valdyti valstybę ir 
kautis ietimi. Tačiau jau seniai sužinojau tikrąją tiesą - be lyros 
pamokų ir pratybų jis daugiau nieko nesimokė. Vieną dieną 
eidavome maudytis, kitą karstydavomės po medžius. Prisigal- 
vodavome žaidimų, lenktyniaudavome ir vartėmės kūliais. Gu- 
lėdavome ant šilto smėlio ir sakydavome vienas kitam: „Spėk, 
apie ką dabar galvoju.“ 

Apie sakalą, kurį matėme pro langą. 

Apie berniuką kreivais priekiniais dantimis. 

Apie vakarienę. 

Plaukiojimas, žaidimai ar kalbos manyje pažadindavo jaus- 
mą. Jis kildavo krūtinėje ir suimdavo tarytum baimė. Užplūs- 
davo ūmiai, beveik kaip ašaros. Tačiau tai buvo ne baimė ir ne 
ašaros - pojūtis buvo džiugus ir giedras, o ne liūdnas ir niūrus. 
Pasitenkinimą patirdavau ir seniau, trumpais akimirksniais 
siekdamas vienatvės malonumų: svaidydamas akmenėlius „var- 
lyte, žaisdamas kauliukais arba svajodamas. Tačiau iš tiesų tai 
būdavo ne jausmas, o jo stygius, atokvėpis nuo baimės, nes ša- 

lia nebūdavo tėvo ar berniukų. Nebūdavau alkanas ar pavargęs, 
nesirgau. 

Šis jausmas buvo kitoks. Nuo šypsenos paskausdavo skruos- 
tus, o galvos oda pašiurpdavo, ir atrodydavo, kad atšoks nuo 
galvos. Apsvaigus nuo laisvės atsirišdavo liežuvis. Taip, taip, 
taip, sakydavau jam. Nebebijodavau, kad per daug kalbu. Nebe- 
sijaudindavau, kad esu per menkas ar per lėtas. Taip, taip ir taip! 
Išmokiau jį šokdinti akmenukus „varlyte“, o jis išmokė mane 
drožinėti. Jutau kiekvieną kūno nervą, kiekvieną odą glostantį 
vėjelio gūsį. 

Jis skambindavo mano motinos lyra, aš žiūrėdavau. Kai at- 
eidavo mano eilė skambinti, pirštai supainiodavo stygas, ir mo- 
kytojas puldavo į neviltį. Nepaisiau. „Paskambink dar“, - prašy- 
davau Achilo. Ir jis skambindavo, kol tamsoje vos beįžiūrėdavau 
jo pirštus. 

Tada suvokiau, kaip pasikeičiau. Man neberūpėjo, kad pra- 
laimiu, kai bėgame lenkčių, plaukiame iki uolų, svaidome ie- 
tis ar akmenėlius „varlyte . Kas gali gėdytis pralaimėjęs tokiam 
gražuoliui? Užteko matyti, kaip jis laimi, kaip švytruoja jo pa- 
dai, žerdami smėlį, kaip iškyla ir panyra pečiai iriantis per jūrą. 
Man užteko. 


Buvo VĖLYVA VASARA, praėjo daugiau kaip metai nuo mano 
tremties pradžios, ir aš galiausiai papasakojau, kaip nužudžiau 
berniuką. Įsikorę į rūmų kiemo ąžuolą sėdėjome ant šakų, sle- 
piami margos lapijos. Nugara atsirėmęs į tvirtą kamieną jau- 
čiausi geriau negu ant žemės. Jis tylomis klausėsi, o kai baigiau, 
paklausė: 

— Kodėl nepasakei, kad gyneisi? 

Jis visada paklausdavo to, kas man nė nedingtelėdavo į 
galvą. 

— Nežinau. 

— Galėjai ir pameluoti. Pasakyti, kad radai jau mirusį. 

Suglumęs stebeilijau į jį. Kaip paprasta. Galėjau pameluo- 
ti. O tada suvokiau: jei būčiau pamelavęs, tebebūčiau karaliaus 
sūnus. Mane ištrėmė ne dėl žmogžudystės, o todėl, kad buvau 
neužtenkamai suktas. Dabar supratau, kodėl tėvas šlykštėjosi 
manimi. Paikšas sūnus viską išklojo. Prisiminiau, kaip sukando 
dantis man prisipažinus. Nevertas tapti karaliumi. 

- Tu nebūtum melavęs, - pasakiau. 

— Nebūčiau, - pritarė jis. 

— Ką būtum daręs? - paklausiau. 

Achilas pabarbeno pirštais į šaką, ant kurios sėdėjo. 

- Nežinau. Neįsivaizduoju. Tas berniukas taip su tavimi kal- 
bėjo! - patraukė pečiais. - Dar niekas nemėgino iš manęs ko 
nors atimti. 

- Niekada? - negalėjau patikėti. Negalėjau įsivaizduoti. 

— Niekada, - akimirką patylėjo susimąstęs. - Nežinau, - ga- 
liausiai pakartojo. - Manau, supykčiau. 

Užsimerkęs atsirėmė galva į šaką. Žali ąžuolo lapai gaubė jo 
galvą tarsi vainikas. 


DABAR DAŽNAI MATYDAVAU karalių Pelėją - kartais mus kvies- 
davo į tarybą ir vakarieniauti su viešinčiais karaliais. Man buvo 
leista sėdėti prie stalo greta Achilo, netgi kalbėti, jei norėčiau. 
Nenorėjau, džiaugiausi galėdamas tyliai sėdėti ir stebėti vyrus. 

Skops - pelėda, taip ėmė mane vadinti Pelėjas dėl mano didelių 
akių. Jo švelnumas buvo paprastas ir neįpareigojantis. 

Vyrams išėjus, sėdėdavome su juo prie ugniakuro ir klau- 
sydavomės pasakojimų apie jaunystę. Senas vyras, žilas ir ne- 
besmarkus, pasakojo mums kartą kovęsis greta Heraklio. Pasa- 
kiau matęs Filoktetą, ir Pelėjas nusišypsojo. 

— Didžiojo Heraklio lanko nešėjas... Kadaise buvo ietinin- 
kas, drąsiausias iš mūsų visų. 

Štai šitaip jam patikdavo girti žmones. Dabar supratau, kaip 
į jo iždą atkeliavo tiek dovanų už sutartis ir sąjungas. Pelėjas 
skyrėsi nuo mūsų pasipūtusių pagyrūnų didvyrių - jis buvo 
kuklus. Mums klausantis, tarnai metė iš pradžių vieną pliauską 
į ugnį, paskui kitą. Artinantis aušrai, jis liepė mums eiti miegoti. 


ACHILO NELYDĖDAVAU TIK į susitikimus su motina. Jis išeida- 
vo vėlai vakare arba auštant, kai rūmai miegodavo, o grįždavo 
įraudęs ir kvepėdavo jūra. Paklaustas apie juos noriai papasako- 
davo keistu, neišraiškingu balsu. 

— Visada būna tas pats. Ji klausia, ką veikiu, ar man sekasi. 
Kalba apie mano gerą vardą. Galiausiai kviečia eiti kartu. 

Iškart paklausiau: 

— Kurė 

— Į urvus po jūra. 

Ten gyvena jūros nimfos, į jų gelmes nė saulė neprasiskverbia. 

- Eisiė 

Jis papurtė galvą. 

- Tėvas sako, neturėčiau. Pamatęs juos joks mirtingasis ne- 
grįžta koks buvęs. 

Jam nusisukus, parodžiau prasčiokų ženklą, apsaugantį nuo 
blogio. Sergėkit dievai. Jis mane išgąsdino taip ramiai kalbėda- 
mas apie tokius dalykus. Dievų draugija mirtingiesiems į gera 
neišeidavo. Tačiau ji buvo jo motina, raminau save, o jis pats — 
pusdievis. 

Ilgainiui susitikimai su ja tapo dar viena jo keistenybe, prie 
kurios pripratau, kaip ir prie jo kojų vikrumo ir nežmoniško 
pirštų miklumo. Auštant išgirdęs jį ropščiantis pro langą su- 
murmėdavau: „Kaip jai sekasi?“ 

Jis atsakydavo: „Gerai.“ Kartais pridurdavo: „Šiandien daug 
žuvų, arba: „Vanduo šiltas kaip maudyklėje.“ Ir mudu užmig- 
davom. 


ATĖJUS ANTRAJAM PAVASARIUI, vieną rytą aplankęs motiną jis 
grįžo vėliau negu visada: saulė beveik visiškai išniro iš vandens, 
o kalvose tilindžiavo ožkų varpeliai. 

— Kaip jai sekasi? 

— Gerai. Nori pamatyti tave. 

Pajutau kylančią baimę, tačiau užgniaužiau. 

— Manai, turėčiau sutikti? - negalėjau įsivaizduoti, ko ji iš 
manęs nori. Girdėjau, kad nekenčia mirtingųjų. 

Jis į mane nežiūrėjo, pirštais vartė rastą akmenėlį. 

— Nieko blogo nenutiks. Sakė, rytoj vakare. 

Dabar supratau, kad tai įsakymas. Dievai neprašo. Gana ge- 
rai jį pažinojau, todėl supratau, kad jam nesmagu. Dar nebuvo 
toks sutrikęs. 

— Rytoj? 

Jis linktelėjo. 

Nenorėjau, kad pastebėtų mano baimę, nors paprastai nieko 
vienas nuo kito neslėpdavome. 

— Ar... ar reikėtų nunešti jai dovanų? Midaus? 

Per šventes ant aukuro aukodavome dievams midaus. Tai 
buvo viena iš prabangiausių aukų. 

Jis papurtė galvą. 

- Ji jo nemėgsta. 

Kitą naktį rūmams s»migus išlipau pro langą. Priešpilnio 
mėnulio šviesos pakako be deglo rasti kelią tarp uolų. Pasak 
Achilo, turėjau laukti bangų mūšoje, ir ji ateis. Ne, užtikrino jis 
mane, nereikia nieko sakyti. Ji pati žinos. 

Bangos buvo šiltos ir žarstė smėlį. Slinkau stebėdamas, kaip 
maži šviesūs krabai bėgioja pakrante. Ištempiau ausis tikėda- 
masis išgirsti, kaip tikš vanduo po kojomis jai artinantis. Pa- 
krante padvelkė vėjelis, ir aš dėkingas užsimerkiau. O atsimer- 
kęs pamačiau ją priešais. 

Ji buvo aukštesnė už mane, už visas mano matytas moteris. 
Tamsūs plaukai palaidi vilnijo už nugaros, oda švytėjo neap- 
sakomai blyški, tarsi nubalinta mėnesienos. Ji stovėjo taip arti, 
kad užuodžiau jūržolių ir tamsaus medaus kvapsnį. Nealsavau. 
Nedrįsau. 

— Tu Patroklas. 

Krūptelėjau išgirdęs balsą, šiurkštų ir šaižų. Tikėjausi varpe- 
lių skambesio, o ne bangų mūšos į uolas. 

— Taip, ponia. 

Tetidės veidą iškreipė pasibjaurėjimas. Jos akys buvo ne 
žmogaus - visiškai juodos su aukso taškeliais. Negalėjau prisi- 
versti į jas Žiūrėti. 

- Jis bus dievas, - tarė ji. Nežinojau, ką atsakyti, todėl tylė- 

jau. Ji pasilenkė, ir kone pamaniau, kad palies mane. Žinoma, 
nepalietė. - Ar supranti? 

Jutau alsavimą ant savo skruosto, visiškai nešiltą. Vėsų kaip 
jūros gelmės. Ar supranti? Achilas man buvo sakęs, kad ji ne- 
mėgsta laukti. 

— Taip. 

Ji grėsmingai pasilenkė dar arčiau. Burna žioravo kaip rau- 
dona žaizda, kaip perskrostas aukojamo gyvūno pilvas, kruvina 
ir pranašiška. Dantys švytėjo aštrūs ir balti it kaulas. 

— Gerai, - tarė ji ir nerūpestingai tarsi sau pridūrė: - Tu vei- 
kiai mirsi. 

Tada nusigręžė ir nėrė jūron, nepalikdama nė raibulių. 


NĖJAU TIESIAI į RŪMUS. Negalėjau. Pasukau alyvmedžių girai- 
tėn pasėdėti prie išsiklaipiusių kamienų tarp nubyrėjusių vaisių. 
Ji augo toli nuo jūros. Nebenorėjau uosti druskos. 

Tu veikiai mirsi. Ištarė taip šaltakraujiškai, tarsi tai jau būtų 
įvykę. Nenorėjo, kad draugaučiau su Achilu, tačiau žūti nebu- 
vau nusipelnęs. Keli mirtingojo gyvenimo dešimtmečiai deivei 
beveik nieko nereiškė. 

Ir ji norėjo, kad jis būtų dievas. Pasakė paprastai, lyg tai būtų 
akivaizdu. Dievas. Negalėjau įsivaizduoti. Dievai šalti ir tolimi 
kaip mėnulis, o jo akys buvo gyvos, šypsena šilta ir šelmiška. 

Jos troškimas buvo drąsus. Net ir pusdievį sunku pavers- 
ti nemirtingu. Tiesa, taip nutiko Herakliui, Orfėjui ir Orionui. 
Dabar jie buvo danguje, valdė žvaigždynus, puotavo ir gėrė am- 
broziją su dievais. Tačiau jie - Dzeuso sūnūs, jų gyslomis tekėjo 
tauriausias kraujas. Tetidė buvo žemesnė iš žemesniųjų dievų, 

tik jūros nimfa. Trokšdamos galingesnių dievų malonių nimfos 
turėdavo jas išsimeilikauti. Pačios neką tegalėjo. Tik amžinai 


gyventi. 


— APIE KĄ GALVOJI? - paklausė Achilas, atėjęs manęs ieško- 
ti. Jo balsas garsiai nuaidėjo tylioje giraitėje, tačiau neišgąsdino. 
Tikėjausi, kad ateis. Norėjau. 

- Apie nieką, - atsiliepiau. Tai buvo netiesa. Manau, niekada 
nebūna tiesa. 

Jis atsisėdo šalia, jo pėdos buvo basos ir dulkėtos. 

— Ar sakė, kad greitai mirsi? 

Krūptelėjęs atsigręžiau. 

— Taip, - atsakiau. 

— Apgailestauju, - tarė jis. 

Vėjas papūtė į pilkšvą lapiją virš mūsų, išgirdau, kaip kažkur 
tyliai paptelėjo alyvuogė. 

- Ji nori, kad būtum dievas, - pasakiau jam. 

- Žinau, - jo veidas persimainė iš gėdos, ir nelauktai mano 
širdis atlėgo. Reakcija buvo tokia vaikiška. Ir tokia žmogiška. 
Ak, tie tėvai. 

Tačiau vis tiek turėjau paklausti, negalėjau nieko daryti, kol 
neišgirsiu atsakymo. 

- Ar tu nori būti... - vargais negalais ištariau ir nutilau, nors 
žadėjau sau, kad taip nebus. Sėdėdamas giraitėje kartojau šį klau- 
simą laukdamas, kol jis ateis manęs ieškoti. - Ar nori būti dievas? 

Jo akys prietemoje atrodė tamsios. Negalėjau įžiūrėti aukso 
dulkelių jų žalumoje. 

- Nežinau, - galiausiai atsakė. - Nežinau, ką tai reiškia ir 

kaip nutinka, - pažvelgė sau į rankas, kuriomis apsikabino ke- 
lius. - Nenoriu iš čia išvykti. Kada tai nutiks? Greitai? 

Sutrikau. Nežinojau, kaip tampama dievais. Buvau tik mir- 
tingasis. 

Jis suraukė antakius ir prabilo garsiau: 

— Ar iš tiesų yra toji vieta... Olimpas? Ji nė nežino, kaip to 
pasieks. Tik apsimeta žinanti. Mano, jei pakankamai išgarsė- 
siu... - ir nutilo. 

Tiek galėjau suprasti: 

— Tada dievai tave mielai priims. 

Jis linktelėjo. Bet dar neatsakė į mano klausimą. 

— Achilai. 

Atsisuko į mane. Akyse mačiau neviltį, pyktį ir sumaištį. 
Jam buvo vos dvylika. 

— Ar nori būti dievas? - šįkart paklausiau lengviau. 

— Dar ne, - atsakė jis. 

Įtampa, apie kurią anksčiau nenutuokiau, šiek tiek atlėgo. 
Dar neprarasiu jo. 

Jis parėmė ranka smakrą, bruožai atrodė dailesni negu visa- 
da, tarsi iškalti iš marmuro. 

— Tačiau norėčiau būti didvyris. Manau, galėčiau. Jei prana- 
šystė nemeluoja. Jei kils karas. Pasak motinos, aš geresnis net 
už Heraklį. 

Nežinojau, ką pasakyti. Nežinojau, ar tai buvo tik motinos 
šališkumas, ar tiesa. Man nerūpėjo. Dar ne. 

Jis akimirką tylėjo. Tada staiga atsisuko. 

— O tu norėtum būti dievas? 

Čia ant samanų ir tarp alyvmedžių man tai pasirodė juokin- 
ga. Nusijuokiau, o po akimirksnio nusijuokė ir jis. 

— Nemanau, kad tai tikėtina, - tariau. 

Atsistojau, padaviau jam ranką ir padėjau atsistoti. Mūsų 
tunikos buvo dulkėtos, pėdas man šiek tiek graužė išdžiūvusi 
jūros druska. 

— Mačiau, virtuvėje buvo figų, - tarė jis. 

Mes buvome dvylikamečiai, per jauni, kad ilgai nerimau- 
tume. 

— Lažinamės, kad galiu suvalgyti daugiau už tave. 

- Jei mane aplenksi! 

Nusijuokiau. Nulėkėme. 


/ SKYRIUS 


ITĄ VASARĄ MUDVIEM SUKAKO PO TRYLIKA METŲ - 
iš pradžių Achilui, paskui man. Mūsų kūnai išstypo 


tempdami sąnarius, šie paskaudo ir nusilpo. Spindin- 
čiame bronziniame Pelėjo veidrodyje beveik neatpažindavau 
savęs išstypusio, ilgomis kaip gandro kojomis ir paaštrėjusiu 
smakru. Tačiau Achilas vis tiek mane praaugo. Galiausiai abu 
užaugsime aukšti, vis dėlto Achilas brendo sparčiau, stulbina- 
mai greitai - gal dėl dieviško kraujo. 

Kiti berniukai irgi brendo. Už uždarų durų dažnai išgirs- 
davome dejones ir pamatydavome prieš aušrą į lovas grįžtan- 
čius šešėlius. Mūsų kraštuose jaunuoliai paprastai imdavo sau 
žmonas dar nesužėlus barzdoms. O kada prieš tai paimdavo 
tarnaitę? Turėjo tą padaryti, labai nedaug vyrų guldavo į san- 
tuokinę lovą to nepatyrę. To nepadarydavo tik tikri nelaimėliai: 
per silpni, kad priverstų paklusti, per bjaurūs, kad sužavėtų, ar 
per daug neturtingi, kad sumokėtų. 

Paprastai rūmuose su karaliene gyvendavo visas būrys kil- 
mingų moterų. Tačiau Pelėjas rūmuose žmonos neturėjo, todėl 
mes tematydavome daugiausia verges. Nupirktas, karo belais- 
ves arba jų dukras. Dienomis jos pilstydavo vyną, mazgodavo 
grindis ir šeimininkaudavo virtuvėje. Naktį priklausydavo karei- 

viams arba karaliaus globotiniams, viešintiems karaliams arba 
pačiam Pelėjui. Jei pilvai imdavo pūstis, tai neužtraukdavo gė- 
dos, bet būdavo naudinga - taip gausėjo vergų. Moteris ne visada 
imdavo prievarta, kartais pasitenkinimas ar net švelnūs jausmai 
tapdavo abipusiai. Bent jau taip manė apie jas pasakodavę vyrai. 

Achilui ir man būtų buvę be galo lengva permiegoti su viena 
iš tų mergaičių. Sulaukę trylikos jau beveik vėlavome tą pada- 
ryti, juo labiau jis, nes karalių sūnūs garsėdavo gašlumu. Tačiau 
mudu tik tylomis stebėdavome, kaip karaliaus globotiniai ant 
kelių sodindavosi tarnaites, o Pelėjas po vakarienės kviesdavosi 
gražiausią iš jų. Kartą net išgirdau, kaip pasiūlė ją sūnui, bet 
Achilas susidrovėjęs atsakė: Šiandien aš pavargęs. Paskui eida- 
mas į kambarį vengė žiūrėti man į akis. 

O aš? Išskyrus Achilą, drovėjausi visų ir tylėjau. Vos drįsau 
šnekėti su kitais berniukais, ką kalbėti apie mergaites. Kaip ka- 
raliaus sūnaus draugui man turbūt nė nebūtų reikėję kalbėti, 
būtų pakakę mostelėti ar pažiūrėti. Tačiau tai man nė nedingte- 
lėjo. Naktimis trikdę jausmai atrodė keistai nesusiję su klusnio- 
mis ir akis nuleidusiomis tarnaitėmis. Mačiau, kaip berniukas 
grabinėjo vyną pilstančią mergaitę, vangų jos žvilgsnį. Tokių 
dalykų netroškau. 


VIENĄ VAKARĄ UŽSIBUVOME Pelėjo menėje. Achilas gulėjo ant 
grindų, pasidėjęs ranką po galva. Aš sėdėjau ne taip atsipalaida- 
vęs - ant kėdės. Ne tik dėl Pelėjo. Man nepatiko ištįsusios mano 
rankos ir kojos. 

Senasis karalius prisimerkęs pasakojo: 

— Meleagras buvo ne tik narsiausias, bet ir išdidžiausias savo 

laikų karys. Jis tikėdavosi tik geriausio ir savo pasiekdavo, nes 
žmonės jį mylėjo. 

Mano akys nuklydo prie Achilo. Jis vos judino pakeltus pirš- 
tus. Dažnai taip darydavo kurdamas naują dainą. Spėjau, šįkart 
apie Meleagrą iš tėvo pasakojimo. 

- Tačiau vieną dieną Kalidono karalius tarė: „Kodėl turime tiek 
daug atiduoti Meleagrui? Kalidone esama ir kitų garbingų vyrų.“ 

Achilas pasimuistė, ir tunika glaudžiai prigludo jam prie 
krūtinės. Tądien nugirdau, kaip tarnaitė viltingai sušnabždėjo 
mane? 

- Išgirdęs karaliaus žodžius Meleagras įtūžo. 

Rytą Achilas, įšokęs pas mane į lovą, prispaudė nosį prie ma- 
niškės ir tarė: „Labas rytas!“ Prisiminiau oda jautęs jo kūno karštį. 

— Iškošęs „Daugiau jūsų neginsiu!“ jis grįžo namo ieškoti 
paguodos žmonos glėbyje. 

Pajutau, kaip kažkas timptelėjo už kojos. Ant grindų išdri- 
kęs Achilas nusišypsojo. 

— Kalidonas turėjo nuožmių priešų. Išgirdę, kad Meleagras 
nebegina miesto... 

Kurstydamas stumtelėjau pėdą arčiau. Jo pirštai apsivijo 
kulkšnį. 

— ..jie puolė Kalidoną. Ir miestas smarkiai nukentėjo. 

Achilas truktelėjo, ir aš kone nuslydau nuo kėdės. Įsikibau į 
medinį rėmą, kad nenubildėčiau ant grindų. 

- Žmonės atėję pas Meleagrą maldavo padėti. Tada... Achi- 
lai, ar tu klausaisi? 

— Taip, tėve. 

- Nesiklausai. Kamuoji mūsų vargšelį Pelėdą. 

Pasistengiau nutaisyti kankinio išraišką. Tačiau tejutau vėsą 
ant kulkšnies, kurią ką tik lietė jo pirštai. 

— Tiek to. Pavargau. Baigsiu pasakoti kitą vakarą. 

Atsistojome ir palinkėjome senajam karaliui labos nakties. 
Apsisukome, o jis tarė: 

— Achilai, paieškok šviesiaplaukės iš virtuvės. Girdėjau, ji 
ieško tavęs. 

Buvo sunku suprasti, ar ugniakuro šviesa kalta, kad Achilo 
veidas persimainė. 

- Galbūt, tėve. Šįvakar aš pavargęs. 

Pelėjas sukikeno tarsi tai būtų buvęs pokštas. 

— Esu tikras, ji tave išbudintų, - ir mostelėjo mums išeiti. 

Pakeliui į mūsų kambarį turėjau pasiskubinti, kad spėčiau 
su Achilu. Tylėdami nusiprausėme veidus, tačiau jutau skaus- 
mą, tarsi dantį geltų. Negalėjau tylėti. 

— Ta mergaitė... Ar ji tau patinka? 

Kitapus kambario Achilas atsigręžė. 

— Kodėl klausi? O tau? 

— Ne, ką tu, - išraudau. - Ne tai norėjau pasakyti, - nuo pat 
pirmųjų dienų su juo nė karto nesijaučiau taip nedrąsiai. - Sa- 
kau, ar nori... 

Jis pribėgo, pargriovė mane ant gulto. Pasilenkė virš manęs. 

— Man jau bloga nuo kalbų apie ją, - tarė. 

Kaklu pakilusi karščio banga užliejo mano veidą. Jo plaukai 
vilnijo aplink, nebeužuodžiau nieko, išskyrus jį. Lūpos buvo, re- 
gis, per plaukelį nuo manųjų. 

O paskui, kaip ir tą rytą, atšlijo. Perėjo kambarį ir įsipylė 
paskutinį kaušelį vandens. Ramut ramutėliu veidu. 

- Labanakt, - pasakė. 

NAKTĮ LOVOJE UŽPLŪSTA vaizdiniai. Iš pradžių sapnuoju gla- 
mones, nuo kurių virpėdamas nubundu. Guliu atsimerkęs, bet 
vis tiek matau ant kaklo mirgančią ugniakuro šviesą, klubo 
linkį. Švelnias ir stiprias rankas, ištiestas mane paliesti. Pažįs- 
tu tas rankas. Tačiau net užsimerkęs tamsoje negaliu įvardyti, 
ko tikiuosi. Dieną nerimauju, nestygstu savo kailyje. Tačiau nei 
vaikštinėdamas, nei dainuodamas, nei bėgiodamas nenubaidau 
jų. Jie grįžta ir negaliu jų nusikratyti. 


VASARA, VIENA Iš nuostabių pirmųjų jos dienų. Po pietų abu ty- 
some pajūryje įsitaisę ant vandens išplauto rąsto. Saulė aukštai 
danguje. Šilta. Achilas pasimuisto ir pėda atsiremia man į koją. 
Vėsia, smėlio nušveista iki rausvumo, švelnia po rūmuose pra- 
leistos žiemos. Jis niūniuoja melodiją, kurią pirmiau skambino. 

Atsisuku pasižiūrėti. Veidas lygus, be dėmelės ir spuogų, ap- 
nikusių kitus berniukus. Bruožai it nutapyti tvirtos rankos, nė 
vieno kreivo ar prasto, nieko nėra per daug - viskas tobula, tarsi 
išraižyta aštriausiu peiliu. Tačiau pats kūrinys švelnus. 

Jis atsigręžęs pamato, kad stebiu. 

— Ką? - klausia. 

- Nieko. 

Užuodžiu jį. Granatų ir santalmedžio aliejų, kuriais trinasi 
pėdas, gryno prakaito druską, hiacintus, per kuriuos bridome, 
jų kvapą, įsigėrusį mudviem į kulkšnis. Po šiais aromatais glū- 
di jo paties kvapas, su kuriuo užmiegu ir pabundu. Negaliu jo 
apsakyti. Salsvas, bet ne tik. Stiprus, bet ne per daug. Prime- 
na migdolų kvapą, bet ne visiškai. Kartais, jei einame imtynių, 
mano oda paskui irgi taip pakvimpa. 

Jis pasikėlęs pasiremia ant rankos. Rankų raumenys švelniai 
išryškėja ir vėl pranyksta. Tamsiai žalios akys žiūri į manąsias. 

Staiga be jokios aiškios priežasties mano pulsas pašėlsta. Jis 
tokio skvarbaus dar nesu matęs. Burna išdžiūva, ir pats girdžiu, 
kaip stengiuosi nuryti seilę. 

Jis stebi mane. Atrodo, laukia. 

Krusteliu, nežymiai pasislenku artyn. Tarsi šokčiau į krioklį. 
Dar nežinau, ką ketinu daryti. Pasilenkiu, ir mūsų lūpos negra- 
biai susitinka. Tarsi dručkės bitės - minkštos, apvalios, apsvai- 
gusios nuo žiedadulkių. Ragauju jo burną - karštą ir saldžią 
nuo popiet valgyto medaus. Mano pilvas virpa, po oda vilnija 
šilta malonumo banga. Dar. 

Išsigąstu taip greit atsiskleidusio geismo jėgos, krūpteliu ir 
atšlyju. Akimirksnį, tik akimirksnį matau Achilo veidą popietės 
šviesoje, vos praviras lūpas, vis dar sudėtas bučiniui. Akis, pla- 
čiai išplėstas iš nuostabos. 

Nustėrstu. Ką aš padariau? Tačiau nespėju atsiprašyti. Achi- 
las pakyla ir žengia atgal. Veidas tampa neperprantamas, toli- 
mas, ir mano liežuvis sustingsta nespėjus pasiaiškinti. Greičiau- 
sias pasaulyje berniukas apsisuka ir nulekia pajūriu. 

Šonui, prie kurio jis glaudėsi, šalta. Oda įsitempia. Žinau, 
kad mano veidas liepsnoja kaip žarija. 

Brangūs dievai, prašau mintyse, neleiskite jam manęs nekęsti. 

Verčiau jau nebūčiau jų šaukęsis. 


KAI PASUKAU TAKU Į SODĄ, ji jau laukė, nuožmi ir spindinti 
it peilio ašmenys. Mėlyna suknelė prigludusi prie kūno tarsi 

drėgna. Įsmeigė tamsias akis į mane ir čiupo šaltais, nežmoniš- 
kai blyškiais pirštais. Pakėlė nuo žemės, net mano pėdos atsi- 
mušė viena į kitą. 

— Mačiau jus, - sušnypštė. Tarytum bangos dužtų į uolą. 

Negalėjau kalbėti. Ji laikė mane už gerklės. 

- Jis išvyksta, - dabar tos akys buvo juodos ir aštrios kaip jū- 
ros skalaujamos uolos. - Seniai reikėjo jį išsiųsti. Nedrįsk sekti. 

Nebegalėjau kvėpuoti, tačiau nemėginau ištrūkti. Bent tiek 
supratau. Ji nutilo, maniau, gal vėl prabils. Tačiau tylėjo. Tik at- 
leido gniaužtus, ir aš leisgyvis nukritau ant žemės. 

Motinos norai. Mūsų kraštuose jie reiškė nedaug. Tačiau ji 
buvo deivė. 

Grįžau į kambarį jau patamsiais. Achilas sėdėjo ant lovos 
ir spoksojo sau po kojomis. Man žengiant pro duris beveik 
viltingai pakėlė galvą. Nieko nesakiau, tebemačiau liepsno- 
jančias juodas jo motinos akis ir pajūriu švytruojančius jo 
kulnus. Atleisk man, suklydau. Gal ir būčiau išdrįsęs pasakyti, 
jeigu ne ji. 

Įėjęs atsisėdau ant savo lovos. Krustelėjęs jis blykstelėjo aki- 
mis. Nepanėšėjo į ją taip, kaip vaikai paprastai panėši į tėvus 
smakro linkiu ar akių forma. Priminė tik judesiais, švytinčia 
oda. Deivės sūnus. Ko aš tikėjausi? 

Net iš savo vietos užuodžiau, kad jis kvepia jūra. 

— Rytoj turiu iškeliauti, - tarė. Beveik kaip kaltindamas. 

- Ak, - ištariau. Gerklė pabrinko ir nutirpo, nepajėgiau iš- 
daužti žodžio. 

— Vykstu mokytis pas Cheironą, - patylėjęs pridūrė: - Jis 
mokė Heraklį. Ir Persėją. 

Dar ne, sakė man. Tačiau motina nusprendė kitaip. 

Atsistojęs nusimetė tuniką. Vasarą karšta, ir mes įpratome 
miegoti nuogi. Mėnulis apšvietė jo pilvą, lygų, raumeningą, ap- 
augusį rusvais plaukeliais, kurie tamsėjo žemiau liemens. Nu- 
sukau akis. 

Kitą rytą auštant atsikėlė ir apsirengė. Nemiegojau, tąnakt 
nesudėjau bluosto. Apsimečiau miegantis ir stebėjau jį pro su- 
merktus vokus. Kartkartėmis jis dirstelėdavo į mane. Prieblan- 
doje jo oda atrodė blyški ir lygi it marmuras. Užsimetė ant pe- 
ties kelionmaišį ir paskutinį kartą stabtelėjo prie durų. Menu 
ten stovintį akmeniniame tarpduryje, palaidais, po nakties susi- 
taršiusiais plaukais. Užsimerkiau. Praėjo akimirka. Kai atsimer- 
kiau, buvau vienas. 


8 SKYRIUS 


TĖJUS PUSRYČIAMS VISI JAU ŽINOJO, KAD JIS IŠVYKO. 

Lydimas jų žvilgsnių ir šnabždesių ėjau prie stalo, tie- 

siau ranką prie maisto. Kramčiau ir rijau, nors duona 
slėgė skrandį kaip akmuo. Norėjau būti toli nuo rūmų, troš- 
kau oro. 

Išdžiūvusia žeme nupėdinau į alyvmedžių giraitę. Svarsčiau, 
ar jam išvykus turėčiau dėtis prie kitų berniukų. Kažin, ar kas 
nors pastebės, kad manęs nėra? Pusiau tikėjausi, kad taip. Nu- 
plakit mane, mąsčiau. 

Užuodžiau jūrą. Ja dvelkė viskas: mano plaukai, drabužiai, 
lipni ir drėgna oda. Net ir čia, giraitėje, ant suplėkusių lapų ir 
žemės aitriai sūrus puvėsių tvaikas vis tiek pasivijo. Mane supy- 
kino, todėl atsišliejau į gumbuotą medžio kamieną. Šiurkšti žie- 
vė badė kaktą, ramino. Turiu pabėgti nuo šio kvapo, pamaniau. 

Pasukau šiaurėn, į rūmus vedančio kelio, vežimų ratų ir ark- 
lių kanopų suplūktos dulkėtos juostos, link. Už rūmų kiemo ke- 
lias šakojosi. Viena atšaka per pievas, tarp uolų ir kalvelių vedė 
į pietvakarius, šiuo keliu atvykau prieš trejus metus. Kita atšaka 
vingiavo šiaurėn iki Otrio kalno, o toliau - iki Peliono. Nuse- 
kiau ją akimis. Kelias juosė kalvų papėdžių miškus, o paskui 
nyko juose. 


ACHILO GIESMĖ 


Vasaros danguje kepino kaitri ir alsi saulė, tarsi akindama 
grįžti į rūmus. Delsiau. Buvau girdėjęs, kad mūsų kalnai gražūs, 
juose auga kriaušės ir kiparisai, alma šalti it ledas upeliai. Ten 
būtų vėsu ir ūksminga. Toli nuo akinamų it deimantas paplūdi- 
mių ir mirguliuojančios jūros. 

Galėčiau pabėgti. Netikėta mintis sukaustė. Atėjau prie ke- 
lio tik bėgdamas nuo jūros. Tačiau dabar priešaky laukė ir jis, 
ir kalnai. Ir Achilas. Širdis ėmė greitai plakti, tarsi stengdamasi 
neatsilikti nuo minčių. Neturėjau nieko, kas būtų mano - nei 
tunikos, nei sandalų; viskas buvo Pelėjo. Nereikia net daiktų 
dėtis. 

Stabdė tik motinos lyra, gulėjusi medinėje skrynioje viena- 
me iš rūmų kambarių. Akimirką dvejojau, gal grįžti jos pasi- 
imti. Tačiau jau vidudienis. Turėjau tik popietę, kol rūmuose 
pastebės, kad dingau - bent jau taip vyliausi - ir išsiųs manęs 
vytis. Žvilgtelėjęs į rūmus nieko nepamačiau. Sargybiniai buvo 
kažkur kitur. Dabar. Reikia sprukti dabar. 

Bėgau. Tolyn nuo rūmų, keliu miškų link, įkaitusi žemė svi- 
lino pėdas. Lėkdamas pasižadėjau - jei tik vėl jį pamatysiu, slėp- 
siu savo troškimus. Jau supratau, kad jie man brangiai kainavo. 
Maloniai maudė kojas ir smarkiai spaudė krūtinėje. Bėgau. 

Ant odos sublizgęs prakaitas lašais varvėjo po kojomis. Iš- 
simurzinau. Prie pėdų lipo dulkės ir sudžiūvę lapai. Pasaulis 
aplinkui susitraukė iki tapsinčių mano pėdų ir dulkino kelio 
sieksnio priešais. 

Praėjo valanda. Gal dvi? Nebegalėjau toliau bėgti. Iš skaus- 
mo susilenkiau, ryški popietės saulė aptemo, ausyse kurtinamai 
spengė. Abipus kelio augo tankus miškas, Pelėjo rūmai liko toli 
už nugaros. Dešinėje stūksojo Otrio, o už jo - Peliono kalnas. 

Žiūrėjau į viršūnę ir mėginau spėti, kiek iki jo kelio. Dešimt 
tūkstančių žingsnių? Penkiolika? Leidausi eiti. 

Laikas bėgo. Skaudėjo nusilpusius raumenis, pynėsi kojos. 
Saulė perkopusi vidurdienį kybojo žemai vakaruose. Liko ke- 
turios, galbūt penkios valandos iki sutemų, o kalno viršūnė 
šmėkšojo lygiai tiek pat toli. Staiga suvokiau - iki nakties Pelio- 
no nepasieksiu. Neturėjau nei maisto, nei vandens, nei vilties 
rasti pastogę. Tik sandalus ant kojų ir permirkusią tuniką ant 
nugaros. 

Nepasivysiu Achilo, dabar buvau tuo tikras. Jis jau seniai 
įveikė kelią, paliko žirgą ir dabar kopė šlaitu. Geras pėdsekys 
būtų pastebėjęs nulaužtą ar įbrėžtą šakelę pakelėje, kur pasuk- 
ta miškan. O aš nemokėjau skaityti pėdsakų ir pakelės krūmai 
man atrodė vienodi. Girdėjau prislopintą cikadų čirpesį, spigius 
paukščių balsus, šiurkštų savo alsavimą. Raižė skrandį iš alkio, 
o gal iš nevilties. 

Tada išgirdau dar kažką. Menką garselį, vos girdimą. Tačiau 
ausis jį pagavo ir oda pašiurpo, nors buvo karšta. Pažinau jį. 
Kažkas sėlino, stengdamasis nekelti triukšmo. Vos žengtelėjo ne 
taip, užkliudė lapelį, ir to užteko. 

Įtempiau ausis, gerklę gniaužė iš baimės. Iš kur jis sklido? 
Akimis išnaršiau mišką aplinkui. Nedrįsau pajudėti, nes bet 
koks garsas nuaidėtų kalno šlaitais. Bėgdamas nemąsčiau apie 
pavojus, tačiau dabar nebegalėjau išmesti jų iš galvos: gal tai 
kariai, pasiųsti Pelėjo ar pačios Tetidės, kurios baltos, šaltos it 
smėlis rankos gniaužė man kaklą. Arba plėšikai. Žinojau, kad 
tykodavo pakelėse, prisiminiau pasakojimus apie berniukus, 
sučiuptus, kamuotus, kol išleisdavo kvapą. Gniaužiau pirštus, 
kol tie pabalo, stengdamasis garsiai nekvėpuoti, nejudėti, ne- 

išsiduoti. Žvilgsnis užkliuvo už tankaus žydinčios kraujažolės 
kero, galėjau pasislėpti. Dabar. Bėk. 

Krūmai greta manęs sušlamėjo, ir aš ūmiai atsisukau. Per 
vėlu. Kažkas iš už nugaros šoko ant manęs ir parvertė ant že- 
mės. Jo užgultas dribau veidu žemyn. Užsimerkęs laukiau peilio 
dūrio. 

Nieko panašaus. Tik tyloje jutau į nugarą įremtus kelius. Po 
akimirkos suvokiau, kad tie keliai ne tokie ir sunkūs, o įremti 
taip, kad nekeltų skausmo. 

— Patroklai. 

Pat-rok-lai. 

Nejudėjau. 

Keliai atsitraukė, rankos švelniai mane apvertė. Į mane žvel- 
gė Achilas. 

— Taip ir maniau, kad ateisi, - tarė. Man skrandis apsivertė 
iš džiaugsmo ir palengvėjimo. Akimis rijau jo šviesius plaukus, 
švelnų lūpų linkį. Iš džiaugsmo nedrįsau net alsuoti. Nebežino- 
jau, ką noriu pasakyti. Gal atsiprašyti. Gal ką daugiau. Pravėriau 
lūpas. 

— Ar berniukas sužeistas? - pasigirdo žemas balsas mums 
už nugarų. Achilas pakreipė galvą. Gulėdamas po juo mačiau 
tik to vyro žirgo kojas - kaštonines ir dulkėtas. Ramus ir lėtas 
balsas vėl prabilo: - Kaip suprantu, Achilai Peleidai, štai dėl ko 
dar neužkopei ant mano kalno? 

Mano protas palengva ėmė skaidrėti. Achilas nenuėjo pas 
Cheironą. Laukė čia. Manęs. 

— Sveikas, mokytojau Cheironai, ir prašau atleisti. Taip, ne- 
atvykau dėl to, - atsakė jis kaip pridera karaliaus sūnui. 

- Štai kaip. 

Norėjau, kad Achilas atsikeltų. Jaučiausi kvailai gulėdamas 
ant žemės po juo. Ir dar bijojau. Vyro balse negirdėjau pykčio, 
tačiau nenugirdau ir geranoriškumo. Jis buvo aiškus, orus ir be- 
aistris. 

- Stokis, - liepė jis. 

Achilas lėtai pakilo. 

Būčiau riktelėjęs, jei gerklės nebūtų užgniaužusi baimė. Ta- 
čiau tik aiktelėjau kaip prismaugtas ir atšokau atgal. 

Raumeningos žirgo kojos nešė tokį pat raumeningą žmo- 
gaus liemenį. Spoksojau į neįtikėtiną žirgo ir žmogaus siūlę, kur 
lygi žmogaus oda virsta žvilgančiu rudu žirgo kailiu. 

Achilas greta manęs nulenkė galvą 

— Mokytojau kentaure, - tarė jis, - apgailestauju, kad vėluo- 
ju. Turėjau palaukti draugo, - priklaupė, švaria tunika paliesda- 
mas dulkiną kelią. - Prašau man atleisti. Jau seniai troškau tapti 
tavo mokiniu. 

Žmogaus - kentauro - veidas buvo toks pat rimtas, kaip ir 
balsas. Mačiau, kad jis vyresnio amžiaus, dailiai pakirpta juoda 
barzda. 

Akimirką jis žvelgė į Achilą. 

— Tau nereikia prieš mane klauptis, Peleidai. Tačiau vertinu 
tavo pagarbą. Ir kas šis draugas, privertęs mus abu laukti? 

Atsisukęs Achilas padavė man ranką. Netvirtai suėmiau ją 
ir atsistojau. 

— Tai Patroklas. 

Stojo tyla. Žinojau, kad atėjo eilė kalbėti man. 

— Mano pone, - tariau. Ir nusilenkiau. 

- Aš ne ponas, Patroklai Menoitiadai, - loštelėjau išgirdęs 
tėvo vardą. - Esu kentauras ir žmonių mokytojas. Aš Cheironas. 

Susivaldžiau ir linktelėjau. Nedrįsau paklausti, iš kur žino 
mano vardą. 

Tačiau jis akių nenuleido. 

- Tu, regis, pervargęs. Tau reikia vandens ir maisto. Iki 
mano namų ant Peliono kalno toli, per toli, kad nueitum. Todėl 
padarysim kitaip, - ir pasisuko, o aš stengiausi nežiopsoti į jo 
kojas. - Keliausite man ant nugaros, - tęsė kentauras. - Pirmą- 
kart sutiktiems paprastai nesiūlau tokių dalykų. Tačiau tenka 
daryti išimtį, - patylėjo. - Spėju, jus mokė joti? 

Mes greitai linktelėjome. 

— Gaila. Pamirškite, ko mokėtės. Nemėgstu, kai mane spau- 
džia kojomis arba ragina. Tas, kuris sėdės priekyje, laikysis man 
už liemens, o sėdintis jam už nugaros - už jo. Jei imsite slysti, 
sakykit. 

Mudu su Achilu greitai susižvalgėme. 

Jis žengė priekin. 

— Kaip man?.. 

— Aš priklaupsiu, - priekinėmis kojomis jis atsiklaupė į dul- 
kes. Plati nugara žvilgėjo prakaitu. - Laikykis mano rankos, kad 
nenugriūtum, - pamokė kentauras. Achilas taip ir padarė ir ap- 
žergęs patogiai įsitaisė. 

Atėjo mano eilė. Bent jau nereikės sėdėti priekyje, prie pat 
tos vietos, kur žmogaus oda virsta kaštoniniu žirgo kailiu. Pa- 
ėmiau paduotą Cheirono ranką. Didelę ir raumeningą, apau- 
gusią tankiais juodais plaukais, visai kitokiais negu žirgo kailis. 
Apžergiau nugarą, tokią plačią, kad buvo ne itin patogu sėdėti. 

Cheironas tarė: 

— Dabar atsistosiu. 

Jis judėjo grakščiai, tačiau vis tiek įsikibau Achilo. Cheironas 


MADELINE MILLER 


buvo pusantro karto didesnis už paprastą žirgą ir mano kojos 
kybojo taip aukštai virš žemės, kad apsvaigau. Achilas uždėjo 
rankas Cheironui ant liemens. 

- Jei tvirčiau nesilaikysi, nukrisi, - perspėjo kentauras. 

Taip apsikabinau Achilą, kad pirštai sudrėko nuo prakai- 
to. Nedrįsau nė mirksniui jo paleisti. Kentauro eisena ne tokia 
grakšti kaip žirgo, ir kelias buvo nelygus. Pavojingai slysčiojau 
ant prakaituotos žirgo nugaros. 
džius, nes Cheironas kelią žinojo ir žingsnių nelėtino. Susigūž- 
davau kiekvienąkart, kai kratomas įsiremdavau kulnais į ken- 
tauro šonus. 

Pakeliui Cheironas ramiai pasakojo mums, ką matome. 

Štai Otrio kalnas. 

Kaip matote, kiparisai tankesni čia, šiaurinėje pusėje. 

Šis upelis įteka į Apidano upę, tekančią per Ftiją. 

Achilas šypsodamasis žvilgtelėjo į mane. 

Kopėme vis aukščiau, o kentauras švytravo gražia juoda uo- 
dega, baidydamas nuo visų muses. 


CHEIRONAS STAIGA SUSTOJO, ir aš atsitrenkiau Achilui į nugarą. 
Atkeliavome į nedidelę miško laukymę uolėtos atodangos pu- 
siau apsuptoje giraitėje. Dar nepasiekėme viršūnės, bet buvome 
netoli ir mėlynas dangus žėrėjo virš mūsų galvų. 

- Atvykome, - atsiklaupė Cheironas, o mes virpančiomis 
kojomis nulipome jam nuo nugaros. 

Priešais Žiojėjo ola. Tačiau taip vadinti būtų per menka - ji 
vėrėsi ne tamsaus akmens, bet blyškaus rausvo kvarco sienoje. 

- Eime, - pasakė kentauras. Nusekėme iš paskos pro angą, 
tokią aukštą, kad jam nereikėjo pasilenkti. Sumirkčiojome - 
nors viduje krito šešėlis, bet tarp krištolo sienų buvo šviesiau, 
negu tikėjomės. Vienoje pusėje tryško nedidelis šaltinėlis, nute- 
kantis į uolos gilumą. 

Ant sienų kabojo nepažįstami daiktai - keisti bronziniai 
įrankiai. Ant olos lubų nupieštos linijos ir taškeliai vaizdavo 
žvaigždynus ir dangaus kūnų judėjimą. Drožinėtose lentynose 
stovėjo daugybė molinių puodynėlių, pažymėtų kreivais ženk- 
lais. Vienoje kertėje kabojo muzikos instrumentai - lyros ir flei- 
tos, šalia - įnagiai ir puodai. 

Čia buvo viena žmogui tinkama lova, tvirta ir apklota kai- 
liais, skirta Achilui. Kentauro guolio nesimatė. Gal jis nemiega. 

— Sėskitės, - tarė Cheironas. Viduje buvo maloniai vėsu, 
tikra atgaiva po saulės, ir aš dėkingas susmukau ant vienos iš 
jo parodytų pagalvių. Kentauras nuėjo prie šaltinėlio ir pripylęs 
taures atnešė mums. Vanduo buvo gardus ir gaivus. Kol gėriau, 
Cheironas stovėjo greta: 

- Rytoj tau gels kūną ir būsi pavargęs, - pasakė man. - Ta- 
čiau užvalgęs jausies geriau. 

Ant nedidelio ugniakuro olos gale garavo katiliukas, ir jis 
pasėmė iš jo tiršto daržovių ir mėsos troškinio. Buvo ir vaisių, 
apvalių raudonų uogų, laikytų uolos įduboje. Kimšau stebė- 
damasis, koks esu išalkęs. Vis žvilgčiojau į Achilą ir virpėjau, 
apimtas svaigaus palengvėjimo džiaugsmo. Pabėgau. 

Įgavęs drąsos, parodžiau bronzinius įrankius ant sienos. 

— Kas čia? 

Cheironas atsisėdo priešais po savimi parietęs kojas. 

- Jie skirti chirurgijai, - atsakė. 

- Chirurgijai? - tokio žodžio nebuvau girdėjęs. 

- Gydyti. Vis pamirštu žemumų gyventojų barbariškumą, - 
pasakė jis bespalviu balsu, ramiai ir dalykiškai. - Kartais tenka 
nupjauti galūnę. Šitie skirti pjauti, o tie - siūti. Kartais ką nors 
pašalinus galima išgelbėti visą kūną, - pamatė, kaip spoksau į 
aštrius įrankius dantytais kraštais. - Ar norėtum mokytis me- 
dicinos? 

Nuraudau. 

— Nieko apie tai neišmanau. 

— Uždaviau ne tokį klausimą. 

- Atsiprašau, mokytojau Cheironai, - nenorėjau jo supyk- 
dyti. Jis išsiys mane atgal. 

— Nereikia atsiprašinėti. Tiesiog atsakyk. 

Išlemenau: 

— Taip, norėčiau mokytis. Tai atrodo naudinga, ar ne? 

- Labai naudinga, - pritarė Cheironas. Atsisuko į mūsų po- 
kalbio klausantį Achilą. - O tu, Peleidai? Ar irgi manai, kad me- 
dicina naudinga? 

— Žinoma, - atsakė Achilas. - Prašau, nevadink manęs Pe- 
leidu. Aš tik Achilas. 

Tamsiose Cheirono akyse kažkas žybtelėjo. Beveik linksma 
kibirkštėlė. 

— Gerai. Ar matai čia ką nors, ko norėtum mokytis? 

- Taip, - Achilas parodė į muzikos instrumentus, lyras, flei- 
tas ir septynstygę kitarą. - Skambini? 

Cheironas žvelgė ramiai. 

— Taip. 

— Aš irgi, - tarė Achilas. - Girdėjau, išmokei ir Heraklį su 
Jasonu, nors jų pirštai ir nemiklūs. Ar tai tiesa? 

— Tiesa. 

Akimirką pasijutau kaip sapne: jis pažinojo Heraklį ir Jaso- 
ną, kai šie buvo vaikai. 

— Noriu, kad mokytum mane. 

Griežtas Cheirono veidas sušvelnėjo. 

— Todėl tave čia ir atsiuntė. Kad išmokyčiau to, ką moku. 


VĖLYVOS POPIETĖS ŠVIESOJE Cheironas nusivedė mus kalva- 
gūbriais netoli olos. Parodė mums, kur kalnuose gyvena liūtai 
ir kur lėtai tekančią upę įšildo saulė, todėl galėsime ten plau- 
kioti. 

- Jei nori, gali išsimaudyti, - pažvelgė jis į mane. Buvau pa- 
miršęs, koks murzinas, suprakaitavęs ir aptekęs dulkėmis atke- 
liavau. Perbraukęs ranka plaukus apčiuopiau smėlį. 

- Aš irgi išsimaudysiu, - tarė Achilas. 

Nusimetė tuniką, o po akimirkos tą padariau ir aš. Vanduo 
giliau maloniai glostė vėsa. Ant kranto Cheironas aiškino toliau: 

- Štai ten vijūnai, matote? O ešerius? O ten — žiobriai, pie- 
čiau jie negyvena. Atskirsite juos iš kreivų žiomenų ir sidabri- 
nio pilvo. 

Jo žodžius stelbė per akmenis tekančios upės šniokštimas, 
slopinantis tarp mudviejų su Achilu kilusius nesusipratimus. 
Cheirono veidas, ryžtingas, ramus ir orus, vėl pavertė mus vai- 
kais, kurių pasaulis ne platesnis už šios akimirkos žaidimus ir 
artimiausią vakarienę. Šalia Cheirono greitai pamiršome, kas 
mums nutiko anądien pajūryje. Net mūsų kūnai atrodė ma- 
žesni greta didžiulio kentauro. Kaip galėjome pamanyti, kad 
užaugome? 

Išnirome iš vandens žvalūs ir švarūs, purtydami plaukus pa- 
skutiniuose saulės spinduliuose. Atsiklaupęs ant kranto akme- 
nimis išvelėjau žemėtą ir prakaituotą tuniką. Teks būti nuogam, 
kol išdžius, bet Cheirono nesidrovėjau. 

Permetę išgręžtas tunikas per petį, Cheironui įkandin nuse- 
kėme į olą. Retkarčiais jis stabtelėdavo parodyti mums kiškių, 
griežlių ir elnių pėdsakų. Sakė, netrukus imsime juos medžioti 
ir išmoksime sekti pėdsakais. Klausėmės ir uoliai klausinėjome. 
Pelėjo rūmuose mus mokė tik paniurėlis lyros mokytojas ir pats 
Pelėjas, kuris kalbėdamas snūduriuodavo. Nieko neišmanėme 
apie miškus ir apie Cheirono minėtus įgūdžius. Prisiminiau ant 
olos sienų kabančius įnagius, žoleles ir gydymo įrankius. Chi- 
rurgijos, kaip sakė jis. 

Grįžome į olą beveik visiškai sutemus. Cheironas skyrė 
mums nesunkių užduočių - pririnkti malkų ir užkurti laužą 
proskynoje prie olos angos. Įkūrę ugnį džiaugėmės jos šiluma 
vakaro vėsoje ir neskubėjome pasitraukti. Kūnai buvo maloniai 
pailsę ir apsunkę iš nuovargio, atsisėdę patogiai susidėjome ko- 
jas. Kalbėjome, kur kitądien eisime, tačiau tingiai, žodžius iš 
pasitenkinimo tarėme sunkiai ir lėtai. Vėl sotinomės troškiniu 
su plonais duonos paplotėliais, Cheirono iškeptais ant ugnies 
bronzinėse skardose. Užsigardžiavome uogomis ir kalnų me- 
dumi. 

Ugniai gęstant snūduriuodamas užsimerkiau. Sušilau gu- 
lėdamas ant minkštos nuo samanų ir nukritusių lapų Žemės. 
Negalėjau patikėti, kad dar šįryt nubudau Pelėjo rūmuose. Ši 
nedidelė proskyna, žėrinčios olos sienos buvo gyvybingesnės už 
balkšvus rūmus. 

Krūptelėjau išgirdęs Cheirono žodžius: 

— Achilai, turiu pasakyti, kad tavo motina perdavė žinią. 

Pajutau, kaip įsitempė Achilo rankos raumenys. Man už- 
gniaužė gerklę. 

— O! Kąji sako? - tie žodžiai buvo atsargūs, bespalviai. 

- Jei ištremtasis Menoitijaus sūnus atseks tau iš paskos, tu- 
riu neleisti pasilikti. 

Visiems miegams išlaksčius atsisėdau. 

Achilo balsas nerūpestingai nuskambėjo tamsoje: 

— Ar pasakė kodėl? 

— Ne. 

Užsimerkiau. Ji bent jau nepažemino manęs Cheirono akyse 
pasakodama, kas nutiko pajūry. Tačiau tai menkai guodė. 

Cheironas tęsė: 

— Manau, žinojai, ką ji turi galvoje. Nemėgstu, kai mane ap- 
gaudinėja. 

Nuraudau, todėl apsidžiaugiau tamsa. Kentauras kalbėjo 
griežčiau negu pirma. 

Gerklė staiga išdžiūvo, ir aš kostelėjau. 

— Apgailestauju, - išgirdau save sakantį. - Tai ne Achilo 
kaltė. Pats jį atsivijau. Jis nežinojo, kad taip padarysiu. Nema- 
niau... - nutilau. - Tikėjausi, ji nesužinos. 

— Kvailai pasielgei, - kimiai atsiliepė Cheironas iš šešėlio. 

- Cheironai... - drąsiai pratarė Achilas. 

Kentauras iškėlė ranką. 

- Taip jau nutiko, kad žinią gavau šįryt, dar prieš judviem 
pasirodant. Todėl, nors ir kvailai elgėtės, manęs neapgavote. 

- Tu viską žinojai? - paklausė Achilas. Nebūčiau taip drąsiai 
paklausęs. - Tada ir nusprendei? Nepaisyti jos paliepimo? 

Cheironas atsiliepė nelabai patenkintas: 

- Ji deivė, Achilai, be to, tavo motina. Negi tau tiek terūpi 
jos norai? 

- Gerbiu ją, Cheironai. Tačiau ji klysta, - jo rankos taip įsi- 
tempė, kad netgi prieblandoje įžiūrėjau sausgysles. 

— Ir kodėl gi ji klysta, Peleidai? 

Stebėjau jį tamsoje užkandęs amą. Nežinojau, ką atsakys. 

— Ji mano... - jis akimirkai nutilo, o aš beveik nebekvėpa- 
vau. - Kad jis mirtingas, todėl man netinkamas draugas. 

— Ar tu manai, kad tinkamas? - paklausė Cheironas. Jo balse 
neišgirdau atsakymo užuominos. 

- Taip. 

Mano skruostai užkaito. Achilas atsakė nesudvejojęs. 

— Štai kaip, - kentauras atsigręžė į mane. - O tu, Patroklai? 
Ar esi vertas? 

Nurijau seilę. 

- Nežinau, ar vertas. Bet noriu pasilikti, - patylėjau, tada vėl 
nurijau. - Prašau. 

Stojo tyla. Paskui Cheironas prabilo: 

— Kai judu atsivedžiau, dar nebuvau nusprendęs, ką dary- 
siu. Tetidė mato daug trūkumų, vieni jų tikri, kiti tariami, - jo 
balsas vėl tapo neperprantamas. Mano viltis ir nusivylimas žie- 
bėsi ir geso pakaitomis. - Ji jauna ir prietaringa. Esu vyresnis 
ir viliuosi, kad Žmones perprantu geriau. Neprieštarauju, kad 
draugautum su Patroklu. 

Mano kūną užliejo palengvėjimas, tarsi būtų nurimusi 
audra. 

- Tai jai nepatiks, tačiau dievų pyktis man ne naujiena, - jis 
patylėjo. - Na, o dabar jau vėlu ir jums metas miegoti. 

- Ačiū, mokytojau Cheironai, - išgirdau nuoširdesnį ir gy- 
vesnį Achilo balsą. Atsistojome, tačiau aš sudvejojau. 

— Aš tik noriu... - kilstelėjau pirštus į Cheironą. Achilas su- 
prato ir dingo oloje. Atsigręžiau į kentaurą. - Jei užtrauksiu bėdą, 
išeisiu. 

Stojo ilga tyla, net pamaniau, kad jis manęs neišgirdo. Ga- 
liausiai atsiliepė: 

— Neleisk sau taip lengvai prarasti to, ką šiandien laimėjai. 

Tada palinkėjo man labos nakties, ir aš žengiau į olą pas 
Achilą. 


0 SKYRIUS 


ITĄ RYTĄ NUBUDAU IŠGIRDĘS CHEIRONĄ, TYLIAI RUOŠIANTĮ 
pusryčius. Minkštame guolyje išsimiegojau gerai ir gi- 
iai. Pasirąžęs krūptelėjau užkliudęs šalia tebemiegantį 
maus alsavimo. Kažkas manyje suspurdėjo, tiesiog perbėgo 
oda, tačiau Cheironas kitapus olos pakėlė ranką sveikinda- 
masis, atsiliepdamas aš droviai kilstelėjau plaštaką, ir jausmas 
dingo. 

Tądien pasistiprinę padėjome Cheironui ruoštis. Dirbti 
buvo lengva ir malonu: uogavome, prigaudėme vakarienei 
žuvų, paspendėme kilpų putpelėms. Prasidėjo mūsų mokslai, 
jei galima taip pasakyti. Cheironui patiko mokyti, tačiau pa- 
mokų iš anksto jis neplanuodavo, o naudodavosi pasitaikan- 
čiomis progomis. Susirgus kalno viršūnėje besiganančioms 
ožkoms, išmokė mus sutaisyti laisvinamųjų vaistų, o joms 
pasveikus - paruošti šuteklius nuo erkių. Kartą nusiritęs nuo 
skardžio susilaužiau ranką ir persirėžiau kelį, tada išmokome 
dėti įtvarus, valyti žaizdas ir sužinojome, kokios vaistažolės 
gelbsti nuo užkrėtimo. 

Sykį medžiodami netyčia pabaidėme iš lizdo griežlę, tuomet 
jis išmokė mus vaikščioti be garso ir skaityti susipynusius pėd- 

sakus. Perpratome, kaip į medžiojamą gyvūną nutaikyti lanką 
ar svaidyklę, kad mirtis būtų greita. 

Kai ištroškome, o vandens odmaišio neturėjome, jis parodė 
mums augalus, kurių šaknys kaupia drėgmę. Išvirtus šermukš- 
niui, išmokome dailidystės - lupti žievę, pjaustyti ir drožinėti. 
Aš padariau kirvio, Achilas - ieties kotą, o Cheironas pažadėjo 
greitai išmokyti nukalti geležtes tokiems ginklams. 

Kiekvieną vakarą ir rytą padėdavome gaminti valgį, rau- 
gindavome ožkų pieną ir spausdavome sūrius, darinėdavome 
žuvis. Pirmiau mums, karalių sūnums, niekas neduodavo tokių 
darbų, todėl noriai jų imdavomės. Klausydami Cheirono nu- 
rodymų su nuostaba žiūrėdavome, kaip beregint sumušamas 
sviestas, kaip kepami ant lauže įkaitintų akmenų čirška ir kietė- 
ja fazano kiaušiniai. 

Po mėnesio per pusryčius Cheironas paklausė, ko dar no- 
rėtume išmokti. „To“, - parodžiau ant sienos įrankius. Jie skirti 
chirurgijai, minėjo jis. Kentauras vieną po kito juos nukabino. 

- Saugokitės. Ašmenys labai aštrūs. Šis skirtas pūvančiai 
žaizdai išpjauti. Paspaudę odą aplink tokią žaizdą išgirsite 
traškesį. 

Tada liepė mums čiuopti savo pačių kaulus rankomis brau- 
kiant vienas kitam per stuburus. Pirštais baksnodamas parodė, 
kur po oda slypi organai. 

— Sužalojus bet kurį iš jų paprastai laukia mirtis. Bet mirtis 
greičiausia čia, - pirštu palietė Achilo smilkinio įdubą. Šiurpas 
nupurtė išvydus liečiant vietą, kur Achilo gyvybė taip menkai 
apsaugota. Apsidžiaugiau kalbai nukrypus kitur. 

Vakarais gulėdavome ant minkštos žolės prie olos angos. 
O Cheironas rodydavo žvaigždynus ir pasakodavo apie juos — 

apie Andromedą, drebančią priešais jūrų pabaisos nasrus, ir 
apie ją išgelbėti pasirengusį Persėją, apie skrajojantį nemir- 
tingąjį žirgą Pegasą, gimusį iš nukirsdintos Medūzos kaklo. 
Jis pasakojo mums ir apie Heraklį, apie jo Žygius ir pamišimą. 
Jo apimtas Heraklis neatpažino žmonos su vaikais ir, palaikęs 
juos priešais, nužudė. 

Achilas paklausė: 

— Kaip galėjo nepažinti žmonos? 

— Tokia ta beprotybė, - tarė Cheironas žemesniu nei papras- 
tai balsu. Pažinojo Heraklį, prisiminiau. Pažinojo jo žmoną. 

— Bet kodėl jis pamišo? 

— Dievai panoro jį nubausti, - atsakė Cheironas. 

Achilas nekantriai papurtė galvą. 

— Tačiau jai kliuvo didesnė bausmė. Taip neteisinga. 

— Nėra tokio įstatymo, kad dievai turi būti teisingi, Achilai, - 
pasakė Cheironas. - Pagaliau turbūt didesnė nelaimė likti žemėje 
praradus kitą žmogų. Ar nemanai? 

— Galbūt, - nusileido Achilas. 

Tylėdamas klausiausi jų. Achilo akys žibėjo ugniakuro švie- 
soje, ant veido mirgėjo šešėliai. Pažinčiau jį net tamsoje ar per- 
sirengusį, tariau sau. Pažinčiau net išprotėjęs. 

— Nagi, - tarstelėjo Cheironas. - Ar pasakojau jums legendą 
apie Asklepiją ir kaip jis sužinojo gydymo paslaptis? 

Pasakojo, bet mudu norėjome dar kartą pasiklausyti, kaip 
Asklepijas, Apolono sūnus, pasigailėjo gyvatės gyvybės. Atsi- 
dėkodama toji išlaižė jam ausis, ir jis išgirdo jos šnabždamas 
žolelių paslaptis. 

— Bet iš tiesų gydyti jį išmokei tu, - tarė Achilas. 

— Taip. 

— O tau neapmaudu, kad visa garbė teko gyvatei? 

Juodoje Cheirono barzdoje sužibo balti dantys. Jis šypsojosi. 

— Ne, Achilai, neapmaudu. 

Paskui Achilas skambindavo lyra, o mes su Cheironu klau- 
sydavomės. Mano motinos lyra. Atsigabeno ją su savimi. 

— Kad būčiau žinojęs! - pasakiau pačią pirmą dieną jam pa- 
rodžius instrumentą. - Kad kiek, būčiau nepabėgęs - taip ne- 
norėjau jos palikti. 

Jis nusišypsojo. 

— Dabar žinau, kaip tave priversti visur sekti man iš paskos. 

Saulė grimzdo už Peliono keteros. Buvome laimingi. 


ANT PELIONO KALNO laikas tekėjo greitai, bėgo gražios dienos. 
Rytais nubudus kalnų oras būdavo vėsus ir nenoriai įšildavo tik 
nuo šykščių saulės spindulių, prasiskverbiančių pro mirštančią 
lapiją. Cheironas davė mums kailinius, o šilumai oloje išlaikyti 
angoje pakabino žvėrių kailių. Dienomis rinkdavome malkas 
žiemos ugniakurui arba sūdydavome mėsą atsargai. Gyvūnai 
dar neišsislapstė po savo guolius, bet Cheironas sakė, kad ne- 
trukus išsislapstys. Rytais gėrėdavomės šalnos pakąstais lapais. 
Apie sniegą girdėjome dainų ir pasakojimų, bet dar nebuvome 
jo regėję. 

Vieną rytą nubudęs neišvydau Cheirono. Tai nebuvo ne- 
įprasta. Kentauras dažnai nubusdavo anksčiau už mus ir eida- 
vo melžti ožkų arba priskinti pusryčiams vaisių. Nenorėdamas 
pažadinti Achilo išėjau iš olos ir atsisėdęs laukymėje laukiau 
Cheirono. Vakarykščio laužo pelenai išbalo ir atvėso. Atsainiai 
maišiau juos pagaikščiu, klausydamasis miško aplinkui. Neto- 

li sučekšėjo kurapka, suulbo karvelis. Sušlamėjo krūmai - nuo 
vėjo ar neatsargaus gyvūno. Netrukus prisirinksiu žabų ir įkur- 
siu laužą. 

Kad kažkas ne taip, pirmiausia pajutau oda - ji pašiurpo. 
Nutilo kurapka, tada karvelis. Sustingo lapai, nurimo vėjelis, 
krūmuose nesujudėjo joks žvėris. Stojo tyla, tarsi kvapą atėmė. 
Tarsi sakalo šešėlis krito ant kiškio. Jutau, kaip po oda tvinksi 
kraujas. 

Kartais Cheironas, priminiau sau, parodydavo nedidelių 
burtų, dieviškų gudrybių, pavyzdžiui, sušildydavo vandenį arba 
nuramindavo gyvūnus. 

— Cheironai? - šūktelėjau drebančiu balsu. - Cheironai? 

— Čia ne Cheironas. 

Atsisukau. Laukymės pakraštyje stovėjo Tetidė kaulo baltu- 
mo oda ir juodais plaukais, žvilgančiais it žaibo blyksniai. Glau- 
džiai prie kūno prigludusi suknelė blizgėjo kaip žuvies žvynai. 
Man užgniaužė gerklę. 

— Neturėjai čia būti, - tarė ji, tarytum dantyta uola bruožtų 
laivo šoną. Žengė artyn, o žolė, rodės, vyto jai po kojomis. Jūrų 
nimfai žemė buvo atgrasi. 

- Apgailestauju, - išlemenau, o balsas sučežėjo gerklėje it 
sudžiūvęs lapelis. 

— Perspėjau tave, - jos akių juoduma tarsi skverbėsi į mane, 
kimšo gerklę ir dusino. Net ir išdrįsęs nebūčiau pajėgęs su- 
rikti. 

Už manęs kažkas sušlamėjo, o tada tyloje garsiai suskambo 
Cheirono balsas: 

— Sveika, Tetide. 

Mano oda atšilo, atgavau kvapą. Norėjau bėgti pas Cheiro- 

ną. Bet jos žvilgsnis neleido pajudėti. Neabejojau - jei būtų no- 
rėjusi, būtų mane pasiekusi. 

- Tu gąsdini berniuką, - tarė Cheironas. 

— Jam čia ne vieta, - atsiliepė ji. Jos lūpos buvo raudonos 
kaip ką tik pralietas kraujas. 

Cheironas ryžtingai uždėjo ranką man ant peties. 

- Patroklai, - tarė, - grįžk į olą. Pasikalbėsiu su tavimi vėliau. 

Svyruodamas atsistojau ir paklusau. 

— Per ilgai gyvenai su mirtingaisiais, kentaure, - išgirdau ją 
sakant prieš kailiams užsiskleidžiant man už nugaros. Susmu- 
kau prie olos sienos, peršinčioje burnoje jutau druskos skonį. 

- Achilai, - tariau. 

Jis atsimerkė ir atsidūrė šalia man nespėjus nieko daugiau 
pasakyti. 

— Gerai jautiesi? 

— Tavo motina čia, - pasakiau. 

Pastebėjau, kaip po oda įsitempė raumenys. 

— Ar tavęs nesužeidė? 

Papurčiau galvą. Nepridūriau, kad tikriausiai norėjo tą pa- 
daryti. Kad būtų padariusi, jei ne Cheironas. 

- Turiu eiti, - tarė jis. Sušlamėjo prasiskyrę kailiai ir vėl su- 
siskleidė. 

Negirdėjau jų kalbantis proskynoje. Jie šnekėjosi tyliai arba 
nuėjo kalbėtis kitur. Laukiau įbedęs akis į žemę. Nebesijaudi- 
nau dėl savęs. Cheironas nori mane pasilikti, o jis vyresnis už 
ją, buvo suaugęs dievams dar supantis lopšiuose, kai ji tebuvo 
smiltelė jūros įsčiose. Tačiau jutau šį tą, ko negalėjau taip leng- 
vai įvardyti. Būgštavau, kad jai pasirodžius kažką prarasiu, kas 
nors nutrūks. 

Jie grįžo beveik vidurdienį. Pirmiausiai pažvelgiau Achilui 
į veidą, akis, lūpas. Nepastebėjau nieko, išskyrus nedidelį nuo- 
vargį. Jis griuvo ant guolio prie manęs. 

- Išalkau, - tarė. 

- Ir turėtum, - atsiliepė Cheironas. - Pats metas pietauti. 

Jis ruošė mums valgyti. Nors ir stambaus stoto, bet lengvai 
sukiojosi oloje. 

Achilas atsisuko. 

— Viskas gerai, - pasakė. - Ji tik norėjo pasikalbėti su ma- 
nim. Pamatyti mane. 

— Ir vėl ateis su juo susitikti, - tarė Cheironas. Ir tarsi per- 
skaitęs mano mintis, pridūrė. - Kaip ir dera. Ji jo motina. 

Pirmiausia deivė, pamaniau. 

Tačiau kol valgėme, baimė atslūgo. Šiek tiek nerimavau, kad 
ji papasakojo Cheironui apie tą dieną pajūryje, tačiau jis elgėsi 
su mumis kaip ir seniau, ir Achilas buvo toks, kaip visada. Nuė- 
jau miegoti neramus, tačiau nenuogąstaudamas. 

Nuo tos dienos ji pasirodydavo dažniau, kaip Cheironas 
ir sakė. Išmokau ją išgirsti - tylą, krintančią kaip uždanga - ir 
stengdavausi laikytis arčiau Cheirono ar olos. Ji per daug ne- 
trukdė, todėl tardavau sau - nesigailiu, kad ji čia. Tačiau visada 
apsidžiaugdavau jai išėjus. 


ATĖJO ŽIEMA IR UPĖ UŽšALO. Mudu su Achilu išdrįsome slys- 
čiodami ja pasivaikščioti. Paskui išsikirtę eketes ir žvejodavo- 
me. Taip prasimanydavom šviežienos, nes miškai ištuštėjo, juo- 
se šmirinėjo tik pelės ir viena kita kiaunė. 

Kaip pranašavo Cheironas, pradėjo snigti. Gulėjome ant že- 

mės, ant mūsų tūpė snaigės, o mes pūsdami tirpinome jas savo 
kvapu. Neturėjome nei batų, nei apsiaustų, tik kentauro duotus 
kailius, todėl džiaugėmės olos šiluma. Net ir Cheironas užsime- 
tė gauruotą liemenę, kaip sakė, pasiūtą iš lokenos. 

Sulaukę pirmojo sniego ėmėme skaičiuoti dienas ir žymė- 
davome jas uoloje brūkšniais. „Kai jų bus penkiasdešimt, - pa- 
sakė Cheironas, - upės ledas ims aižėti.“ Penkiasdešimtosios 
dienos rytą išgirdome keistą traškesį, tarsi būtų griuvęs medis. 
Taip beveik nuo vieno iki kito kranto skilo upės ledas. 

- Dabar jau greitai ateis pavasaris, - pratarė Cheironas. 

Netrukus ėmė želti žolė, iš savo slėptuvių išlindo sulysusios 
voverės. Stebėdavome jas pusryčiaudami gaiviame pavasario ore. 
Vieną tokį rytą Achilas paprašė Cheirono išmokyti mus kautis. 

Nežinau, kodėl to panoro. Gal dėl žiemos, kurią praleidome 
sėdėdami oloje ir mažai mankštindamiesi, gal dėl motinos apsi- 
lankymo prieš savaitę. O gal ir dėl ko kito. 

Ar išmokysi mus kautis? 

Stojo tyla, tokia trumpa, kad pamaniau ją įsivaizdavęs, ir 
Cheironas atsakė: 

- Jei norite, išmokysiu. 

Paskui tądien nusivedė mus į proskyną aukštai kalnuose. 
Iš sandėliuko viename olos užkampyje paėmė du iečių kotus 
ir du bukus kardus. Norėjo pamatyti, ką mudu mokame. Lėtai 
rodžiau Ftijoje įgytus įgūdžius gintis ir pulti. Greta akies kampu 
mačiau, kaip žaibiškai juda Achilo rankos ir kojos. Cheironas 
atsinešė lazdą bronziniu apkaustu ir kartkartėmis įsikišdavo 
tikrindamas, žiūrėdamas, kaip reaguojame. 

Atrodė, kad viskas gerokai užsitęsė, ir man paskaudo rankas 
kapoti ir švytruoti kardu. Galiausiai Cheironas šūktelėjo liautis. 

Godžiai atsigėrėme vandens iš odmaišių ir išsitiesėme ant žolės. 
Mano krūtinė kilnojosi. Achilas alsavo ramiai. 

Cheironas tylėdamas stovėjo priešais. 

— Ką manai? - nekantravo Achilas, o aš prisiminiau, kad 
Cheironas buvo ketvirtasis matęs, kaip jis gali kautis. 

Nežinau, kokio kentauro atsakymo tikėjausi. Tik ne tokio: 

- Neturiu ko tavęs mokyti. Išmanai viską, ką mokėjo Herak- 
lis, ir dar daugiau. Esi geriausias savo ir praėjusių kartų karys. 

Achilo skruostai paraudo. Nesupratau, ar iš drovumo, 
džiaugsmo, ar dėl visko kartu. 

— Išgirdę apie tavo įgūdžius žmonės norės, kad kariautum 
už juos, - patylėjo. - Ką jiems atsakysi? 

— Nežinau, - atsakė Achilas. 

— Kol kas gana tokio atsakymo. Paskui jo neužteks. 

Įsivyravo tyla, ore aplinkui pajutau įtampą. Nuo tada, kai čia 
atvykome, Achilo veidas pirmąkart atrodė suvargęs ir rimtas. 

— O kaip aš? - paklausiau. 

Tamsios Cheirono akys pažvelgė į mane. 

— Kaudamasis šlovės nesulauksi. Ar tai tau netikėta? - sausai 
pasakė jis, tačiau tai kažkodėl sušvelnino geliančius žodžius. 

— Ne, - sąžiningai atsakiau. 

— Tačiau tai netrukdo tau tapti geru kariu. Ar norėtum to 
išmokti? 

Prisiminiau gęstančias berniuko akis, kaip sparčiai žemė ge- 
ria kraują. Pagalvojau apie Achilą, geriausią mūsų kartos karį. 
Apie Tetidę, kuri atims jį iš manęs, jei tik galės. 

— Ne, - atsakiau. 

Taip baigėsi mūsų kovos pamokos. 

PAVASARIS VIRTO VASARA, miškai sušilo ir atgijo, juose subruz- 
do žvėrys, prisirpo gausybė vaisių. Achilui suėjo keturiolika, ir 
Pelėjas per pasiuntinius atsiuntė jam dovanų. Buvo keista matyti 
juos vilkinčius rūmų uniformomis. Mačiau, kaip jie akimis žyb- 
čioja į mane, į Achilą, o dažniausiai į Cheironą. Rūmuose verti- 
no paskalas ir grįžusius šiuos vyrus sutiks kaip karalius. Džiau- 
giausi, kai užsikėlę ant pečių tuščias skrynias jie iškeliavo. 

Dovanų būta puikių - naujų lyros stygų ir plonytės vilnos 
tunikų. Tarp jų ir naujas lankas su strėlėmis geležiniais antga- 
liais. Lietėme jų metalą, aštrius smaigalius, padėsiančius mums 
prasimanyti maisto. 

Kitos dovanos buvo ne tokios vertingos - sunkūs auksu puoš- 
ti apsiaustai, kurie išduotų savininką už penkiasdešimties žings- 
nių, ir brangakmeniais nusagstytas diržas, per sunkus juosėti. 
Ir dar gausiai siuvinėta gūnia karaliaus sūnaus žirgui papuošti. 

- Tikiuosi, ji ne man, - kilstelėjo antakį Cheironas. Suplėšę 
pasidarėme iš jos pavilgų, tvarsčių ir skudurų, - šiurkštus audi- 
nys labai tiko įsigėrusio purvo ar maisto dėmėms valyti. 

Kartą popietę gulėjome ant žolės priešais olą. 

— Jau beveik metai, kaip mes čia, - tarstelėjo Achilas. Odą 
glostė vėsus vėjelis. 

- Neatrodo, kad taip ilgai, - atsakiau. Jaučiausi mieguistas, 
akimis klajojau po žydrą popietės dangaus skliautą. 

- Ilgiesi rūmų? 

Pagalvojau apie jo tėvo dovanas, apie tarnus ir jų žvilgsnius, 
gandus, kuriuos jie parneš į rūmus. 

— Ne, - atsakiau. 

- Aš irgi, - tarė jis. - Maniau, pasiilgsiu, bet nepasiilgau. 

Bėgo dienos ir mėnesiai, praėjo dveji metai. 


10 SKYRIUS 


UMS TĄ PAVASARĮ SUKAKO PENKIOLIKA. ŽIEMOS 

šalčiai užtruko ilgiau negu paprastai, ir mes džiau- 

gėmės galėdami vėl būti lauke, įsaulyje. Nusimetėme 
tunikas, oda šiurpo nuo lengvo vėjelio. Per visą žiemą nebuvau 
taip apsinuoginęs, būdavo per šalta nusirengti kailius ir apsiaus- 
tus, todėl tik skubomis prausdavomės uolos įduboje, tapusioje 
mums prausykla. Achilas rąžėsi ir mankštino kojas ir rankas, 
sustingusias per ilgą žiemą oloje. Visą rytą plaukiojome ir Žai- 
dėme miške gaudynės. Mano raumenys nuvargo, bet buvo gera 
vėl juos išjudinti. 

Žiūrėjau į Achilą. Be nelygaus upės paviršiaus ant Peliono 
kalno neturėjome kitokių veidrodžių, todėl galėjau įvertin- 
ti save tik pagal Achilo pokyčius. Jo kojos ir rankos tebebuvo 
grakščios, tačiau dabar raumeningos, ir raumenys po oda įsi- 
tempdavo ir atsipalaiduodavo. Ir veidas buvo ryžtingesnis, o 
pečiai - platesni negu anksčiau. 

— Atrodai vyresnis, - tariau. 

Jis sustojo ir atsisuko į mane. 

— Tikrai? 

— Taip, - linktelėjau. - O aš? 

— Ateik čia, - pasakė jis. Atsistojau, priėjau. Jis valandėlę į 

— Kaip? - norėjau žinoti. - Daugė 

- Veidas pasikeitęs, - pasakė. 

— Kur? 

Dešine ranka palietė mano žandikaulį, perbraukė pirštų ga- 
liukais. 

- Čia. Veidas platesnis negu seniau. 

Pakėliau ranką norėdamas apčiuopti skirtumą, tačiau kaulai 
ir oda man atrodė tokie patys. Paėmęs mano ranką uždėjo ją ant 
raktikaulio. 

— Čia irgi plačiau, - pasakė. - Ir dar tai, - pirštu švelniai 
palietė minkštą ant kaklo atsiradusį iškilumą. Nurijau seilę ir 
pajutau, kaip piršto galiukas nuseka judesį. 

— O dar? - paklausiau. 

Jis parodė švelnių tamsių plaukų takelį, krūtine besilei- 
džiantį prie pilvo. 

Stabtelėjo, ir mano veidas nukaito. 

- Užteks, - pasakiau šiurkščiau, negu norėjau. Klestelėjau 
ant žolės, o jis ir toliau mankštino rankas ir kojas. Žiūrėjau, kaip 
vėjelis kedena jam plaukus, o saulė nutvieskia auksinę odą. At- 
silošiau, kad apšviestų ir mane. 

Neilgai trukus jis liovėsi mankštintis ir atsisėdo šalia. Žiūrė- 
jome į žolę, medžius ir besimezgančius pumpurus. 

Jis atsainiai, beveik nerūpestingai, pasakė: 

— Manau, nenusiviltum. Tuo, kaip dabar atrodai. 

Ir vėl nukaitau. Bet daugiau apie tai nekalbėjome. 


MUMS BEVEIK ŠEŠIOLIKA. Greitai su dovanomis atkeliaus Pelėjo 
pasiuntiniai, greitai prisirps uogos, vaisiai paraus ir kris mums 
į rankas. Šešioliktieji - paskutiniai vaikystės metai, jiems pasi- 
baigus tėvai ima vadinti mus vyrais, o mes pradedame dėvėti ne 

tik tunikas, bet ir apsiaustus bei chitonus. Bus sutarta dėl Achilo 
vedybų, jei norėsiu, ir dėl manųjų. Vėl pagalvojau apie tarnaites 
ir vangias jų akis. Prisiminiau nugirsto berniukų pokalbio nuo- 
trupas apie krūtis, klubus ir sueitį. 

Ji švelni kaip grietinėlė. 

Kai apsivys šlaunimis, pamirši savo vardą. 

Berniukai šnekėjosi susijaudinę, išraudusiais veidais. Pamė- 
ginau įsivaizduoti tai, ką jie kalbėjo, bet mintys sprūdo tarsi ne- 
sileidžianti pagaunama žuvis. 

Tačiau mane lankė kiti vaizdiniai. Kaklo linkis virš lyros, 
ugniakuro šviesoje spindintys plaukai, rankos šmėžuojančio- 
mis sausgyslėmis. Visą dieną praleisdavome kartu, ir aš nega- 
lėjau neužuosti aliejų, kuriais jis trindavosi pėdas, nepamatyti 
rengiantis šmėkštelinčios odos. Nusukdavau šalin akis ir pri- 
simindavau dieną pajūryje, jo akių šaltį ir tai, kaip nuo manęs 
bėgo. Ir visada prisimindavau jo motiną. 

Ėmiau vaikštinėti vienas anksti rytais, kol Achilas tebemiego- 
davo, arba popietėmis, kai svaidydavo ietį. Pasiimdavau fleitą, bet 
retai grodavau. Užuot grojęs, atsišliedavau į medį ir alsuodavau 
aitriu kiparisų kvapu, dvelkiančiu nuo aukščiausių kalno šlaitų. 

Lėtai, tarsi man pačiam nepastebima ranka nuslysdavo tarp 
šlaunų. Gėdijausi to, ką dariau, dar labiau gėdijausi kartu kil- 
davusių minčių. Tačiau galvoti apie tai rausvo kvarco oloje jo 
pašonėje būtų buvę blogiausia. 

Paskui kartais būdavo sunku grįžti į olą. 

— Kur buvai? - klausdavo jis. 

- Tiesiog... - tarstelėdavau ir vangiai numodavau. 

Jis linktelėdavo. Bet žinodavau, kad mato raustelėjusius 
mano skruostus. 

VASAROS KARŠČIAI STIPRĖJO, ir mus traukė paupio paunksnė, 
vanduo, tykštantis šviesos arkomis mudviem taškantis ir nar- 
dant. Tėkmėje po kojomis risdavosi samanoti ir vėsūs upės 
dugno akmenėliai. Šūkaudami išgąsdindavome žuvis, ir šios 
sprukdavo į dumblinus urvelius arba į ramesnius vandenis 
prieš srovę. Veržlus pavasarinis poplūdis pasibaigė; gulėdavau 
ant nugaros nešamas mieguisto srauto. Man patikdavo jausti 
saulės šilumą ant pilvo ir upės gelmių vėsą po savimi. Achilas 
plūduriuodavo šalia arba irdavosi prieš silpną upės srovę. 

Kai nusibosdavo, griebdavome už žemai palinkusių gluos- 
nių šakų ir pusiau iškildavome iš vandens. Tądien spardydamiesi 
kojomis stengėmės nustumti vienas kitą ar net užsikeberioti ant 
draugo šakos. Staiga paleidau savo šaką ir griebiau jį už liemens. 
Jis aiktelėjo iš netikėtumo. Valandėlę juokdamiesi grūmėmės, 
laikiau jį apsivijęs rankomis. Tada šaka garsiai triokštelėjusi lūžo, 
ir mes panirome į upę. Virš mūsų užsivėrė vėsus vanduo, o mes 
tebesigrūmėme, delnais slysdami vienas kito oda. 

Išnirome šniokštuodami ir žvalūs. Puolęs jis vėl įmurkdė 
mane į tyrą vandenį. Susiėmėme, išnirome įkvėpti oro ir vėl pa- 
nirome. 

Pagaliau degančiais plaučiais, įraudusiais nuo per ilgo bu- 
vimo po vandeniu veidais išsikapstėme į krantą ir išsitiesėme 
tarp viksvų ir pelkių žolių. Pėdos nugrimzdo į vėsų pakrantės 
purvą. Iš jo plaukų tebevarvėjo vanduo, o aš žiūrėjau į rankomis 
ir krūtine riedančius lašelius. 


Jo ŠEŠIOLIKTOJO GIMTADIENIO rytą nubudau anksti. Cheironas 
pirmiau tolimoje Peliono atšlaitėje parodė figmedį, nokindavu- 

sį pirmąsias sezono figas. Achilas apie jį nežino, patikino mane 
kentauras. Dienų dienas stebėjau, kaip užsimezgę kieti Žali vai- 
siai pampo, tamsėjo ir sunko nuo sėklų. Dabar priskinsiu jų 
Achilui pusryčiams. 

Dovanosiu ne vien jų. Radęs išdžiūvusią uosio šaką slapta 
drožinėdavau. Užtrukau beveik du mėnesius, kol ji įgavo ber- 
niuko, skambinančio lyra, pavidalą. Galva pakelta į dangų, bur- 
na pravira, tarsi dainuotų. Dabar nešiausi jį su savimi. 

Figos ant medžio kabojo sultingos ir sunkios, jų apvalus 
minkštimas lengvai dubo prisilietus - dar pora dienų ir per- 
noks. Priskyniau drožinėtą medinį dubenėlį ir atsargiai parne- 
šiau į olą. 

Achilas su Cheironu sėdėjo proskynoje prie kojų pasidėjęs 
neatidarytą skrynutę nuo Pelėjo. Pamačiau, kaip išsiplėtė jo 
akys, kai išvydo figas. Atsistojęs paėmė dubenį man nė nespė- 
jus jo pastatyti. Valgėme, kol prisikimšome, o pirštai ir smakrai 
tapo lipnūs. 

Pelėjo skrynioje vėlgi gulėjo tunikos, lyros stygos ir apsiaus- 
tas, tik šįkart — šešioliktajam gimtadieniui - nudažytas bran- 
giu purpuru iš mureksų kriauklelių. Karaliaus sūnaus, būsimo 
karaliaus, apdaras, mačiau, jam patiko. Ir žinojau, kad tiks, o 
purpuras atrodys sodresnis prie auksinių plaukų. 

Cheironas irgi įteikė dovaną - žygio lazdą ir naują peilį prie 
damas smulkias peilio įrantas. 

- Čia tu, - pasakiau paikai šypsodamasis. 

Jis pakėlė galvą, akyse švietė pasitenkinimas. 

- Žinau, - atsakė. 

NEILGAI TRUKUS VIENĄ vakarą iki vėlumos užsisėdėjome prie 
rusenančio laužo. Didžiąją dalį popietės Achilo nebuvo - apsi- 
lankius Tetidei jis užtruko ilgiau negu paprastai. Dabar skambi- 
no mano motinos lyra. Muzika liejosi rami ir šviesi kaip Žvaigž- 
dės virš mūsų galvų. 

Išgirdau, kaip Cheironas greta nusižiovavo ir patogiau įsi- 
taisė ant pariestų kojų. Lyra akimoju nutilo ir tyloje suskambo 
Achilo balsas: 

— Cheironai, ar pavargai? 

- Taip. 

— Tai leisime tau pailsėti. 

Paprastai jis neskubėdavo eiti miegoti ir nekalbėdavo už 
mus abu, tačiau ir pats buvau pavargęs, todėl neprieštaravau. Jis 
pakilo ir palinkėjęs Cheironui labos nakties pasuko į olą. Pasi- 
rąžiau, dar kelias akimirkas pasimėgavau laužu ir nusekiau jam 
iš paskos. 

Oloje radau Achilą jau gulintį, drėgnu, šaltinėlyje nupraustu 
veidu. Nusiprausiau ir aš, vandeniu vėsindamas kaktą. 

Jis pasakė: 

— Dar neklausei manęs apie motinos apsilankymą. 

Pasiteiravau: 

— Kaip jai sekasi? 

— Gerai, - kaip visada atsakė jis, todėl kartais ir neklaus- 
davau. 

- Puiku. 

Pakėliau rieškutes vandens nuplauti nuo veido muilą. Vir- 
davome jį iš alyvuogių aliejaus, todėl jis šiek tiek kvepėjo riebio- 
mis, sultingomis alyvuogėmis. 

Achilas vėl prabilo: 

- Ji sako negalinti mūsų čia matyti. 

Nebesitikėjau, kad jis dar ką pasakys. 

— Ką? 

— Ji mūsų nemato čia. Ant Peliono. 

Jo balse kažkas suskambo, gal įtampa. Atsisukau. 

— Ką nori pasakyti? 

Jis žvelgė į lubas. 

- Ji sako... Klausiau jos, ar ji mus stebi, - prašneko aukštu 
balsu. - Sako, kad ne. 

Oloje buvo tylu. Čiurleno tik lėtai tekantis vanduo. 

— Štai kaip, - tariau. 

— Norėjau tau pasakyti, nes... - nutilo. - Pamaniau, norėsi 
žinoti. Ji... - vėl sudvejojo. - Jai nepatiko, kad paklausiau. 

- Jai nepatiko, - pakartojau. Apsvaigau, mintyse sukosi jo 
žodžiai. Ji mūsų nemato. Suvokiau, kad pusiau sustingęs sto- 
viu prie praustuvės laikydamas rankšluostį prie smakro. Pri- 
siverčiau jį padėti ir eiti į guolį. Man temo protas iš vilties ir 
siaubo. 

Atverčiau apklotą ir įsitaisiau guolyje, jau įšilusiame nuo jo 

— Ar tu... patenkintas jos atsakymu? - pagaliau paklausiau. 

— Taip, - tarė jis. 

Valandėlę gulėjome įtemptoje, spengiančioje tyloje. Vaka- 
rais paprastai pasakodavome vienas kitam pokštus ar nutiki- 
mus. Olos lubas puošė žvaigždžių piešiniai, ir pavargę rody- 
davome juos vienas kitam. „Orionas, - sakydavau sekdamas jo 
pirštą. - Plejadės.“ 

Tačiau šįvakar taip nebuvo. Užsimerkęs ilgai laukiau, kol pa- 
maniau, kad jis užmigo. Tada atsisukau pasižiūrėti. 

Gulėdamas ant šono jis mane stebėjo. Negirdėjau, kaip apsi- 
vertė. Niekad neišgirstu. Visiškai nejudėjo, tik jis mokėdavo būti 
toks ramus. Įkvėpiau oro ir supratau, kad mudu skiria nedidelis 
tamsus pagalvės ruoželis. 

Jis pasislinko artyn. 

Susitikusios mudviejų lūpos prasivėrė, ir saldi jo burnos ši- 
luma plūstelėjo pro mano lūpas. Negalėjau galvoti, nieko nega- 
lėjau daryti, tik gėriau jį sulig kiekvienu kvėptelėjimu, švelniu jo 
lūpų judesiu. Tai buvo stebuklas. 

Virpėjau bijodamas, kad jis nepabėgtų. Nežinojau, ką da- 
ryti, kas jam patiktų. Bučiavau jo kaklą, krūtinę, jutau druskos 
skonį. Atrodė, mano liečiamas jis auga, noksta. Kvepėjo tarsi 
migdolai ir žemė. Prisiglaudęs prie manęs spaudė vyną iš mano 
lūpų. 

Jis nurimo, kai paėmiau jį į ranką, švelnų kaip gležno žiedla- 
pio aksomas. Pažinojau auksinę Achilo odą ir kaklo linkį, alkū- 
nių įdubas. Žinojau, kaip atrodo, kai jam malonu. Mūsų kūnai 
susipynė kaip dvi sukibusios rankos. 

Įsipainiojau į antklodes. Jis nuplėšė jas nuo mudviejų. Oda 
staiga pajutęs vėsą pašiurpau. Jo kontūrai ryškėjo tarp nutapy- 
tų šviesulių, ant peties nutūpė Šiaurinė. Ranka nuslydo mano 
besikilnojančiu nuo paspartėjusio alsavimo pilvu. Švelniai glos- 
tė mane, tarsi glotnindamas puikiausią drabužį; jam prisilietus 
mano klubai pakilo. Prisitraukiau jį prie savęs nesiliaudamas 
virpėti. Virpėjo ir jis. Alsavo tarsi būtų toli ir greitai bėgęs. 

Rodos, ištariau jo vardą. Jis suošė manyje, tarsi būčiau buvęs 
tuščiavidurė nendrė, pakabinta gausti vėjyje. Laiką skaičiavo tik 
mūsų alsavimas. 

Pajutau tarp pirštų jo plaukus. Many kažkas tvino, kraujas 

tvinksėjo nuo jo judančios rankos. Jis priglaudė prie manęs vei- 
dą, o aš glaudžiau jį dar arčiau. Nesustok, pasakiau. 

Nesustojo. Jausmai tvino ir plūdo, kol geismui smarkiai išsi- 
skleidus kimiai šūktelėjęs, išsirietęs prisiglaudžiau prie jo. 

Buvo negana. Ištiesęs ranką aptikau jo malonumo vietą. Jis 
užsimerkė. Radau ritmą, kuris jam patiko, jutau iš sulaikyto 
kvėpavimo, iš troškimo. Mano pirštai nepaliovė, pakluso kiek- 
vienam greitesniam kvėptelėjimui. Jo akių vokai buvo brėkš- 
tančio dangaus spalvos; jis kvepėjo kaip žemė po lietaus. Pro 
lūpas išsprūdo tylus riktelėjimas; buvome taip arti vienas kito, 
kad ant savęs pajutau pliūptelėjusią jo šilumą. Jis sudrebėjo, ir 
mudu abu nurimome. 

Lėtai, tarsi atslenkančias sutemas, ėmiau suvokti savo pra- 
kaitą, drėgnus apklotus ir slidžią drėgmę ant mūsų pilvų. Išsi- 
skyrėme, atsiplėšėme vienas nuo kito pabrinkusiais, kone pa- 
mėlusiais nuo bučinių veidais. Ola kvepėjo karščiu ir saldybe 
tarsi vaisius saulėje. Mūsų akys susitiko, nekalbėjome. Mane 
pervėrė baimė, ūmi ir aštri. Akimirka buvo tikrai pavojinga. 
Įsitempiau nuogąstaudamas, kad jis ims gailėtis. 

Jis pasakė: 

— Nemaniau... - ir nutilo. Nieko pasaulyje taip netroškau iš- 
girsti, kaip žodžių, kurių jis neištarė. 

— Ko? - paklausiau jo. Jei kas blogai, tegul sako greičiau. 

- Nemaniau, kad mes kada nors... - dvejojo tardamas kiek- 
vieną žodį, negalėjau jo kaltinti. 

- Aš irgi nemaniau, - pasakiau. 

- Gailiesi? - paklausė greitai, vienu atokvėpiu. 

— Nesigailiu, - atsakiau. 

— Ir aš. 

Nutilome, bet man neberūpėjo drėgnas gultas ar prakaitas. 
Žalios akys su aukso taškeliais žvelgė atvirai. Tvirtai žinojau — 
niekada jo nepaliksiu. Ir taip bus visada, kol jis man leis. 

Jei būčiau turėjęs žodžių tam pasakyti, būčiau taip ir pada- 
ręs. Tačiau jokie žodžiai neatrodė pakankamai svarūs tokiai di- 
delei tiesai pasakyti. 

Bet jis tarsi išgirdęs paėmė mano ranką. Man nereikėjo žiū- 
rėti: jo pirštai buvo įsirėžę mano atminty, grakštūs, į žiedlapius 
panašiomis gyslelėmis, tvirti, greiti ir niekad neklystantys. 

- Patroklai, - pasakė. Kalbėti jam visada sekėsi geriau negu 
man. 


RYTĄ NUBUDAU APSVAIGĘS, apsunkusiu nuo šilumos ir paleng- 
vėjimo kūnu. Po švelnių glamonių vėl apėmė aistra, tik mudu 
buvome lėtesni ir neskubėjome; pasakiška naktis tęsėsi be galo. 
Dabar matydamas, kaip jis sukruta greta manęs, padėjęs ran- 
ką ant mano pilvo, suprakaitavęs ir garbanotas kaip gėlės Žie- 
das auštant, vėl sunerimau. Paskubomis prisiminiau, ką sakiau 
ir dariau, kaip dejavau. Gąsčiojausi, kad kerai baigėsi, kad pro 
olos angą įspindusi šviesa viską išsklaidys. Tačiau nubudęs jis 
mieguistai pasisveikino ir ištiesęs ranką suėmė mano plaštaką. 
Taip gulėjome, kol olą nutvieskė ryto šviesa ir Cheironas mus 
pašaukė. 

Pavalgę nubėgome prie upės nusiprausti. Mėgavausi stebuk- 
lu - galėjau nesislėpdamas jį stebėti, gėrėtis šviesos žaismu ant 
kojų ir rankų, nugaros linija jam neriant po vandeniu. Paskui 
sugulę ant upės kranto ir vėl mokėmės vienas kito kūno vingių. 
Taip, taip ir taip. Jautėmės dievais pasaulio apyaušry, o mūsų 

džiaugsmas buvo toks šviesus, kad nematėme nieko, išskyrus 
vienas kitą. 


JEI CHEIRONAS IR pastebėjo pokyčių, nieko nesakė. Vis tiek ne- 
rimavau. 

— Manai, supyks? 

Buvome prie alyvmedžių giraitės šiaurinėje kalno pusėje. Čia 
pūtė maloniausias vėjelis, vėsus ir gaivus kaip šaltinio vanduo. 

— Nemanau, - jis pakėlė ranką man prie raktikaulio, kurį 
mėgo vedžioti pirštu. 

— Tačiau gali. Tikriausiai jau žino. Ar mums reikėtų ką nors 
pasakyti? - klausiau jau ne pirmą kartą. Dažnai apie tai kalbė- 
davomės kaip tikri sąmokslininkai. 

- Jei nori, - atsakė jis kaip ir anksčiau. 

— Nemanai, kad jis įširs? 

Jis patylėjo svarstydamas. Man patikdavo, kai taip darydavo. 
Nesvarbu, kiek kartų teiraudavausi, jis atsakydavo tarsi pirmą- 
kart paklaustas. 

— Nežinau, - pažvelgė man į akis. - Ar tai svarbu? Aš nesi- 
liaučiau, - tarė aistros įkaitintu balsu. Pajutau, kaip raustu. 

- Bet gali pasakyti tavo tėvui. Jis gali įniršti, - pasakiau be- 
veik netekęs vilties. Netrukus mano oda įkais ir nebegalėsiu 
galvoti. 

— Na, ir kas? - kai pirmąkart pasakė kažką panašaus, ap- 
stulbau. Tėvas gali supykti, bet Achilas vis tiek elgtųsi kaip 
panorėjęs —- nepajėgiau to suprasti, vargiai įsivaizdavau. Gir- 
dėdamas jį taip kalbant svaigau. Niekada nepavargdavau klau- 

— O kaip tavo motina? 

Jie buvo mano baimių trejybė - Cheironas, Pelėjas ir Tetidė. 

Jis gūžtelėjo pečiais. 

— O kąji padarytų? Pagrobtų mane? 

Ji galėtų mane užmušti, pamaniau. Bet nepasakiau. Vėjelis 
per daug malonus, o saulė per šilta, kad ištarčiau tokią mintį. 

Jis akimirką stebėjo mane. 

— Tau rūpi, ar jie pyksta? 

Taip. Išsigąsčiau sužinojęs, kad nuliūdinau Cheironą. Ne- 
pritarimas visada giliai mane paveikdavo, negalėjau jo nepaisy- 
ti kaip Achilas. Tačiau jei kiltų grėsmė, kad mus išskirs, nesi- 
leisčiau. 

— Ne, - atsakiau. 

— Gerai, - tarė jis. 

Paglosčiau plaukų sruogą ant jo smilkinio. Jis užsimerkė. 
Žiūrėjau jam į veidą, pakeltą į saulę. Bruožai tokie švelnūs, kad 
kartais jis atrodydavo jaunesnis nei iš tiesų. O lūpos raudonos 
ir putlios. 

Jis atsimerkė. 

— Pasakyk bent vieno laimingo didvyrio vardą. 

Susimąsčiau. Heraklis pamišęs išžudė šeimą, Tesėjas prara- 
do nuotaką ir tėvą, Jasono žmona nužudė jo vaikus ir naująją 
žmoną, Belerofontas nugalėjo Chimairą, tačiau nukritęs nuo 
Pegaso tapo luošiu. 

— Negali, - atsisėdęs tiesiai jis net pasilenkė į priekį. 

— Negaliu. 

- Žinau. Negali būti ir garsus, ir laimingas, - kilstelėjo anta- 
kį. - Pasakysiu tau paslaptį. 

— Pasakyk, - man jis toks patiko. 

- Aš būsiu pirmasis, - paėmė mano delną ir priglaudė prie 
savojo. - Prisiek. 

— Aš? Kodėl? 

— Nes tu esi priežastis. Prisiek. 

- Prisiekiu, - tariau, sutrikęs dėl skaisčiai paraudusių jo 
skruostų, liepsnojančių akių. 

— Prisiekiu, - pakartojo jis. 

Akimirksnį sėdėjome susikibę už rankų. Jis šyptelėjo. 

— Galėčiau nekramtęs praryti visą pasaulį. 

Kažkur žemai šlaitais nuaidėjo trimitas. Netikėtai ir nedar- 
niai, kaip pavojaus signalas. Nespėjau nieko ištarti ar pajudėti, 
o jis jau pašoko išsitraukęs peilį iš makšties prie šono. Tik me- 
džioklinį, tačiau jo rankose gana ir tokio. Ir sustingo pasirengęs, 
visiškai ramus, klausydamasis visais savo pusdievio pojūčiais. 

Aš irgi turėjau peilį. Tyliai išsitraukiau ir atsistojau. Jis ty- 
kojo tarp manęs ir garso. Nežinojau, ar turėčiau prisigretinti 
ir stoti šalia iškėlęs ginklą. Galiausiai to nepadariau. Skambėjo 
kario trimitas, o kautis, kaip aiškiai pasakė Cheironas, dovaną 
turėjo jis, ne aš. 

Trimitas vėl sugaudė. Išgirdome krūmuose šnarančius dvie- 
jų kojų žingsnius. Vienas vyras. Gal jis paklydo, gal jam gresia 
pavojus. Achilas žengė triukšmo link. Tarsi atsakydamas, trimi- 
tas vėl sugaudė. O tada kalnu nuaidėjo riksmas: 

— Karalaiti Achilai! 

Sustingome. 

- Achilai! Ieškau karalaičio Achilo! 

Iš medžių purptelėjo paukščiai, sprunkantys nuo triukšmo. 

- Jį siuntė tavo tėvas, - sušnibždėjau. Tik karaliaus pasiunti- 
nys būtų žinojęs, kur mūsų ieškoti. 


108 


ACHILO GIESMĖ 


Achilas linktelėjo, bet keistai atrodė nenorintis atsiliepti. Įsi- 
vaizdavau, kaip smarkiai turėtų tvinksėti jo pulsas - vos prieš 
akimirksnį jis buvo pasirengęs žudyti. 

— Mes čia! - sušukau prisidėjęs delnus prie burnos. Triukš- 
mas trumpam nutilo. 

— Kur? 

- Ar gali eiti pagal mano balsą? 

Galėjo, nors jam sekėsi prastai. Užtruko, kol atsidūrė pros- 
kynoje. Subraižytu veidu, prakaitu permirkusia rūmų tunika. 
Nerangiai, apmaudžiai priklaupė. Achilas nuleido peilį, nors 
mačiau, kad tebelaiko tvirtai suspaudęs. 

— Na? - tarstelėjo šaltai. 

— Tėvas kviečia. Reikalas skubus. 

Sustingau, kaip Achilas prieš valandėlę. Jei būsiu pakanka- 
mai ramus, galbūt mums nereikės keliauti. 

- Koks reikalas? - paklausė Achilas. 

Vyras šiek tiek atsipeikėjo. Prisiminė kalbantis su karaliaus 
sūnumi. 

— Mano pone, prašau atleisti, bet visko nežinau. Pasiunti- 
niai iš Mikėnų Pelėjui atnešė naujienų. Jūsų tėvas ketina šįva- 
kar kreiptis į tautą ir nori, kad ten būtumėte. Apačioje laukia 
Žirgai. 

Akimirkai stojo tyla. Jau pamaniau, kad Achilas atsisakys. 
Bet jis galop tarė: 

- Mums su Patroklu reikia susidėti daiktus. 

Grįždami į Cheirono olą su Achilu kalbėjomės apie naujie- 
nas. Mikėnai toli pietuose, juos valdė karalius Agamemnonas, 
mėgęs save vadinti žmonių valdovu. Sklido kalbos, kad iš visų 
karalysčių jo kariuomenė didžiausia. 

- Kad ir kas ten būtų, vykstame tik dienai ar dviem, - pasakė 
Achilas. Linktelėjau dėkingas už tuos žodžius. Tik keletui dienų. 

Cheironas laukė mūsų. 

- Išgirdau šauksmus, - pasakė kentauras. Gerai jį pažino- 
dami mudu su Achilu pajutome nepasitenkinimą jo balse. Jam 
nepatikdavo, jei kas drumsdavo kalno ramybę. 

— Tėvas kviečia mane namo, - tarė Achilas. - Tik šiam vaka- 
rui. Tikiuosi greitai grįžti. 

— Suprantu, - atsakė Cheironas. Stovėdamas čia atrodė di- 
desnis negu paprastai, kanopos pilkavo skaisčioje žolėje, o 
kaštoninius šonus apšvietė saulė. Susirūpinau, ar jis nepasijus 
vienišas be mūsų. Niekada nemačiau jo su kitu kentauru. Kar- 
tą paklausėme jo apie juos, ir jo veidas sustingo. „Barbarai“, - 
teištarė. 

Susirinkome daiktus. Beveik neturėjau ko pasiimti, išskyrus 
keletą tunikų ir fleitą. Achilas turėjo tik keliais daiktais dau- 
giau - drabužių, savo padarytų iečių antgalių ir mano drožinė- 
tą skulptūrėlę. Susidėję viską į odinius krepšius nuėjome atsi- 
sveikinti su Cheironu. Achilas, kaip visada drąsesnis, apkabino 
kentaurą, rankomis apglėbdamas ten, kur žirgo liemuo virsta 
žmogaus liemeniu. Už manęs laukęs pasiuntinys mindžikavo. 

— Achilai, - tarė Cheironas, - pameni, klausiau tavęs, ką da- 
rysi, jei Žmonės norės, kad kariautum už juos? 

— Taip, - atsakė Achilas. 

- Turėtum apsvarstyti savo atsakymą, - pasakė Cheironas. 
Man kūnas nuėjo pagaugais, bet neturėjau laiko apie tai galvoti. 
Cheironas atsisuko į mane. 

- Patroklai, - pakvietė. Prisiartinau, ir jis padėjo man ant 
galvos ranką, didelę ir šiltą lyg saulė. Įkvėpiau su niekuo nesu- 

painiojamo tik jam būdingo kvapo - žirgo, prakaito, žolelių ir 
miško aromato. O jis ramiai tarė: - Dabar taip lengvai nebepa- 
siduodi kaip seniau. 

Nežinojau, ką atsakyti, todėl tariau: 

- Ačiū. 

Jis šyptelėjo. 

— Sėkmės, - patraukė ranką, o ten, kur ji buvo, pajutau vėsą. 

— Mes greitai grįšim, - vėl pasakė Achilas. 

Cheirono akys nuožulniai krintančioje popietės šviesoje at- 
rodė tamsios. 

— Lauksiu jūsų, - atsiliepė. 

Užsimetėme ant pečių kelionmaišius ir išėjome iš prosky- 
nos. Saulė perkopė vidurdienį, ir pasiuntinys nekantravo. Grei- 
tai nusileidome kalva ir sėdome ant laukusių žirgų. Po tiek metų, 
praleistų ant kojų, keistai jaučiausi balne, o žirgai gąsdino. Kone 
tikėjausi, kad jie prabils, bet jie, žinoma, tylėjo. Atsisukęs balne 
pažvelgiau į Pelioną. Tikėjausi pamatyti rausvo kvarco olą, o gal 
ir patį Cheironą. Tačiau buvome per toli. Atsigręžiau į kelią ir 
leidausi nešamas į Ftiją. 

AI PASIEKĖME RŪMŲ ŽEMES ŽYMINTĮ AKMENĮ, VAKARŲ 
horizonte tviskėjo paskutinis saulės rėželis. Išgirdome 


K 


kalvos viršūnę priešais pamatėme rūmus ir už jų tyvuliuojan- 


sargybinių šūksnius ir atsiliepiantį trimitą. Užkopę į 


čią jūrą. 

O ant rūmų slenksčio staiga kaip Žaibas stojo Tetidė. Juo- 
di plaukai žvilgėjo balto rūmų marmuro fone. Vilkėjo tamsia 
neramaus vandenyno, mėlynos, pilkais sūkuriais susiliejančio 
purpuro spalvos suknele. Šalia stovėjo sargybiniai ir Pelėjas, bet 
žandikaulius. 

— Tavo motina, - sukuždėjau Achilui. Galėjau prisiekti, kad 
jos akys blykstelėjo, tartum būtų mane išgirdusi. Nurijau seilę 
ir prisiverčiau judėti į priekį. Ji man nepakenks, taip sakė Chei- 
ronas. 

Buvo keista matyti ją tarp mirtingųjų: prie jos visi - ir sargy- 
biniai, ir Pelėjas - atrodė blankūs ir išblyškę, nors jos pačios oda 
buvo balta it kaulas. Ji stovėjo tolėliau savo nežmogišku ūgiu 
remdama dangų. Sargybiniai nedrįso į ją pažvelgti. 

Achilas liuoktelėjo nuo žirgo, ir aš padariau tą patį. Tetidė 
prisitraukusi jį apkabino, o aš pamačiau, kaip sargybiniai ėmė 

mindžikuoti. Jie mėgino nuspėti, kokia jos oda, tačiau džiaugė- 
si, kad to nežino. 

- Achilai, mano įsčių vaisiau, mano kūno kūne, - pasakė. 
Nors negarsiai ištarti, žodžiai nuaidėjo visam rūmų kieme. - 
Sveikas sugrįžęs namo. 

— Ačiū, motina, - atsakė Achilas. Suprato, kad taip ji reiš- 
kia savo teises. Visi supratome. Sūnui dera pirma pasisveikinti 
su tėvu, paskui su motina, jei iš viso su ja sveikintųsi. Tačiau ji 
buvo deivė. Pelėjas suspaudė lūpas, tačiau nieko nesakė. 

Jos paleistas Achilas priėjo prie tėvo. 

— Sveikas sugrįžęs, sūnau, - tarė Pelėjas. Po žmonos deivės 
jo balsas suskambėjo silpnai ir jis pats atrodė pasenęs. Mūsų 
nebuvo trejus metus. - Sveikas ir tu, Patroklai. 

Visi grįžtelėjo į mane. Prisiverčiau nusilenkti. Jutau kiaurai 
veriantį Tetidės žvilgsnį, ėmė dilgsėti odą, tarsi iš erškėčių krū- 
mų būčiau įšokęs vandenynan. Achilui prakalbus, nudžiugau. 

— Kokių žinių sulaukei, tėve? 

Pelėjas nužvelgė sargybinius. Tikriausiai apie jas spėliota ir 
gandai nešioti visuose rūmų koridoriuose. 

— Dar nepaskelbiau ir neketinau, kol visi nesusirinks. Lau- 
kėme tavęs. Eime, pradėsime. 

Nusekėme jam įkandin į rūmus. Norėjau pasikalbėti su Achi- 
lu, bet nedrįsau: už mūsų ėjo Tetidė. Nustėrę tarnai murmėda- 
mi traukėsi šalin. Deivė. Jos pėdos be garso žengė akmeninėmis 
grindimis. 


DiDŽIOji VALGOMOJO MENĖ buvo pilna stalų ir suolų. Tar- 
nai zujo nešiodami lėkštes valgių ir iki kraštų sklidinas vyno 

taures. Menės priekyje stovėjo pakyla. Čia sėdės Pelėjas su sū- 
numi ir žmona. Trys vietos. Mano skruostai paraudo. Ko aš ti- 
kėjausi? 

Nors aplinkui tvyrojo triukšmas, Achilo balsas nuskambėjo 
garsiai: 

— Tėve, nematau vietos Patroklui. 

Dar labiau paraudau. 

— Achilai, - sušnibždėjau. Nesvarbu, norėjau pasakyti. Atsi- 
sėsiu su kitais vyrais, viskas gerai. Tačiau jis nekreipė dėmesio. 

— Patroklas - ištikimybę man prisiekęs draugas. Jo vieta ša- 
lia manęs. 

Tetidės akys plykstelėjo. Jaučiau jų liepsną. Mačiau neprita- 
rimą lūpose. 

- Gerai, - tarė Pelėjas. Mostelėjo tarnui, ir vieta man buvo 
paruošta, laimei, iš kitos stalo pusės negu Tetidei. Susigūžęs, 
kiek įstengiau, nuėjau paskui Achilą į mūsų vietas. 

— Dabar ji ims manęs nekęsti, - pasiguodžiau. 

- Ir taip nekenčia, - atsakė jis šyptelėjęs. 

Tai manęs nenuramino. 

— Ko ji atvyko? - sušnibždėjau. Tik labai svarbi žinia galėjo 
išvilioti ją iš urvų po jūra. Tačiau neapykanta man buvo niekis, 
palyginti su tuo, ką išvydau jos veide, kai ji dirstelėjo į Pelėją. 

Achilas papurtė galvą. 

— Nežinau. Keista. Nemačiau jų kartu nuo vaikystės. 

Prisiminiau Cheirono žodžius, pasakytus atsisveikinant su 
Achilu: turėtum pasvarstyti, ką atsakysi. 

— Cheironas mano, toji žinia apie karą. 

Achilas susiraukė. 

— Mikėnai nuolat kariauja. Nesuprantu, ko mus čia pakvietė. 

Pelėjas atsisėdo, ir šauklys triskart trumpai sutrimitavo. 

Ženklas pradėti valgyti. Paprastai pratybų aikštelėje slampinė- 
jantiems vyrams susirinkti prireikdavo keleto minučių. Šįkart 
jie suplūdo kaip žiemos ledus pralaužęs potvynio vanduo. Grei- 
tai sutvino į menę, stumdėsi dėl vietų ir liežuvavo. Jų balsuose 
girdėjosi jaudulys. Niekas nesivargino riktelėti ant tarno ar pa- 
spirti ėdesio prašantį šunį. Visų mintys sukosi tik apie pasiunti- 
nį iš Mikėnų ir jo atneštą žinią. 

Tetidę irgi pasodino. Tik nepadėjo nei lėkštės, nei peilio: 
dievai mito ambrozija ir nektaru, mūsų deginamosiomis auko- 
mis ir vynu, liejamu ant jų aukurų. Keista, čia ji ne taip krito į 
akis ir nešvytėjo, kaip lauke. Prie didžiulių paprastų baldų kaž- 
kodėl atrodė mažesnė. 

Pelėjas atsistojo. Menė nutilo iki pačių tolimiausių suolų. Jis 
pakėlė taurę. 

— Gavau žinią iš Mikėnų, nuo Atrėjo sūnų Agamemnono ir 
Menelajo. 

Visi galutinai nurimo ir nuščiuvo. Sustojo net tarnai. Nekvė- 
pavau. Achilas po stalu prispaudė koją prie maniškės. 

- Padarytas nusikaltimas, - Pelėjas vėl nutilo, tarsi svertų žo- 
džius. - Menelajo žmona, karalienė Helenė, pagrobta iš Spartos 
rūmų. 

Helenė! Vyrai ėmė kuždėtis. Helenei ištekėjus pasakojimų 
apie jos grožį tik pagausėjo. Menelajas jos rūmus apjuosė dvi- 
gubo mūro siena, dešimtmetį rengė karius jiems ginti. Buvo at- 
sargus, tačiau Helenę vis tiek pagrobė. Kas tą padarė? 

— Menelajas priėmė Trojos karaliaus Priamo pasiuntinius. 
Jiems vadovavo Priamo sūnus karalaitis Paris, ir būtent jis yra 
atsakingas. Tai jis pagrobė Spartos karalienę iš miegamojo, kol 
karalius miegojo. 

Kilo pasipiktinimas. Tik rytietis galėtų taip paniekinti šei- 
mininko svetingumą. Visi žinojo, kad jie gausiai kvėpinasi, kad 
lengvas gyvenimas juos sugadino. Tikras didvyris būtų atvirai 
išsikovojęs ją kardu. 

— Agamemnonas ir Mikėnai prašo Heladės vyrų plaukti į 
Priamo karalystę vaduoti Helenės. Pasak jų, Troja turtinga, o 
mes lengvai ją įveiksime. Visi, kas kausis, į tėvynę grįš turtingi 
ir garsūs. 

Žodžiai buvo puikiai parinkti. Mūsų tauta visada žudė dėl 
turto ir gero vardo. 

— Jie paprašė manęs atsiųsti Ftijos vyrų, ir aš sutikau, - pa- 
laukęs, kol murmesys nutils, pridūrė: - Tačiau neimsiu nei vie- 
no nenorinčio keliauti. Ir savo karių pats nevesiu. 

— Kas juos ves? - kažkas suriko. 

— Dar nenusprendžiau, - atsakė Pelėjas. Tačiau aš pamačiau, 
kaip jis žvilgtelėjo į sūnų. 

Ne, pamaniau. Ranka sugniaužiau kėdės kraštą. Dar ne. Ki- 
tapus sėdinčios Tetidės veidas buvo šaltas ir ramus, žvilgsnis 
nutolęs. Ji žinojo, kad taip bus, suvokiau. Ji nori, kad jis vyktų. 
Cheironas ir rausvoji ola atrodė neįmanomai toli; vaikiška idi- 
lė. Staiga supratau Cheirono žodžių svorį: žmonės sakys, kad 
Achilas gimė kariauti, kad jo rankos ir miklios kojos sutvertos 
būtent tam - galingoms Trojos sienoms pralaužti. Jie mestų jį 
tarp tūkstančių trojėnų iečių ir džiūgaudami žiūrėtų, kaip jis 
krauju susitepa švarias rankas. 

Pelėjas mostelėjo Feniksui, seniausiam savo draugui, sėdin- 
čiam prie vieno iš pirmųjų stalų. 

- Feniksas užrašys visų norinčių kariauti vardus, - vyrai ant 
suolų subruzdo, ėmė stotis. Tačiau Pelėjas pakėlė ranką. - Tai ne 

viskas, - parodė drobę, tankiai išmargintą rašmenimis. - Prieš 
Helenės ir karaliaus Menelajo sužieduotuves daug vyrų siekė 
jos rankos. Regis, jie davė žodį ją ginti, kad ir kuriam atiteks jos 
ranka, Agamemnonas ir Menelajas dabar prašo tų vyrų laikytis 
priesaikos ir grąžinti Helenę teisėtam jos vyrui, - ir padavė dro- 
bę šaukliui. 

Spoksojau į ją. Priesaika. Mintyse staiga išvydau žarijų indą 
ir pralietą balto ožio kraują. Prabangią menę, pilną aukštų vyrų. 

Šauklys iškėlė sąrašą. Menė tarsi susiūbavo, akyse ėmė lietis. 
Jis pradėjo skaityti. 

Antenoras. 

Euripilas. 

Machaonas. 

Girdėjau daugelį šių vardų, visi girdėjome. Mūsų laikų did- 
vyriai ir karaliai. Tačiau man jie reiškė šį tą daugiau. Buvau juos 
matęs akmeninėje menėje, prirūkusioje ugniakuro dūmų. 

Agamemnonas. Prisiminiau tankią juodą barzdą, mąslų vy- 
rą primerktomis budriomis akimis. 

Odisėjas. Rausvas it dantenos blauzdą apsivijęs randas. 

Ajantas. Dvigubai didesnis už bet kurį kitą vyrą menėje, su 
didžiuoju skydu už nugaros. 

Filoktetas. Lankininkas. 

Menoitiadas. 

Šauklys akimirkai nutilo, ir aš išgirdau murmant: kas? Per 
mano tremties metus tėvas niekuo nepasižymėjo. Jo šlovė nu- 
blanko, vardas buvo pamirštas. O jo nepažinojusieji niekada 
negirdėjo ir apie jo sūnų. Sėdėjau suakmenėjęs, bijodamas pa- 
judėti, kad neišsiduočiau. Esu susaistytas šio karo. 

Šauklys atsikosėjo. 

Idomenėjas. 

Diomedas. 

— Tai tu? Buvai ten? —- Achilas atsisuko į mane. Paklausė ty- 
liai, vos girdimai, tačiau vis tiek būgštavau, kad gali kas nugirsti. 

Linktelėjau. Gerklė buvo per daug išdžiūvusi kalbėti. Galvo- 
jau tik apie Achilui gresiantį pavojų ir kaip jį išlaikyti čia, jei tik 
pajėgsiu. Nė nesvarsčiau apie save. 

— Klausyk. Tas vardas nebe tavo. Neprasitark. Sugalvosime, 
ką daryti. Paklausime Cheirono, - Achilas niekada taip nekal- 
bėdavo paskubomis berdamas žodžius. Skuba padėjo šiek tiek 
atsikvošėti, žvilgsnis padrąsino. Dar kartą linktelėjau. 

Toliau skardėjo vardai, o su jais grįžo prisiminimai. Trys 
moterys ant pakylos, viena iš jų - Helenė. Brangenybių krūva, 
susiraukęs tėvas. Akmeninės grindys po mano keliais. Maniau 
viską susapnavęs. Nesusapnavau. 

Šaukliui nutilus Pelėjas leido vyrams eiti. Visi kaip vienas 
pakilo girgždindami suolus, trokšdami, kad Feniksas įtrauktų 
juos į sąrašą. Pelėjas atsigręžė į mus. 

— Eime. Noriu su jumis abiem pasikalbėti. 

Atsisukau į Tetidę pažiūrėti, ar eis kartu, bet ji buvo dingusi. 


SUSĖDOME PRIE PELĖJO ugniakuro, jis pasiūlė mums vyno, vos 
skiesto vandeniu. Achilas atsisakė. Aš paėmiau taurę, bet negė- 
riau. Karalius atsirėmęs į pagalves sėdėjo senajame krėsle aukš- 
tu atlošu, stovinčiame arčiausiai ugnies. Žvelgė į Achilą. 

- Pašaukiau tave namo tikėdamasis, kad norėsi vesti šią ka- 
riuomenę. 

Štai ir pasakė. Liepsna spragtelėjo - pliauskos buvo dar žalios. 

Achilas pažvelgė tėvui į akis. 

- Cheironas dar nebaigė manęs mokyti. 

- Išbuvai ant Peliono ilgiau už mane ir visus ankstesnius 
didvyrius. 

— Tai nereiškia, kad turiu bėgti padėti Atrėjo sūnums kiek- 
vienąkart jiems praradus žmonas. 

Tikėjausi, kad Pelėjas bent šyptelės, bet jis nenusišypsojo. 

- Neabejoju, kad Menelajas niršta netekęs žmonos, tačiau 
pasiuntinį atsiuntė Agamemnonas. Jis ne vienus metus stebėjo, 
kaip Troja turtėja ir tarpsta, ir dabar nori ją apiplėšti. Paimti 
Troją - žygdarbis, vertas geriausių mūsų didvyrių. Plauksiantys 
su juo gali pelnyti daug garbės. 

Achilas suspaudė lūpas. 

— Bus ir kitų karų. 

Pelėjas nelinktelėjo, tačiau mačiau, kad neneigia šios tiesos. 

- O kaip Patroklas? Jis kviečiamas atlikti pareigą. 

- Jis nebėra Menoitijaus sūnus. Priesaika jo nesaisto. 

Pamaldusis Pelėjas kilstelėjo antakį. 

— Gudrauji. 

— Nemanau, - Achilas kilstelėjo smakrą. - Priesaika nustojo 
galioti tėvui jo išsižadėjus. 

- Nenoriu vykti, - tyliai pasakiau. 

Pelėjas akimirką žvelgė į mus. Tada pasakė: 

— Ne man spręsti. Čia jūsų reikalas. 

Pajutau, kad įtampa šiek tiek atslūgo. Jis neišduos manęs. 

— Achilai, su tavimi pasikalbėti atvyksta Agamemnono siųs- 
ti karaliai. 

Už lango girdėjau smėlėtą krantą skalaujančio vandenyno 
nuolatinį kuždesį. Galėjau užuosti druską. 


119 


MADELINE MILLER 


— Jie prašys manęs kautis, - tarė Achilas. Jis neklausė. 

— Taip. 

— Tu nori, kad jų išklausyčiau. 

— Noriu. 

Stojo tyla. Tada Achilas tarė: 

— Nenoriu įžeisti nei jų, nei tavęs. Išklausysiu. Tačiau nema- 
nau, kad jie mane įtikins. 

Mačiau, kad Pelėją šiek tiek nustebino sūnaus tvirtumas, ta- 
čiau jis nesupyko. 

- Ir tai ne man spręsti, - tarė jis švelniai. 

Ugnis spragtelėjusi išspjovė gyvasakius. 

Achilas priklaupė, ir Pelėjas uždėjo jam ant galvos ranką. 
Įpratau matyti taip darantį Cheironą, bet, palyginti su jo plaš- 
taka, Pelėjo ranka atrodė sudžiūvusi, išraizgyta virpančių gyslų. 
Kartais būdavo sunku ir prisiminti, kad kadaise jis buvo karys 
ir vaikščiojo su dievais. 


KoL MŪSŲ NEBUVvO, Achilo kambaryje niekas nepasikeitė, neli- 
ko tik gulto. Apsidžiaugiau - jei kas klaustų, būtų lengva pasi- 
teisinti, kodėl dalijamės lova. Ištiesėme rankas vienas kitam, o 
aš prisiminiau, kiek naktų šiame kambaryje gulėjau nemiego- 
damas ir tyliai jį mylėdamas. 

Paskui Achilas prisiglaudęs paskutinįkart mieguistas su- 
šnabždėjo: 

— Jei tu turėsi keliauti, žinok, kad keliausiu su tavimi. 

Užmigome. 


12 SKYRIUS 


ABUDAU NUO SAULĖS, RAUDONIU BESISUNKIANČIOS PRO 

akių vokus. Sustirau, dešinys petys sužvarbo nuo vėjo, 

pučiančio pro žvelgiantį į jūrą langą. Guolis šalia manęs 
lovoje buvo tuščias, bet pagalvė tebesaugojo jo kontūrus, o pa- 
klodės kvepėjo mumis. 

Šiame kambaryje daug rytų praleisdavau vienas, kai jis lan- 
kydavo motiną, tad nesistebėjau jo neradęs. Užsimerkęs vėl pa- 
nirau į sapnų draikanas. Laikas ėjo, pro langą ėmė svilinti saulė. 
Nubudo paukščiai, tarnai ir net kariai. Girdėjau jų balsus pa- 
plūdimyje ir karybos menėje, ruošos brazdesį ir triukšmą. At- 
sisėdau. Jo pamiršti sandalai apversti gulėjo prie lovos. Nieko 
neįprasta, jis dažniausiai vaikščiodavo basas. 

Išėjo pusryčiauti, spėjau. Leido man pamiegoti. Iš dalies no- 
rėjau likti kambaryje, kol jis grįš, tačiau taip elgtis būtų bailu. 
Turėjau teisę būti šalia ir neleisiu tarnų žvilgsniams manęs išva- 
ryti. Apsivilkau tuniką ir išėjau jo ieškoti. 


NERADAU JO DIDŽIOJOJE MENĖJE, pilnoje tarnų, nurenkančių 
tas pačias lėkštes ir dubenis, kaip visada. Neradau ir Pelėjo me- 
nėje, išpuoštoje purpuriniais kilimais ir buvusių Etijos karalių 

ginklais. Ir net kambaryje, kur skambindavom lyra. Skrynia, 
kurioje kadaise laikėme instrumentus, vieniša stovėjo kamba- 
rio viduryje. 

Nebuvo jo ir lauke, medžiuose, po kuriuos kadaise karsty- 
davomės. Ir prie jūros ant stūksančių uolų, kur laukdavo mo- 
tinos. Ir pratybų aikštėje, kur vyrai liejo prakaitą tarškindami 
medinius kardus. 

Nereikia nė sakyti, kad panika augo, tapo gyva, slidžia ir 
proto balsui kurčia esybe. Pakniopstom nulėkiau į virtuvę, rūsį, 
sandėlius, kur stovėjo aliejaus ir vyno amforos. Ir vis tiek jo ne- 
radau. 

Įdienojus nuėjau į Pelėjo menę. Tiek nerimavau, kad nuėjau 
pas jį - dar niekada akis į akį nesikalbėjau su senuoju karaliumi. 
Sargybiniai sustabdė mane žengiantį vidun. Pasakė, kad kara- 
lius ilsisi. Vienas ir nenorįs nieko matyti. 

— Ar Achilas, - susivaldžiau, stengdamasis neapsijuokti ir 
netenkinti jų akyse sužibusio smalsumo, - ar karalaitis su juo? 

- Jis vienas, - pakartojo sargybinis. 

Tada nuėjau pas Feniksą, senąjį patarėją, auklėjusį Achilą 
vaikystėje. Veik netekau žado iš baimės, žengdamas į jo kuklią 
keturkampę menę rūmų viduryje. Priešais jį gulėjo molinės len- 
telės, vakar skersai išilgai išmargintos kampuotais rašmenimis - 
vyrų, pasižadėjusių kariauti su Troja, vardais. 

- Karalaitis Achilas... - tariau užsikirsdamas panikos sklidi- 
nu balsu. - Negaliu jo rasti. 

Jis nustebęs pakėlė galvą. Neišgirdo manęs įeinančio, nes 
klausa buvo nusilpusi; pažvelgė į mane traiškanotomis ir drums- 
ties migla aptrauktomis akimis. 

— Tai Pelėjas tau nepasakė, - pratarė tyliai. 

- Ne, - liežuvis burnoje sustingo kaip akmuo, toks didelis, 
kad vos apverčiau. 

- Apgailestauju, - švelniai atsakė. - Jis pas motiną. Ji pasiė- 
mė jį šiąnakt miegantį. Jie dingo, ir niekas nežino kur. 

Paskui ant delnų pamačiau raudonas suleistų nagų paliktas 
žymes. Niekas nežino kur. Gal Olimpe, kur niekada negalėčiau 
jo nusekti. Gal Afrikoj ar Indijoj. Kokiam nors kaimelyje, kur 
nė nesumanyčiau jo ieškoti. 

Švelnios Fenikso rankos padėjo man pareiti į kambarį. Min- 
tys beviltiškai vijo viena kitą. Grįšiu pas Cheironą ir paklausiu 
patarimo. Išvaikščiosiu kaimus, šaukdamas jį vardu. Ji tikriau- 
siai apsvaigino jį arba apgavo. Savo noru jis nebūtų išvykęs. 

Susirietęs į kamuoliuką tuščiame mūsų kambaryje įsivaiz- 
davau, kaip virš mūsų šiltų miegančių kūnų palinksta šalta ir 
balta deivė. Nagai sminga į keliamo Achilo odą, mėnesiena pro 
langą sidabru nulieja jos kaklą. Jo miegantis, o gal užburtas kū- 
nas atsišlieja į jos petį. Ji nusineša jį nuo manęs kaip karys nusi- 
neštų negyvėlį. Stipri, gali išlaikyti jį viena ranka. 

Neklausiau savęs, kodėl jį pasiėmė. Žinojau. Norėjo mus iš- 
skirti pirma pasitaikiusia proga, vos tik palikome kalnus. Py- 
kau, kad buvome tokie kvaili. Aišku, kad to ir telaukė; kaip ga- 
lėjau tikėtis, kad būsime saugūs? Kad Cheirono globa pasieks 
mus čia, kur seniau nesiekdavo? 

Pasiims jį į urvus po jūra ir išmokys niekinti mirtinguosius. 
Maitins dievų maistu ir išdegins žmogaus kraują gyslose. Pavers 
jį didvyriu, kuris bus tapomas ant vazų, apdainuojamas giesmėse, 
kausis su Troja. Įsivaizdavau jį juodais šarvais, tamsiu šalmu, iš 
po kurio matyti tik akys, ir kojas dengiančiais bronziniais ant- 
blauzdžiais. Abiejose rankose laiko po ietį ir nebepažįsta manęs. 

Laikas įsikniaubė savin, apgaubė mane ir palaidojo. Mėnulis 
keitėsi už lango, vėl stojo pilnatis. Mažai miegojau ir dar mažiau 
valgiau, širdgėla prikaustė prie lovos kaip inkaras. Galiausiai iš- 
judino tik dilgsintis prisiminimas apie Cheironą. Nebepasiduo- 
di taip lengvai kaip seniau. 

Nuėjau pas Pelėją. Suklupau prieš jį ant purpuru skaisčiai at- 
austo vilnonio kilimo. Jis kažką rengėsi sakyti, tačiau aplenkiau 
jį. Viena ranka apkabinau kelius, pakėlęs kitą suėmiau smakrą. 
Taip suklumpama maldauti. Daug kartų mačiau, bet pats dar 
nebuvau to daręs. Dabar jis mano globėjas ir pagal dievų įstaty- 
mus privalėjo teisingai su manimi elgtis. 

— Pasakykite man, kur jis, - paprašiau. 

Jis nejudėjo. Girdėjau net kaip slopiai plaka jo širdis krūtinė- 
je. Nežinojau, kad maldaujantis taip arti prisiglaudžia. Skruostu 
jutau, kokie aštrūs jo šonkauliai, kojų oda buvo minkšta ir plo- 
na nuo senatvės. 

— Nežinau, - atsakė jis, ir žodžiai nuaidėję menėje sutrikdė 
sargybinius. Jutau į nugarą įsmeigtus jų žvilgsnius. Ftijoje retai 
kas maldaudavo: Pelėjas per geras karalius, kad tektų griebtis 
tokių beviltiškų priemonių. 

Pakreipęs už smakro atsukau jo veidą į save. Jis nesipriešino. 

- Netikiu, - tariau. 

Praėjo akimirka. 

- Išeikite, - pasakė jis. Žodžiai buvo skirti sargybiniams. Pa- 
mindžikavę jie pakluso. Likome vieni. 

Jis pasilenkė man prie ausies. Sušnibždėjo: „Skire“. 

Vieta, sala. Achilas. 

Pakilus skaudėjo kelius, tarsi būčiau ilgai klūpojęs. Gal ir 
klūpojau. Nežinau, kiek laiko abu praleidome ilgojoje Ftijos 

karalių menėje. Mūsų akys dabar buvo tame pačiame aukštyje, 
tačiau jis vengė mano žvilgsnio. Atsakė man, nes buvo pamal- 
dus - aš maldavau, o dievai liepia į maldavimą atsakyti. Antraip 
būtų tylėjęs. Ore tvyrojo niūruma ir kažkas sunkaus, gal pyktis. 

— Man reikės pinigų, - pasakiau. Nežinau, iš kur atėjo tie 
žodžiai. Su niekuo dar taip nekalbėjau. Tačiau neturėjau ko 
prarasti. 

— Pasikalbėk su Feniksu. Jis duos. 

Aš tik linktelėjau. Turėjau padaryti daugiau. Turėjau vėl 
priklaupti ir padėkoti, kakta paliesti prabangų jo kilimą. Ne- 
padariau to. Pelėjas įsižiūrėjo pro pravirą langą; jūrą užstojo 
rūmų siena, tačiau abu girdėjome, kaip toli smėlėtoje pakran- 
tėje šnypščia bangos. 

- Gali eiti, - tarė jis man. Man regis, norėjo, kad tai nu- 
skambėtų šaltai - karalius nepatenkintas pavaldiniu. Tačiau aš 
teišgirdau nuovargį. 

Dar kartą linktelėjau ir išėjau. 


AUKSO, KURIO GAVAU iš Fenikso, būtų pakakę dukart nukeliauti 
į Skirą ir atgal. Laivo kapitonas gavęs jo užsispoksojo. Mačiau, 
kaip mintyse svėrė jo vertę, skaičiavo, ką galės nusipirkti. 

— Nuplukdysite mane? 

Jam nepatiko mano nekantrumas. Nemėgo skubančių kelei- 
vių; skuba ir dosnumas bylojo apie nuslėptus nusikaltimus. Ta- 
čiau negalėjo atsispirti auksui ir neprieštaravo. Nenorom numy- 
kė, rodydamas sutinkąs ir nusiuntė mane prie man skirto gulto. 

Niekada nekeliavau jūra, todėl stebėjausi, kaip lėtai plaukė- 
me. Storpilvis prekybos laivas tingiai sukdamas nuo salos prie 

salos gabeno vilną, aliejų ir drožinėtus baldus iš žemyno į nuo- 
šalesnes karalystes. Kas vakarą įplaukdavome vis į kitą uostą 
prisipilti ąsočius vandens ir iškrauti krovinį. Dieną stovėdavau 
laivo pirmagalyje žiūrėdamas, kaip dervuotas laivo korpusas 
skrodžia bangas, akimis ieškodamas žemės. Kitomis aplinky- 
bėmis būčiau žavėjęsis: laivo dalių pavadinimais - falas, stie- 
bas, laivagalis, - vandens spalva, gaiviu vėjo dvelksmu. Tačiau 
vargiai visa tai pastebėjau. Galvojau tik apie nedidelę tolimą 
salelę kažkur priešakyje ir apie šviesiaplaukį vaikiną, kurį tikė- 
jausi ten rasti. 


SKIRO ĮLANKA BUVO tokia maža, kad nepastebėjau jos, kol ne- 
apiplaukėme pietinio uolingos salos krašto ir beveik į ją ne- 
įsukome. Laivas įsispraudė tarp uolų, ir jūreiviai, pasilenkę 
per bortus ir užgniaužę kvapą, žiūrėjo, kaip tarp jų slystame. 
Įlankoje tyvuliavo visiškai ramus vanduo, tad likusį kelią vyrai 
turėjo irtis. Buvo sunku laviruoti, nepavydėjau kapitonui ke- 
lionės atgal. 

— Atplaukėme, - niūriai tarė jis man. Aš jau ėjau tilteliu. 

Priešais kilo stati uola. Joje iškalti laipteliai vinguriavo iki 
rūmų, ir aš jais užkopiau. Viršuje augo skurdūs medžiai, ganėsi 
ožkos ir stovėjo kuklūs, pilki pusiau akmeniniai, pusiau medi- 
niai rūmai. Vienintelis pastatas mano akiratyje, antraip nebū- 
čiau supratęs, kad tai karaliaus būstas. Priėjau prie durų ir žen- 
giau vidun. 

Siauroje tamsioje menėje oras trenkė senų vakarienių tvai- 
ku. Gale stovėjo du tušti sostai. Prie stalų keletas nuobodžiau- 
jančių sargybinių lošė kauliukais. Jie sužiuro į mane. 

- Ko tau? - paklausė vienas. 

— Noriu pamatyti karalių Likomedą, - atsakiau. Kilstelėjau 
smakrą, kad jie suprastų, jog esu svarbus žmogus. Vilkėjau ge- 
riausią - Achilo - tuniką. 

— Nueisiu, - pasakė kitas sargybinis savo bendrams. Tran- 
kiai numetė kauliukus ir iškūprino iš menės. Pelėjas nebūtų pa- 
kentęs tokio apsileidimo; jis rūpinosi savo vyrais ir už tai daug 
iš jų tikėjosi. Viskas menėje atrodė nusidėvėję ir pilka. 

Sargybinis grįžo. 

— Eime, - tarė. Nusekiau paskui jį ir mano širdis atsigavo. 
Daug mąsčiau, ką pasakysiu. Buvau pasirengęs. 

- Čia, - sargybinis parodė praviras duris, tada apsisukęs grį- 
žo lošti kauliukais. 

Žengiau pro duris. Viduje priešais blėstantį ugniakurą sėdė- 
jo jauna moteris. 

— Aš karalaitė Deidamėja, - pareiškė ji. Gyvas, beveik vai- 
kiškai skardus balsas po pilkos menės nustebino. Riesta nosis, 
smailas laputės veidelis. Ji buvo graži ir tą žinojo. 

Prisiminęs geras manieras nusilenkiau. 

- Esu svetimšalis, atvykau prašyti jūsų tėvo malonės. 

- O kodėl ne manęs? - nusišypsojo pakreipusi galvą. Ji buvo 
stebėtinai mažutė, spėjau, kad atsistojusi vargiai siektų man 
krūtinę. - Mano tėvas senas ir pasiligojęs. Gali kreiptis į mane, 
ir aš atsakysiu, - nutaisė karališką laikyseną, rūpestingai atsisė- 
dusi taip, kad langas ją apšviestų iš nugaros. 

- Ieškau draugo. 

- Ak taip? - ji kilstelėjo antakį. - Ir kas gi tas draugas? 

- Jaunuolis, - atsargiai atsakiau. 

— Štai kaip. Yra čia keletas tokių, - atsakė ji žaismingai, mė- 

gaudamasi savimi. Tamsios, tankios garbanos vilnijo ant nuga- 
ros. Ji krestelėjo jomis pakreipusi galvą ir vėl nusišypsojo. - O 
gal pirmiau norėtum pasakyti savo vardą? 

— Cheironidas, - atsakiau. Cheirono sūnus. 

Ji suraukė nosį, išgirdusi neįprastą vardą. 

— Cheironidas. Kas toliau? 

- Ieškau savo draugo. Turėjo čia atvykti maždaug prieš mė- 
nesį. Iš Ftijos. 

Kažkas žybtelėjo jos akyse, o gal man tik pasirodė. 

— O kodėl jo ieškai? - paklausė. Man dingtelėjo, kad kalbėjo 
nebe taip linksmai kaip iš pradžių. 

— Turiu jam žinią, - troškau, kad mane verčiau būtų nuvedę 
pas seną ir pasiligojusį karalių, o ne pas ją. Jos veidelis kaip gy- 
vas sidabras nuolat mainėsi ir mane trikdė. 

— Hm. Žinią, - ji neva droviai nusišypsojo, palietusi smakrą 
dažytu piršto galiuku. - Žinią draugui. Ir kodėl turėčiau tau sa- 
kyti, ar pažįstu tą jaunuolį? 

— Nes esate galinga karalaitė, o aš nuolankiai jūsų maldau- 
ju, - priklaupiau. 

Tai jai patiko. 

— Na, gal ir pažįstu tą jaunuolį, o gal ir ne. Reikės pagalvoti. 
Pasilik vakarienei ir lauk mano sprendimo. Jei tau pasiseks, gal 
net pašoksiu su savo draugėmis, - ji staiga pakėlė galvą. - Esi 
girdėjęs apie Deidamėjos šokėjas? 

— Apgailestauju, tačiau ne. 

Ji nepatenkinta susiraukė. 

— Visi karaliai siunčia čia savo dukteris auklėti. Visi, išskyrus 
tave, apie jas girdėjo. 

Sielvartingai nuleidau galvą. 

— Gyvenau kalnuose ir nedaug esu matęs pasaulio. 

Ji truputį susiraukė. Tada mostelėjo į duris. 

- Iki vakarienės, Cheironidai. 

Popietę praleidau dulkėtame rūmų kieme. Rūmai stiebėsi 
į dangaus mėlynę aukščiausioje salos vietoje ir atrodė gražūs, 
nors ir skurdūs. Sėdėdamas stengiausi prisiminti visa, ką buvau 
girdėjęs apie Likomedą. Jis garsėjo kaip gana geras, bet silpnas 
ir ne itin turtingas karalius. Į vakarus nuo jo karalystės esanti 
Euboja ir rytuose plytinti Jonija seniai nenuleido akių nuo jo 
žemių, ilgai netruks, kol viena iš jų pradės karą, nepaisydama 
nesvetingos pakrantės. Jei išgirs, kad Skirą valdo moteris, puls 
dar greičiau. 

Saulei nusileidus grįžau į menę. Liepsnojo deglai, tačiau 
nuo jų, regis, buvo dar niūriau. Spindinčiu aukso vainiku pasi- 
puošusi Deidamėja į menę atsivedė seną vyrą, susikūprinusį ir 
apsisiautusį tiek kailių, kad nemačiau nė lopinėlio kūno. Paso- 
dinusi jį į sostą oriai mostelėjo tarnui. Stovėjau atokiau tarp sar- 
gybinių ir keleto kitų vyrų, kurių vaidmens iš karto nesupratau. 
Patarėjai? Giminaičiai? Atrodė tokie pat suvargę, kaip ir viskas 
menėje. Čia spindėjo tik rausvaskruostė Deidamėja žvilgančiais 
plaukais. 

Tarnas mostelėjo į aplūžusius suolus ir stalus. Atsisėdau. 
Karalius ir karalaitė neprisidėjo prie mūsų, liko sėdėti kitame 
menės gale. Atnešė valgių, gana sočių, tačiau aš vis žvilgčiojau 
menės priekin. Nebuvau tikras, ar turėčiau pasirodyti. Gal ji pa- 
miršo mane? 

Tačiau tada ji pakilo, atsisuko į mūsų pusę ir pašaukė mane: 

- Svetimšali iš Peliono, niekada nebegalėsi sakyti, kad negir- 
dėjai apie Deidamėjos šokėjas. 

Ji mostelėjo apyrankėmis papuošta ranka. Įėjo būrelis mo- 
terų, gal pora tuzinų, tyliai besikalbančių, susisegusių ir prisi- 
dengusių plaukus galvos apdangalais. Sustojo ratu šokiui tuš- 
čiame menės viduryje. Keletas vyrų pasiėmė fleitas ir būgnus, 
vienas - lyrą. Deidamėja, regis, nesitikėjo mano atsakymo, jai 
nė nerūpėjo, ar išgirdau. Nulipo nuo sosto pakylos ir priėjusi 
prie moterų pasirinko vieną iš aukštesniųjų į porą. 

Suskambo muzika. Šokio žingsneliai buvo sudėtingi, mer- 
ginos judėjo mikliai. Netikėtai sau pačiam pasijutau sužavėtas. 
Joms skriejant suknelės plaikstėsi, o papuošalai švytavo aplink 
riešus ir kulkšnis. Besisukdamos atmesdavo galvas kaip nartūs 
žirgai. 

Be abejonės, Deidamėja buvo iš visų gražiausia. Aukso vai- 
niku ir palaidais plaukais ji traukė akį žaviai modama plašta- 
komis. Veidas nuraudo iš malonumo, ir aš mačiau, kaip ėmė 
dar labiau švytėti. Ji šypsojosi merginai, su kuria šoko, beveik 
koketavo. Tai žvilgtelėdavo į ją, tai žengtelėdavo arčiau, tarsi 
gundydavo prisiliesdama. Smalsiai ištempiau kaklą, kad pa- 
matyčiau jos šokio partnerę, tačiau ją užstojo daugybė baltų 
suknelių. 

Nuaidėjo paskutinė trelė, ir šokis baigėsi. Vedamos Deida- 
mėjos šokėjos sustojo į eilę, laukdamos liaupsių. Jos šokio part- 
nerė nuleidusi galvą stovėjo greta. Tūptelėjo kartu su kitomis ir 
pakėlė akis. 

Aiktelėjau, man užgniaužė kvapą. Nors ir tyliai, bet to paka- 
ko. Merginos akys žybtelėjo į mane. 

Tada vienu metu nutiko keletas dalykų. Achilas - nes ten buvo 
Achilas - paleido Deidamėjos ranką ir džiaugsmingai puolęs prie 
manęs parbloškė ant žemės stipriai apkabinęs. Deidamėja riktelė- 

jo: „Pyra!“ ir paplūdo ašaromis. Likomedas - ne toks suvaikėjęs, 
kaip Deidamėja privertė mane patikėti - atsistojo. 

- Pyra, ką tai reiškia? 

Vos išgirdau jį. Mudu su Achilu spaudėme vienas kitą glėby- 
je kone paklaikę iš palengvėjimo. 

— Mano motina, - šnibždėjo jis, - motina, ji... 

- Pyra! - menėje nuaidėjo Likomedo balsas, nustelbdamas 
garsią dukters raudą. Supratau, kad kreipiasi į Achilą. Pyra. 
Ugniaplaukė. 

Achilas jo nepaisė, ir Deidamėja dar garsiau suaimanavo. 
Karalius nustebino mane išmintimi metęs žvilgsnį į dvariškius, 
vyrus ir moteris, ir įsakęs: 

- Lauk! 

Tie nenoriai pakluso ir gręžiodamiesi išėjo. 

- Nagi! - Likomedas žengė artyn, ir aš pirmąkart išvydau 
jo veidą. Oda pageltusi, žila barzda panėšėjo į nešvarią vilną, 
tačiau Žvilgsnis gana aštrus. 

— Pyra, kas šis žmogus? 

- Niekas! - Deidamėja sugriebusi timptelėjo Achilą už 
rankos. 

O Achilas šaltai atsakė: 

— Mano vyras. 

Greit užsičiaupiau, kad nežioptelėčiau kaip žuvis. 

- Ne! Netiesa! - suklykė Deidamėja, pabaidydama ant geg- 
nių tupinčius paukščius. Ant grindų nupleveno keletas plunks- 
nų. Būtų ir dar ką pridūrusi, tačiau kūkčiojo per smarkiai ir ne- 
galėjo aiškiai kalbėti. 

Tarsi ieškodamas vyriškos pagalbos Likomedas atsisuko į 
mane. 

— Pone, ar tai tiesa? 

Achilas suspaudė man pirštus. 

— Taip, - atsakiau. 

— Ne! - suspigo karalaitė. 

Nors jos ir tampomas, Achilas grakščiai nulenkė galvą Li- 
komedui. 

— Mano vyras atkeliavo manęs, todėl turiu palikti jūsų rū- 
mus. Dėkoju už jūsų svetingumą, - tūptelėjo. Jaučiausi apstul- 
bęs, bet pastebėjau, kad padarė tai nepaprastai puikiai. 

Stabdydamas mus Likomedas pakėlė ranką. 

— Pirmiausia turėtume pasitarti su tavo motina. Ji prašė ma- 
nęs tave globoti. Ar ji žino apie šį vyrą? 

— Ne! - vėl sudejavo Deidamėja. 

— Dukra! - Likomedas susiraukė panašiai, kaip ir ji. - Liau- 
kis. Paleisk Pyrą. 

Jos veidą išmušė dėmės, jis pabrinko nuo ašarų, krūtinė kil- 
nojosi. 

— Ne! - ji atsigręžė į Achilą. - Tu meluoji! Išdavei mane! 
Pabaisa! Apates! 

Beširdi. 

Likomedas sustingo. Achilo pirštai sugniaužė man plaštaką. 
Ji pavartojo vyrišką giminę. 

— Ką pasakei? - lėtai paklausė Likomedas. 

Deidamėja išbalo, tačiau įžūliai pakėlusi smakrą ryžtingai 
tarė: 

- Jis vyras, - ir pridūrė: - Mes susituokę. 

— Ką?! - Likomedas griebėsi už kaklo. 

Nepajėgiau kalbėti. Ant žemės mane laikė tik Achilo ranka. 

— Nedaryk to, - paprašė jos Achilas. - Prašau. 

Panašu, kad ji įtūžo. 

— Darysiu! - atsigręžė į tėvą. - Kvaily! Tik aš viena Žinojau! 
Žinojau! - pabrėždama sudavė sau į krūtinę. - O dabar visiems 
pasakysiu. Tai Achilas! - suspiegė tarsi norėtų, kad šauksmas 
prasiveržtų pro storas akmenines sienas iki pačių dievų. - Achi- 
las! Achilas! Pasakysiu visiems! 

- Nepasakysi, - suskambo šaltas, aštrus it peilis žodis, leng- 
vai nustelbęs karalaitės klyksmą. 

Pažįstu šį balsą. Atsigręžiau. 

Tarpduryje stovėjo Tetidė. Jos veidas švytėjo lyg mels- 
va liepsnos šerdis. Akys juodavo tarsi išpjautos odoje. Atrodė 
aukštesnė, negu buvau matęs. Kaip visada glotniais plaukais, 
dailia suknele, tačiau šįkart atrodė įtūžusi, tarsi aplink siaustų 
neregimas viesulas. Priminė furiją - demonę, ateinančią žmo- 
nių kraujo. Pasijutau, lyg kas plėštų man nuo galvos odą, net 
Deidamėja nuščiuvo. 
traukė šydą nuo plaukų. Suėmė apykaklę ir perplėšęs suknelę 
parodė krūtinę. Sumirgusi ugniakuro šviesa šiltai nuauksino 
jo odą. 

— Užteks, motin, - tarė jis. 

Jos veidas persimainė, tarsi mėšlungio perkreiptas. Mažumą 
išsigandau, kad ji parblokš jį žemėn. Tačiau težvelgė į jį nera- 
miomis juodomis akimis. 

Tada Achilas atsisuko į Likomedą. 

— Mudu su motina apgavome jus, apgailestauju. Esu kara- 
laitis Achilas, Pelėjo sūnus. Ji nenorėjo, kad vykčiau į karą ir 
paslėpė mane čia, apsimetusį jūsų globotine. 

Likomedas nurijo seilę ir nieko nepasakė. 

- Dabar mes išvyksime, - švelniai tarė Achilas. 

Šie žodžiai privertė Deidamėją atsipeikėti. 

— Ne, - nukirto ji vėl pakeldama balsą. - Neišvyksi. Tavo 
motina mums ištarė žodžius, mes susituokėme. Tu mano vyras. 
Likomedas alsavo garsiai švokšdamas, žvelgė tik į Tetidę. 

— Ar tai tiesa? - paklausė. 

- Taip, - atsakė deivė. 

Mano krūtinėje lyg kas nutrūko. Achilas atsigręžė norėda- 
mas kažką pasakyti. Tačiau motina jį aplenkė. 

— Dabar tu susaistytas su mumis, karaliau Likomedai. Ir toliau 
slėpsi Achilą. Niekam neatskleisi, kas jis. Mainais tavo dukra vie- 
ną dieną turės garsų vyrą, - akys nuslydo virš Deidamėjos galvos 
ir grįžo atgal. Tada ji pridūrė: - Tai geriau, negu ji galėjo tikėtis. 

Likomedas patrynė sau kaklą, tarytum stengdamasis išly- 
ginti raukšles. 

— Neturiu pasirinkimo, - tarė jis. - Juk Žinai. 

— O jei netylėsiu? - Deidamėja skaisčiai išraudo. - Tu ir 
tavo sūnus sugriovėte man gyvenimą. Gulėjau su juo, kaip lie- 
pei, praradau garbę. Teisme pareikalausiu, kad jis man atsily- 
gintų. 

Gulėjau su juo. 

- Tu kvailė, - atrėmė Tetidė. Žodžiai krito tarsi kirvio aš- 
menys, aštrūs ir žeidžiantys. - Neturtinga ir neypatinga, tik 
priemonė tikslui pasiekti. Tu neverta mano sūnaus. Tylėsi arba 
užčiaupsiu tave. 

Deidamėja išplėstomis akimis ir išbalusiomis lūpomis ženg- 
telėjo atgal. Jos rankos drebėjo. Delną uždėjusi ant pilvo, sugrie- 
bė suknelės audinį, tarsi ramindamasi. Lauke palei skardį gir- 
dėjome dūžtančias į uolas didžiules bangas, plakančias krantą. 

- Aš laukiuosi, - sušnibždėjo karalaitė. 
siaubą. Likomedas aiktelėjo iš skausmo. 

Mano krūtinė ištuštėjo, tapo trapi kaip kiaušinio lukštas. 
Gana. Gal ištariau, gal tik pagalvojau. Paleidau Achilo ranką ir 
leidausi prie durų. Tetidė tikriausiai pasitraukė, antraip būčiau į 
ją atsitrenkęs. Vienas žengiau į tamsą. 


— PALAUK! - sušuko Achilas. Abejingai suvokiau, kad vijosi 
mane ilgiau, negu turėjo. Turbūt suknelė pinasi tarp kojų. Pavi- 
jęs čiupo už rankos. 

- Paleisk, - tariau. 

- Prašau, palauk. Leisk paaiškinti. Nenorėjau to daryti. Mo- 
tina... - gaudė orą, kone šnopavo. Nebuvau matęs tokio nusi- 
minusio. - Atvedė merginą į mano kambarį. Privertė mane. Aš 
nenorėjau. Motina sakė... ji sakė... - užsikirto. - Sakė, jei dary- 
siu, kaip lieptas, pasakys tau, kur esu. 

Ko tikėjosi Deidamėja, svarsčiau, liepusi moterims man šok- 
ti? Ar iš tiesų manė, kad jo nepažinsiu? Būčiau pažinęs vos paly- 
tėjęs, užuodęs, būčiau pažinęs net aklas - iš alsavimo, iš to, kaip 
pėdos liečia žemę. Pažinčiau jį net miręs, net jei ištiktų pasaulio 
pabaiga. 

— Patroklai, - jis priglaudė delną prie mano skruosto. - Ar 
girdi mane? Prašau, pasakyk ką nors. 

Negalėjau liautis įsivaizdavęs jos odos prie jo kūno, putlių 
krūtų ir aptakių šlaunų. Prisiminiau ilgas sielvarto dienas, kai 
tuščios mano rankos graibė orą tarsi paukščiai, lesiojantys iš- 
džiūvusią žemę. 

— Patroklai? 

- Bergždžiai taip pasielgei. 

Jis krūptelėjo nuo tuštumos mano balse. Bet kaip dar galėjau 
kalbėti? 

— Ką tu kalbi? 

— Tavo motina nepasakė, kur tu. Tą padarė Pelėjas. 

Jis išbalo kaip drobė. 

— Nepasakė? 

— Ne. Ar tikrai tikėjaisi, kad pasakys? - mano balsas skam- 
bėjo atšiauriau, negu norėjau. 

- Taip, - sušnibždėjo jis. 

Galėjau pasakyti jam tūkstantį dalykų, priekaištauti dėl nai- 
vumo. Jis visada pernelyg lengvai patikėdavo, tiek mažai gy- 
venime turėjo ko bijoti ar abejoti. Prieš mūsų draugystę už tai 
beveik jo nekenčiau, ir ta senoji kibirkštis vėl žybtelėjo grasin- 
dama įsiliepsnoti. Bet kas būtų supratęs, kad Tetidė siekia tik 
savo tikslų. Kaip jis galėjo būti toks kvailas? Burną ėmė graužti 
pikti žodžiai. 

Bet pamėginęs juos ištarti suvokiau, kad negaliu to padary- 
ti. Jo skruostai degė iš gėdos, paakiai patamsėjo. Pasitikėjimas 
buvo neatsiejama jo dalis, tokia pati kaip rankos ar stebuklingos 
pėdos. Nors ir įskaudintas, už jokius pinigus nenorėjau, kad jis 
tai prarastų, nenorėjau matyti tokio pat neramaus ir įsibaimi- 
nusio kaip visi mes. 

Jis iš arti stebėjo mane, skaitydamas mano veidą tarsi žynys, 
ieškantis pranašiško ženklo. Mačiau nežymią raukšlelę jo kak- 
toje, taip smarkiai buvo susikaupęs. 

Tada manyje, tarsi užšalusiame Apidano upės paviršiuje 

į Mane. 

— Atleisk man, - vėl tarė. - Aš nenorėjau. Ne taip, kaip su 
tavimi. Man ne... Man nepatiko. 

Šie žodžiai sušvelnino paskutinius aštraus sielvarto, apėmu- 
sio Deidamėjai surikus jo vardą, lašus. Gerklę užgulė ašarų gu- 
mulas. 

— Nėra už ką atleisti, - pasakiau. 


VĖLIAU TĄ VAKARĄ grįžome į rūmus. Didžioji menė skendėjo 
tamsoje, ugniakure ruseno tik žarijos. Achilas pasitaisė suknelę 
kiek įstengė, tačiau ji buvo perplėšta iki liemens, todėl prilaikė 
ją, jei netyčia sutiktume užtrukusį sargybinį. 

Mus išgąsdino iš šešėlio pasigirdęs balsas. 

- Sugrįžote. 

Mėnesiena neapšvietė sostų, tačiau pamatėme kailiais ap- 
sisiautusio vyro kontūrus. Jo balsas buvo gilesnis ir niūresnis 
negu anksčiau. 

— Taip, - atsakė Achilas. Nugirdau, kad sudvejojo prieš atsa- 
kydamas. Nesitikėjo taip greitai vėl susitikti su karaliumi. 

- Tavo motina išėjo nežinia kur, - karalius nutilo tarsi lauk- 
damas atsakymo. Achilas neatsakė. - Mano dukra, tavo žmona, 
verkia savo kambaryje. Tikisi, kad ateisi. 

Pajutau, kaip Achilą pervėrė kaltė. Jis atsakė skubiai - nebu- 
vo pratęs prie to jausmo. 

— Gaila, kad tikisi. 

- Tikrai gaila, - pasakė Likomedas. 

Valandėlę stovėjome tylėdami. Tada Likomedas nuvargęs 
atsiduso. 

- Tikriausiai nori kambario draugui? 

- Jei neprieštaraujate, - atsargiai atsakė Achilas. 

Likomedas tyliai nusijuokė. 

— Ne, karalaiti Achilai, neprieštarauju, - vėl nutilo. Išgirdau, 
kaip karalius pakėlė taurę, išgėrė ir pastatė ją ant stalo. - Vaikas 
turi turėti tavo vardą. Ar supranti? - štai ką pasakyti jis laukė 
tamsoje apsisiautęs kailiais prie gęstančio ugniakuro. 

— Suprantu, - tyliai atsakė Achilas. 

— Pasižadi jį duoti? 

Menka akimirka tylos. Man pagailo senojo karaliaus. Džiau- 
giausi Achilui atsakius: 

— Pasižadu. 

Panašu, kad senasis vyras atsiduso. Tada prašneko jau kaip 
valdovas. 

- Linkiu abiem labos nakties. 

Nusilenkėme ir išėjome. 

Rūmų gilumoje Achilas rado sargybinį ir paprašė parodyti 
svečių kambarius. Kreipėsi į jį aukštu, skambiu, mergišku bal- 
su. Mačiau, kaip sargybinis žybtelėjęs akimis nuslydo perplėšta 
suknele, susitaršiusiais plaukais. Ir plačiai išsišiepė parodyda- 
mas man dantis. 

— Tučtuojau, panele, - atsakė. 


PASAKOJAMA, KAD PANORĖJĘ dievai gali sulaikyti mėnulio ke- 
lionę, padaryti, kad naktis užtruktų tiek, kiek daugelis naktų. 
Tokia buvo toji naktis, dovanojusi mums neišsenkamas valan- 

das. Gėrėme godžiai, ištroškę visko, ko netekome per atskirties 
savaites. Tik dangui ėmus blykšti ir pilkėti, prisiminiau, ką jis 
pasakė Likomedui menėje. Buvau pamiršęs per Deidamėjos 
nėštumą, jo vedybas ir mūsų susitikimą. 

— Motina mėgino tave paslėpti nuo karo? 

Jis linktelėjo. 

- Ji nenori, kad vykčiau į Troją. 

— Kodėl? - mano galva, ji visada norėjo, kad jis kautųsi. 

— Nežinau. Sako, aš per jaunas. Sako, per anksti. 

— O šitai ji saumanė?.. - mostelėjau į suknelės draiskanas. 

— Žinoma. Pats nebūčiau to padaręs, - nutaisė grimasą ir 
peštelėjo vis dar moteriškai sugarbiniuotus plaukus. Tai erzino, 
bet jis nejuto nepakeliamos gėdos, kaip bet kuris kitas vaikinas. 
Nebijojo pajuokos, nes nebuvo jos patyręs. - Šiaip ar taip, viskas 
truks tik kol išvyks kariuomenė. 

Iš visų jėgų stengiausi suprasti. 

- Tai tikrai ne dėl manęs? Ne nuo manęs tave paslėpė? 


vo- oo 


sau į savo rankas, - o visa kita - dėl karo. 


13 SKYRIUS 


ITA DIENA PRAĖJO RAMIAI. VALGĖME SAVO KAMBARYJE 
ir ilgas valandas klajojome toli nuo rūmų, apžiūrinėdami 


salą ir ieškodami paunksnės po varganais medžiais. Tu- 


rėjome būti atsargūs - niekas neturėjo pamatyti, kad Achilas per 
mikliai juda, pernelyg meistriškai laipioja ar laiko ietį. Tačiau 
mūsų niekas nesekė, ir vietų, kur jis galėjo nesislėpti, buvo daug. 

Atokiame salos pakrašty plytėjo tuščias paplūdimys, nors ir 
uolingas, tačiau dvigubai didesnis už mūsų bėgimo takus. Išvy- 
dęs jį Achilas aiktelėjo iš džiaugsmo ir nusiplėšė suknelę. Žiūrė- 
jau, kaip nuskuodė - sparčiai, tarsi paplūdimys būtų lygus. 

— Skaičiuok laiką, - šūktelėjo per petį. Taip ir padariau, rit- 
mingai delnu mušdamas į smėlį. - Kiek? - riktelėjo iš paplūdi- 
mio galo. 

— Trylika, - atsišaukiau. 

— Dar tik apšilau, - atsiliepė. 

Kitą kartą suskaičiavau iki vienuolikos. Paskutinį kartą - iki 
devynių. Jis atsisėdo prie manęs beveik neuždusęs, paraudusiais 
iš džiaugsmo skruostais. Buvo pasakojęs man apie dienas, leis- 
tas persirengus moterimi, ilgas priverstinio nuobodžio valan- 
das, kurias skaidrindavo tik šokiai. Dabar išsilaisvinęs pasirąžė, 
mėgaudamasis savo jėga, kaip Peliono kalno katė. 

Tačiau vakarais tekdavo grįžti į didžiąją menę. Achilas ne- 
noromis apsivilkdavo suknelę ir susiglostydavo plaukus. Daž- 
nai paslėpdavo juos po audeklu kaip tą pirmąjį vakarą — retai 
kas turėjo auksinius plaukus, tad jie galėjo kristi į akis pro mūsų 
uostą keliaujantiems jūreiviams ir pirkliams. Jei jų kalbas išgirs- 
tų pakankamai gudraus žmogaus ausys... nenorėjau apie tai nė 
pagalvoti. 

Mums padengdavo stalą menės priešakyje netoli sostų. Val- 
gydavome keturiese - Likomedas, Deidamėja, Achilas ir aš. 
Kartais prisidėdavo vienas ar du patarėjai, kai kada nebūdavo 
nė vieno. Dažniausiai vakarieniaudavome tylėdami; to reikėjo 
paskaloms numalšinti ir toliau pūsti miglą, kad Achilas - mano 
žmona ir karaliaus globotinė. Deidamėja smaigstydavo jį aki- 
mis, tikėdamasi žvilgsnio. Bet jis nė nepažvelgdavo į ją. Mums 
sėdantis pasisveikindavo nutaisęs deramą mergišką balsą, ir 
tiek. Buvo akivaizdžiai abejingas, ir aš mačiau, kaip dailiame 
jos veide mainėsi gėda, nuoskauda ir pyktis. Ji vis pažvelgdavo 
į tėvą, tikėdamasi, kad įsikiš. Tačiau Likomedas dėjo į burną 
kąsnį po kąsnio ir nieko nesakė. 

Kartais ji pamatydavo, kad ją stebiu, tada veidelis tapdavo 
atšiaurus, akys susiaurėdavo. Savininkiškai priglausdavo ranką 
sau prie pilvo, tarsi saugodamasi, kad neužkerėčiau. Gal manė, 
kad šaipausi, džiūgaudamas pergale. O gal įsivaizdavo, kad ne- 
kenčiu jos. Nežinojo, kad šimtus kartų kone prašiau jo būti su ja 
malonesniam. Nebūtina jos taip smarkiai žeminti, mąsčiau. Ta- 
čiau jam trūko ne geranoriškumo, o susidomėjimo. Jo žvilgsnis 
slysdavo pro šalį, tarsi jos nebūtų. 

Kartą ji pamėgino jį užkalbinti viltingai virpančiu balsu: 

— Kaip laikaisi, Pyra? 

O jis tik elegantiškai ir greitai valgė. Po vakarienės abu ke- 
tinome pasiimti žeberklus ir mėnesienoje pažuvauti atokiame 
salos pakraštyje. Jis nekantravo eiti. Man teko po stalu jam 
kumštelėti. 

— Kas? - paklausė jis. 

— Karalaitė nori žinoti, kaip laikaisi. 

— Ak, - akimirkai žvilgtelėjo į ją, tada atsisuko į mane. - Ge- 
rai, - pasakė. 


SLINKO DIENOS. ACHILAS įprato anksti keltis ir mėtydavo ietį, 
kol saulė aukštai nepakilo. Paslėpėme ginklus nuošalioje girai- 
tėje, ir ten pasimankštinęs jis grįždavo į rūmus vėl persirengęs 
moterimi. Kartais po pratybų lankydavo motiną, laukdamas ant 
vienos iš dantytų Skiro uolų, įmerkęs pėdas į jūrą. 

Vieną tokių rytų Achilui išėjus kažkas garsiai pabeldė į duris. 

— Kas ten? - šūktelėjau. Tačiau sargybiniai jau žengė vidun. 
Jie elgėsi šalčiau, negu kada buvau matęs, laikė ietis ir sustojo 
ramiai. Buvo keista matyti juos nelošiančius kauliukais. 

— Turite eiti su mumis, - tarė vienas iš jų. 

— Kodėl? - ką tik nubudau ir tebebuvau užsimiegojęs. 

— Karalaitė įsakė, - paėmę už rankų sargybiniai nutempė 
mane prie durų. Sumikčiojau priešindamasis, ir vienas sargybi- 
nis pasilenkęs įsirėmė į mane akimis. 

— Bus geriau, jei ramiai eisite, - pabrėžtinai grėsmingai 
nykščiu perbraukė ieties antgalį. 

Nemaniau, kad gali mane sužeisti, tačiau nenorėjau būti 
tempiamas rūmų koridoriais. 

— Gerai, - pasakiau. 

MANE NULYDĖJO SIAURAIS koridoriais, kuriais dar nebuvau 
vaikščiojęs. Pasukę nuo pagrindinių menių, jie vedė į moterų 
pusę - siaurų kamaraičių, kur gyveno ir miegojo Deidamėjos 
įseserės, avilį. Už durų girdėjau juoką ir nepaliaujamą viena ki- 
tos tildymą. Achilas sakė, kad pro langus čia nepatenka saulė ir 
nė nepadvelkia vėjelis. Gyveno čia beveik du mėnesius, negalė- 
jau to įsivaizduoti. 

Galiausiai priėjome dideles duris iš gražesnės medienos 
negu kitos. Sargybiniai pabeldė į jas, atidarė ir įstūmė mane vi- 
dun. Išgirdau, kaip jos tvirtai užsivėrė man už nugaros. 

Viduje ant oda traukto krėslo tiesiai sėdėjo Deidamėja ir 
lelis, kambaryje daugiau nieko nebuvo. 

Ji tikriausiai viską suplanavo, susivokiau. Žinojo, kad Achi- 
las išėjęs. 

Neturėjau kur sėstis, todėl stovėjau. Ant akmeninių grindų 
šalo basos pėdos. Antrosios mažesnės durys, spėjau, vedė į mie- 
gamąjį. 

Blizgančiomis it paukščio akimis ji stebėjo mane besidai- 
rantį. Neturėjau ką protingo pasakyti, todėl kvailai leptelėjau: 

— Norėjai su manim pasikalbėti. 

Ji paniekinamai prunkštelėjo. 

— Taip, Patroklai. Norėjau pasikalbėti su tavimi. 

Laukiau, bet daugiau nieko nesakė, tik stebėjo mane, pirštu 
barbendama į krėslo atramą. Vilkėjo dukslesnę suknelę negu 
paprastai, nesusijuosė jos per liemenį, kaip buvo įpratusi pa- 
brėžti savo figūrą. Palaiduose plaukuose ties smilkiniais segėjo 
raižytas dramblio kaulo šukas. Pakreipė galvą ir nusišypsojo. 

— Net nesi gražus, štai kas juokinga. Tu niekuo neypatingas. 

Kaip ir tėvas, ji nutildavo tarsi tikėdamasi atsakymo. Paju- 
tau, kad raustu. Turiu kažką pasakyti. Kostelėjau. 

Ji rūsčiai dėbtelėjo į mane. 

— Neleidau tau kalbėti, - akimirką žvelgė įdėmiai tarsi no- 
rėdama įsitikinti, ar paklusiu, tada tęsė. - Manau, juokinga. Tik 
pažiūrėk į save, - pakilo ir greitai žengė prie manęs. - Kaklas 
trumpas. Krūtinė siaura kaip berniuko, - niekinamai mostelėjo 
į mane. - O veidas, - nusivaipė. - Bjaurus. Draugės man prita- 
ria. Pritaria net tėvas, - dailios raudonos lūpos prasivėrė paro- 
dydamos baltus dantis. Dar nebuvau taip arti jos. Užuodžiau 
kažką saldaus tarsi akanto žiedą, iš arti mačiau, kad jos plaukai 
ne vien juodi, juose ryškėjo sodriai rudos sruogos. 

— Na? Ką pasakysi? - rankomis įsisprendė į šonus. 

— Neleidai man kalbėti, - atsakiau. 

Jos veidas plykstelėjo pykčiu. 

— Nebūk kvailys, - iškošė. 

— Ašne... 

Ji tėškė man antausį. Ranka buvo mažutė, tačiau stebėtinai 
stipri. Net mano galva kryptelėjo į šoną. Odą nusvilino, o žiedo 
užgauta lūpa smarkiai sutvinkčiojo. Niekas manęs taip nemu- 
šė nuo vaikystės. Berniukams paprastai neskaldydavo antausių, 
tačiau tėvas kartais galėdavo rėžti rodydamas panieką. Bent jau 
maniškis. Buvau priblokštas, nebūčiau išspaudęs nė žodžio net 
ir žinodamas, ką pasakyti. 

Ji iššiepė dantis, tarsi drąsindama mane atsilyginti. Pama- 
čius, kad to nedarysiu, jos veide sužibo pergalė. 

- Kinkadrebys. Toks pat bailus, kaip ir bjaurus. Girdėjau, 
dar ir puskvaišis. Niekaip nesuprantu! Nesąmonė, kad jis... - ji 
netikėtai nutilo ir patempė lūpų kamputį, tarsi truktelėjus žvejo 

kabliukui. Nusigręžė nuo manęs ir tylėjo. Praėjo valandėlė. Gir- 
dėjau, kaip lėtai kvėpuoja, kad neatspėčiau ją verkiant. Žinojau 
šią gudrybę. Kadaise pats ja naudojausi. - Nekenčiu tavęs, - tarė, 
tačiau kimiai ir bejėgiškai. Man jos kiek pagailo, ir liepsnojantys 
skruostai atvėso. Prisiminiau, kaip sunku ištverti abejingumą. 

Išgirdau, kaip nurijo seilę, ranka greitai pakilo prie veido 
tarsi nusibraukti ašarų. 

— Rytoj išvykstu, - pasakė. - Turėtum džiaugtis. Tėvas nori, 
kad anksti atsiskirčiau nuo žmonių. Sako, jei nėštumas matysis, 
užsitrauksiu gėdą, kol žmonės dar nežino, kad aš ištekėjusi. 

Atsiskirčiau. Jai tariant šį žodį, balse išgirdau kartėlį. Grei- 
čiausiai apsigyvens kokiame nedideliame namelyje Likomedo 
žemių pakraštyje. Ten negalės šokti ir kalbėtis su draugėmis. 
Bus viena su tarnaite ir augančiu pilvu. 

— Apgailestauju, - tariau. 

Ji neatsakė. Mačiau, kaip tyliai kilnojasi jos nugara po balta 
suknele. Žengiau žingsnį artyn, tada sustojau. Norėjau paliesti, 
guosdamas paglostyti plaukus. Tačiau žinojau, kad negaliu jos 
paguosti. Ir ranka vėl nusviro prie šono. 

Taip ir stovėjome, kambaryje girdėjau tik mūsų alsavimą. Ji 
atsisuko paraudusiu nuo ašarų veidu. 

- Achilas manęs nepaiso, - balsas truputį drebėjo, - nors 
nešioju jo vaiką ir esu jo žmona. Ar... ar žinai, kodėl taip daro? 

Tai buvo vaikiškas klausimas, toks pat kaip „kodėl lyja“ arba 
„kodėl jūra nesiliauja bangavusi . Pasijutau vyresnis už ją, nors 
taip ir nebuvo. 

- Nežinau, - tyliai atsakiau. 

Jos veidas persikreipė. 

- Meluoji. Tai tu kaltas. Tu išplauksi su juo, o mane paliks čia. 

Šį tą numaniau, ką reiškia būti vienam. Žinojau, kaip gelia 
svetima sėkmė. Tačiau nieko negalėjau padaryti. 

— Turėčiau eiti, - tariau kaip įmanydamas švelniau. 

— Ne! - ji mikliai užstojo man kelią ir prapliupo. - Negali. 
Jei mėginsi, pašauksiu sargybinius. Aš... aš pasakysiu, kad mane 
užpuolei. 

Mane prislėgė liūdesys. Net jei pašauktų, net jeigu jie ir pa- 
tikėtų, negalėtų jai padėti. Buvau Achilo draugas, todėl nelie- 
čiamas. 

Mano jausmai tikriausiai atsispindėjo veide; ji atšoko nuo 
manęs tarsi įgelta ir vėl užsiplieskė. 

— Pykai, kad jis mane vedė, kad gulėjo su manimi. Pavydėjai. 
Turėtum pavydėti, - ji iškėlė smakrą kaip buvo pratusi. - Taip 
buvo ne kartą. 

Dukart. Achilas man pasakė. Ji manė, kad gali tarp mūsų 
įvaryti pleištą, bet klydo. 

— Apgailestauju, - pakartojau. Neturėjau ką geriau pasakyti. 
Jis jos nemylėjo; niekados nemylės. 

Veidas vėl persimainė, tarsi ji būtų išgirdusi mano mintis. 
Ašaros pabiro ant grindų, lašelis po lašelio juodai nutamsinda- 
mos pilką akmenį. 

— Leisk pakviesti tavo tėvą, - pasakiau. - Arba vieną iš mo- 
terų. 

Ji pažvelgė į mane. 

— Prašau... - sušnibždėjo. - Prašau, neišeik. 

Visa virpėjo tarsi ką tik pasaulį išvydęs padarėlis. Anksčiau 
patirdavo tik menkas skriaudas ir šalia nuolat būdavo kas nors, 
kas galėdavo paguosti. Dabar čia tebuvo kambarys, plikos sie- 
nos ir vienintelė kėdė - jos širdgėlos slaptavietė. 

Beveik nenoromis žengiau artyn. Ji tyliai atsiduso lyg mie- 
guistas vaikas ir dėkinga susmuko man į glėbį. Ašaros varvėjo 
mano tunika; laikiau apglėbęs ją per minkštą liemenį, jutau šiltą 
ir švelnią rankų odą. Gal ir jis buvo lygiai taip ją apkabinęs. Ta- 
čiau Achilas atrodė labai toli, šiame niūriame pilkame kamba- 
ryje jo ryškumui nebuvo vietos. Veidą, įkaitusį tarsi karščiuotų, 
ji priglaudė man prie krūtinės. Temačiau viršugalvį, susivijusias 
žvilgančių tamsių plaukų garbanas ir šviesią galvos odą. 

Netrukus ji liovėsi kūkčioti ir prigludo arčiau. Pajutau, kaip 
glosto man nugarą ir visu kūnu spaudžiasi prie manęs. Iš pra- 
džių nesusivokiau. Paskui supratau. 

— Tu to nenori, - pasakiau. Norėjau atsitraukti, bet ji laikė 
mane tvirtai apkabinusi. 

— Noriu, - taip aštriai pažvelgė į mane, kad beveik išsi- 
gandau. 

— Deidamėja, - pasistengiau prabilti balsu, privertusiu Pelė- 
ją nusileisti. - Už durų sargybiniai. Tu negali... 

Tačiau dabar ji buvo rami ir tvirta. 

- Jie mums netrukdys. 

Nurijau seilę, gerklė džiūvo iš baimės. 

— Achilas ieškos manęs. 

Ji liūdnai šyptelėjo. 

- Čia neieškos, - paėmė mane už rankos. - Eime, - pasakė 
ir nusitempė į miegamąjį. 

Paprašytas Achilas papasakojo apie jųdviejų kartu praleis- 
tas naktis. Nesivaržė apie tai kalbėdamas - neturėjome drau- 
džiamų temų. Sakė, jos kūnas švelnus ir mažas tarsi vaiko. 
Atėjo į jo kambarėlį naktį su jo motina ir atsigulė lovon greta. 
Jis bijojo sukelti jai skausmą, viskas įvyko greitai, nė vienas 

neprakalbo. Painiojosi mėgindamas papasakoti apie sunkų, 
sodrų kvapą, apie drėgmę tarp jos kojų. „Slidu, - sakė, - kaip 
aliejus.“ Mėginau išklausti daugiau, bet jis papurtė galvą. „Tik- 
rai neatsimenu. Buvo tamsu ir nieko nemačiau. Norėjau, kad 
greičiau baigtųsi, - paglostė man skruostą. - Ilgėjausi tavęs.“ 

Durys už mūsų užsivėrė, buvome vieni kukliame kamba- 
ryje. Ant sienų kabojo kilimai, ant grindų gulėjo patiesti stori 
avikailiai. Lova stovėjo prie lango, kad ją pasiektų bent silpnas 
vėjelis. 

Nusitraukusi suknelę per galvą, numetė ją ant grindų. 

— Ar aš tau graži? - paklausė. 

Jaučiausi dėkingas už tokį paprastą klausimą. 

— Taip, - atsakiau. 

Jos kūnas buvo smulkus ir trapiai sudėtas, pilvas vos iški- 
lesnis ten, kur augo vaikas. Mano akys nuslydo žemyn prie dar 
niekada neregėto tamsaus kailelio, viršuje kiek retesniais plau- 
kais. Ji pagavo mano žvilgsnį. Paėmusi ranką, nuvedė į tą vietą, 
plieskiančią karščiu lyg ugniakuro žarijos. 

Oda, kuria slydo mano pirštai, buvo šilta ir švelni, tokia 
gležna, kad beveik pabūgau liesdamas ją sužeisiąs. Pakėlęs kitą 
ranką paglosčiau skruostą, paliečiau švelnią liniją po akimis. 
Baisu buvo matyti jų žvilgsnį: neišvydau jame nei vilties, nei 
malonumo, tik ryžtą. 

Norėjau pabėgti. Bet nebūčiau galėjęs pakelti širdgėlos ir 
nusivylimo jos veide - dar vienas vaikinas nesuteikia jai to, ko 
taip trokšta. Todėl leidau šiek tiek negrabioms rankoms įtraukti 
mane lovon, nukreipti tarp šlaunų, kur švelni oda prasiskyrė, 
lėtai rasodama šiltais lašeliais. Pajutau pasipriešinimą ir būčiau 
atsitraukęs, tačiau ji smarkiai papurtė galvą. Smulkutis veidas 

sustingo susitelkęs, žandikauliai įsitempė tarsi nuo skausmo. 
Abiem palengvėjo, kai oda galiausiai atsipalaidavo ir pasidavė, 
kai įslydau į apgaubusią šilumą jos viduje. 

Negaliu pasakyti, kad nesusijaudinau. Apėmė iš lėto kylan- 
ti įtampa. Jausmas buvo keistas, migdantis, taip ryškiai skyrėsi 
nuo smarkaus, aiškaus geismo Achilui. Atrodė, ją skaudino ne- 
rangus mano atsakas. Dar daugiau abejingumo. Todėl ėmiau- 
si judėti, dejuoti iš malonumo, spaustis krūtine prie minkštų 
mažų krūtų, tarsi būčiau apimtas aistros. 

Tai jai patiko, staiga pašėlusi ji ėmė mane traukti ir stum- 
ti smarkiau ir greičiau, o man pradėjus kitaip alsuoti jos akyse 
įsižiebė pergalė. O tada, lėtai kylant mano potvynio bangai, ko- 
jomis lengvai, bet tvirtai apsivijusi man nugarą, stumtelėjo dar 
giliau į save sužadindama pasitenkinimo spazmą. 

Paskui gulėjome uždusę vienas prie kito, bet nesilietėme. 
Jos veidas patamsėjo ir atitolo, laikysena keistai sustingo. Mano 
galvą tebetemdė malonumas, vis dėlto pakėliau ranką ją apka- 
binti. Bent jau tiek galėjau dėl jos padaryti. 

Tačiau ji atšlijo ir atsistojo nepatikliu žvilgsniu, pajuodusiais 
tarsi sumuštais paakiais. Nusigręžusi rengtis lyg priekaištą at- 
suko apvalius širdelės formos sėdmenis. Nesupratau, ko norėjo, 
tik žinojau, kad to nesuteikiau. Atsistojęs užsimečiau tuniką. 
Būčiau palietęs ją, paglostęs veidą, tačiau aštrus žvilgsnis atgra- 
sino. Netekęs vilties žengiau per slenkstį. 

- Palauk, - netvirtai suskambo jos balsas. Atsigręžiau. - Pa- 
sakyk jam sudie, - tarė. Tada užvėrė tamsias ir storas duris. 

RADĘS ACHILĄ PRISIGLAUDŽIAU, ir abu džiaugėmės. Man pa- 
lengvėjo išsilaisvinus nuo jos liūdesio ir nuoskaudos. 

Vėliau beveik įtikinau save, kad nieko neįvyko, tik ryškiai 
sapnavau, įkvėptas jo pasakojimų ir lakios vaizduotės. Tačiau 
tai buvo netiesa. 


14 SKYRIUS 


AIP IR ŽADĖJO, KITĄ RYTĄ DEIDAMĖJA IŠVYKO. „JI 

svečiuojasi pas tetą, - bespalviu balsu pasakė Liko- 
klausti, nedrįso. Ji negrįš, kol gims vaikas ir Achilą bus galima 
pavadinti jo tėvu. 


medas dvariškiams per pusryčius. Jei kas ir norėjo ko 


Paskui slinkusios savaitės keistai prailgo. Su Achilu leidome 
kuo daugiau laiko lauke ir džiaugsmą, tokį nevaldomą mums 
susitikus, pakeitė nekantra. Norėjome išvykti ir grįžti gyventi 
į Pelioną ar Ftiją. Karalaitei iškeliavus jautėmės kalti slapukau- 
dami, dvariškiai akyliau mus stebėjo ir tai varžė. Kaskart mus 
išvydęs Likomedas raukydavosi. 

O karas artėjo. Žinios apie jį pasiekdavo net ir atkampų, už- 
mirštą Skirą. Helenės rankos siekę vyrai priesaikos laikėsi, ir Aga- 
memnono kariuomenėje buvo apstu karališko kraujo. Žmonės 
kalbėjo, kad jis padarė tai, ko anksčiau nepajėgė niekas: sutelkė 
mūsų užgaidžias karalystes veikti išvien. Prisiminiau jį - niūria- 
veidį šešėlį, gauruotą it lokį. Man, devynmečiui, tuomet labiau 
įsiminė jo raudonplaukis linksmabalsis brolis Menelajas. Tačiau 
Agamemnonas buvo vyresnis, o jo kariuomenė didesnė, todėl jis 
vadovavo žygiui į Troją. 

Buvo rytas, vėlyva žiema, nors taip ir neatrodė. Čia, toli 


151 


MADELINE MILLER 


pietuose, medžiai nemetė lapų, rytais nežnaibė šalnos. Mes už- 
sibuvome uolos plyšyje, iš kurio vėrėsi platus horizontas, tin- 
giai dairydamiesi laivų ar šmėstelinčios pilkos delfino nugaros. 
Svaidėme nuo uolos akmenėlius ir pasilenkę stebėjome, kaip jie 
šokčioja žemyn. Buvome taip aukštai, kad negirdėjome apačioje 
į uolas dūžtančių bangų. 

— O, kad turėčiau tavo motinos lyrą, - tarė jis. 

— Ir aš to norėčiau. 

Tačiau ji, kaip ir visa kita, liko Ftijoje. Akimirką tylėjome 
prisiminę švelnų jos stygų skambesį. 

Jis pasilenkė. 

— Kas ten? 

Prisimerkiau. Saulė žiemą kabojo horizonte kitaip ir atrodė, 
kad spigina man į akis iš visų pusių. 

— Nežinau, - spoksojau į miglelę, kur jūra ištirpsta dangu- 
je. Mačiau ten tolimą tašką, kuris galėjo būti laivas, o gal sau- 
lės žaismas ant vandens. - Jei ten laivas, jis atneša naujienų, - 
tariau pajutęs pažįstamą įtampą pilve. Kiekvienąkart bijojau 
žinios, kad ieškomas paskutinis iš prašiusių Helenės rankos - 
priesaikos laužytojas. Tada buvau jaunas ir man nė į galvą nešo- 
vė, kad joks valdovas nenorėtų prisipažinti, jei kas nepaklustų 
jo priesakui. 

— Ten iš tiesų laivas, - pasakė Achilas. Dėmelė artėjo, lai- 
vas tikriausiai plaukė labai greitai. Spalvingos burės vis ryškėjo 
melsvai pilkoje jūroje. - Jis ne prekinis, - tarstelėjo Achilas. 
Prekiniai laivai plaukiodavo su baltomis burėmis, taip pato- 
giau ir pigiau; švaistyti dažus burių drobei galėjo tik iš tie- 
sų turtingas Žmogus. Agamemnono šauklius atplukdė laivai 
tamsraudonėmis ir purpurinėmis burėmis - iš rytų karalių 

nugvelbtu ženklu. Šio laivo burės buvo geltonos, išmargintos 
juodais raštais. 

— Pažįsti šį raštą? - paklausiau. 

Achilas papurtė galvą. 

Žiūrėjome, kaip laivas aplenkė siaurą Skiro įlankos gerklę ir 
sustojo seklumoje prie smėlėto kranto, išmetė negrabiai tašytą 
akmeninį inkarą ir nuleido tiltelį. Buvome per toli, kad įžvelg- 
tume vyrus ant denio, išskyrus tamsiaplaukes galvas. 

Užsibuvome čia ilgiau nei turėjome. Achilas atsistojęs po 
skarele paslėpė vėjo sutaršytus plaukus. Pataisiau jo suknelės 
klostes, kad dailiau kristų nuo pečių, užrišau dirželius ir raiš- 
telius; beveik nebesistebėjau matydamas ją vilkint. Kai baigėme 
tvarkytis, Achilas pasilenkė manęs pabučiuoti. Lūpos buvo švel- 
nios ir mane sujaudino. Pamatęs mano akių išraišką nusišypso- 
jo. „Vėliau“, - pažadėjo ir apsisukęs nužingsniavo į rūmus. Nu- 
ėjęs į moterų pusę lauks ten tarp staklių ir suknelių, kol šauklys 
išvyks. 

Suskaudo galvą, tad nuėjau į vėsų ir tamsų miegamąjį, kurio 
langinės saugojo nuo vidudienio saulės, ir užmigau. 

Mane pažadino beldimas į duris. Gal atėjo tarnas ar Liko- 
medas. Vis dar užsimerkęs šūktelėjau: 

— Prašom. 

- Galjau kiek vėloka, - atsiliepė balsas, linksmas, bet šiurkš- 
tus kaip išdžiūvęs medis. Atsimerkiau ir atsisėdau. Tarpduryje 
stovėjo vyras. Tvirtas, raumeningas, trumpai apkirpta, tamsiai 
ruda su rausvu atspalviu filosofo barzda. Nusišypsojo man, ir 
aš išvydau ankstesnių šypsenų paliktas raukšleles. Jis šypsojosi 
lengvai, sklandžiai ir dažnai. Kažkas sukrebždėjo atminty. 

- Apgailestauju, jei sutrukdžiau, - balsas skambėjo maloniai. 

— Nieko tokio, - atsargiai atsakiau. 

- Vyliausi, kad galėsiu su jumis persimesti žodeliu. Ar ne- 
prieštaraujate, jei prisėsiu? - plačiu mostu parodė kėdę. Prašė 
mandagiai, tad nors ir nejaukiai jaučiausi, nemačiau priežasties 
nesutikti. 

Linktelėjau, ir jis prisitraukė kėdę. Nutrintos ir įdiržusios 
šiurkščios rankos būtų tikusios laikyti plūgą, tačiau elgesys 
rodė, kad jis kilmingas. Norėdamas laimėti laiko, atsistojau ir 
atvėriau langines tikėdamasis, kad smegenys atsikratys miego 
ūkanų. Netoptelėjo jokia mintis, kodėl kas nors būtų norėjęs 
valandėlės mano laiko. Nebent ieškotų manęs dėl priesaikos, 
kurią daviau. Atsigręžiau. 

— Kas jūs? - paklausiau. 

Vyras nusijuokė. 

— Geras klausimas. Baisiai stačiokiškai įsiveržiau į jūsų kam- 
barį. Aš - vienas iš didžiojo karaliaus Agamemnono karvedžių. 
Keliauju po salas ir kalbinu teikiančius vilčių jaunuolius, tokius 
kaip jūs, - jis linktelėjo man galvą, - dėtis prie mūsų kariuome- 
nės ir kautis su Troja. Ar girdėjote apie karą? 

— Girdėjau, - atsakiau. 

— Gerai, - nusišypsojo jis ir ištiesė kojas. Ant jų krintanti 
blėstanti šviesa apšvietė rausvą randą, dešinėje blauzdoje įsi- 
rėžusį nuo kulkšnies iki kelio. Rausvas randas. Pajutau įtampą 
pilve, tarsi pasilenkęs nuo aukščiausios Skiro uolos, o žemai 
apačioje lauktų tik jūra. Dabar jis buvo vyresnis, stambesnis, 
pačiame jėgų žydėjime. Odisėjas. 

Jis kažką pasakė, bet neišgirdau. Vėl buvau Tindarėjo me- 
nėje, prisiminiau protingas tamsias akis, pro kurias niekas ne- 
prasmunka. Ar jis mane pažino? Spoksojau jam į veidą, bet 

temačiau, kad jis kiek suglumęs ir laukia. Laukia atsakymo. Pri- 
siverčiau nugalėti baimę. 

— Atsiprašau, - tariau. - Neišgirdau jūsų. Ką sakėte? 

— Arjums būtų įdomu? Dėtis prie mūsų kovos? 

— Nemanau, kad jūs manęs norėtumėte. Nesu labai geras 
karys. 

Lūpos pašaipiai išsikreipė. 

- Juokinga, - regis visi tokie, kai užsuku kviesti, - tarė jis 
nuotaikingai - juokavo, o ne priekaištavo. - Kuo jūs vardu? 

Stengiausi kalbėti taip pat nerūpestingai. 

— Cheironidas. 

- Cheironidas, - pakartojo. Žiūrėjau, ar nesuabejos, bet ne- 
pastebėjau. Įsitempę mano raumenys šiek tiek atsipalaidavo. Ži- 
noma, jis manęs neatpažino. Smarkiai pasikeičiau nuo tada, kai 
buvau devynerių. 

— Cheironidai, Agamemnonas žada aukso ir šlovę visiems, 
kurie kausis jo pusėje. Atrodo, žygis ilgai netruks, ir iki kito ru- 
dens visi būsime grįžę namo. Praleisiu čia keletą dienų, tikiuosi, 
kad pasvarstysite, - baigdamas padėjo rankas ant kelių ir atsi- 
stojo. 

- Ir viskas? - tikėjausi, kad visą vakarą įtikinės ir primygti- 
nai įkalbinės. 

Jis nusijuokė kone meiliai. 

- Taip, viskas. Tikriausiai pasimatysime per vakarienę? 

Linktelėjau. Jis apsisuko eiti, bet stabtelėjo. 

- Keista, žinote, man vis atrodo, kad esu jus matęs. 

- Abejoju, - greitai atrėmiau. - Nepažįstu jūsų. 

Jis akimirką mane stebėjo, tada pasidavęs gūžtelėjo pečiais. 

— Tikriausiai supainiojau su kitu jaunuoliu. Žinote, kaip sa- 

koma: kuo labiau sensti, tuo mažiau pameni, - susimąstęs pasi- 
kasė barzdą. - Kas jūsų tėvas? Gal jį pažįstu. 

— Aš tremtinys. 

Jis nutaisė atjaučią išraišką. 

— Apgailestauju. Iš kur jūs? 

— Iš pakrantės. 

- Šiaurinės ar pietinės? 

— Pietinės. 

Jis apgailestaudamas papurtė galvą. 

- Būčiau galėjęs prisiekti, kad šiaurietis. Sakyčiau, iš Tesa- 
lijos apylinkių. Arba Ftijos. Tariate balsius panašiai, kaip te- 
nykščiai. 

Nurijau seilę. Ftijoje priebalsiai tariami kiečiau negu kitur, o 
balsiai ištęsiami. Man tai atrodė bjauru, kol neišgirdau kalbant 
Achilo. Nė nesuvokiau, kiek daug tos tarmės pats perėmiau. 

- Aš... nežinojau, - sumurmėjau. Širdis smarkiai daužėsi. O, 
kad tik jis išeitų. 

— Apgailestauju, mano bėda - nenaudingos žinios, - jis ir 
vėl linksmai nusišypsojo lūpų kampučiais. - Jei nuspręsite dėtis 
prie mūsų, nepamirškite susirasti manęs. Arba jei netyčia pažįs- 
tate kitų tinkamų jaunuolių, su kuriais turėčiau pasikalbėti, - ir 
užtrenkė paskui save duris. 


SUSKAMBO VAKARIENĘ SKELBIANTIS varpas ir koridoriais ėmė 
zuiti tarnai, nešini lėkštėmis ir kėdėmis. Kai įžengiau į menę, 
mano svečias jau buvo ten, stovėjo šalia Likomedo ir kito vyro. 

- Cheironidai, - pastebėjo mane Likomedas. - Čia Odisė- 
jas, Itakės valdovas. 

- Ačiū dievams už šeimininkus, - pasakė Odisėjas. - Išėjęs 
supratau, kad nepasakiau jums savo vardo. 

O aš jo nepaklausiau, nes žinojau. Tai buvo klaida, tačiau 
pataisoma. Išplėčiau akis. 

- Jūs karalius? - suklupau ant kelio pagarbiausiai nusilenk- 
damas. 

— Tiesą sakant, tik karaliaus sūnus, - nutęsė kitas balsas. — 
Tai aš karalius. 

Pakėlęs galvą pažvelgiau į trečio vyro akis, rudas, bet tokias 
šviesias, kad beveik geltonas, ir skvarbias. Trumpa juoda barzda 
išryškino kampuotus veido bruožus. 

- Tai valdovas Diomedas, Argo karalius, - tarė Likomedas. — 
Odisėjo draugas. 

Ir dar vienas, piršęsis Helenei, bet prisiminiau tik jo vardą. 

- Valdove, - nusilenkiau jam. Nespėjau išsigąsti, kad atpa- 
žins mane - jis jau buvo nusigręžęs. 

- Gerai, - Likomedas mostelėjo į stalą. - Valgykime. 

Vakarieniauti prie mūsų prisidėjo keletas Likomedo pata- 
rėjų, ir aš džiaugiausi galėdamas tarp jų pranykti. Odisėjas ir 
Diomedas įsitraukę į pokalbį su karaliumi mūsų beveik nepaisė. 

- Ir kaip gyvuoja Itakė? - mandagiai pasiteiravo Likomedas. 

- Gerai, ačiū, - atsakė Odisėjas. - Palikau ten žmoną ir 
sūnų, abu geros sveikatos. 

— Paklauskite jo apie žmoną, - tarė Diomedas. - Jis mėgsta 
apie ją kalbėti. Ar girdėjote, kaip susipažino? Pasakoti apie tai 
jam patinka labiausiai, - balse suskambo beveik neslepiamas 
noras paerzinti. Vyrai aplinkui liovęsi valgyti sužiuro į juos. 

Likomedas, pasižvalgęs į juodu, išdrįso paklausti: 

- O kaip susipažinote su savo žmona, Itakės valdove? 

Gal Odisėjas ir pajuto įtampą, bet to neparodė. 

— Malonu, kad klausiate. Kai Tindarėjas ieškojo vyro Hele- 
nei, jos rankos prašyti atvyko vyrų iš visų karalysčių. Esu tikras, 
pamenate. 

— Jau buvau vedęs, - atsakė Likomedas. - Nevykau ten. 

- Be abejo. Bijau, kad jie buvo per jauni, - Odisėjas šyptelėjo 
man, tada vėl atsisuko į karalių. - Man pasisekė, nes iš visų vyrų 
atvykau pirmas. Karalius pakvietė mane pavakarieniauti su šei- 
ma: Helene, jos seserimi Klitaimnestra ir pussesere Penelope. 

— Pakvietė, - nusišaipė Diomedas. - Ar taip pavadino šliau- 
Žimą per paparčius jų šnipinėti? 

— Esu tikras, Itakės valdovas taip nesielgtų, - susiraukė Li- 
komedas. 

— Deja, pasielgiau būtent taip, tačiau vertinu jūsų pasitikė- 
jimą, - jis nuoširdžiai nusišypsojo Likomedui. - Tiesą sakant, 
tai Penelopė mane užklupo. Sakė jau valandą mane stebėjusi ir 
pamaniusi, kad turėtų įsikišti, kol nepataikiau į erškėčius. Be 
jokios abejonės, buvo nesmagu, bet galiausiai pasirodė Tin- 
darėjas ir pakvietė mane pasilikti. Per vakarienę supratau, kad 
Penelopė dvigubai protingesnė už savo pusseseres ir tokia pat 
graži. Taigi... 

— Tokia pat graži kaip Helenė? - pertraukė jį Diomedas. - 
Ar todėl sulaukusi dvidešimties dar buvo netekėjusi? 

Odisėjas kalbėjo ramiai. 

- Esu tikras, tu neprašytum vyro palyginti žmoną su kita 
moterimi žmonos nenaudai, - atrėmė. 

Diomedas pavartė akis ir ėmėsi peilio smaigaliu rakinėti 
dantis. 

Odisėjas atsigręžė į Likomedą. 

- Taigi, šnekučiuojantis paaiškėjo, kad Penelopė man pa- 
lanki... 

- Be abejo, ne dėl tavo išvaizdos, - pareiškė Diomedas. 

- Žinoma, ne, - sutiko Odisėjas. - Tuomet ji paklausė, ką 
padovanočiau savo nuotakai. Santuokinę lovą, šauniai atsakiau, 
iš puikiausio ąžuolo. Tačiau mano atsakymas jai nepatiko. „San- 
tuokinę lovą derėtų daryti ne iš negyvo, sauso medžio, o iš žalio 
ir gyvo, - pasakė man. „O jei padaryčiau tokią lovą? - paklau- 
siau. - Ar tekėtum už manęs?" O ji ir sako... 

Argo karalius bjaurėdamasis nusivaipė. 

— Man jau iki gyvo kaulo įsipyko pasakojimas apie tavo san- 
tuokinę lovą. 

- Tai gal nereikėjo prašyti pasakoti. 

- O gal verčiau papasakok ką nors naujo, užuot malęs šūdą, 
kad nenumirčiau iš nuobodulio. 

Likomedas atrodė sukrėstas - nešvankybių galėjai tikėtis 
tarnų kambariuose ir pratybų laukuose, bet prie karaliaus stalo 
jos buvo neleistinos. Tačiau Odisėjas tik liūdnai papurtė galvą: 

- Iš tiesų, Argo vyrai tampa tikri barbarai. Likomedai, paro- 
dykime Argo karaliui šiek tiek gerų manierų. Tikėjausi dirstelė- 
ti į garsiąsias jūsų salos šokėjas. 

Likomedas nurijo seilę. 

- Taip, - atsakė jis. - Nemaniau... - nutilo, tada vėl prabilo 
karališkiausiu balsu, kokį tik galėjo nutaisyti. - Jei pageidaujate. 

- Pageidaujame, - tarė Diomedas. 

- Gerai, - Likomedo akys šaudė į abu vyrus. Tetidė liepė 
jam moteris laikyti atokiau nuo svečių, tačiau atsakęs jiems 
būtų sukėlęs įtarimų. Apsisprendęs atsikrenkštė. — Na, tai pa- 
kvieskime jas, - staigiai mostelėjo tarnui, šis apsisuko ir išlėkė iš 

menės. Nepakėliau akių nuo lėkštės, kad jie nepamatytų mano 
veide baimės. 

Karaliaus paliepimas moteris užklupo netikėtai, tad Ženg- 
damos menėn jos tebesitaisė drabužius ir plaukus. Tarp jų buvo 
Achilas kruopščiai pridengta galva ir kukliai nuleistu žvilgsniu. 
Neramiai pažvelgiau į Odisėją su Diomedu, tačiau nė vienas į jį 
net nežvilgtelėjo. 

Merginos atsistojo į savo vietas, suskambo muzika. Žiūrė- 
jome, kaip jos žengia sudėtingus šokio žingsnelius. Buvo gražu, 
tačiau trūko Deidamėjos, ji buvo geriausia. 

— Kuri iš jų tavo dukra? - paklausė Diomedas. 

- Jos čia nėra, Argo karaliau. Ji lanko gimines. 

— Labai gaila, - pasakė Diomedas. - Tikėjausi, kad tai ji, 
parodė smulkią tamsiaplaukę merginą gale, šiek tiek panašią į 
Deidamėją. Jos itin dailios kulkšnys švytravo po besiplaikstan- 
čiais suknelės palankais. 

Likomedas kostelėjo. 

— Valdove, tu vedęs? 

Diomedas šyptelėjo puse lūpų. 

— Kol kas, - nesiliovė stebėti moterų. 

Šokiui pasibaigus, Odisėjas atsistojo ir garsiai, kad visi gir- 
dėtų, tarė: 

- Jūs tikrai pagerbėte mus savo šokiu; ne kiekvienas gali pa- 
sigirti matęs Skiro šokėjas. Kaip susižavėjimo ženklą atvežėme 
dovanų jums ir jūsų karaliui. 

Pasigirdo džiugus murmesys. Skirą nedažnai pasiekdavo 
prabangūs daiktai ir niekas čia neturėjo pinigų jiems pirkti. 

- Jūs per daug geri, - Likomedo veidas švietė nuoširdžiu 
pasitenkinimu, jis nesitikėjo tokio dosnumo. Odisėjui davus 

ženklą, tarnai įnešė skrynias ir ėmė krauti ant ilgų stalų. Pama- 
čiau žėrint sidabrą, spindint stiklą ir brangakmenius. Visi mes, 
ir vyrai, ir moterys, pasilenkėme, trokšdami juos pamatyti. 

— Prašau imti, ko tik norite, - pasakė Odisėjas. Merginos 
sugužėjo prie stalų. Stebėjau, kaip liečia blizgančius niekučius: 
kvepalus trapiuose stikliniuose buteliukuose, užkimštuose vaš- 
ku, veidrodėlius raižytomis dramblio kaulo rankenomis, pintas 
auksines apyrankes, sodriu purpuru ir raudonai dažytus kaspi- 
nus. Ten pamačiau ir keletą daiktų, mano nuomone, skirtų Li- 
komedui ir jo patarėjams: oda aptrauktų skydų, drožinėtų iečių 
kotų ir sidabruotų kardų lanksčiomis ožiukų odos makštimis. 
Likomedo žvilgsnis užkliuvo už vieno iš jų tarsi žuvis, užkibusi 
ant meškerės. Odisėjas stovėjo netoli, geranoriškai stebėdamas. 

Achilas laikėsi gale ir lėtai slinko palei stalus. Stabtelėjo ir 
pašlakstė kvepalais grakščius savo riešus, paglostė glotnią veid- 
rodžio rankeną. Akimirką delsė prie poros auskarų - mėlynų 
akmenėlių, įtaisytų sidabro vielutėje. 

Akies krašteliu pagavau judesį tolimajame menės gale. Dio- 
medas perėjęs menę šnektelėjo su vienu iš savo tarnų, šis linkte- 
lėjo ir išėjo pro dideles dvivėres duris. Kad ir ką būtų liepęs, tai 
negalėjo būti svarbu, Diomedas atrodė mieguistas, nuobodžia- 
vo, o akys lipte lipo. 

Vėl pažvelgiau į Achilą. Jis laikė auskarus pakėlęs prie ausų, 
kraipė juos taip ir anaip, papūtęs lūpas visai kaip mergaitė. Jam 
buvo smagu, tad šyptelėjo lūpų kampučiu. Akimis perbėgo 
menę, akimirką stabtelėjo prie mano veido. Nesusivaldžiau. 
Nusišypsojau. 

Staiga pratrūko trimitas, garsiai ir nerimastingai. Kažkur lau- 
ke, viena ilga nata, lydima trijų trumpų signalų, - didžiausio gre- 

siančio pavojaus ženklas. Likomedas pašoko, sargybinių galvos 
kryptelėjo į duris. Merginos, paleidusios iš rankų savo brangeny- 
bes, skambant dūžtančiam stiklui suspigo ir įsitvėrė vienos kitų. 

Visos, išskyrus vieną. Dar nebaigus aidėti paskutiniam sig- 
nalui, Achilas stvėrė vieną iš pasidabruotų kardų ir ištraukė iš 
ožiuko odos makštų. Žaibiškai liuoktelėjęs per stalą, užstojusį 
kelią prie durų, spėjo kita ranka pačiupti ietį. Nusileido ant že- 
mės jau pakėlęs ginklus; laikė juos negailestingai šaltakraujiš- 
kai, visai ne kaip mergina ir netgi ne kaip žmogus. Geriausias 
savo kartos karys. 

Mečiau žvilgsnį į Odisėją ir Diomedą ir persigandau pama- 
tęs juos šypsantis. 

— Sveikas, karalaiti Achilai, - tarė Odisėjas. - Ieškojome 
tavęs. 

Stovėjau bejėgis, kol suvokę Odisėjo žodžius Likomedo dva- 
riškiai atsigręžė ir įsispoksojo į Achilą. Akimirką jis nejudėjo. 
Tada lėtai nuleido ginklus. 

— Valdove Odisėjau, - tarė jis stebėtinai ramiu balsu. - Val- 
dove Diomedai, - mandagiai nulenkė galvą, kaip dera valdovui 
prieš valdovą. - Jaučiuosi pagerbtas, kad jūs taip stengėtės, - 
puikus atsakymas, orus ir švelniai pašaipus. Dabar jiems bus 
sunkiau jį žeminti. - Spėju, kad norite pasikalbėti su manimi. 
Minutėlę, tuoj prie jūsų prisidėsiu, - rūpestingai padėjo kardą 
ir ietį ant stalo. Nesvyruodamas atsirišo ir nusimetė skepetą. Pa- 
sirodė jo plaukai, spindintys kaip nušveista bronza. Likomedo 
dvariškiai, vyrai ir moterys, gavę peno apkalboms, tyliai kuždė- 
josi, nenuleisdami nuo jo akių. 

- Gal pravers? - Odisėjas iš krepšio ar dėžės ištraukė tuniką. 
Pametėjo Achilui, ir šis ją sugavo. 

- Ačiū, - padėkojo. Dvariškiai kaip užburti žiūrėjo, kaip iš- 
skleidė ją, nusirengė iki pusės ir apsivilko. 

Odisėjas atsisuko į menės priešakį. 

- Likomedai, mums reikėtų karališkosios menės. Su Etijos 
karalaičiu turime daug ką aptarti. 

Likomedo veidas buvo sustingęs kaip kaukė. Žinojau - jis 
galvoja apie Tetidę ir gresiančią bausmę. Neatsiliepė. 

- Likomedai, - aštrus Diomedo balsas kirto it smūgis. 

— Taip, - sugargė Likomedas. Man jo pagailo. Pagailo mūsų 
visų. - Taip. Prašom ten, - parodė. 

Odisėjas linktelėjo. 

— Ačiū, - ryžtingai pasuko pro duris tarsi neabejodamas, 
kad Achilas seks įkandin. 

— Po tavęs, - išsiviepė Diomedas. Achilas sudvejojo ir dirs- 
telėjo į mane. 

- O taip, - per petį šūktelėjo Odisėjas. - Jei nori, gali pasi- 
imti Patroklą. Turime ir jam ką pasakyti. 


15 SKYRIUS 


ENĖJE BUVO KELETAS PALAIKIŲ SIENINIŲ KILIMŲ IR 

keturios kėdės. Prisiverčiau tiesiai atsisėsti ir atsirem- 

ti į kietą medinį atlošą, kaip derėtų karalaičiui. Achi- 
lo veidas buvo įsitempęs, kaklas paraudęs. 

— Apgavote mus, - metė jis. 

Odisėjas nesutriko. 

- Gudriai pasislėpei, turėjome būti dar gudresni, kad tave 
rastume. 

Achilas karališkai išdidžiai kilstelėjo antakį. 

— Na?.. Radote mane. Ko norite? 

— Norime, kad vyktum į Troją, - pasakė Odisėjas. 

— Ojei aš nenoriu? 

— Tada pasirūpinsime, kad visi apie tai sužinotų, - Diome- 
das pakėlė Achilo numestą suknelę. 

Achilas išraudo, tarsi kas būtų jam sudavęs. Viena dėvė- 
ti suknelę aplinkybių verčiamam, kita - visam pasauliui apie 
tai sužinoti. Mūsų tauta šlykščiausiais žodžiais išdėdavo vy- 
rus, kurie elgdavosi kaip moterys, dėl tokių įžeidimų risdavosi 
galvos. 

Odisėjas ramindamas visus pakėlė ranką. 

— Mes visi kilnūs vyrai, neturėtų prireikti griebtis tokių prie- 

monių. Tikiuosi, galime tau pasiūlyti tinkamesnių priežasčių. 
Pavyzdžiui, šlovę. Pelnysi ją, jei kausies už mus. 

— Bus ir kitų karų. 

— Ne tokių kaip šis, - atkirto Diomedas. — Šis karas - di- 
džiausias mūsų tautos karas, ištisos kartos apie jį pasakos legen- 
das ir apdainuos giesmėse. Esi kvailys, jei to neįžvelgi. 

- Įžvelgiu tik raguotą vyrą ir Agamemnono godumą. 

— Tai tu aklas. Kas gali būti didvyriškiau, negu kovoti dėl 
gražiausios pasaulyje moters garbės su galingiausiu rytų mies- 
tu? Nei Persėjas, nei Jasonas negalėtų pasigirti tokiais žygiais. 
Heraklis dar kartą nužudytų žmoną už galimybę keliauti kartu. 
Užvaldysime Anatoliją iki pat Arabijos. Apie mus per amžius 
bus pasakojamos istorijos. 

— Maniau, sakėte, kad žygis bus lengvas ir namo grįšime iki 
kito rudens, - prisiverčiau ištarti. Turėjau ką nors daryti, kad 
sustabdyčiau nesibaigiantį jų žodžių srautą. 

— Melavau, - gūžtelėjo pečiais Odisėjas. - Neįsivaizduoju, 
lą. Tamsus Odisėjo žvilgsnis rėmė prie sienos. - Trojos sūnūs 
garsėja savo įgūdžiais kautis, ir jų mirtys nuneš tavo vardą iki 
žvaigždžių. Jei nekariausi, praleisi progą tapti nemirtingas. Lik- 
si nuošalyje, neišgarsėsi. Pasensi niekam nežinomas. 

Achilas susiraukė. 

- Negali žinoti, kaip bus. 

- Galiu, - Odisėjas atsilošė kėdėje. - Man pasisekė - turiu 
pažįstamų dievų, - nusišypsojo, tarsi prisiminęs dievišką pokš- 
tą. - Ir dievai nusprendė pasidalyti sa manimi pranašyste apie 
tave. 

Turėjau susiprotėti, kad pigus Odisėjo šantažas — ne vienin- 

telė jo moneta. Pasakojimuose jį vadina polutropos - apsukriuo- 
ju. Manyje tarsi žarija pelenuose sužioravo baimė. 

— Kokią pranašystę? - lėtai paklausė Achilas. 

- Jei nekeliausi į Troją, tavo dieviškumas nuvys be naudos. 
Jėgos nusilps. Daugių daugiausia liksi kaip Likomedas trūnyti 
užmirštoje saloje ir neturėsi įpėdinių, išskyrus dukteris. Skirą 
greitai nukariaus kaimyninė šalis, nutuoki tai ne prasčiau už 
mane. Jie nežudys jo, kodėl turėtų? Jis gali nugyventi likusias 
dienas kokiame užkampyje valgydamas vandeny mirkytą duo- 
ną, nukaršęs ir vienišas. Jam mirus, žmonės klaus, kas jis toks? 

Žodžiai tvindė menę, kol nebeliko kuo kvėpuoti. Taip gy- 
venti būtų siaubinga. 

Tačiau Odisėjas nenutilo. 

— Dabar jis žinomas tik todėl, kad jo gyvenimas susijęs su 
tavuoju. Jei vyksi į Troją, pelnysi tokią didžią šlovę, kad vien 
taurę tau padavęs žmogus amžiams pateks į legendą. Tu būsi... 

Ūmiai atsilapojusios durys pažiro šipuliais. Tarpduryje sto- 
vėjo Tetidė, įkaitusi tarsi gyva liepsna. Jos dieviškumas mus 
užliejo, svilino akis, juodai apdegino sudaužytų durų briaunas. 
Jutau, kaip jis spaudžia man kaulus, siurbia kraują iš gyslų, tarsi 
mane gerdamas. Susigūžiau, nes žmogus kitaip ir negalėtų. 

Tamsią Odisėjo barzdą nusėjo smulkios suniokotų durų 
nuolaužos. Jis atsistojo. 

— Sveika, Tetide. 

Jos žvilgsnis nušliaužė prie jo tarsi gyvatė prie aukos, oda 
suspindo. Oras aplink Odisėją, regis, suvirpo lyg nuo karščio ar 
vėjo. Ant žemės parpuolęs Diomedas atsargiai atsitraukė. Užsi- 
merkiau, kad nematyčiau protrūkio. 

Stojo tyla, ir galop atsimerkiau. Odisėjas stovėjo sveikas ir 

gyvas. Tetidės kumščiai pabalę iš įtampos. Pažvelgus į ją nebe- 
svilo akys. 

- Pilkaakė mergelė visada man buvo gera, - pasakė Odisėjas 
beveik teisindamasis. - Ji žino, kodėl čia atvykau, todėl laimina 
ir sergsti mane. 

Sunkiai susivokiau, kas vyksta, tarsi būčiau praleidęs pokal- 
bio nuotrupą. Pilkaakė mergelė - karo ir jo meno deivė. Kalba- 
ma, labiau už viską ji vertina išmintį. 

— Atėnė neturi vaiko, kurį bijotų prarasti, - Tetidės iškošti 
žodžiai pakibo ore. 

Odisėjas neatsakė jai, tik atsigręžė į Achilą. 

- Klausk jos, - tarė. - Paklausk motinos, ką ji žino. 

Nuščiuvusioje menėje Achilas garsiai nurijo gumulą gerklė- 
je. Pažvelgė į juodas motinos akis. 

- Arjis sako tiesą? 

Liepsna visiškai išblėso, liko tik marmuras. 

- Tiesą. Tačiau daug blogiau tai, ką nutylėjo, - žodžiai nu- 
skambėjo be išraiškos, tarsi tariami statulos. - Jei keliausi į Tro- 
ją, niekada negrįši. Žūsi ten jaunas. 

Achilas išblyško. 

— Tikrai? 

To pirmiausia klausia visi mirtingieji, netikėdami, apstulbę, 
išsigandę. Ar man nebus išimties? 

- Taip. 

Jei tada būtų pažvelgęs į mane, nebūčiau išlaikęs. Būčiau pra- 
trūkęs raudoti ir nesiliovęs. Tačiau jo akys buvo įsmeigtos į motiną. 

- Ką man daryti? - sušnibždėjo. 

Ramus it vandens paviršius jos veidas vos virptelėjo. 

- Neprašyk, kad nuspręsčiau, - pasakė. Ir dingo. 

NEATSIMENU, KĄ PASAKĖME Odisėjui ir Diomedui, kaip išėjo- 
me ir atsidūrėme savo kambaryje. Menu jo veidą, kietai sukąs- 
tus dantis, išblyškusią kaktą. Jo pečiai, paprastai tiesūs ir dailūs, 
buvo nuleisti. Mane apėmęs sielvartas ėmė smaugti. Jis mirs. 
Pasijutau lyg mirčiau vien pagalvojęs apie tai, lyg grimzčiau į 
neperregimą juodą dangų. 

Tu negali keliauti - daugybę kartų norėjau jam pasakyti. 
Tvirtai suėmęs laikiau jo rankas, šaltas ir nepaprastai ramias. 

— Nemanau, kad galėčiau tai ištverti, - galiausiai tarė jis. Už- 
simerkęs, tarsi iš siaubo. Žinojau, kad kalba ne apie mirtį, bet 
apie Odisėjo pavaizduotą košmarą, kaip jo dovana pražus ir ga- 
bumai nunyks. Mačiau, kaip džiaugiasi savo įgūdžiais, galingu, 
bet kada galinčiu prasiveržti gyvybingumu. Kas jis daugiau, jei 
ne spindintis stebuklas? Kam, jei ne jam lemta šlovė? 

- Man nerūpėtų, - pasakiau. Žodžiai žeidė gerklę. - Kad ir 
koks taptum. Man būtų nesvarbu. Būtume drauge. 

- Žinau, - tyliai atsakė jis, bet nepažvelgė į mane. 

Žinojo, bet to nepakako. Taip gėlė širdį, kad rodės perplyš 
krūtinė. Jam mirus visa, kas greita, gražu ir šviesu, mirtų kartu. 
Žiojausi kalbėti, bet buvo per vėlu. 

- Keliausiu, - tarė jis. - Vyksiu į Troją. 

Jo rausvos lūpos ir karštligiškos žalios akys nušvito. Veide 
nebuvo jokios netobulos linijos, nė raukšlelės, jokio blyškumo, 
viskas skaistu. Jis buvo pavasaris, auksinis ir šviesus. Pavydi 
Mirtis atjaunėtų išgėrusi jo kraujo. 

Jis žvelgė į mane giliomis kaip žemė akimis. 

— Ar keliausi su manimi? - paklausė. 

Nesibaigianti meilės ir sielvarto gėla. Gal kitame gyvenime 
būčiau atsisakęs, puolęs rautis plaukus ir šaukti, privertęs vieną 

pasitikti savo lemtį. Tačiau ne šiame. Jis plauks į Troją, o aš sek- 
siu įkandin net ir į mirtį. „Taip, - sušnibždėjau. - Taip.“ 

Nušvitusiu iš palengvėjimo veidu jis ištiesė į mane rankas. 
Leidau jam apkabinti mane ir visu kūnu prisiglausti taip, kad 
niekas tarp mūsų negalėtų įsiterpti. 

Ritosi ašaros. Virš mūsų sukosi žvaigždynai, nuvargęs mė- 
nulis slinko savo keliu. Ėjo valandos, o mes gulėjome palaužti, 
nesudėdami bluosto. 


IšAUŠUS JIS NERANGIAI PAKILO. 

- Turiu pasakyti motinai, — tarė išblyškęs, patamsėjusiais 
paakiais. Atrodė vyresnis. Mane apėmė panika. Nereikia, norė- 
jau sustabdyti. Tačiau jis apsivilkęs tuniką išėjo. 

Vėl atsiguliau ir stengiausi negalvoti apie einantį laiką. Dar 
vakar turėjome jo į valias. Dabar kiekviena akimirka buvo tarsi 
prarastas širdies kraujo lašas. 

Kambarį užliejo pilkšva, paskui balta šviesa. Lova be jo buvo 
šalta ir per didelė. Negirdėjau nė garso ir tyla mane baugino. 
Tarsi kapas. Pakilęs patryniau rankas ir kojas, pliaukštelėjau per 
jas, kad atsipeikėčiau, mėgindamas nuginti kylančią isteriją. TO- 
kia bus kiekviena diena be jo. Pajutau, kaip man veržia krūtinę, 
tarsi užgniaužus riksmą. Kiekviena diena be jo. 

Išėjau iš rūmų žūtbūt stengdamasis nuvyti šalin mintis. Nu- 
klydęs prie didžiųjų Skiro uolų, stūksančių virš jūros, ėmiau 
kopti viršun. Vėjai mane stumdė, akmenys buvo slidūs nuo 
purslų, tačiau įtampa ir pavojus ramino. Kilau aukštyn į pavo- 
jingiausią viršūnę, į kurią pirmiau baiminausi kopti. Beveik iki 
kraujo susibraižiau rankas į aštrią uolą. Pėdos paliko kruvinus 

pėdsakus. Skausmas buvo malonus, įprastas ir grynas. Juokin- 
gai lengvai ištveriamas. 

Pasiekęs viršūnę, netvarkingą riedulių krūvą ant uolos kraš- 
to, atsistojau. Kopiant į galvą šovė nuožmi ir neatsargi mintis. 

— Tetide! - surikau prieš smarkų vėją atsisukęs į jūrą. — 
Tetide! 

Saulė aukštai pakilusi, tad jų susitikimas jau seniai pasibai- 
gė. Trečiąkart įkvėpiau. 

— Daugiau netark mano vardo. 

Gręždamasis į ją praradau pusiausvyrą. Po kojomis painio- 
josi akmenys, talžė vėjas. Griebiausi už uolos kyšulio ir tvirtai 
atsistojau. Pakėliau galvą. 

Jos oda buvo blyškesnė negu paprastai, pirmojo žiemos ledo 
spalvos. Pro išvieptas lūpas matėsi dantys. 

— Kvaily, - tarė. - Lipk žemyn. Tavo paika mirtis jo neiš- 
gelbės. 

Nebuvau toks bebaimis, kaip maniau, krūptelėjau nuo pa- 
giežos jos veide. Tačiau prisiverčiau kalbėti, paklausti to, ką tu- 
rėjau žinoti. 

— Kiek jis dar gyvens? 

Pasigirdo gerklinis garsas, tarsi ruonis sulotų. Užtrukau aki- 
mirką, kol supratau, kad juokėsi. 

— O ką? Pasirengtum? Stengtumeis užkirsti kelią? - panieka 
liejosi jos veidu. 

— Taip, - atsakiau. - Jei galėsiu. 

Ji vėl nusijuokė. 

- Prašau, - atsiklaupiau. - Prašau, pasakyk man. 

Gal todėl, kad klūpojau, ji liovėsi juoktis ir trumpam atkrei- 
pė į mane dėmesį. 

- Pirma žus Hektoras, - pasakė. - Tai viskas, ką man leista 
žinoti. 

Hektoras. 

— Ačiū, - atsakiau. 

Ji prisimerkė ir sušnypštė, tarsi ant anglių palietas vanduo: 

- Nedrįsk man dėkoti. Atėjau dėl kitos priežasties. 

Laukiau. Jos veidas buvo baltas tarsi perskeltas kaulas. 

— Nebus taip lengva, kaip jis mano. Moiros žada šlovę, ta- 
čiau kokią? Jam teks atidžiai saugoti savo garbę. Jis per daug 
patiklus. Graikijos vyrai, - išspjovė ji, - kaip šunys prie kaulo. 
Neatsisakys taip lengvai pranašumo dėl kito. Padarysiu ką galiu. 
O tu, - dėbtelėjo į mano ilgas rankas ir liesus kelius. - Neuž- 
trauk jam negarbės. Supratai? 

Supratai? 

- Taip, - atsakiau. Iš tiesų supratau. Jo šlovė turi būti verta 
gyvybės, kuria už ją sumokės. Lengvutis vėjelio dvelksmas pa- 
lietė jos suknelės palankas. Žinojau, ji tuoj pasitrauks, pranyks 
urvuose po jūra. Kažkodėl įgavau drąsos. 

- Ar Hektoras įgudęs karys? 

- Pats geriausias, - atsakė ji, - po mano sūnaus. 

Žvilgtelėjo dešinėn, kur uola leidosi žemyn. 

- Jis ateina, - pasakė. 


PASIEKĘS UOLOS VIRŠŪNĘ, Achilas priėjo prie manęs sėdinčio. 
Pažvelgė į mano veidą ir kruviną odą. 

- Girdėjau, kalbėjai, - tarė. 

- Su tavo motina, - atsakiau. 

Jis atsiklaupė ir užkėlė ant kelių mano pėdą. Švelniai iš žaiz- 

dų ištraukė akmens skeveldras, nušluostė purvą ir kreidos dul- 
kes. Atplėšė nuo tunikos palankų juostą ir, standžiai sutvarstęs 
žaizdą, sustabdė kraujavimą. 

Padėjau plaštaką jam ant rankos. 

- Turi nežudyti Hektoro, - pasakiau. 

Jis pakėlė gražų auksinių plaukų apgaubtą veidą. 

— Motina pasakė tau likusią pranašystės dalį. 

— Pasakė. 

— Ir tu manai, kad niekas, išskyrus mane, negali nužudyti 
Hektoro. 

— Taip, - atsakiau. 

— Tikiesi išlošti laiko iš moirų? 

— Taip. 

— Ak, - jis šelmiškai nusišypsojo; visada mėgo iššūkius. - 
Na, ir kam jį žudyti? Juk nieko man nepadarė. 

Tada pirmą kartą pajutau silpną viltį. 


TĄ POPIETĘ IŠVYKOME, nes nebeliko priežasties lūkuriuoti. Vi- 
sada ištikimas papročiams Likomedas atėjo su mumis atsisvei- 
kinti. Visi trys stovėjome įsitempę; Odisėjas su Diomedu pirmi 
nuėjo į laivą. Jie parlydės mus į Ftiją, ten Achilas sušauks savo 
kariuomenę. 

Liko dar vienas dalykas, ir žinojau, kad Achilas nenori to 
daryti. 

- Likomedai, motina prašė pasakyti jos norą. 

Senio veidas šiek tiek sudrebėjo, tačiau jis pažvelgė žentui į 
akis. 

— Dėl vaiko, - tarė. 

- Taip. 

- Ir ko gi ji nori? - pavargusiu balsu paklausė karalius. 

- Ji nori pati jį auginti. Ji... - Achilas užsikirto, pamatęs senio 
veido išraišką. - Sako, bus berniukas. Pasiims vos nujunkytą. 

Tyla. Likomedas užsimerkė. Žinojau, mąsto apie dukterį, 
netekusi vyro ji neteks ir sūnaus. 

- Verčiau niekada nebūtum atvykęs, - pasakė. 

- Apgailestauju, - tarė Achilas. 

- Palikite mane, - sušnibždėjo senasis karalius. Paklusome. 


PLAUKĖME GREITU, SANDARIAI suręstu ir puikiai valdomu lai- 
vu. Įgudusi įgula darbavosi sklandžiai, naujutėlės laivavirvių 
vijos spindėjo, o stiebai atrodė tvirti tarsi gyvi medžiai. Pir- 
magalio statula buvo nuostabi, dailiausia, kokią teko regėti, - 
aukšta tamsiaplaukė ir tamsiaakė moteris, sunėrusi rankas tarsi 
susimąsčiusi. Graži, tačiau grožis buvo ramus - dailūs žandi- 
kauliai, į viršų sušukuoti plaukai, neslepiantys grakštaus kaklo. 
Nudažyta su meile, puikiai perteikiant visus šviesius ir tamsius 
atspalvius. 

- Matau, gėritės mano žmona, - priėjęs prie mūsų Odisėjas 
atsirėmė į turėklą raumeningais dilbiais. - Iš pradžių ji nesutiko 
ir neprisileido dailininko. Jam teko slapta ją stebėti. Manau, at- 
vaizdas puikiai pavyko. 

Vedybos iš meilės, retos kaip rytų kedrai. Todėl beveik pa- 
norau jį pamėgti. Bet per dažnai regėjau šitą šypseną. 

Achilas mandagiai paklausė: 

- Kuo ji vardu? 

- Penelopė, - atsakė Odisėjas. 

- Ar laivas naujas? - paklausiau. Jei jis norėjo kalbėtis apie 
savo žmoną, aš užsimaniau kalbėtis apie ką nors kitą. 

— Naujut naujutėlis, iš geriausių Itakės medžių, - jis pliaukš- 
telėjo plačiu delnu per turėklą tarsi žirgui per šoną. 

— Vėl giriesi nauju laivu? - prie mūsų prisidėjo Diomedas. 
Plaukus jis susirišo odiniu raišteliu, todėl bruožai atrodė aštres- 
ni negu paprastai. 

— Giriuosi. 

Diomedas nusispjovė į vandenį. 

— Argo karalius šiandien neįprastai iškalbingas, - mestelėjo 
Odisėjas. 

Kitaip nei aš, Achilas nebuvo matęs šio žaidimo. Žvalgėsi tai 
į vieną, tai į kitą vyrą. Nusišypsojo lūpų kampučiu. 

— Pasakyk man, - tęsė Odisėjas. - Manai, esi toks sumanus 
todėl, kad tavo tėvas suvalgė ano vyro smegenis? 

— Ką? - išsižiojo Achilas. 

— Negirdėjai pasakojimo apie galingąjį Tidėją, Argo karalių, 
smegenų valgytoją? 

— Esu apie jį girdėjęs. Bet ne apie... smegenis. 

— Ketinau ta scena papuošti mūsų lėkštes, - pasakė Diomedas. 

Karaliaus menėje Diomedas man pasirodė nustelbtas Odi- 
sėjo. Tačiau smagus žodžiavimasis rodė, kad jie lygūs. Prisimi- 
niau gandus, kad Diomedas irgi Atėnės numylėtinis. 

Odisėjas nutaisė grimasą. 

— Primink man, kad artimiausiu metu nepietaučiau Arge. 

Diomedas nusikvatojo. Garsas rėžė ausį. 

Karaliai buvo nusiteikę kalbėtis ir liko su mumis prie turėk- 
lo. Abu pasakojo apie kitas keliones jūra, karus, seniai laimėtas 
žaidynes. Achilas noriai klausėsi ir nuolat klausinėjo. 

- Iš kur jis? - parodė į randą ant Odisėjo kojos. 

— A, - Odisėjas patrynė delnus. - Šią istoriją verta papa- 
sakoti. Nors iš pradžių turėčiau pasikalbėti su kapitonu, - jis 
mostelėjo į išsirpusią saulę, kabančią žemai danguje. - Greitai 
reikės sustoti nakvynei. 

— Aš nueisiu, - Diomedas pasitraukė nuo turėklo, į kurį rė- 
mėsi. - Girdėjau šį pasakojimą tiek pat kartų kaip ir įgrisusią 
istoriją apie lovą. 

— Tuo blogiau tau, - pavymui šūktelėjo Odisėjas. - Nepai- 
sykite jo. Jo žmona - tikra žiežula, bet kam įsipyktų. Užtai ma- 
niškė... 

— Prisiekiu, - riktelėjo iš kito laivo galo Diomedas, - jei 
pabaigsi tą sakinį, išmesiu tave per bortą, galėsi pats plaukti 
į Troją. 

— Matote? - Odisėjas papurtė galvą. - Niršta. 

Achilas nusijuokė, susižavėjęs abiem. Atrodė, atleido jiems, 
kad atskleidė jo paslaptį, ir už visa, kas vyko paskui. 

— Apie ką aš kalbėjau? 

- Apie randą, - entuziastingai atsakė Achilas. 

- Taip, randą. Būdamas trylikos... 

Stebėjau, kaip jis gaudo kiekvieną to vyro žodį. Per daug 
patiklus. Tačiau negalėjau kaip varnas ant jo peties amžinai pra- 
našauti negandas. 

Saulė slystelėjo dangumi žemiau. Artinomės tamsaus sausu- 
mos šešėlio link - ten įsirengsim stovyklą. Laivas rado uostą, ir 
jūreiviai nakčiai išvilko jį ant kranto. Iškrovė maistą, apklotus ir 
palapines karalių sūnums. 

Stovėjome prie mums įrengtos stovyklos, lauželio ir pala- 
pinės. 

— Ar viskas gerai? - Odisėjas priėjo prie mūsų. 

- Labai gerai, - atsakė Achilas. Nuoširdžiai nusišypsojo ne- 
varžoma šypsena. - Ačiū. 

Odisėjas irgi nusišypsojo. Balti dantys blykstelėjo tamsioje 
barzdoje. 

— Puiku. Tikiuosi, vienos palapinės gana? Girdėjau, jums 
patinka nakvoti kartu. Kalbama, kad dalijatės kambariu ir lova. 

Apstulbau, veidą užliejo karštis. Išgirdau, kaip Achilas šalia 
manęs sulaikė kvapą. 

— Nagi, nėra ko gėdytis - tai įprasta berniukams, - jis pasi- 
kasė skruostą, pasvarstė. - Nors jūs jau iš tiesų nebe berniukai. 
Kiek jums metų? 

— Netiesa, - atsakiau. Į veidą mušęs kraujas pakeitė mano 
balsą. Jis garsiai nuskambėjo paplūdimyje. 

Odisėjas kilstelėjo antakį. 

— Tiesa yra tai, kuo žmonės tiki, o jie tuo tiki. Tačiau gal 
klysta. Jei šis gandas tave neramina, užmiršk jį vykdamas į karą. 

Achilas prakalbo sausai ir piktai: 

— Tai ne tavo reikalas, Itakės valdove. 

Odisėjas iškėlė rankas. 

— Apgailestauju, jei įžeidžiau. Tik norėjau palinkėti jums 
abiem labos nakties ir įsitikinti, ar viskas gerai. Karalaiti Achi- 
lai, Patroklai, - nusilenkė ir pasuko į savo palapinę. 

Palapinėje abu tylėjome. Seniai svarsčiau, kada taip nutiks. 
Kaip sakė Odisėjas, daug berniukų mylėdavosi. Tačiau augdami 
liaudavosi tą darę, nebent su vergais ar samdiniais. Mūsų vyrai 
mėgo nugalėti ir nepasitikėdavo kieno nors nugalėtu vyru. 

Neužtrauk jam negarbės, liepė deivė. Ji turėjo omeny ir šį 
dalyką. 

— Galbūt jis teisus, - tariau. 

Achilas susiraukęs pakėlė galvą. 

— Tu taip nemanai. 

— Nenoriu pasakyti, kad... - užlaužiau sau pirštus. - Tebebū- 
čiau su tavim. Bet galiu miegoti lauke, kad nebūtų taip akivaiz- 
du. Nenoriu dalyvauti tarybose. Aš... 

— Ne. Ftijos gyventojams tai nerūpės. O kiti gali kalbėti ką 
nori. Aš vis tiek būsiu aristos achaion. 

Geriausias iš graikų. 

— Tai gali temdyti tavo šlovę. 

- Tegul temdo, - užsispyręs kilstelėjo smakrą. - Žmonės 
kvaili, jei dėl to mano šlovė didės ar mažės. 

— Tačiau Odisėjas... 

Jis pažvelgė į mane žaliomis tarsi pavasariniai lapai akimis. 

- Patroklai, aš jiems jau daviau pakankamai. Šito neati- 
duosiu. 

Po šių žodžių neturėjau ką pridurti. 


KITĄ DIENĄ BURĖMS pagavus pietų vėją, Odisėją radome laivo 
pirmagalyje. 

— Itakės valdove, - tarė Achilas oficialiai, be vakarykštės 
vaikiškos šypsenos, - norėčiau, kad papasakotum apie Aga- 
memnoną ir kitus karalius. Noriu sužinoti apie vyrus, prie ku- 
rių prisidėsiu, ir valdovus, su kuriais kausiuos. 

- Išmintingas noras, karalaiti Achilai, - gal Odisėjas ir pa- 
stebėjo pokytį, bet nieko nesakė. Nuvedė mus prie suolų stiebo 
papėdėje po didžiule bure. - Nuo ko gi man pradėti? - beveik 
nesąmoningai patrynė randą ant kojos. Dienos šviesoje jis, be- 

plaukis ir raukšlėtas, atrodė ryškesnis. - Nuo Menelajo - ke- 
liaujame vaduoti jo žmonos. Helenei išsirinkus jį savo vyru - 
Patroklas gali apie tai papasakoti - jis tapo Spartos karaliumi. 
Jis žinomas kaip geras žmogus, bebaimis mūšyje ir mylimas 
žmonių. Daug karalių susivienijo jam padėti - ne vien tie, ku- 
riuos saisto priesaika. 

— Kas jie? - paklausė Achilas. 

Odisėjas ėmė skaičiuoti lenkdamas didelius ūkininko pirštus. 

— Merionas, Idomenėjas, Filoktetas, Ajantas. Abu Ajantai, ir 
didysis, ir mažesnysis. 

Vieną iš jų, didžiulį vyrą su skydu, atsiminiau matęs Tinda- 
rėjo menėje; kito nepažinojau. 

— Ten bus ir senasis Pilo karalius Nestoras. 

Buvau girdėjęs šį vardą - jaunystėje jis plaukė su Jasonu ieš- 
koti aukso vilnos. Jo kovų dienos jau seniai praėjo, tačiau karan 
jis pasiėmė savo sūnus ir tarybą. 

Achilas klausėsi susikaupęs, patamsėjusiomis akimis. 

— O trojėnai? 

— Be abejo, Priamas, Trojos karalius. Kalbama, kad jis turi 
penkiasdešimt sūnų, visi užauginti su kardu rankose. 

— Penkiasdešimt sūnų? 

- Ir penkiasdešimt dukterų. Jis pamaldus ir dievų mylimas. 
Jo sūnūs irgi žymūs - pirmiausia Paris, deivės Afroditės numylė- 
tinis, tikras gražuolis. Net jaunėlis, vos dešimties, sakoma, nuož- 
mus karys. Vardu, regis, Troilas. Jie turi dieviškos kilmės pusbro- 
lį, kuris irgi kaunasi už juos. Enėją, pačios Afroditės sūnų. 

- O kaip Hektoras? - Achilas nenuleido akių nuo Odisėjo. 

- Jis vyriausias Priamo sūnus ir įpėdinis, dievo Apolono nu- 
mylėtinis. Galingiausias Trojos gynėjas. 

— Kaip jis atrodo? 

Odisėjas patraukė pečiais. 

- Nežinau. Pasakojama, kad didžiulis, bet taip kalbama apie 
daugelį didvyrių. Sutiksi jį anksčiau už mane, todėl turėsi man 
papasakoti. 

Achilas prisimerkė. 

— Kodėl taip sakai? 

Odisėjas išsiviepė. 

- Esu tikras, ir Diomedas pritars, kad aš įgudęs karys, ir 
tiek. Mano gabumai kitokie. Sutikęs Hektorą mūšyje žinių apie 
jį nebeparneščiau. O tu, žinoma, kas kita. Iš jo mirties pelnysi 
didžiausią šlovę. 

Šiurpas nuėjo man per kūną. 

- Gal, tačiau nematau priežasties jį žudyti, - šaltakraujiškai 
atsakė Achilas. - Jis nieko man nepadarė. 

Odisėjas sukikeno, tarsi išgirdęs pokštą. 

— Jei kiekvienas karys žudytų tik tuos, kurie jam nusikalto, 
Peleidai, karų nebūtų, - kilstelėjo antakį. - Nors gal tai ir nebloga 
mintis. Gal tokiame pasaulyje aš būčiau aristos achaion, o ne tu. 

Achilas neatsakė. Nusisukęs pažvelgė į laivo šoną, apačioje 
skalaujamą bangų. Jo skruostas suspindo, nutviekstas šviesos. 

- Nepapasakojai apie Agamemnoną, - tarė. 

- Taip, apie galingąjį Mikėnų karalių, - Odisėjas atsilošė. — 
Išdidųjį Atrėjo namų palikuonį. Jo prosenelis Tantalas buvo 
Dzeuso sūnus. Tikriausiai apie jį girdėjai. 

Visi žinojo apie amžinas Tantalo kančias. Dievai nubaudė 
jį už nepagarbą ir įmetę į giliausią požemio karalystės duobę 
kankino amžinu troškuliu ir alkiu - maistas ir gėrimas čia pat, 
bet jis negali jų pasiekti. 

- Esu girdėjęs. Bet iki šiol nežinau, kuo jis nusikalto, - pa- 
sakė Achilas. 

— Karaliaus Tantalo dienomis visos mūsų karalystės buvo 
vienodo dydžio ir valdovai sugyveno taikiai. Tačiau Tantalas ne- 
pasitenkino savo dalimi ir ėmė grobti kaimynų žemes. Jo valdos 
dvigubai išsiplėtė, paskui tapo dar dvigubai didesnės, o Tantalui 
vis tiek buvo negana. Sėkmės paskatintas jis tapo išdidus, prano- 
kęs visus žmones, panoro pranokti ir dievus. Ne kariaudamas, 
nes joks žmogus kovoje negali prilygti dievams, bet apgaule. No- 
rėjo įrodyti, kad dievai, priešingai negu sakosi, visko nežino. 

Todėl pasikvietė sūnų Pelopą ir paklausė, ar šis norėtų tėvui 
padėti. „Be abejo, - atsakė Pelopas. Tėvas nusišypsojo ir išsi- 
traukė kardą. Vienu kirčiu švariai perrėžęs sūnui gerklę, suka- 
pojo kūną vienodais gabalėliais, pasmeigė ant iešmo ir uždėjo 
kepti ant ugnies. 

Mano skrandis apsivertė vien nuo minties apie negyvo ber- 
niuko kūną pervėrusį geležinį iešmą. 

- Iškepęs berniuką Tantalas pasikvietė iš Olimpo tėvą Dzeu- 
są. „Tėve, - pasakė jis, - paruošiau puotą tavo ir kitų dievų 
garbei. Paskubėk, mėsa dar minkšta ir šviežia. Dievai mėgsta 
tokias puotas ir greitai susirinko Tantalo menėn. Tačiau atvy- 
kę nuo keptos mėsos kvapo, paprastai tokio gardaus, net ėmė 
dusti. Dzeusas iš karto suprato, kas nutiko. Jis griebė Tantalą už 
kojų ir numetė į Tartarą amžinoms kančioms. 

Dangus buvo giedras, vėjas gaivus, tačiau man, pakerėtam 
Odisėjo pasakojimo, atrodė, kad sėdime prie laužo gaubiami 
nakties. 

— Dzeusas sudėjo berniuko kūną iš gabaliukų ir įkvėpė jam 
antrą gyvybę. Nors buvo dar vaikas, Pelopas tapo Mikėnų kara- 

liumi. Buvo geras karalius, pasižymėjo pamaldumu ir išminti- 
mi, tačiau jam valdant nutiko daug nelaimių. Žmonės kalbėjo, 
kad dievai prakeikė Tantalo giminę, pasmerkė smurtui ir ne- 
gandoms. Pelopo sūnūs Atrėjas ir Tiestas paveldėjo senelio pui- 
kybę, ir jų nusikaltimai buvo tokie pat tamsūs ir kruvini, kaip 
ir Tantalo - tėvo išprievartauta dukra, iškeptas ir suvalgytas sū- 
nus, nuožmi kova dėl sosto. 

Tik dabar Agamemnono ir Menelajo dėka jų šeimos likimas 
pradėjo keistis. Baigėsi rietenos dėl valdžios, ir Agamemnono 
teisingai valdomi Mikėnai klesti. Jis pelnytai garsėja kaip įgudęs 
ietininkas ir ryžtingas valdovas. Mums pasisekė, kad jis mūsų 
karvedys. 

Maniau, kad Achilas nebesiklauso. Tačiau jis susiraukęs at- 
sisuko: 

- Visi mes karvedžiai. 

- Žinoma, - pritarė Odisėjas. - Tačiau visi kausimės su tuo 
pačiu priešu, ar ne? Daugybė karvedžių viename mūšio lauke 
lemtų chaosą ir pralaimėjimą, - šyptelėjo. - Žinai, kaip gerai 
visi sutariame - turbūt, užuot žudę trojėnus, išskerstume vienas 
kitą. Pergalė tokiame kare kaip šis įmanoma, jei vyrai, susivie- 
niję bendram tikslui, nukreips savo jėgas vienam smūgiui ieti- 
mi, o ne tūkstančiui dūrių adata. Tu vesi Etijos karius, aš - Ita- 
kės, tačiau turi būti kažkas, kas visus mus nukreips pagal mūsų 
gebėjimus, - jis grakščiai ištiesė ranką į Achilą, - kad ir kokie 
nuostabūs jie būtų. 

Achilas nepaisė liaupsės. Besileidžianti saulė išraižė jo veide 
šešėlius, jo žvilgsnis buvo šaltas ir griežtas. 

- Keliauju laisva valia, Itakės valdove. Priimsiu Agamem- 
nono patarimus, bet ne įsakymus. Norėčiau, kad tą suprastum. 

Odisėjas papurtė galvą. 

— Dievai, sergėkit mus nuo mūsų pačių. Dar ne mūšio lauke, 
ojau neramu dėl šlovės. 

— Ašne... 

Odisėjas mostelėjo ranka. 

— Patikėk manimi, Agamemnonas supranta, koks svarbus 
tavo vaidmuo šiame kare. Jis pirmasis norėjo, kad tu dalyvau- 
tum. Būsi pasveikintas, prisidėjęs prie mūsų kariuomenės, su 
visomis iškilmėmis, kokių tik galėtum trokšti. 

Achilas kalbėjo ne apie tai, tačiau Odisėjas pakankamai arti 
pataikė. Nudžiugau jūreiviui šūktelėjus, kad priešaky mato žemę. 


TĄDIEN MUMS PAVAKARIENIAVUS, Achilas atsigulė ant gulto. 

— Ką manai apie vyrus, kuriuos sutiksime? 

— Nežinau. 

— Džiaugiuosi, kad bent Diomedas atsiskyrė. 

— Aš irgi, - palikome jį šiauriniame Eubojos pakraštyje 
laukti savo kariuomenės iš Argo. - Nepasitikiu jais. 

— Manau, greitai sužinosime, kas jie per vieni, - tarė jis. 

Akimirką tylėjome mąstydami. Lauke girdėjome bepraside- 
dantį lietų, švelniai barbenantį į palapinės stogą. 

— Odisėjas sako, šiąnakt bus audra. 

Egėjo audros greitai kyla ir greitai praeina. Mūsų laivas sau- 
giai stovėjo paplūdimyje, o rytoj vėl išplauks. 

Achilas žvelgė į mane. 

- Tavo plaukai čia papurę, - jis palietė mano galvą prie pat 
ausies. - Nemanau, kad kada nors sakiau, kaip man tai patinka. 

Oda sudilgsėjo ten, kur prisilietė jo pirštai. 

— Nesakei, - tariau. 

— O reikėjo, - ranka nukeliavo į duobutę po kaklu, švelniai 
nuslydo per tvinksinčią gyslą. - O apie šią vietą? Ar sakiau, ką 
manau apie ją, štai šitą? 

— Ne, - atsakiau. 

— Tada apie šitą tikrai, - ranka perbėgo mano krūtinės rau- 
menimis, oda po ja kaito. - Ar kalbėjau apie ją? 

- Apie ją jau kalbėjai, - atsakydamas šiek tiek sulaikiau kvapą. 

— O kaip dėl šitos? - ranka stabtelėjo ant klubų ir nukeliavo 
žemyn šlaunimi. - Ar apie ją ką nors sakiau? 

- Sakei. 

— O šitą? Tikriausiai nepamiršau jos, - nusišypsojo katino 
šypsena. - Pasakyk, kad nepamiršau. 

— Nepamiršai. 

- Ir šią, - ranka nebesustojo. - Žinau, pasakojau ir apie ją. 

Užsimerkiau. 

— Papasakok dar kartą, - paprašiau. 


VĖLIAU ACHILAS MIEGA šalia manęs. Odisėjo žadėta audra 
atėjo ir purto šiurkštų palapinės sienų audeklą. Girdžiu nuož- 
mią bangų mūšą į krantą. Jis sujuda ir ore pasklinda saldus it 
muskusas jo kūno kvapas. Mąstau: štai ko ilgėsiuos. Ir vėl mąs- 
tau: verčiau nusižudysiu, negu ilgėsiuos. Svarstau: kiek dar mums 

ITĄ DIENĄ ATKELIAVOME Į FTIJĄ. SAULEI VOS PERKOPUS 
K vinis su Achilu žvalgėmės stovėdami prie turėklo. 
— Ar matai? 

— Ką? 

Jis visada buvo akylesnis. 

— Krantą. Atrodo keistas. 

Artėdami pamatėme kodėl. Ten knibždėjo nekantriai besi- 
stumdančių, kaklus tiesiančių žmonių. Išgirdome gaudesį - iš 
pradžių atrodė, kad jį kelia bangos ir jas skrodžiantis laivas. Ta- 
čiau jis stiprėjo sulig kiekvienu irklų yriu, kol supratome, kad 
tai balsai. Išgirdome kartojamus žodžius: Karalaitis Achilas! 
Aristos achaion! 

Laivui pasiekus krantą, šimtai rankų pakilo į orą, šimtai bal- 
sų pasveikino mus šūksniais. Jie nustelbė visus kitus garsus — 
ant uolos metamo tiltelio trenksmą, jūreivių balsus. Apstulbę 
spoksojome. 

Tikriausiai tą akimirką mūsų gyvenimas pasikeitė. Ne Skire 
ir ne dar anksčiau Pelione. Tik čia pradėjome suvokti didybę, 
lydėsiančią jį, kad ir kur eitų, dabar ir visada. Jis nusprendė tapti 
legenda, ir ji jau prasidėjo. Jis delsė, ir aš paliečiau jo ranką taip, 
kad minia nepamatytų. 

- Eik, - paraginau. - Jie laukia tavęs. 

Achilas žengė ant tiltelio, sveikindamasis iškėlė ranką, ir mi- 
nia suskato šaukti net kimdama. Kone bijojau, kad žmonės puls 
į laivą, tačiau kariai prasiyrė ir išsirikiavo prie tiltelio, praskynę 
taką per spūstį. 

Achilas atsigręžęs į mane kažką pasakė. Negirdėjau žodžių, 
bet supratau. Eikš su manimi. Linktelėjau ir leidomės eiti. Mu- 
dviem žingsniuojant minia grūdosi už karių užtvaros. Tako gale 
laukė Pelėjas. Šlapiu veidu - jis nė nemėgino slėpti ašarų. Prisi- 
traukė Achilą ir nepaleisdamas ilgai laikė apkabinęs. 

— Mūsų karalaitis grįžo! - jo balsas buvo žemesnis, negu 
prisiminiau ir nuskambėjo toli, nustelbdamas minios šurmu- 
Iį. Žmonės nurimo klausydamiesi savo karaliaus žodžių. - Jūsų 
visų akivaizdoje sveikinu savo mylimą sūnų, vienintelį mano 
karalystės paveldėtoją. Jis šlovingai ves jus į Troją ir grįš namo 
su pergale. 

Nors skaisčiai švietė saulė, pajutau kūnu perbėgant šaltuką. 
Jis niekada negrįš namo. Tačiau Pelėjas to dar nežinojo. 

- Žmonių užaugintas ir dievų pagimdytas. Aristos achaion! 

Dabar nebuvo laiko apie tai galvoti. Kariai ietimis trankė 
skydus, moterys šaukė, vyrai staugė. Mačiau Achilo veidą, jis 
dairėsi apstulbęs, tačiau patenkintas. Stovėjo kitaip, pastebėjau, 
atlošęs pečius, įtempęs kojas. Atrodė vyresnis ir netgi aukštes- 
nis. Pasilenkęs kažką pasakė tėvui į ausį, tačiau neišgirdau ką. 
Mūsų laukė iškilmių vežimas; įlipę į jį pamatėme, kaip minia 
pajūriu leidosi mums iš paskos. 

Rūmuose aplinkui zujo tarnai. Turėjome valandėlę suvalgyti 
ir išgerti tai, ką įspraudė mums į rankas. Tada nuvedė į rūmų 
kiemą, kur laukė pustrečio tūkstančio karių. Mums artinantis 

jie iškėlė stačiakampius skydus, blizgančius it vėžlių šarvai, svei- 
kindami naują karvedį. Bene tai ir buvo keisčiausia: jis dabar jų 
vadas. Turės susipažinti su jais visais, žinoti jų vardus, atpažinti 
šarvus, gyvenimo istorijas. Jis nebepriklauso man vienam. 

Gal jis ir jaudinosi, bet net ir aš to nepastebėjau. Žiūrėjau, 
kaip sveikinosi su kariais, tarė skambius žodžius, privertusius 
juos dar labiau pasitempti. Jie plačiai šypsojosi, pamilę stebuk- 
lingąjį savo karalaitį - jo spindinčius plaukus, nepermaldauja- 
mas rankas, miklias kojas. Tiesėsi į jį kaip gėlės į saulę, gerdami 
jo spindesį. Kaip ir sakė Odisėjas, jo šviesos užteks visiems tapti 
didvyriais. 


VISAI NEBEBUVOME VIENI. Achilo nuolat kam nors reikėjo - 
pažiūrėti į planų ir skaičiavimų apmatus, pasitarti dėl maisto 
atsargų ir karių sąrašų. Mus lydės Feniksas, senasis jo tėvo pata- 
rėjas, tačiau Achilui teko atsakyti į gausybę klausimų - kiek to? 
kiek ano? kas bus vadai? Jis padarė visa, ką galėjo, tada paskelbė: 

— Visus panašius likusius reikalus palieku spręsti išmintin- 
gajam Feniksui. 

Išgirdau, kaip už manęs atsiduso tarnaitė. Achilas ir gražus, 
ir malonus. 

Jis žinojo, kad nelabai turėjau ką veikti. Atsisukęs į mane 
vis dažniau žiūrėdavo atsiprašančiu žvilgsniu. Visada padėdavo 
rašomąsias lenteles taip, kad ir aš matyčiau, kad galėtų paklausti 
mano nuomonės. Tačiau nepalengvinau jam užduoties, vangiai 
ir tyliai stovėjau už nugaros. 

Niekur negalėjau pabėgti. Pro visus langus nuolat sklido 
karių klegesys: jie gyrėsi, treniravosi, smailino ietis. Ėmė save 

vadinti sena garbinga pravarde - mirmidonais, žmonėmis- 
skruzdėmis. Achilui teko man papasakoti legendą, kaip Dzeusas 
pirmuosius Ftijos gyventojus sukūrė iš skruzdžių. Stebėjau, kaip 
jie džiaugsmingai žygiuoja greta po gretos. Mačiau, kaip svajoja 
apie grobį, kurį parsigabens namo, apie pergalę. Mes taip svajoti 
nebegalėjome. 

Ėmiau visko šalintis. Rasdavau priežastį atsilikti, palydai ve- 
dantis jį tolyn: sustodavau pasikasyti, užsirišti sandalo raištelį. 
Nepastebėję jie nuskubėdavo, pasukdavo už kampo, ir aš staiga 
likdavau palaimingai vienas. Nužingsniuodavau į tuščią mūsų 
kambarį vingriais koridoriais, kuriuos įsidėmėjau prieš daug 
metų. Atsiguldavau ant vėsių akmeninių grindų ir užsimerk- 
davau. Negalėjau liautis įsivaizdavęs, kaip viskas baigsis - ieties 
dūriu ar kardo kirčiu, o gal jį pervažiuos kovos vežimas. Iš jo 
širdies nesiliaus tekėti kraujas. 

Vieną antrosios savaitės naktį mudu gulėjome snūduriuo- 
dami ir aš paklausiau: 

— Kaip pasakysi tėvui? Apie pranašystę. 

Mano balsas garsiai suskambo vidurnakčio tyloje. Akimirką 
jis tylėjo. Tada atsakė: 

— Nemanau, kad sakysiu. 

— Visai? 

Jis papurtė galvą, šešėlis vos krustelėjo. 

- Jis nieko negalėtų pakeisti. Tik imtų sielvartauti. 

— O motina? Nepasakys jam? 

— Ne, - atsakė jis. - Tai vienas iš dalykų, kuriuos prašiau 
man pažadėti tą paskutinę dieną Skire. 

Susiraukiau. Man to nesakė. 

— Kas tie kiti dalykai? 

Mačiau, jis sudvejojo. Tačiau mes nemeluodavome vienas 
kitam, niekada to nedarėme. 

— Paprašiau jos apsaugoti tave, - pasakė jis. - Paskui. 

Įsispoksojau į jį, burna išdžiūvo. 

— Ką ji atsakė? 

Vėl tyla. Tada taip tyliai, kad galėjau įsivaizduoti iš gėdos 
raustelėjusius jo skruostus, jis atsiliepė: 

— Nesutiko. 

Vėliau jam užmigus gulėjau negalėdamas akių sumerkti, 
žiūrėdamas į žvaigždes ir galvojau apie jo žodžius. Buvo gera 
žinoti, kad prašė. Tai nuvijo šaltį, kurį jutau rūmuose šiomis 
dienomis, kai kiekvieną minutę jo kam nors prireikdavo, o ma- 
nęs ne. 

Deivės atsakymas man nerūpėjo. Man jos neprireiks. Neke- 
tinau gyventi, kai jo nebebus. 


PRAĖJO ŠEŠIOS SAVAITĖS - tiek prireikė kariuomenei ir laivynui 
pasirengti, paruošti maisto ir drabužių, kurių turės užtekti per 
visą karą - metams, o gal ir dvejiem. Apsiaustys visada truk- 
davo ilgai. 

Pelėjas primygtinai reikalavo, kad Achilas turėtų visa, kas 
geriausia. Sumokėjo nemenkus pinigus už ginkluotę, kurios 
būtų pakakę daugiau negu šešiems vyrams - bronzinius ant- 
krūtinius su iškaltais liūtais ir kylančiu feniksu, standžius odi- 
nius antblauzdžius auksiniais apvadais, žirgo karčiais puoštus 
šalmus, sidabro kardą, daugybę iečių antgalių ir du lengvara- 
čius kovos vežimus. Ir dar pridėjo keturių žirgų kinkinį, tarp jų 
du žirgus, dievų dovanotus Pelėjui vedybų proga. Juos vadino 

Ksantu ir Baliju - Auksiu ir Obuolmušiu. Jie nekantriai šnai- 
ruodavo, jei tik negalėdavo laisvai lėkti. Pelėjas mums skyrė ir 
važnyčiotoją - vaikiną, vardu Automedontas, jaunesnį už mus, 
tačiau tvirtai sudėtą ir įgudusį vadelioti narčius žirgus. 

Galiausiai Pelėjas padavė sūnui ilgą ietį, kurios kotas buvo 
išdrožtas iš uosio medelio nulupta žieve ir taip nugludintas, kad 
spindėjo lyg pilka liepsna. Duodamas pasakė, kad ji nuo Chei- 
rono. Palinkę prie ieties, lietėme jos paviršių, tarsi norėdami 
apčiuopti kentauro paliktus pėdsakus. Miklios Cheirono ran- 
kos turėjo užtrukti ne vieną savaitę, kol padarė tokią nuostabią 
dovaną; tikriausiai pradėjo ją beveik tą pačią dieną, kai išvyko- 
me. Ar žinojo, ar tik numanė Achilo likimą? Gal vieną gulintį 
rausvojoje oloje jį pasiekė pranašystės blyksnis? Gal tiesiog su 
kartėliu ją nuspėjo, pripratęs, kad berniukus nuolat moko mu- 
zikos ir medicinos, o jiems galiausiai tenka žudyti. 

Tačiau ši daili ietis buvo padaryta ne su kartėliu, o su meile. 
Jos forma nebuvo patogi jokiai kitai rankai, išskyrus Achilo, o 
svoris netiko niekieno kito jėgai. Nors antgalis buvo mirtinai 
aštrus, mediniu kotu mūsų pirštai slydo tarsi grakščiu aliejumi 
išteptu lyros rėmu. 


GALIAUSIAI ATĖJO LAIKAS iškeliauti. Mūsų laivas buvo nuosta- 
bus, dailesnis net už Odisėjo - gražus ir grakštus kaip peilio 
ašmenys jūrai raižyti. Jis giliai nugrimzdo, prikrautas maisto ir 
kitų atsargų. 

Ir tai buvo tik karvedžio laivas. Greta Ftijos uosto vandenyse 
suposi dar keturiasdešimt devyni laivai, tikras medinis miestas. 
Jų pirmagalius puošė ryškios gyvūnų, nimfų ir pusiau žmonių, 


189 


MADELINE MILLER 


pusiau žvėrių statulos, o stiebai stūksojo tokie pat aukšti, kaip 
medžiai, iš kurių juos nutašė. Kol lipome tilteliu į savo laivą, 
kiekvieno iš jų priešaky stovėdami naujieji mūsų skirti vadai 
pasitempę atidavė pagarbą. 

Achilas žengė pirmas. Purpurinis jo apsiaustas plevėsavo 
jūros vėjyje. Paskui jį ėjo Feniksas ir aš su naujuoju apsiaustu, 
laikydamas senį už parankės, kad neparpultų. Žmonės sveikino 
mus ir mūsų karius, vorele lipančius į laivus. Visi aplink šūk- 
čiojo paskutinius pažadus pelnyti šlovę ir parsigabenti aukso, 
prisiplėšto turtingame Priamo mieste. 

Pelėjas stovėjo paplūdimio pakrašty, pakėlęs ranką atsisvei- 
kinti. Achilas laikėsi žodžio ir nepasakė jam apie pranašystę, 
tik stipriai apkabino senį, tarsi norėdamas, kad oda prisigertų 
tėvo kvapo. Ir aš apkabinau jį, plonas, bet raumeningas rankas. 
Pamaniau, Achilas taptų toks pasenęs. O tada prisiminiau - jis 
niekada nepasens. 

Laivų deniai buvo lipnūs nuo šviežios dervos. Pasilenkę virš 
turėklo paskutinį kartą pamojuoti atsisveikindami, pilvais pri- 
sispaudėme prie saulėje įšilusio medžio. Jūreiviai ištraukė kam- 
puotą, vėžiagyviais aplipusį inkarą ir iškėlė bures. Tada sėdo 
prie irklų, kyšančių iš laivo tarsi blakstienos, ir laukė, kol bus 
imta skaičiuoti. Sudundėjo būgnai, ir irklai, kildami ir leisda- 
miesi, išplukdė mus į Troją. 


17 SKYRIUS 


AČIAU PIRMIAUSIA Į AULIDĘ. Į TARSI PIRŠTAS IŠKILUSIĄ 

| Aulidę, kurios plati pakrantė galėjo priimti visus mūsų 

laivus. Prieš išplaukdamas Agamemnonas norėjo visas 

galingas pajėgas surinkti į vieną vietą. Galbūt kaip simbolį - re- 
gimą įžeistos Graikijos galią. 

Penkias dienas daužyti Eubojos pakrantės vandenų paga- 
liau pasiekėme paskutinį vingiuotos kelionės ruožą ir atplau- 
kėme į Aulidę. Pamatėme ją visą iškart, tarsi nutraukus šydą: 
pakrantėje plūduriavo daugybė įvairiausio dydžio, spalvos ir 
formos laivų, paplūdimy knibždėjo gyvas gausybės vyrų ki- 
limas. Toliau iki pat horizonto stovėjo storos drobės palapi- 
nės, karališkąsias puošė ryškios vėliavėlės. Mūsų vyrai irklavo 
kreipdami laivą į dar tuščią prigrūstos pakrantės ruožą, pakan- 
kamai didelį visam mūsų laivynui. Penkiasdešimt laivų išmetė 
inkarus. 

Sutrimitavo ragai. Mirmidonai iš kitų laivų jau brido į kran- 
tą. Jie apspito mus pakrantėje. Baltos tunikos plaikstėsi vėjyje. 
Davus ženklą, kurio nematėme, pustrečio tūkstančio vyrų su- 
tartinai pradėjo giedoti savo karalaičio vardą. A-chi-las! Atsisu- 
ko visa pakrantė: spartiečiai, argiečiai, mikėniečiai ir kiti. Nu- 
vilnijo žinia: Achilas atvyko. 

Jūreiviams leidžiant tiltelį stebėjome, kaip susirinko karaliai 
ir kariai. Iš toli nemačiau valdovų veidų, tačiau pažinau vėlia- 
vas, kurias ginklanešiai nešė pirma jų: geltoną Odisėjo, mėlyną 
Diomedo ir ryškiausią, didžiausią su liūtu purpuro lauke - Aga- 
memnono ir Mikėnų simbolį. 

Achilas pažvelgė į mane ir įkvėpė - šaukianti Ftijos minia 
buvo niekis palyginti su šia. Bet jis buvo pasirengęs. Supratau 
tai iš jo atstatytos krūtinės ir iš ryškiai žalių jo akių. Užlipęs ant 
tiltelio atsistojo. Mirmidonų šūksniai nesiliovė, bet dabar jie 
šaukė ne vieni, prie jų prisidėjo kiti. Sudėjęs delnus prie burnos, 
plačiapetis mirmidonų vadas riktelėjo: 

— Karalaitis Achilas, karaliaus Pelėjo ir deivės Tetidės sūnus. 
Aristos achaion! 

Tarsi atsakydamas pasikeitė oras. Skaisti saulės šviesa nu- 
tvieskė Achilą, auksuodama nuvilnijo plaukais, nugara, oda. 
Staiga jis tapo aukštesnis, kelionėje susiglamžiusi tunika išsi- 
lygino ir suspindo, balta ir švari tarsi burė. Jo plaukai nušvito 
saulėje tarsi gyva liepsna. 

Minia aiktelėjo ir vėl džiaugsmingai pratrūko šaukti. Tetidė, 
pamaniau. Daugiau niekas kitas. Atskleidė jo dieviškumą, tarsi 
tepalu įtrynė juo kiekvieną Achilo odos lopinėlį. Padėjo sūnui 
kuo geriau pasinaudoti brangiai pirkta šlove. 

Mačiau virptelint jo lūpų kamputį, tarsi norėtų nusišypso- 
ti. Jis mėgavosi, laižė minios šlovinimą sau nuo lūpų. Vėliau 
sakė nesupratęs, kas vyksta. Tačiau nesigilinęs, tai neatrodę 
jam keista. 

Minia prasiskyrė tiesiai per vidurį, palikdama jam taką ten, 
kur rinkosi karaliai. Kiekvienas atvykęs karalaitis turėjo prisi- 
statyti kitiems valdovams ir naujajam karvedžiui; dabar atėjo 

Achilo eilė. Nužingsniavęs tilteliu pro besistumdančių vyrų gre- 
tas jis sustojo maždaug už dešimties pėdų nuo karalių. Laikiausi 
per kelis žingsnius jam už nugaros. 

Agamemnonas mūsų laukė. Jo nosis buvo kumpa ir smaila 
tarsi erelio snapas, akys - protingos ir godžios. Stiprus, petingas 
ir tvirtai stovėjo ant kojų. Atrodė užsigrūdinęs, tačiau išvargęs 
ir vyresnis negu keturiasdešimties, kiek jį žinojome sulaukus. Jo 
dešinėje, garbingiausioje vietoje, stovėjo Odisėjas ir Diomedas. 
Kairėje - brolis Menelajas, Spartos karalius, dėl kurio kilo karas. 
Per ryškiai raudonus jo plaukus, kuriuos įsidėmėjau Tindarėjo 
menėje, dabar driekėsi sidabrinės gijos. Kaip ir brolis, Menela- 
jas buvo aukštas ir tvirtas, galingais it į jungą kinkomo jaučio 
pečiais. Jų giminės bruožas - tamsios akys ir kumpa nosis atro- 
dė švelnesnės, o dailesniame negu brolio veide matėsi šypsenos 
raukšlelės. 

Dar vienas karalius, kurį atpažinau, buvo Nestoras - senas, 
reta balta barzda, aštriomis akimis amžiaus išvargintame veide. 
Sklido kalbos, kad jis seniausias iš gyvųjų, apsukriai išgyvenęs 
tūkstančius skandalų, kovų ir perversmų. Jis valdė smėlėtą Pilo 
žemės rėžį, o atkakliai tebesėdėdamas soste nuvylė gausybę 
senstančių sūnų ir toliau garsėjo gebėjimu nukriošusiomis savo 
strėnomis pradėti vis kitus sūnus. Du iš tų sūnų laikė jį už pa- 
rankių, pečiais prasispraudę tarp kitų karalių. Jis žiūrėjo į mus 
išsižiojęs, iš susijaudinimo pūškuodamas į retą savo barzdą. Jam 
patiko sujudimas. 

Agamemnonas žengė priekin. Svetingai išskėtė rankas ir di- 
dingai sustojo tikėdamasis, kad Achilas, kaip pridera, pagarbiai 
nusilenkęs priklaups ir prisieks ištikimybę. 

Bet jis nepriklaupė. Šūksniu nepasveikino didžiojo kara- 

liaus, nenulenkė galvos, neįteikė dovanos. Nedarė nieko, tik 
stovėjo priešais juos visus tiesus ir išdidžiai iškėlęs galvą. 

Agamemnono veidas įsitempė, jis atrodė kvailai iškeltomis 
rankomis, ir tai žinojo. Žvilgtelėjau į Odisėją su Diomedu, jie 
akimis aiškiai siuntė ženklus. Aplink įsivyravo nejauki tyla. Vy- 
rai susižvalgė. 

Stebėdamas Achilą ir jo žaidžiamą žaidimą, gniaužiau už 
nugaros rankas. Jo veidas atrodė lyg iškaltas iš akmens; jis 
žvelgė į Mikėnų karalių taip, tarsi norėtų įspėti - fu man ne- 
vadovauji. Skausminga, bežadė tyla nesiliovė tarsi dainininko 
užtęsta nata. 

Tada Odisėjas žengtelėjo į priekį įsikišti, ir Achilas pra- 
kalbo. 

— Aš Achilas, Pelėjo sūnus, kilęs iš dievų, geriausias iš grai- 
kų, - tarė. - Atkeliavau atnešti jums pergalę. 

Akimirksnis išgąstingos tylos, o tada suūžė pritarimo šūks- 
niai. Išdidumas mums tiko - mūsų didvyriai niekada nebūdavo 
kuklūs. 

Agamemnono žvilgsnis pasidarė šaltas. Bet Odisėjas jau 
stojo greta, padėjęs sunkią ranką Achilui ant peties sugniaužė 
audinį, tačiau balsu užglostė įtampą: 

— Agamemnonai, žmonių valdove, atplukdėme tau karalai- 
tį Achilą, kad jis prisiektų tau ištikimybę, - žvilgsniu perspėjo 
Achilą - dar ne per vėlu. Tačiau Achilas nusišypsojęs žengė prie- 
kin, ir Odisėjo ranka nuslydo nuo peties. 

- Ateinu laisva valia pasiūlyti tau savo pagalbą, - garsiai tarė 
jis. Tada atsisuko į minią. - Man garbė kovoti greta tiek puikių 
karių iš mūsų karalysčių. 

Vėl nugriaudėjo pritarimo šūksniai, garsūs ir ilgi, trukę ne 

vieną minutę. Galiausiai Agamemnonas prabilo pasitelkęs sun- 
kiai laimėtą ir nelengvai puoselėjamą kantrybę. 

— Mano kariuomenė iš tiesų puikiausia pasaulyje. Sveikas 
prisidėjęs prie jos, jaunasis Ftijos karalaiti, - staiga šypsena din- 
go. - Gaila, kad ilgai užtrukai kelionėje, - tai buvo užuomina, 
tačiau Achilas neturėjo progos atsikirsti. Agamemnono balsas 
vėl nuskambėjo virš mūsų: - Graikijos vyrai, gana ilgai delsė- 
me. Rytoj išvykstame į Troją. Keliaukite į savo stovyklas ir pasi- 
ruoškite, - tada ryžtingai nusigręžė ir dideliais žingsniais nuėjo 
pajūriu. 

Įtakingiausi karaliaus Agamemnono bendražygiai Odisėjas, 
Diomedas, Nestoras, Menelajas ir kiti nusekė jam įkandin ir pa- 
suko į savo laivus. Tačiau kiti stoviniavo norėdami susipažinti 
su naujuoju didvyriu - Euripilas iš Tesalijos, Antilochas iš Pilo, 
Merionas iš Kretos ir gydytojas Podaleirijas. Šie vyrai atkelia- 
vo čionai iš tolimiausių mūsų šalies kampelių suvilioti šlovės 
ar saistomi priesaikos. Daugelis laukė ne vieną mėnesį, kol ne- 
tvarkingai susirinks likusi kariuomenė. Po tokios nuobodybės, 
šnekėjo vyrai, gudriai žvilgčiodami į Achilą, jie džiaugiasi kiek- 
viena nekalta pramoga. Ypač jei juos vaišina... 

— Karalaiti Achilai, - įsiterpė Feniksas. - Prašau atleisti, kad 
kišuosi. Pamaniau, norėsi žinoti, kad stovykla tau ruošiama, - 
kalbėjo šaltai, nepritariamai, tačiau kitiems girdint nenorėjo 
priekaištauti. 

- Ačiū, garbingasis Feniksai, - atsakė Achilas. - Jei neprieš- 
taraujate, mes... 

Ne, jie neprieštaravo. Jie ateis vėliau arba rytoj. Atsineš ge- 
riausio vyno, kurį kartu atkimšime. Achilas paspaudė jiems 
rankas žadėdamas, kad taip ir bus. 

MIRMIDONAI ZUjO APLINK mus stovykloje, kilnodami atga- 
bentus daiktus, maistą, kuolus ir drobes. Prisiartino vyras su 
uniforma ir nusilenkė. Tai buvo Menelajo pasiuntinys. Karalius 
negali pats ateiti, apgailestavo jis, bet siunčia pasiuntinį mus pa- 
sveikinti. Susižvalgėme su Achilu. Toks elgesys gudrus - nesu- 
sidraugavome su jo broliu, todėl Menelajas pats neatėjo. Tačiau 
derėjo kaip nors pasveikinti geriausiąjį graiką. 

— Šis žmogus vienu metu palaiko abi puses, - sušnibždėjau 
Achilui. 

- Jis negali sau leisti manęs įžeisti, jei nori susigrąžinti žmo- 
ną, - tyliai atsakė Achilas. 

Pasiuntinys paklausė, ar pageidautume susipažinti su sto- 
vykla. Taip, atsakėme kuo mandagiau, kaip dera karalaičiams. 
Norėtume. 

Pagrindinėje stovykloje vyravo didelis sambrūzdis - plevė- 
savo vėliavos, skalbiniai ant virvių, plazdėjo palapinių sienos, 
zujo nesuskaičiuojama daugybė vyrų. Toliau tekėjo upė, sto- 
vėjo pirmųjų atvykusių karių pastatytas vandens lygio ženklas, 
dabar per pėdą aukščiau kranto. Dar ten buvo įrengta turgaus 
aikštė, arba agora, su aukuru ir laikina pakyla. Galiausiai - iš- 
vietės, vyrų apsupti ilgi atviri grioviai. 

Mus stebėjo, kad ir kur ėjome. Nenuleidau akių nuo Achi- 
lo, vildamasis pamatyti, ar Tetidė nušvies jo plaukus arba pa- 
brėš raumenis. Jei ką nors ir padarė, nepastebėjau; buvo toks 
pat puikus, kokį visada matydavau - paprastas, nepagražintas, 
nuostabus. Pamodavo į jį žiūrintiems vyrams, nusišypsodavo, 
pasveikindavo eidamas pro šalį. Girdėjau žodžius, šnibždamus 
barzdotų vyrų išmuštais dantimis, nutrintomis rankomis: aris- 
tos achaion. Ar jis toks, kaip žadėjo Odisėjas ir Diomedas? Ar 

jie tikėjo, kad tos grakščios rankos ir kojos atsilaikys prieš tro- 
jėnų armiją? Ar šešiolikmetis vaikinas tikrai gali būti geriausias 
mūsų karys? Visur, kur mačiau klausimus, regėjau ir atsakymus. 
Taip, linkčiojo jie vieni kitiems, taip, taip. 


16 SKYRIUS 


UBUDAU TĄ NAKTĮ GAUDYDAMAS ORĄ, PERMIRKĘS 
nuo prakaito. Palapinėje buvo nepakenčiamai karšta. 


Achilas miegojo šalia manęs irgi visas šlapias. 

Išėjau laukan, tikėdamasis nuo vandens dvelkiančio vėjelio. 
Tačiau čia irgi buvo tvanku ir drėgna. Ir keistai tylu. Negirdėjau 
plazdančios palapinių drobės, gerai neužrištų pakinktų Žžvan- 
gesio. Net ir jūra tylėjo, tarsi bangos būtų nustojusios ristis į 
krantą. Toliau ji buvo lygi it glotnus bronzinis veidrodis. 

Nėra vėjo, suvokiau. Tai ir buvo keista. Oras aplink nejudė- 
jo, nedvelkė nė menkiausias gūselis. Pamenu, galvojau - jei taip 
bus ir toliau, rytoj negalėsime išplaukti. 

Nusiprausiau veidą, džiaugdamasis vandens vėsa ir grįžau 
pas Achilą. Miegojau neramiai, vartydamasis. 


RYTĄ ORAS NEPASIKEIČIA. Nubundu prakaito klane susiraukš- 
lėjusia, perdžiūvusia oda. Dėkingas godžiai išmaukiu Autome- 
donto atneštą vandenį. Achilas pabudęs persibraukia ranka šla- 
pią kaktą. Susiraukęs išeina laukan ir grįžta. 

— Nėra vėjo. 

Linkteliu. 

- Šiandien neišplauksime. 

Mūsų vyrai smarkūs irkluotojai, bet net ir jie nepajėgtų visą 
dieną irkluoti. Reikia vėjo, kad nuneštų mus į Troją. 

Jo nėra. Nei tądien, nei tąnakt, nei kitą dieną. Agamemno- 
nui tenka atsistojus turgaus aikštėje paskelbti, kad kelionė ir vėl 
atidedama. Vos tik kils vėjas, išvyksime, žada jis. 

Bet vėjas nekyla. Mus visą laiką slegia karštis, oras ugnies 
šuorais svilina plaučius. Niekada nepastebėjome, koks deginan- 
tis gali būti smėlis, kokie šiurkštūs apklotai. Vyrų ūpas subjūra, 
pratrūksta muštynės. Su Achilu laiką leidžiame jūroje, ieškoda- 
mi menkos jos teikiamos paguodos. 

Dienos eina mūsų kaktas vagodamos rūpesčių raukšlėmis. 
Dvi savaites nė vėjelio - tai nenormalu, tačiau Agamemnonas 
nieko nesiima. Galiausiai Achilas taria: 

- Pasikalbėsiu su motina. 

Nueina jos šaukti, o aš sėdėdamas palapinėje ir prakaituo- 
damas laukiu. Grįžęs sako: 

— Taip lėmė dievai. 

Tačiau motina nenori - ar negali - pasakyti kurie. 

Nueiname pas Agamemnoną. Karaliaus oda paraudusi, iš- 
berta nuo karščio, jis visą laiką niršta - ant vėjo, ant nerimstan- 
čios kariuomenės, ant visų, kas tik suteikia dingstį. Achilas sako: 

- Juk žinai, mano motina deivė. 

Agamemnonas beveik suurzgia atsakydamas. Odisėjas ra- 
mindamas padeda jam ant peties ranką. 

- Ji sako, kad toks oras ne šiaip sau. Tai dievų žinia. 

Agamemnonui nepatinka tai girdėti, jis piktai dėbtelėjęs lie- 
pia mums eiti. 

Praeina mėnuo, varginantis karštligiško miego ir alsių die- 


199 


MADELINE MILLER 


nų mėnuo. Vyrų veidai niūrūs ir pikti, bet jie nebesipeša - per 
karšta. Guli tamsoje ir vieni kitų nekenčia. 

Dar vienas mėnuo. Manau, visi išeisime iš proto, nutrokši- 
me nuo spaudžiančio nejudraus oro. Kiek tai dar tęsis? Baisu: 
akinamai spindintis dangus slegia mūsų kariuomenę, alsuoja- 
me dusinamu karščiu. Netgi Achilas ir aš būdami palapinėje ir 
žaisdami vieną iš gausybės mūsų pramanytų žaidimų, jaučiame 
vienatvę ir tuštumą. Kada tai baigsis? 

Galiausiai ateina žinia. Agamemnonas pasikalbėjo su vy- 
riausiuoju žyniu Kalchantu. Pažįstame jį - smulkus, marga nu- 
rudusia barzda. Bjaurus, smailiu lyg žebenkšties veidu, pratęs 
prieš kalbėdamas mikliai apsilaižyti lūpas. Tačiau atgrasiau- 
sios jo akys - mėlynos, ryškiai mėlynos. Pamatę jas žmonės 
krūpteli. Tai nenormalu, jam pasisekė, kad jo nenužudė vos 
gimusio. 

Kalchantas mano, kad supykdėme deivę Artemidę, bet ne- 
sako kodėl. Kaip įprasta, liepia aukoti didžiulę auką. Jo klauso- 
ma - atvaromi galvijai, paruošiamas midus. Per kitą stovyklos 
sueigą Agamemnonas paskelbia pakvietęs dukterį padėti atlikti 
apeigas. Ji Artemidės Žynė ir jauniausia ja tapusi moteris, tad 
galbūt numaldys įširdusią deivę. 

Tada sužinome daugiau - jo dukra atkeliauja iš Mikėnų ne 
tik dėl apeigų, bet ir ištekėti už vieno iš karalių. Vestuvės visada 
geras būdas įsiteikti dievams ir gal jos padės. 

Agamemnonas pasišaukia Achilą ir mane į savo palapinę. 
Jo veidas susiraukšlėjęs, oda paburkusi, tarsi nebūtų miegojęs. 
Nosis vis dar raudonai išberta. Šalia sėdi kaip visada ramus 
Odisėjas. 

Agamemnonas kosteli. 

— Karalaiti Achilai, pasikviečiau tave, nes turiu pasiūlymą. 
Galbūt girdėjai, kad... - nutyla, vėl kosteli. - Turiu dukterį Ifige- 
niją. Norėčiau, kad ji taptų tavo žmona. 

Spoksome. Achilas išsižioja ir susičiaupia. 

Odisėjas sako: 

— Agamemnonas suteikia tau didelę garbę, Ftijos karalaiti. 

Achilas sumikčioja, o taip nutinka retai: 

- Suprantu ir dėkoju. 

Jis pažvelgia į Odisėją, ir aš Žinau, ką mąsto - o kaipgi Dei- 
damėja? Achilas jau vedęs, ir Odisėjas tą puikiai žino. 

Tačiau Itakės karalius linkteli taip nežymiai, kad Agamem- 
nonas nepastebi. Turime apsimesti, kad Skiro karalaitė neegzis- 
tuoja. 

— Man garbė, kad prisiminei mane, - sako Achilas tebedve- 
jodamas. Klausiamai žvilgteli į mane. 

Odisėjas tai pastebi, nes niekas nepraslysta pro jo akis. 

— Deja, prieš jai iškeliaujant kartu galėsite praleisti tik vieną 
naktį. Nors, be abejo, per vieną naktį daug kas gali nutikti, — 
šypsosi jis. Niekas daugiau nesišypso. 

— Manau, vestuvės būtų gerai, - lėtai ištaria Agamem- 
nonas. - Gerai mūsų šeimoms, gerai kariams, - nusuka nuo 
mūsų akis. 

Achilas laukia mano atsako, jei nenorėsiu, jis nesutiks. Dilg- 
teli pavydas, tačiau menkas. Tik viena naktis, svarstau. Ji page- 
rins jo padėtį ir padidins įtaką, sutaikys su Agamemnonu. Ji nie- 
ko nereikš. Linkteliu nematomai, kaip ir Odisėjas. 

Achilas ištiesia ranką. 

- Sutinku, Agamemnonai. Didžiuosiuos vadindamas tave 
uošviu. 

Agamemnonas paima vaikino ranką. O aš stebiu jo akis — 
jos šaltos ir beveik liūdnos. Paskui tą prisiminsiu. 

Jis trečiąkart kosteli. 

- Ifigenija gera mergaitė, - tarsteli. 

— Neabejoju tuo, - atsako Achilas. - Man garbė imti ją į 
žmonas. 

Agamemnonas linktelėjęs leidžia mums eiti ir mes apsisu- 
kame. Ifigenija. Smagus vardas, primenantis ožkų kanopėlių 
tuksenimą į uolą - greitą, gyvą, mielą. 


PO KELIŲ DIENŲ ji atvyko lydima rūsčių mikėniečių - nebe- 
tinkamų kariauti senių. Jos vežimui dardant akmenuotu keliu 
į mūsų stovyklą, kariai susirinko paspoksoti. Praėjo jau daug 
laiko nuo tada, kai dauguma jų matė moterį. Jie gėrėjosi jos 
kaklo linkiu, šmėstelėjusia kulkšnimi, rankomis, grakščiai 
glostančiomis vestuvinės suknelės palankas. Rudos jos akys 
švietė iš susijaudinimo, juk ji atvyko ištekėti už geriausio iš 
graikų. 

Tuoktuvės vyks laikinoje turgaus aikštėje, ant keturkampės 
medinės pakylos, už kurios kilo aukuras. Vežimas riedėjo pro 
besigrūdančius vyrus. Agamemnonas stovėjo ant pakylos su 
Odisėju ir Diomedu pašonėse, netoli - ir Kalchantas. Achilas, 
kaip dera jaunikiui, laukė prie pakylos. 

Ifigenija grakščiai išlipo iš vežimo ant medinės pakylos. 
Visiškai jaunutė, nesulaukusi nė keturiolikos, svyruojanti tarp 
Žynės savitvardos ir vaikiško įkarščio. Puolė tėvui ant kaklo, pa- 
glostė plaukus. Kažką sukuždėjo ir nusijuokė. Negalėjau matyti 
jo veido, bet atrodė, kad rankos ant liaunų jos pečių įsitempė. 

Odisėjas ir Diomedas priėję arčiau pasisveikino šypsoda- 
miesi ir nusilenkdami. Ji atsakė maloniai, tačiau nekantriai. 
Akimis ieškojo pažadėtojo vyro. Ir lengvai rado, žvilgsniui už- 
kliuvus už auksinių plaukų. Pamačiusi nusišypsojo. 

Jai pažvelgus, Achilas žengė pirmyn jos pasitikti ir sustojo 
prie pat pakylos krašto. Būtų galėjęs ją paliesti, mačiau, kaip 
kelia ranką prie jos laibų pirštų, dailių kaip jūros nugludintos 
kriauklės. 

Tada mergaitė susverdėjo. Pamenu, Achilas susiraukė. Pa- 
menu, pasisuko ją sugauti. 

Tačiau ji nekrito. Ją tempė atbulą prie aukuro. Niekas ne- 
matė, kaip Diomedas prisiartino, bet dabar didžiulė jo ranka 
gniaužė liauną jos raktikaulį ir spaudė ją ant akmeninio pavir- 
šiaus. Buvo per daug sukrėsta, kad priešintųsi, kad iš viso su- 
voktų, kas vyksta. Agamemnonas kažką išsitraukė iš už diržo. 
Daiktas blykstelėjo saulėje jam užsimojus. 

Peilio ašmenys kritę perrėžė gerklę, kraujas pliūptelėjo ant 
aukuro, aptaškė suknelę. Ji springo, mėgino kalbėti, bet nega- 
lėjo. Jos kūnas daužėsi ir raitėsi, tačiau karaliaus rankos jos ne- 
paleido. Galiausiai ji priešinosi ir spardėsi vis silpniau, o paskui 
visai nurimo. 

Kraujas sutepė Agamemnono rankas. Jis prabilo į tylą: 

— Deivė numaldyta. 

Kas žino, kas būtų galėję nutikti tada? Ore tvyrojo slogus 
geležies ir druskos, jos mirties tvaikas. Aukoti žmogų pasibjau- 
rėtina, to mūsų kraštuose seniai atsisakyta. O dar savo paties 
dukterį. Klaikome ir pykome, mus apėmė įtūžis. 

Tačiau nespėjome nė pajudėti ir kai ką pajutome ant skruos- 
tų. Negalėjome patikėti, bet ir vėl pajutome. Švelnų, vėsų, kve- 

piantį jūra. Per minią nusirito murmesys. Vėjas. Papūtė vėjas. 
Atsileido sukąsti dantys, įtempti raumenys. Deivė numaldyta. 

Achilas atrodė sustingęs, nepajudėjo iš savo vietos prie pa- 
kylos. Paėmęs už rankos per minią nusitempiau jį į palapinę - 
paklaikusiomis akimis, jos krauju aptaškytu veidu. Sudrėkinau 
audeklo skiautę, mėginau nuvalyti, bet jis čiupo man už rankos. 

— Galėjau juos sustabdyti, - kimiai ištarė perbalusiu veidu. - 
Stovėjau gana arti. Galėjau ją išgelbėti. 

Papurčiau galvą. 

— Tu juk nežinojai. 

Jis įsikniaubė veidu į delnus ir nieko neatsakė. Laikiau jį ap- 
kabinęs ir kuždėjau visus negrabius paguodos žodžius, kokių 
tik galėjau rasti. 


NusIPLOVĘS SUTEPTAS RANKAS ir persirengęs sukruvintus dra- 
bužius, Agamemnonas vėl visus sušaukė į turgaus aikštę. Pasak 
jo, Artemidė buvo nepatenkinta, kad milžiniška kariuomenė 
ketina pralieti daug kraujo, ir iš anksto pareikalavo tokios pat 
aukos. Galvijų buvo negana. Reikėjo nekaltos mergelės žynės, 
kraujo už kraują, ir geriausiai tam tiko vyriausia vado duktė. 

Ifigenija apie tai žinojo, sakė jis, ir sutiko pasiaukoti. Daugu- 
ma vyrų stovėjo ne taip arti, kad būtų išvydę išgąstį jos akyse. Ir, 
laimei, patikėjo savo karvedžio melu. 

Tą naktį ją sudegino ant kipariso, tamsiausių mūsų dievų 
medžio, malkų laužo. Agamemnonas įsakė atkimšti šimtą vyno 
statinaičių iškilmėms - su rytiniu atoslūgiu išvyksime į Troją. 
Mūsų palapinėje Achilas išsekęs užmigo, padėjęs galvą man ant 
kelių. Glosčiau jo kaktą, žiūrėdamas, kaip per miegus virpa jo 

veidas. Kampe gulėjo kruvina jaunikio tunika. Žiūrėjau į ją ir į 
jį, ir man degino, veržė krūtinę. Jis pirmąkart regėjo mirtį. Nu- 
kėlęs jo galvą nuo kelių atsistojau. 

Lauke įkaušę vyrai dainavo, rėkavo ir kaušo dar labiau. Pa- 
krantėje liepsnojo aukštas, vėjo kurstomas laidotuvių laužas. 
Nudrožiau pro laužavietes, pro svirduliuojančius karius. Žino- 
jau, kur einu. 

Prie jo palapinės stovėjo sargybiniai, tačiau snūduriuodami 
knapsėjo. 

— Kas tu? - pašoko vienas. Žengiau pro jį ir atplėšiau palapi- 
nės angos uždangalą. 

Odisėjas atsigręžė. Rymojo prie nedidelio staliuko, laikyda- 
mas pirštą ant žemėlapio, greta buvo padėta lėkštė su nebaigta 
vakariene. 

— Sveikas, Patroklai. Viskas gerai, aš jį pažįstu, - tarė jis man 
už nugaros atsiprašymus lemenančiam sargybiniui. Palaukė, 
kol jis išėjo. - Taip ir maniau, kad ateisi. 

Su panieka purkštelėjau. 

— Kad ir ką manei, vis tiek taip būtum pasakęs. 

Jis nusišypsojo puse lūpų. 

- Prisėsk, jei nori. Kaip tik baigiu vakarieniauti. 

- Tu leidai jiems ją nužudyti, - išspjoviau. 

Jis prisitraukė kėdę prie stalo. 

— Kodėl manai, kad būčiau galėjęs juos sustabdyti? 

- Būtum sustabdęs, jei ten būtų buvusi tavo dukra, - jau- 
čiausi taip, tarsi mano akys kibirkščiuotų. Norėjau jį sudeginti. 

- Neturiu dukros, - jis atsilaužė gabalą duonos, pamirkė į 
padažą. Suvalgė. 

— O žmoną? Jei ten būtų buvusi tavo žmona? 

Jis pažvelgė į mane. 

— Ką nori, kad pasakyčiau? Kad nebūčiau to padaręs? 

- Taip. 

— Nebūčiau. Bet galbūt todėl Agamemnonas ir valdo Mikė- 
nus, o aš - tik Itakę. 

Jis per lengvai rasdavo atsakymus. Jo kantrybė mane siutino. 

— Tu kaltas dėl pralieto jos kraujo. 

Jis kreivai šyptelėjo. 

— Pervertini mane. Aš tik patarėjas, Patroklai. Ne karvedys. 

— Melavai mums. 

— Apie vestuves? Taip. Kitaip Klitaimnestra mergaitės nebū- 
tų išleidusi. 

Jos motina Arge. Man kilo klausimų, bet žinojau, koks jis gud- 
rus. Neleisiu išsisukti nuo mano pykčio. Pirštu bedžiau į orą. 

— Tu užtraukei jam gėdą. 

Achilas apie tai dar nepagalvojo - jis per daug sielvartavo 
dėl mergaitės mirties. Tačiau aš pagalvojau. Jie sutepė jį savo 
apgaule. 

Odisėjas mostelėjo ranka. 

- Žmonės jau pamiršo, kad jis ten dalyvavo. Pamiršo plūste- 
lėjus mergaitės kraujui. 

— Tau patogu taip manyti. 

Įsipylęs taurę vyno jis išgėrė. 

- Tu pyksti, ir ne be reikalo. Tačiau kodėl atėjai pas mane? 
Aš nelaikiau nei peilio, nei mergaitės. 

- Jį iškruvino, - suurzgiau. - Visą. Veidą, burną. Žinai, kaip 
tai jį paveikė? 

- Jis sielvartauja, kad neužkirto tam kelio. 

— Be abejo, - atžariai tariau. - Jis vos galėjo kalbėti. 

Odisėjas gūžtelėjo pečiais. 

- Jis turi jautrią širdį. Be abejo, pasigėrėtina savybė. Jei tai 
padės nuraminti jo sąžinę, pasakyk, kad tyčia liepiau Diomedui 
stovėti taip, kad Achilas per vėlai pamatytų. 

Nekenčiau jo taip smarkiai, kad nepajėgiau nė žodžio ištarti. 

Jis pasilenkė krėsle. 

- Galiu tau patarti? Jei iš tiesų esi jo draugas, padėk minkštą 
širdį užgniaužti. Jis keliauja į Troją žmonių žudyti, o ne gelbė- 
ti, - tamsios akys pagavo mane tarsi srauni tėkmė. - Jis ginklas, 
žudikas. Neužmiršk. Gali ramsčiuotis ietimi it lazda, bet jos pri- 
gimties nepakeisi. 

Tie žodžiai man atėmė žadą. Sumikčiojau: 

— Jis nėra... 

- Jis toks. Ir geriausias, kokį galėjo sutverti dievai. Laikas 
jam tai žinoti, ir tau. Jei negirdi nieko, ką sakau, išgirsk bent tai. 
Sakau ne iš piktos valios. 

Buvau už jį silpnesnis, jo žodžiai smigo kaip dygliai ir nega- 
lėjau jų išvengti. 


kau ir tylėdamas išlėkiau. 

ITĄ RYTĄ ANKSTI KARTU SU VISU LAIVYNU IŠKELIAVOME. 

Iš mūsų laivagalio Aulidės paplūdimys atrodė keistai 

plynas. Beliko tik mūsų pėdsakai - iškastos išvietės ir 
balti mergaitės laidotuvių laužo pelenai. Ryte prižadinęs Achilą 
persakiau Odisėjo žodžius, kad vis tiek nebūtų laiku Diomedo 
pamatęs. Jis abejingai manęs išklausė. Paakiai buvo patamsėję, 
nors ir ilgai miegojo. Tada atrėmė: 

— Ji mirusi, man vis vien. 

Dabar žingsniais matavo denį man už nugaros. Mėginau 
atkreipti jo dėmesį į įvairius dalykus - drauge plaukiančius 
delfinus, lietaus pritvinkusius debesis horizonte, tačiau jis liko 
vangus ir beveik nesiklausė. Paskui užtikau stovintį vieną, susi- 
raukusį, kartojantį rikiuotės žingsnius ir kirčius kardu. 

Kasnakt įplaukdavome į kitą uostą, nes laivai nebuvo pri- 
taikyti ilgai keliauti, ištisas dienas mirkti. Aplinkui tematėme 
saviškius Ftijos vyrus ir Diomedo argiečius. Laivynas pasidalijo, 
kad saloms netektų priimti visos kariuomenės. Neabejojau, jog 
Argo karalių neatsitiktinai skyrė mums į porą. Ar jie mano, kad 
pabėgsime? Stengiausi nekreipti į jį dėmesio, o jis atrodė paten- 
kintas palikdamas mus ramybėje. 

Visos salos man atrodė vienodos - aukštos iki baltumo iš- 

blukusios uolos, žvirgždo paplūdimiai, kreidos pirštais kasantys 
mūsų laivų papilves, dažnai apžėlę varganais prie alyvmedžių 
ir kiparisų besiglaudžiančiais krūmokšniais. Vargu ar Achilas 
tai matė. Palinkęs virš šarvų blizgino, kol tie ėmė šviesti kaip 
liepsna. 

Septintąją dieną pasiekėme Lemną netoli ankšto Heles- 
ponto sąsiaurio. Lemnas buvo žemesnis už daugelį mūsų salų, 
pelkėtas, o stovinčio vandens kūdros prižėlusios vandens lelijų. 
Radę kūdrą tolėliau nuo stovyklos atsisėdome ant kranto. Van- 
dens paviršiuje mirgėjo vabzdžiai, pro žoles spoksojo išsprogu- 
sios akys. Nuo Trojos mus skyrė dvi dienos. 

— Kai nužudei tą berniuką, į ką tai buvo panašu? 

Pakėliau akis. Jo veidą slėpė šešėlis, ant akių krito plaukai. 

- Į ką panašu? - pakartojau. 

Jis linktelėjo, žiūrėdamas į vandenį, tarsi stengdamasis 
įžvelgti jo gelmę. 

- Kaip atrodė? 

— Sunku apsakyti, - jis užklupo mane staiga. Užsimerkiau 
stengdamasis prisiminti. - Atsimenu, iš karto pasipylė krau- 
jas, tiek daug, kad negalėjau patikėti. Galva skilo, matėsi sme- 
genys, - nuslopinau net dabar apėmusį šleikštulį. - Prisimenu 
garsą, kai galva kaukštelėjo į akmenį. 

— Arjis trūkčiojo? Kaip gyvuliai? 

Jis akimirką tylėjo. 

- Tėvas kartą man sakė, kad turiu laikyti juos gyvuliais. Tuos 
vyrus, kuriuos žudysiu. 

Žiojausi kalbėti ir susičiaupiau. Nepakeldamas galvos jis te- 

— Nemanau, kad galiu tą padaryti, - pasakė. Paprastai, kaip 
visada. 

Odisėjo žodžiai mane slėgė, kaustė liežuvį. Gerai, norėjau 
atsakyti. Bet ką galėjau žinoti? Man nereikėjo kovoje pelnyti ne- 
mirtingumo. Prikandau liežuvį. 

— Negaliu nuvyti to vaizdo, - tyliai tarė jis. - Jos mirties. 

Negalėjau ir aš užmiršti trykštelėjusio kraujo, siaubo ir 
skausmo jos akyse. 

— Ne visada taip bus, - išgirdau save sakant. - Ji buvo niekuo 
dėta mergaitė. Tu kausies su vyrais, kariais, jie nužudys tave, jei 
nesmogsi pirmas. 

Atsisukęs įdėmiai pažvelgė į mane. 

— Bet tu nesikautum, net jei tau smogtų. Negali to pakęsti, - 
kitą vyrą šie žodžiai būtų įžeidę. 

— Nes neturiu įgūdžių. 

— Nemanau, kad tai vienintelė priežastis, - atkirto jis. 

Jo akys buvo žalios ir rudos tarsi miškas, netgi prieblandoje 
mačiau aukso taškelius. 

— Gal ir ne, - galiausiai atsakiau. 

— Bet ar tu atleisi man? 

Paėmiau jo ranką. 

— Man nereikia tau atleisti. Tu negali manęs įskaudinti, - ta- 
riau skubotai, tačiau iš visos širdies. 

Akimirką jis žvelgė į mūsų sunertas rankas. Tada išplėšė 
ranką iš mano delno ir šastelėjo pro mane taip greitai, kad ne- 
spėjau pamatyti. Sustojo tarp pirštų laikydamas kažką karantį, 
glebų ir ilgą kaip šlapia virvė. Žiūrėjau nieko nesuprasdamas. 

- Hydros, - tarė Achilas. Vandens gyvatė. Pilkšvai ruda, į vie- 
ną pusę pasukta plokščia galva. Gaišdama ji truputį suvirpėjo. 

Man pasidarė silpna. Cheironas kadaise mums įkalė, kur jos 
gyvena ir kokios jų spalvos. Pilkšvai ruda, netoli vandens. Grei- 
tai supyksta. Įkandimas mirtinas. 

— Nė nepastebėjau, - vos pajėgiau ištarti. Jis numetė ją šalin. 
Bukanosė ruda gyvatė išsidriekė tarp žolių. Jis nusuko jai galvą. 

— Tau ir nereikėjo, - pasakė jis. - Aš pamačiau. 


PO TO JAM PALENGVĖJO, jis nebežingsniuodavo pirmyn atgal 
deniu ir nebeužsižiūrėdavo. Tačiau žinojau, kad Ifigenijos mir- 
tis jį tebeslėgė. Slėgė mus abu. Jis ėmė nuolat su savimi nešiotis 
ietį. Vis mėtydavo į orą ir gaudydavo. 

Laivynas rinkosi lėtai ir netvarkingai. Vieni pasuko ilgu 
pietiniu aplinkkeliu pro Lesbo salą. Kiti, įveikę tiesesnį kelią, 
jau laukė netoli Sigėjo, į šiaurės vakarus nuo Trojos. Treti, kaip 
ir mes, plaukė palei Trakijos pakrantę. Susirinkome prie Tene- 
do salos netoli plataus Trojos paplūdimio. Šūksniais iš laivo į 
laivą perdavėme Agamemnono planą: karaliai stos priekyje, jų 
karių laivai išsiskleidę vėduokle seks įkandin. Rikiuojantis kilo 
tikra sumaištis: laivai triskart susidūrė, visi irklais daužė vieni 
kitiems šonus. 

Galiausiai išsirikiavome, iš kairės stovėjo Diomedas, o iš 
dešinės - Merionas. Sudundėjo būgnai ir laivų eilė yris po yrio 
leidosi pirmyn. Agamemnonas įsakė plaukti lėtai, nesuardyti ri- 
kiuotės ir laikytis vienodo greičio. Tačiau mūsų karaliai dar ne- 
buvo įpratę klausyti nurodymų ir kiekvienas troško garbės pir- 
mas pasiekti Troją. Skubinamų irklininkų veidai sruvo prakaitu. 

Stovėjome pirmagalyje su Feniksu ir Automedontu žiūrėda- 
mi, kaip artėja krantas. Achilas tingiai mėtė ir gaudė ietį. Irkli- 

ninkai pradėjo irkluoti pagal vienodą ritmingą medžio pliauk- 
šėjimą į jo delną. 

Jau įžvelgėme krantą: išskydusiame žalios ir rudos sausumos 
ruože išryškėjo aukšti medžiai ir kalnai. Palikome Diomedą už 
nugaros, aplenkėme Merioną per visą laivą. 

— Pakrantėje vyrai, - pasakė Achilas. Prisimerkė. - Ginkluoti. 

Nespėjau atsakyti, kai kažkuriame laive sugaudė ragas. Pa- 
vojus. Vėjas atnešė silpną šūksnių aidą. Manėme, užklupsime 
trojėnus, tačiau jie žinojo, kad atkeliaujame. Jie laukė mūsų. 

Visų laivų irklininkai nuleido irklus į vandenį, kad suma- 
žintų greitį. Be abejonės, vyrai pakrantėje buvo kariai, visi apsi- 
rengę tamsiai raudonai, Priamo spalva. Pro jų gretas žerdamas 
smėlį pralėkė kovos vežimas. Vyras jame dėvėjo žirgo karčiais 
puoštą šalmą, ir net iš toli įžiūrėjome, koks tvirtas jo kūnas. 
Taip, jis buvo didelis, nors ir ne toks augalotas kaip Ajantas ar 
Menelajas. Jo galia slypėjo laikysenoje, tobulai plačiuose pe- 
čiuose, tiesios it į dangų šaunanti strėlė nugaros linijoje. Jis ne 
koks tingus mėgėjas lėbauti ir ištvirkauti, kaip kalbama apie ry- 
tiečius. Šis vyras judėjo nelyginant stebimas dievų - kiekvienas 
judesys aiškus ir tikslus. Ten skriejo ne kas kitas, o Hektoras. 

Jis iššoko iš vežimo, šaukdamas savo vyrams. Pamatėme, 
kaip iškilo ietys ir įsitermpė templės. Plaukėme dar per toli, kad 
strėlės mus pasiektų, tačiau potvynis mus nešė artyn ir be irklų, 
o inkarams nepavyko įsitvirtinti. Rikiuotėje pasigirdo sutriku- 
sių vyrų šūksmai. Agamemnonas nedavė jokių įsakymų; laiky- 
kitės rikiuotės, nesiartinkite prie kranto. 

— Jų strėlės mus netrukus pasieks, - pasakė Achilas. Neatro- 
dė dėl to sunerimęs, nors aplink kilo panika ir vyrai lakstė deniu. 

Stebeilijau į artėjantį krantą. Hektoras nuvažiavo paplū- 

dimiu prie kitos savo kariuomenės dalies. Mes išvydome kitą 
vyrą, vadą odiniais šarvais ir šalmu, dengiančiu visą galvą, iš- 
skyrus barzdą. Laivams artinantis jis įtempė templę. Lankas ne 
toks didžiulis kaip Filokteto, tačiau nedaug trūko. Nusitaikė, 
pasirengęs nudėti pirmąjį savo graiką. 

Tačiau negavo progos. Nemačiau, kaip sujudėjo Achilas, bet 
išgirdau: sušvilpė oras ir jis tyliai iškvėpė. Ištrūkusi iš jo rankos 
ietis nuskriejo virš vandens, skyrusio denį ir pakrantę. Tai buvo 
tik gestas. Joks ietininkas nenumestų ieties bent pusę tiek, kiek 
skrieja strėlė. Ji nukristų nepasiekusi taikinio. 

Tačiau nenukrito. Juodas jos antgalis smigo į lankininko 
krūtinę, bloškė jį atbulą ir perskrodė kiaurai. Jo strėlė, aklai pa- 
leista stingstančių pirštų, negrėsmingai suzvimbė ore. Susmu- 
kęs ant smėlio jis nebepakilo. 

Gretimuose laivuose, kur vyrai matė, kas įvyko, pasigirdo 
šauksmai, pergalingai sugaudė ragai. Žinia pasklido per visus 
graikų laivus: mes pirmi praliejome kraują, tą padarė dieviška- 
sis Ftijos karalaitis. 

Achilo veidas nevirpėjo, buvo beveik ramus. Jis neatrodė 
kaip žmogus, padaręs stebuklą. Trojėnai pakrantėje žvangino 
ginklais ir šūkavo keistus, šiurkščius žodžius. Būrelis suklupo 
aplink kritusį vyrą. Išgirdau, kaip Feniksas kažką šnipštelėjo 
Automedontui ir šis nubėgo. Po akimirkos grįžo nešinas ietimis. 
Achilas nežiūrėdamas paėmė vieną, pakėlė ir sviedė. Šį kartą jį 
stebėjau - dailų rankos linkį, pakeltą smakrą. Kitaip negu dau- 
guma vyrų, jis nestabtelėjo nusitaikyti ar įsižiūrėti. Žinojo, kur 
ji lėks. Pakrantėje krito dar vienas vyras. 

Priplaukėme užtektinai arti ir strėlės ėmė skrieti iš abiejų 
pusių. Daug pataikė į vandenį, kitos įsmigo į laivus, stiebus. 

Keletas vyrų suriko mūsų rikiuotėje, keletas vyrų susmuko pa- 
krantėje. Achilas ramiai paėmė iš Automedonto skydą. 

- Stok už manęs, - tarė. Taip ir padariau. Atskriejusią strėlę 
numušė skydu. Paėmė kitą ietį. 

Kariai įsiaudrino, pernelyg uoliai laidomos strėlės ir ietys 
krito į vandenį. Kažkur rikiuotės gale Protesilajas, Filakės kara- 
laitis, juokdamasis iššoko iš laivo pirmagalio ir puolė plaukti į 
krantą. Gal buvo girtas, gal kraujas užkaito nuo vilčių apie šlo- 
vę, gal norėjo pranokti Ftijos karalaitį. Paties Hektoro paleista 
ietis kliudė jį ir vanduo aplinkui nusidažė raudonai. Žuvo pir- 
masis graikas. 

Mūsų vyrai nuleido virves, iškėlė didžiulius skydus saugo- 
damiesi strėlių ir metėsi į krantą. Trojėnai buvo puikiai išsi- 
rikiavę, tačiau pakrantėje neturėjo priedangos gintis, o mūsų 
buvo daugiau. Hektorui įsakius, jie pasiėmė kritusius draugus 
ir pasitraukė iš pakrantės. Aiškiai parodė mums, kad juos žu- 
dyti lengva nebus. 


20 SKYRIUS 


ŠKOVOJĘ PAPLŪDIMĮ, IŠVILKOME ANT SMĖLIO PIRMUOSIUS 

laivus. Išsiuntėme žvalgus stebėti, ar nėra daugiau trojėnų 

pasalų, pastatėme sargybinius. Nors buvo karšta, niekas ne- 
nusiėmė šarvų. 

Greitai, laivams dar tebesigrūdant prie kranto už mūsų, iš- 
traukėme burtus, kur įsirengsime kiekvienos karalystės stovyk- 
lavietes. Ftijos kariams teko vieta pačiame paplūdimio gale, toli 
nuo būsimos turgaus aikštės, Trojos ir visų kitų karalių. Žvilgte- 
lėjau į Odisėją - burtus parinko jis. Jo veidas kaip visada buvo 
ramus ir neperprantamas. 

— Iš kur mums žinoti, kur eiti? - paklausė Achilas. Ranka 
prisidengęs akis pažvelgė į šiaurę. Atrodė, pakrantė bekraštė. 

— Kur baigiasi smėlis, - atsakė Odisėjas. 

Achilas mostelėjo išvilkti mūsų laivus ant kranto ir mir- 
midonų kapitonai atsiskyrė nuo kitų laivyno eilių. Mus svilino 
saulė - čia ji atrodė ryškesnė, tačiau gal tik dėl balto smėlio. 
Žingsniavome, kol pasiekėme pakrantėje iškilusią žole apžė- 
lusią kalvelę. Jos pusmėnulis supo mūsų stovyklavietę iš šono 
ir nugaros. Viršuje į rytus tviskančios upės link driekėsi miš- 
kas. Troja pietuose atrodė kaip dėmelė horizonte. Jei Odisėjas 
tyčia parinko mums burtą, turėjome būti jam dėkingi - Ža- 

liuojanti, ūksminga ir rami stovyklavietė nepalyginamai pra- 
noko kitas. 

Palikome Feniksą vadovauti mirmidonams ir patraukėme į 
pagrindinę stovyklą. Visur, kur ėjome, virė tie patys darbai: vy- 
rai vilko laivus ant kranto, statė palapines, krovė atsargas. Triūsė 
karštligiškai it paklaikę. Pagaliau mes čia. 

Pakeliui praėjome pro garsiojo Achilo pusbrolio, milžino 
Ajanto, Salamino salos karaliaus, stovyklą. Iš tolo matėme jį 
Aulidėje ir girdėjome gandus, kad jam žengiant lūžo laivo de- 
nis, kad gerą kelią nešė ant pečių užsikėlęs jautį. Radome jį ke- 
liantį didžiulius maišus iš savo laivo triumo. Raumenys atrodė 
stambūs kaip rieduliai. 

- Telamono sūnau, - tarė Achilas. 

Galiūnas atsisuko. Iš lėto atpažino su niekuo nesupainioja- 
mą vaikiną. Prisimerkė, tapo nerangiai mandagus. 

- Peleidai, - atsakė kimiai. Padėjo nešulį ant žemės ir pa- 
davė ranką, ant kurios pūpsojo alyvuogės dydžio nuospaudos. 
Man kiek pagailo Ajanto. Būtų buvęs aristos achaion, jei ne 
Achilas. 

Pagrindinėje stovykloje sustoję ant kalvos, skiriančios smėlį 
ir pievą, įsmeigėme akis į tai, dėl ko atvykome. Troja. Ją nuo mūsų 
skyrė platus žole apžėlęs laukas, įspraustas dviejų plačių tingių 
upių. Nors ji stovėjo toli, akmeninės sienos spindėjo ryškioje 
saulėje. Vaizdavomės matantys metalu žioruojančius garsiuosius 
Skajos vartus. Sakoma, variniai jų vyriai - žmogaus dydžio. 

Paskui iš arti pamatysiu tas sienas - tobulai nutašytus sta- 
čiakampius akmenis, sumūrytus vieną prie kito - kalbama, tai 
padarė dievas Apolonas. Ir stebėsiuos, ar apskritai įmanoma 
tokį miestą paimti? Nes jos per aukštos apgulties bokštams, per 

tvirtos katapultoms, ir joks sveiko proto žmogus niekada nemė- 
gintų kopti jų stačiu, dieviškai glotniu paviršiumi. 


SAULEI PAKIBUS ŽEMAI danguje Agamemnonas sušaukė pirmąjį 
tarybos susirinkimą. Buvo ištempta didelė palapinė, joje nely- 
giu pusračiu sustatytos kelios eilės kėdžių. Priekyje sėdėjo Aga- 
memnonas ir Menelajas, jiems iš šonų - Odisėjas su Diomedu. 
Vienas po kito karaliai žengė vidun ir sėdosi. Nuo gimimo pra- 
tę prie hierarchijos, menkesni karaliai rinkosi prastesnes vie- 
tas, palikdami pirmąsias eiles garsesniems valdovams. Achilas 
nedvejodamas pasuko į pirmąją eilę ir pamojo man sėstis šalia. 
Taip ir padariau, laukdamas, kad kas nors paprieštaraus ir lieps 
persėsti. Bet tada pasirodė Ajantas su pavainikiu netikru broliu 
Teukru, o Idomenėjas atsivedė ginklanešį ir važnyčiotoją. Ma- 
tyt, geriausiems buvo atlaidžiaujama. 

+ Priešingai negu tie susirinkimai, dėl kurių girdėjome nusi- 
skundžiant Aulidėje (pompastiški, beprasmiai, begaliniai), šis 
buvo labai dalykiškas — išvietės, maisto atsargos ir strategija. 
Karaliai nesutarė - pulti ar derėtis, ar neturėtume iš pradžių 
mėginti elgtis civilizuotai? Didžiausias derybų šalininkas ne- 
lauktai tapo Menelajas. 

— Mielai pats eisiu derėtis su jais, - sakė jis. - Tai mano pa- 
reiga. 

— Kam sukorėme visą šį kelią, jei ketini įkalbėti juos pasi- 
duoti? - skundėsi Diomedas. - Galėjau likti namie. 

— Mes ne laukiniai, - nenusileido Menelajas. - Galbūt ir per- 
kalbėsime. 


- Greičiausiai ne. Kam gaišti laiką? 

— Nes, brangus Argo karaliau, karui prasidėjus po derybų 
ar padelsus, neatrodysime tokie piktadariai, - tarė Odisėjas. - 
Vadinasi, Anatolijos miestai nejaus pernelyg didelės pareigos 
skubėti Trojai į pagalbą. 

— Tai Itakė už derybas? - paklausė Agamemnonas. 

Odisėjas gūžtelėjo pečiais. 

— Yra daug būdų pradėti karą. Visada sakau, kad antpuoliai — 
gera pradžia. Jais pasiekiama beveik tiek pat, kaip ir derybomis, 
tačiau jie duoda daugiau pelno. 

— Taip! Pulkime! - subliuvo Nestoras. - Pirma turime paro- 
dyti jėgą! 

Agamemnonas pasitrynė smakrą ir apžvelgė karalius. 

— Manau, Nestoras ir Odisėjas teisūs. Pirmiausiai - antpuo- 
liai. Tada galbūt nusiųsime pasiuntinį. Pradėsime rytoj. 

Jam nebereikėjo duoti kitų nurodymų. Antpuoliai įprasti 
per apsiaustis - puolamas ne miestas, bet grūdais ir mėsa jį 
aprūpinančios apylinkės. Pasipriešinę nužudomi, kiti imami į 
vergiją. Tada jie maistą ima tiekti priešams, o kad būtų ištikimi, 
jų dukterys ir žmonos laikomos įkaitėmis. Pasprukusieji ieško 
prieglobsčio mieste. Šis greitai persipildo, gyventojai pradeda 
bruzdėti, užklumpa ligos. Galiausiai vis tiek tenka atverti var- 
tus - jei ne garbingai, tai iš nevilties. 

Tikėjausi, Achilas paprieštaraus, pareikš, kad žudyti ūkinin- 
kus menka garbė. Tačiau jis tik linktelėjo, tarsi tai būtų šimtoji 
jo apsiaustis, tarsi visą gyvenimą nebūtų daugiau nieko daręs, 
tik vadovavęs antpuoliams. 

- Ir paskutinis dalykas - jei mus pultų, nenoriu sumaišties. 
Turime laikytis rikiuotės ir veikti išvien, - Agamemnonas pasi- 
muistė kėdėje, atrodė šiek tiek įsitempęs. Ir ne be reikalo - mūsų 

karaliai buvo įžeidūs, o čia teko pirmąkart dalytis garbe - vieta 
rikiuotėje. Jei kas imtų maištauti prieš jo valdžią, dabar buvo pats 
metas. Atrodė, jis niršo vien nuo tos minties, ir balsas tapo šiurkš- 
tesnis. Ši yda dažnai pasireikšdavo - nesaugiai pasijutęs tapdavo 
nebepakenčiamas. - Be abejo, mes su Menelaju būsime viduryje. 

Nusirito nepasitenkinimo bangelė, tačiau Odisėjas ją nustelbė: 

- Labai išmintinga, Mikėnų karaliau. Pasiuntiniai lengvai 
tave ras. 

- Būtent, - greitai pridūrė Agamemnonas, tarsi iš tiesų tokia 
ir būtų buvusi tikroji priežastis. - Mano broliui iš kairės stos 
Ftijos karalaitis, man iš dešinės - Odisėjas. Diomedui ir Ajantui 
teks rikiuotės sparnai. 

Tai pavojingiausios pozicijos, kaip tik ten priešas mėgins 
smogti ir prasimušti. Jas svarbu išlaikyti bet kokia kaina, todėl 
jos buvo garbingiausios. 

- Likusias vietas lems burtai, - šurmuliui nutilus, Agamem- 
nonas atsistojo. - Nutarta. Pradedame antpuoliu rytoj saulei 
patekėjus. 

Grįžome pakrante į savo stovyklą leidžiantis saulei. Achilas 
buvo visiškai patenkintas. Jam teko vienos iš geriausių pozicijų 
ir dėl to nereikėjo varžytis. Buvo dar per anksti vakarieniauti, 
todėl už stovyklos užkopėme žaliuojančia kalva į siaurą pamiš- 
kės ruoželį. Trumpam stabtelėjome apžvelgti stovyklos ir užjos 
tyvuliuojančios jūros. Gęstanti saulė suspindo jo plaukuose, 
veidas vakare atrodė mielas. 

Nuo pat mūšio prie kranto man knietėjo paklausti, tačiau 
iki šiol nebuvo tam laiko. 

— Ar galvojai apie juos kaip apie gyvulius? Kaip sakė tavo 
tėvas? 

Jis papurtė galvą. 

— Iš viso negalvojau. 

Virš galvų sukdami ratus klykavo kirai. Mėginau įsivaizduo- 
ti jį po pirmojo antpuolio rytoj - kruviną žudiką. 

— Ar bijai? - paklausiau. Už mūsų medžiuose suskambo pir- 
ma lakštingalos trelė. 

— Ne, - atsakė jis. - Aš tam gimiau. 


KITĄ RYTĄ PABUDAU nuo bangų mūšos į Trojos pakrantę. Achi- 
las snūduriavo, todėl palikęs jį miegoti išėjau iš palapinės. Kaip 
ir vakar danguje nebuvo nė debesėlio - spigino ryški saulė, jū- 
ros paviršiuje mirgėjo jos atšvaitai. Atsisėdęs pajutau, kaip pra- 
kaito lašai nusėja ir graužia odą. 

Greičiau kaip po valandos prasidės antpuolis. Užmigau apie 
jį mąstydamas ir nubudau su ta pačia mintimi. Jau buvome nu- 
tarę, kad jame nedalyvausiu. Nedalyvaus dauguma vyrų. Tai ka- 
raliaus antpuolis, rengiamas, kad geriausi kariai pelnytų šlovę. 
Achilas pirmą kartą žudys iš tikrųjų. 

Taip, vakar vyrai krito ant kranto. Tačiau jie buvo toli, krau- 
jo nematėme. Jie griuvo beveik juokingai, per toli, kad matytu- 
me jų veidus ar skausmą. 

Achilas išėjo iš palapinės jau apsirengęs. Atsisėdęs prie ma- 
nęs suvalgė pusryčius. Kalbėjomės nedaug. 

Neturėjau žodžių jam apsakyti, kaip jaučiausi. Gyvenome 
kruviname pasaulyje, jame kraujas atnešdavo šlovę, nekariavo 
tik bailiai. Karalaičiai negalėjo rinktis. Kariauti ir laimėti arba 
kariauti ir žūti. Netgi Cheironas jam atsiuntė ietį. 

Feniksas buvo jau atsikėlęs ir rikiavo mirmidonus, lydėsian- 

čius jį pakrante. Jie ėjo į pirmąjį mūšį ir norėjo išgirsti savo vado 
balsą. Achilas atsistojo, o aš žiūrėjau, kaip jis nužingsniuoja prie 
jų —- kaip bronzinės jo tunikos sagtys žybčioja tarsi liepsna, o 
tamsiai purpurinis apsiaustas paryškina saulės nuauksintus 
plaukus. Atrodė toks didvyris, kad vos prisiminiau, jog išvaka- 
rėse spjaudėmės alyvuogių kauliukais virš Fenikso mums pa- 
liktos lėkštės su sūriu. Smagiai kvatojomės, kai jis į ausį man 
pataikė drėgnu kauliuku su trupučiu minkštimo. 

Kalbėdamas iškėlė ietį, pakratė pilką antgalį, tamsų kaip 
akmuo ar audringas vanduo. Man pagailo kitų valdovų, kurie 
turi valdžią išsikovoti arba prastai ja naudojasi, elgiasi storžie- 
viškai ir šiurkščiai. Achilas judėjo grakščiai tarsi laimintų, ir vy- 
rai kėlė veidus į jį tarsi į žynį. 

Paskui atėjo atsisveikinti su manimi. Vėl atrodė kaip žmo- 
gus, laikė ietį laisvai, beveik tingiai. 

— Ar padėsi man užsivilkti likusius šarvus? 

Linktelėjęs nuėjau įkandin į vėsią palapinę pro angą, den- 
giamą storo audeklo, kurį užskleidus atrodė, lyg būtume užpūtę 
lempą. Jam parodžius padaviau odines ir metalines šarvų dalis, 
apsaugančias šlaunis, rankas, pilvą. Stebėjau, kaip jas vieną po ki- 
tos užsiriša, mačiau, kaip kietas šarvas įsirėžia į švelnų kūną, odą, 
kurią išvakarėse vedžiojau pirštu. Troškau pakėlęs ranką atsags- 
tyti suveržtas sagtis, išlaisvinti jį. Tačiau nepakėliau. Laukė vyrai. 

Padaviau jam paskutinę šarvų dalį - žirgo karčiais puoštą 
šalmą ir žiūrėjau, kaip užsideda jį prispausdamas ausis ir tesi- 
mato siauras veido ruoželis. Jis pasilenkė prie manęs, sukausty- 
tas bronzos, kvepiantis prakaitu, oda ir metalu. Užsimerkiau ir 
pajutau ant lūpų jo lūpas, vienintelę likusią švelnią jo kūno dalį. 
Tada jis išėjo. 

Be jo palapinė staiga tapo daug mažesnė, tvanki ir trenkė 
ant sienų kabančiais kailiais. Gulėjau mūsų lovoje klausydama- 
sis, kaip jis šūkauja įsakymus, kaip trypia ir šnarpščia Žirgai. 
Galop kaip veždami jį tolyn sugirgžda vežimo ratai. Bent jau 
nebijojau dėl jo saugumo. Kol Hektoras gyvas, jis žūti negali. 
Užsimerkiau ir užmigau. 

Prabudau pajutęs prie nosies liečiantis jo nosį, atkakliai 
spraudžiantis arčiau, kol vaduojuosi iš sapnų voratinklio. Jis 
kvepėjo aitriai ir keistai, akimirką vos nepasibjaurėjau šiuo vei- 
dą prikišusiu padaru. Tačiau tada atsisėdęs ant kulnų jis vėl vir- 
to Achilu - drėgnais ir patamsėjusiais plaukais, tarsi iš jų būtų 
ištekėjusi visa ryto saulė, prilipusiais prie veido ir ausų, tiesiais 
ir šlapiais nuo šalmo. 

Buvo visas kruvinas, ryškios dėmės dar neišdžiūvusios, ne 
rūdžių spalvos. Pirmiausia mane apėmė siaubas, kad jis sužeis- 
tas ir mirtinai kraujuoja. 

— Kur tave sužeidė? - paklausiau. Akimis ieškojau, kur krau- 
juoja. Tačiau neatrodė, kad kraujas iš kur nors tekėtų. Mano 
mieguistas protas pagaliau suvokė. Kraujas ne jo. 

- Jie negalėjo prisiartinti tiek, kad mane paliestų, - tarė jis 
ir stebėdamasis, ir džiūgaudamas. - Nežinojau, kad taip lengva. 
Vieni niekai. Tau reikėjo pamatyti. Paskui vyrai džiaugėsi, - jo 
žodžiai skambėjo beveik svajingai. - Visada pataikau. O, kad 
būtum matęs. 

— Kiek? - paklausiau. 

— Dvylika. 

Dvylika vyrų, visiškai nesusijusių su Pariu, Helene ar kuriuo 
nors iš mūsų. 

- Ūkininkų? - kartėlis mano balse, atrodo, privertė jį atsitokėti. 

- Jie buvo ginkluoti, - išbėrė jis. - Nežudyčiau beginklių. 

- Kaip manai, kiek nužudysi rytoj? - paklausiau. 

Jis išgirdo mano susierzinimą ir nusisuko. Išvydęs skausmą 
jo veide atsipeikėjau, susigėdau. Kur dingo mano pažadas at- 
leisti? Žinojau, koks likimas jo laukia, ir vis tiek nusprendžiau 
vykti į Troją. Per vėlu priekaištauti vien todėl, kad mane ėmė 
graužti sąžinė. 

- Atsiprašau, - tariau. Paprašiau papasakoti viską, kas vyko. 
Ir jis nenutylėjo nieko - kaip pirmoji jo ietis pataikė žmogui į 
vieną skruostą ir išlindo pro kitą, išplėšdama mėsą. Kaip antra- 
sis vyras krito persmeigta krūtine, o Achilo bandoma ištraukti 
ietis užsikabino už šonkaulių. Kai jie paliko kaimą, ten klaikiai 
trenkė purvu, metalu ir jau spietėsi musės. 

Klausiausi kiekvieno žodžio įsivaizduodamas, kad tai tik 
pasakojimas. Tarsi jis būtų kalbėjęs ne apie žmones, bet apie 
tamsias figūras ant urnos. 


AGAMEMNONAS SKYRĖ ŽVALGUS ir liepė nė akimirkai nenuleisti 
akių nuo Trojos. Visi kažko laukėme - puolimo, pasiuntinio ar 
jėgos rodymo. Tačiau Troja nepravėrė vartų, todėl antpuoliai tę- 
sėsi. Išmokau miegoti dieną, kad jam grįžus nebūčiau pavargęs, 
jam visada reikėdavo pasikalbėti, papasakoti kuo smulkiausiai 
apie nužudytųjų veidus, žaizdas ir judesius. Norėjau pajėgti 
klausytis, pakelti kruvinus vaizdinius, paversti juos tiesiog pie- 
šiniais ant vazos, skirtos būsimosioms kartoms. Išvaduoti jį ir 
vėl paversti Achilu. 

dalyboms. Turėjome paprotį skirti garbės grobį ir jo rei- 

kalauti. Kiekvienam vyrui leisdavo pasilikti viską, ką jis 
pats pagrobė - nuo negyvo kario nuplėštus šarvus, nuo našlės 
kaklo nutrauktą vėrinį. Tačiau visa kita - ąsočius, kilimus, va- 
zas - kraudavo į didelę šūsnį ant pakylos ir išdalydavo. 

Daiktų vertė buvo ne tokia svarbi kaip garbė. Tai, ką gauda- 
vai, rodė tavo padėtį kariuomenėje. Paprastai pirmiausia dalį 
pasirinkdavo geriausias karys, tačiau Agamemnonas savo var- 
dą ištarė pirmą, o Achilo - antrą. Nustebau, kad Achilas tik 
gūžtelėjo. 

— Visi žino, kad aš geresnis. Taip Agamemnonas tik pasiro- 
dys godus. 

Žinoma, jis buvo teisus. O dar maloniau, kad vyrai šūksniais 
pasveikino mus, vos panešančius savą grobio dalį, o ne Aga- 
memnoną. Jį palaikė tik mikėniečiai. 

Po Achilo atėjo eilė Ajantui, tada Diomedui ir Menelajui, 
paskui Odisėjui ir taip toliau, ko! galiausiai Kebrionui beliko me- 
diniai šalmai ir įskilusios taurės. Vis dėlto kartais, jei koks karys 
buvo itin narsus, karvedys skirdavo jam ką nors ypač prabangaus 
netgi neatėjus pirmojo eilei. Todėl net Kebrionas turėjo vilties. 

TREČIĄ SAVAITĘ ANT pakylos prie kardų, austų kilimų ir auk- 
so pamatėme merginą. Gražią, rusvaodę, juodais žvilgančiais 
plaukais. Aukštai ant skruosto plėtėsi krumplių palikta mėly- 
nė. Sutemose jos paakiai atrodė pamušti, tarsi patamsinti egip- 
tietiškais dažais. Suknelė prie peties buvo perplėšta ir sutepta 
krauju. Rankos surištos. 

Vyrai noriai susirinko. Jie žinojo, kodėl ji čia - Agamemno- 
nas leidžia mums laikyti kekšes, suguloves ir verges. Iki šiol ka- 
riai moteris tiesiog jėga paimdavo laukuose ir palikdavo. Turėti 
tokią savo palapinėje daug patogiau. 

Agamemnonas užlipo ant pakylos. Mačiau, kaip vyptelėjęs 
nužvelgė ją nuo galvos iki kojų. Jis - ir visi Atrėjo namai - garsė- 
jo gašlumu. Nežinau, kas man užėjo, bet čiupau Achilą už ran- 
kos ir sušnibždėjau į ausį: 

— Pasiimk ją. 

Išpūtęs akis iš nuostabos jis atsisuko į mane. 

— Pasiimk ją kaip savo garbės grobį, kol Agamemnonas to 
nepadarė. Prašau. 

Jis sudvejojo, bet tik akimirksnį. 

- Graikijos vyrai, - žengė jis priekin, tebevilkėdamas kruvi- 
nus šarvus. - Didysis Mikėnų karaliau. 

Agamemnonas susiraukęs atsigręžė į jį. 

- Peleidai? 

- Pasiimsiu šią merginą kaip savo karo grobį. 

Ant pakylos toliau stovintis Odisėjas kilstelėjo antakį. Vyrai 
aplink mus ėmė murmėti. Prašymas buvo neįprastas, tačiau pa- 
grįstas, bet kurioje kitoje kariuomenėje jis būtų galėjęs rinktis 
pirmas. Agamemnono akyse žybtelėjo susierzinimas. Skaičiau 
mintis, perbėgusias jo veidu: jis nemėgo Achilo, bet dabar ne- 
vertėjo šykštėti. Mergina graži, tačiau bus ir kitų. 

— Sutinku, Ftijos karalaiti. Ji tavo. 

Minioje suskambo pritarimo šūksniai - žmonės mėgo dos- 
nius karvedžius, drąsius ir geidulingus didvyrius. 

Ji protingu žvilgsniu stebėjo, kas vyksta. Mačiau, kaip metė 
žvilgsnį į Achilą ir nurijo gumulą gerklėje supratusi, kad turės 
eiti su mumis. 

— Palieku savo vyrus paimti likusio man priklausančio gro- 
bio. Mergina dabar eis su manimi. 

Vyrai supratingai juokėsi ir švilpė. Mergina vos pastebimai 
suvirpėjo tarsi kiškis, į kurį nusitaikė vanagas. 

— Eime, - paliepė Achilas. Apsigręžėme eiti. Nuleidusi gal- 
vą, ji sekė pavymui. 


STOVYKLOJE ACHILAS IŠSITRAUKĖ peilį ir ji krūptelėjo iš bai- 
mės. Ašmenys tebebuvo kruvini po šiandienos mūšio, jis nu- 
siaubė jos kaimą. 

— Leisk man, - pasakiau. Jis padavė man peilį ir beveik susi- 
drovėjęs pasitraukė. 

- Išlaisvinsiu tave, - tariau. 

Iš arti pamačiau, kokios tamsios jos akys, rudos lyg derlin- 
giausia žemė ir didelės ovaliame veidelyje. Jos žvilgsnis lakstė 
nuo ašmenų prie manęs. Priminė man išgąsdintus šunis, įsi- 
spraudusius į kampą ir susigūžusius. 

— Ne, ne, - greitai ištariau. - Neskriausim tavęs. Tik noriu 
tave išlaisvinti. 

Ji pasibaisėjusi žiūrėjo į mus. Dievai težinojo, ką manė mane 
sakant. Buvo Anatolijos kaimo mergaitė, tikriausiai nė negirdė- 
jusi graikų kalbos. Žingtelėjau arčiau norėdamas paliesti ranką 

ir nuraminti. Tačiau ji krūptelėjo, tarsi tikėdamasi smūgio. Aky- 
se mačiau baimę, kad bus išprievartauta ar dar blogiau. 

Negalėjau to pakelti. Į galvą šovė tik viena mintis. Atsisukęs 
į Achilą sugriebiau už tunikos. Pabučiavau jį. 

Kai paleidau, ji spoksojo į mus abu. Spoksojo nenuleisdama 
akių. 

Parodžiau pančius ir vėl peilį. 

- Gerai? - paklausiau. 

Ji akimirką dvejojo. Tada lėtai ištiesė rankas. 


ACHILAS IŠĖJO PAPRAŠYTI Fenikso parūpinti dar vieną pala- 
pinę. Nusivedęs ją ant žaliuojančios kalvos pasodinau, o pats 
paruošiau pavilgą sumuštam veidui. Paėmė jį nedrąsiai, nu- 
delbusi akis. Mostelėjau į jos koją - ši buvo sužeista, blauzda 
perrėžta. 

— Ar galiu pažiūrėti? - paklausiau, rodydamas ženklais. Ji 
neatsakė, tačiau nenoriai leido man sutvarstyti žaizdą. Stebėjo 
kiekvieną mano rankų judesį ir nė karto nepažvelgė į akis. 

Paskui nuvedžiau į naują jai pastatytą palapinę. Atrodė išsi- 
gandusi, beveik bijojo įeiti. Atitraukęs palapinės angos uždan- 
galą pamojau į maistą, paklodes, vandens ąsotį ir švarius nebe- 
reikalingus drabužius. Ji neryžtingai žengė vidun, ir aš palikau 
ją ten dairytis išplėstomis akimis. 


KITĄ DIENĄ ACHILAS vėl išriedėjo į antpuolį. Slankiojau po sto- 
vyklą, rinkdamas į krantą išmestus medgalius, vėsindamas pė- 
das bangose. Visą laiką akies krašteliu stebėjau naująją palapinę 

stovyklos pakraštyje. Ji nesirodė, palapinė buvo aklinai užverta 
tarsi Troja. Daugybę kartų ketinau eiti ją pašaukti. 

Vidurdienį pagaliau pamačiau ją angoje. Stebėjo mane pu- 
siau pasislėpusi už audeklo klosčių. Išvydusi, kad žiūriu, greitai 
apsisuko ir buvo beišnykstanti. 

— Palauk! - tariau. 

Sustingo. Tunika, kurią vilkėjo - viena iš maniškių - nutįso 
žemiau kelių, todėl ji atrodė jaunutė. Kiek jai metų? Nė neži- 
nojau. 

Priėjau. 

— Labas. 

Ji stebeilijosi į mane didžiulėmis akimis. Surišti plaukai iš- 
ryškino dailius skruostikaulius. Buvo labai graži. 

- Ar gerai miegojai? - nežinau, kodėl ją šnekinau. Maniau, 
paguosiu. Kartą girdėjau Cheironą sakantį, kad kūdikiai kalbi- 
nami nurimsta. 

— Patroklas, - tariau rodydamas save. Ji dirstelėjo į mane ir 
nusuko akis. 

- Pat-rok-las, - lėtai pakartojau. Ji neatsakė, nesujudėjo; 
pirštais gniaužė palapinės angą dengiančią drobę. Susigėdau. 
Aš gąsdinau ją. 

- Eisiu, - pasakiau. Nuleidau galvą ir pasukau eiti. 

Ji kažką ištarė taip tyliai, kad neišgirdau. Sustojau. 

— Ką? 

- Briseidė, - pakartojo rodydama save. 

- Briseidė? - perklausiau. Ji droviai linktelėjo. 

Taip viskas prasidėjo. 

PAAIŠKĖJO, JI ŠIEK TIEK moka graikiškai. Išgirdęs, kad artinasi 
kariuomenė, tėvas išmokė ją keleto žodžių, kuriuos pats mokė- 
jo. Vienas iš jų - pasigailėkite. Dar taip, prašau ir ko jūs norite? 
Tėvas mokė dukrą būti verge. 

Dieną stovykla, be mūsų, būdavo beveik tuščia. Sėdėdavo- 
me paplūdimyje ir mėgindavome kalbėtis. Pirmiausia išmokau 
suprasti jos veido išraišką - ramias mąslias akis, šmėstelinčią 
šypseną, kurią slėpdavo pridengusi delnu. Tomis pirmosiomis 
dienomis negalėjome daug kalbėtis, bet aš neėmiau į galvą. 
Buvo ramu sėdėti greta, vilnims maloniai skalaujant pėdas. Tai 
beveik priminė man motiną, tačiau kitaip negu jos, Briseidės 
akys žvelgė atidžiai stebėdamos. 

Kartais popietėmis vaikštinėdavome po stovyklą, rodydami 
vienas kitam daiktus, kurių pavadinimų ji dar nežinojo. Žodžiai 
kaupėsi taip greitai, kad netrukus mums prireikė sudėtingų 
ženklų. Ruošti vakarienę, susapnuoti negerą sapną. Net jei mano 
rodomi vaizdeliai būdavo nerangūs, Briseidė suprasdavo juos ir 
išversdavo tokiais tiksliais ženklais, kad galėdavau užuosti ke- 
pamos mėsos kvapą. Dažnai juokdavausi iš jos išradingumo, o 
ji apdovanodavo mane slepiama šypsena. 


ANTPUOLIAI TĘSĖSI. Kasdien užlipęs ant pakylos prie dienos 
grobio Agamemnonas ištardavo: „Jokių naujienų.“ Tai reiškė: 
jokių karių, jokių ženklų, jokių garsų iš miesto. Jis atkakliai 
dunksojo horizonte ir vertė mus laukti. 

Vyrai guodėsi kitaip. Po Briseidės ant pakylos beveik kas- 
dien atsidurdavo viena ar kelios merginos. Visos jos buvo kai- 
mietės pūslėtomis rankomis ir nusvilusiomis nosimis, pratusios 

prie sunkaus darbo įsaulyje. Agamemnonas pasiėmė savo dalį, 
kaip ir kiti karaliai. Dabar visur matėme merginas, zujančias 
tarp palapinių, pilančias kibirus vandens ant ilgų suglamžytų 
suknelių, vilkėtų tą dieną, kai buvo pagrobtos. Jos paduodavo 
vaisių, sūrio, alyvuogių, papjaustydavo mėsos, pripildavo vyno 
taures. Sėdėdamos ant smėlio blizgindavo šarvus, įsispraudu- 
sios tarp kojų. Kai kurios netgi ausdavo, priverpusios siūlų iš 
sukarštos vilnos gniutulų - avių pagrobėme per antpuolius. 

Naktimis tarnaudavo kitaip, ir aš gūždavausi nuo klyksmų, 
pasiekdavusių netgi atkampią mūsų stovyklą. Stengiausi negal- 
voti apie sudegintus jų kaimus, nužudytus tėvus, tačiau buvo 
sunku išmesti tas mintis iš galvos. Antpuoliai visų merginų 
veiduose paliko pėdsaką, didelio sielvarto žymes, todėl jų akys 
ašarodamos rasojo kaip ir nešiojami vandens kibirai, atsimušę į 
kojas. Taip pat nuo kumščių arba alkūnių atsiradusias mėlynes, 
o kartais ir tobulus bukojo ieties galo apskritimus ant kaktos ar 
smilkinio. 

Sunkiai galėjau žiūrėti į merginas, klupčiojančias į stovyklą, 
kur jas dalydavosi. Siunčiau Achilą prašyti jų, reikalauti tiek, 
kiek tik įstengs, ir vyrai erzino jį dėl nepasotinamo apetito, be- 
galinio gašlumo. 

— Nė nežinojau, kad tau patinka merginos, - juokavo Dio- 
medas. 

Kiekviena mergina pirmiausia keliaudavo pas Briseidę, 
kuri paguosdavo švelnia Anatolijos kalba. Galėdavo išsimau- 
dyti, gaudavo naujų drabužių ir dėdavosi prie kitų merginų pa- 
lapinėje. Pastatėme naują, didesnę palapinę, kad užtektų vietos 
visoms - aštuonioms, dešimčiai, vienuolikai merginų. Su jomis 
paprastai kalbėdavomės mudu su Feniksu, Achilas laikėsi ato- 

kiai. Žinojo, kad jos matė, kaip žuvo broliai, mylimieji ir tėvai. 
Kai kurių dalykų negalima atleisti. 

Pamažu jų baimė nuslopo. Jos verpdavo, kalbėdavosi savo 
kalba, dalydavosi iš mūsų išmoktais žodžiais - naudingais, to- 
kiais kaip sūris, vanduo ar vilna. Nebuvo tokios nuovokios kaip 
Briseidė, bet išmoko pakankamai, kad su mumis susikalbėtų. 

Būtent Briseidei kilo mintis, kad kasdien po porą valandų 
jas mokyčiau. Tačiau sekėsi sunkiau, negu maniau: merginos 
nepatikliai šaudė akimis viena į kitą; nesumojo, ką manyti apie 
netikėtą mano atsiradimą jų gyvenime. Būtent Briseidė numal- 
dė jų baimę ir pavertė mūsų pamokas naudingesnėmis, paaiš- 
kindama žodį ar parodydama jį ženklu. Jau gana gerai kalbėjo 
graikiškai, tad vis dažniau tiesiog perleisdavau pamokas jai. 
Ji buvo už mane geresnė mokytoja ir linksmesnė. Jos rodomi 
vaizdeliai visus prajuokindavo: mieguistas driežas, pora besirie- 
jančių šunų. Lengvai užsimiršdavau su merginomis, kol išgirs- 
davau girgždant vežimą, toli skimbčiojant bronzą ir grįždavau 
pasitikti savojo Achilo. 

Tokiomis akimirkomis lengvai pamiršdavau, kad karas dar 
nė neprasidėjo. 

ORS IR PERGALINGI, ANTPUOLIAI TEBUVO ANTPUOLIAI. 
Per juos žūdavo ūkininkai, prekijai iš gausybės kaimų, 


išlaikančių galingąjį miestą, o ne kariai. Tarybos su- 
sirinkimuose Agamemnonas kiečiau sukąsdavo dantis, o vyrai 
nekantravo: kada bus žadėtos kautynės? 

Greitai, sakė Odisėjas. Ir pabrėžė, kad į Troją nuolat plūsta 
pabėgėliai. Miestas jau turėtų būti perpildytas. Alkanos šeimos 
traukia į rūmus, miesto gatvės užkimštos laikinomis palapinė- 
mis. Tik laiko klausimas, ramino mus. 

Tarsi iškviesta jo pranašystės jau kitą rytą virš Trojos sienų 
suplevėsavo derybų vėliava. Budintis sargybinis nulėkė pajūriu 
pasakyti Agamemnonui, kad karalius Priamas pasirengęs pri- 
imti pasiuntinius. 

Visa stovykla ūžė nuo šios naujienos. Šiaip ar taip, dabar kas 
nors įvyks. Jie grąžins Helenę, arba kaip dera susikausime mū- 
šio lauke. 

Karalių taryba dėl akivaizdžios priežasties išsiuntė Menelają 
ir Odisėją. Vos išaušus jie išjojo ant savo eiklių Žirgų, taip sušu- 
kuotų, kad net žvilgėjo, žvangančių puošmenomis. Žiūrėjome, 
kaip nujojo plačia žaliuojančia Trojos lyguma ir galiausiai ištir- 
po prie tamsiai pilkų sienų. 

Mudu su Achilu laukėme savo palapinėje svarstydami. Ar 
jie pamatys Helenę? Vargu ar Paris drįstų slėpti ją nuo vyro, bet 
vargu ar turėtų drąsos ir ją rodyti. Menelajas išjojo beginklis, ir 
tai krito į akis - galbūt nepasitikėjo savimi. 

- Ar žinai, kodėl ji pasirinko jį? - paklausė manęs Achilas. 

— Menelają? Ne, - prisiminiau jo veidą Tindarėjo menėje, 
švytintį sveikata ir gera nuotaika. Gražų, bet ne patį gražiausią 
iš ten susirinkusių vyrų. Galingą, tačiau ten buvo daug turtin- 
gesnių ir garsesnių žygdarbių atlikusių vyrų. - Jis dovanojo pra- 
bangią dovaną. O jos sesuo jau buvo ištekėjusi už jo brolio, gal 
tai irgi lėmė jos sprendimą. 

Achilas svarstė užsikėlęs ranką už galvos. 

— Kaip manai, ji savo noru pabėgo su Pariu? 

- Jei ir taip, Menelajui neprisipažins. 

— Hm, - susimąstęs pirštu barbeno sau per krūtinę. - Vis 
dėlto greičiausiai pabėgo savo valia. Menelajo rūmai - kaip tvir- 
tovė. Jei būtų pasipriešinusi ar surikusi, kas nors būtų išgirdęs. 
Žinojo, kad jis jos atkeliaus, bent jau dėl garbės, ir kad Aga- 
memnonas paskui pareikalaus priesaikos laikytis. 

— Nebūčiau taip pagalvojęs. 

- Tu negyveni su Menelaju. 

- Tai manai, kad ji tyčia pabėgo? Kad sukeltų karą? - ap- 
stulbau. 

— Tikriausiai. Ji garsėjo kaip gražiausia moteris mūsų kara- 
lystėse. Dabar sakoma, kad ji gražiausia moteris pasaulyje, - ir 
nutaisęs ploniausią dainininko balsą užtraukė: - Tūkstantis dėl 
jos išplaukė laivų. 

Giesmes apie tūkstantį laivų pradėjo kurti Agamemnono 
dainiai, nes tūkstantis šimtas aštuoniasdešimt šeši nelabai tiko 
posmo eilutei. 

— Gal ji iš tiesų įsimylėjo Parį. 

- Arba nuobodžiavo. Pragyvenęs dešimt metų uždarytas 
Spartoje ir aš norėčiau pabėgti. 

— Gal Afroditė ją privertė. 

— O galjie ją parsiveš. 

Pasvarstėme. 

— Manau, Agamemnonas vis tiek puls. 

— Aš irgi. Jie visai apie ją nekalba. 

— Tik pamini sakydami kalbas kariams. 

Valandėlę tylėjome. 

— Kurį iš jaunikių būtum pasirinkęs tu? 

Niūktelėjau jam ir jis susijuokė. 


JIE GRĮŽO TEMSTANT VIENI. Odisėjas pasakojo tarybai, kas įvy- 
ko, o Menelajas sėdėjo nepraverdamas lūpų. Karalius Priamas 
svetingai juos sutiko, surengė puotą savo menėje. Tada stojo 
priešais su Pariu ir Hektoru prie šonų, o kiti keturiasdešimt aš- 
tuoni sūnūs išsirikiavo už nugaros. „Žinome, kodėl atvykote, - 
tarė, - tačiau ji pati nenori grįžti ir mes ją globojame. Niekada 
neatsisakiau ginti moters, neatsisakysiu ir dabar.“ 

— Protinga, - tarė Diomedas. - Jie rado būdą išvengti kaltės. 

Odisėjas tęsė: 

- Atsakiau: jeigu jie taip tvirtai apsisprendę, nebėra ką kalbėti. 

Pakilo Agamemnonas ir skambiai, didingai prabilo: 

— Tikrai nebėra. Mėginome derėtis ir gavome atkirtį. Vie- 
nintelis garbingas kelias mums - kariauti. Rytoj visi iki paskuti- 
nio vyro keliausime pelnyti šlovės, kurios esame verti. 

Jis kalbėjo toliau, bet aš nebesiklausiau. Visi iki paskutinio 

vyro. Mane persmelkė baimė. Kodėl apie tai nepagalvojau? Ži- 
noma, jie tikisi, kad kausiuos. Dabar karas ir visi turi kautis. 
Ypač artimiausias aristos achaion draugas. 

Tą naktį beveik nemiegojau. Į palapinės sieną atremtos ietys 
atrodė neįmanomai ilgos, iš paskutiniųjų stengiausi prisiminti 
keletą pamokų, kaip ietį pakelti, kaip jos išvengti. Moiros nieko 
apie mane nesakė - net kiek gyvensiu. Įsibauginęs pažadinau 
Achilą. 

— Būsiu su tavimi, - pažadėjo jis. 


PRIEŠ ŠVINTANT ACHILAs tamsoje padėjo man prisitaisyti šar- 
vus - antblauzdžius, pirštines, odinius krūtinės ir nugaros šar- 
vus, 0 ant viršaus - bronzinį antkrūtinį. Atrodė, visi jie veikiau 
trukdo, negu saugo, einant daužo smakrą, varžo rankas, slegia. 
Jis patikino mane, kad priprasiu. Nepatikėjau. Žengęs iš pa- 
lapinės į rytmečio saulę jaučiausi kvailai, tarsi matuodamasis 
vyresnio brolio drabužius. Mirmidonai laukė, stumdydamiesi 
iš susijaudinimo. Visi kartu leidomės į ilgą kelionę pakrante 
milžiniškos besitelkiančios kariuomenės link. Jau dabar gau- 
džiau kvapą. 

Kariuomenę pirma išgirdome, negu pamatėme - vyrai gy- 
rėsi, tarškino ginklais, pūtė ragus. Tada už paplūdimio linkio 
prieš akis išvydome pasišiaušusią tvarkingais keturkampiais 
išsirikiavusių vyrų jūrą. Kiekvieną keturkampį ženklino kara- 
liaus vėliava. Tik viena vieta tebebuvo tuščia - garbingiausia, 
palikta Achilui ir jo mirmidonams. Nužygiavę iki jos išsirikia- 
vome - priešakyje stojo Achilas, tada man iš šonų vadų eilė. Už 
mūsų - greta po gretos sustojo švytintys išdidūs Ftijos kariai. 

Priešais driekėsi plati Trojos lyguma, pasibaigianti milžiniš- 
kais miesto vartais ir bokštais. Jų apačioje laukė liulantis tamsių 
galvų ir saulėje blyksinčių nublizgintų skydų liūnas. 

— Stovėk už manęs, - atsisukęs tarė Achilas. Linktelėjau ir 
šalmas prie ausų sujudėjo. Kaip virpančią taurę, bet kurią aki- 
mirką galinčią išsilieti, mane pripildė baimė. Antblauzdžiai 
smigo į pėdų kaulus, ietis nusvėrė ranką. Suskambo trimitas ir 
mano krūtinė ėmė kilnotis. Dabar. Jau dabar. 

Žvangėdami, barškėdami pasileidome bėgti. Taip mes kau- 
davomės - lėkdavome vienu vėju, kol mūšio lauko viduryje su- 
sidurdavome su priešu. Smarkiai įsibėgėjęs gali staigiai pralauž- 
ti jų gretas. 

Mūsų eilės greitai išsklido, nes vieni lenkė kitus išalkę šlo- 
vės, trokšdami pirmi nukauti tikrą trojėną. Lygumos viduryje 
gretos ir net karalystės susimaišė. Dauguma mirmidonų pra- 
bėgę pro mane nukrypo kairėn, ir aš pakliuvau tarp ilgaplaukių 
Menelajo spartiečių, kovai išsitepusių aliejumi ir susišukavusių. 

Skuodžiau žvangindamas šarvais. Tankiai alsavau; žemė 
drebėjo, trypiama pėdų, garsėjo gaudžiantis riaumojimas. Ki- 
greta bėgančio vyro. Tegalėjau gniaužti skydą ir bėgti. 

Priekinėms linijoms susidūrus, apkurtino trenksmas, paži- 
ro šipuliai, bronza, pasipylė kraujas. Besiranganti vyrų, riksmų 
masė lyg Charibdė rijo vieną gretą po kitos. Mačiau žiopčiojant 
vyrų burnas, bet negirdėjau šauksmo. Griaudėjo tik daužomų 
skydų, bronzos trupinamo medžio bildesys. 

Spartietis šalia staiga griuvo ieties perverta krūtine. Grįžte- 
lėjau galvą ieškodamas, kas ją metė, bet išvydau tik kūnų maiša- 
lynę. Kluptelėjau užmerkti jam akių, greitai sukalbėti maldos ir 

vos nesusivėmiau pamatęs, kad spartietis tebegyvas ir nustėręs 
maldaudamas man kažką gargia. 

Greta sugriaudėjo - krūptelėjęs išvydau Ajantą, mosuojantį 
milžinišku skydu tarsi vėzdu, maitojantį veidus ir kūnus. Jam 
įkandin nugirgždėjo trojėnų kovos vežimo ratai, pro vežimo 
šoną persisvėrė kaip šuo dantis iššiepęs vaikinas. Pro šalį nu- 
dundėjo Odisėjas, stengdamasis pagauti jo žirgus. Spartietis 
įsikibo į mane, o jo kraujas plūdo man ant rankų. Žaizda buvo 
per gili, negalėjau niekuo padėti. Šiek tiek palengvėjo jo akims 
galiausiai užgesus. Užmerkiau jas drebančiais smėlėtais pirštais. 

Apsvaigęs sverdėdamas atsistojau; atrodė, kad lyguma prie- 
šais sukasi ir plakasi tarsi bangų mūša. Akyse liejosi, viskas rai- 
buliavo: saulės blyksniai, šarvai ir oda. 

Iš niekur išniro Achilas - apsitaškęs krauju, uždusęs, įraudu- 
siu veidu, raudonai iki pat rankos sutepta ietimi. Išsišiepė man, 
tada nusisukęs šoko į trojėnų būrį. Žemė buvo nuklota kūnais, 
šarvų nuolaužomis, iečių kotais, vežimų ratais, bet jis nė kar- 
telio nekluptelėjo. Išskyrus jį, visas mūšio laukas siūbavo tarsi 
slidus nuo jūros vandens laivo denis, kol mane ėmė pykinti. 

Nieko nenužudžiau, netgi nemėginau. Įdienojus po gausy- 
bės valandų šleikštulį keliančio chaoso mane akino saulė, gėlė 
ranką, gniaužiančią ietį, nors ja dažniau rėmiausi, negu grūmo- 
jau. Šalmas tarsi didžiulis akmuo iš lėto mygo ausis prie kiaušo. 

Jaučiausi tarsi sukoręs ilgą kelią, nors pažvelgęs žemyn išvy- 
dau, kad mano pėdos vis suko tą patį ratą, trypdamos tą pačią 
išdžiūvusią žolę, tarsi ruošdamos šokių aikštelę. Nesibaigiantis 
siaubas išsunkė ir išsekino, nors kažkodėl nuolat jaučiausi lyg 
užliūliuotas, pakliuvęs į keistą tuštumą, kurion nežengė joks vy- 
ras ir grėsmės man nekilo. 

Buvau toks atbukęs ir apkvaitęs, kad tik vėlyvą popietę su- 
sivokiau, kad tai Achilo darbas. Nuolat mane stebėdamas jis, 
antgamtiškai pajusdavo akimirką, kai kario akys išsiplečia, pa- 
stebėjusios tokį lengvą taikinį kaip aš. Ir nespėjusį dar kartą 
įkvėpti Achilas jį nukaudavo. 

Jis buvo stebuklas - laidė ietį po ieties, lengvai ištraukdavo 
jas iš sukniubusių ant žemės kūnų ir sviesdavo į naują auką. 
Daugybę kartų mačiau, kaip pasuka riešą, atidengdamas blyš- 
kią vidinę jo pusę, pasirodančius grakščius it fleitos kauliukus. 
Bežiūrėdamas užsimiršęs nuleidau ietį. Net nebesuvokiau mir- 
ties bjaurasties - ištaškytų smegenų, sutriuškintų kaulų, kuriuos 
paskui nusiplausiu nuo odos ir plaukų. Temačiau jo grožį, jo 
rankų ir kojų giesmę, eiklias pėdas. 


GALIAUSIAI ATSLINKUSIŲ SUTEMŲ išlaisvinti raišuodami ir išse- 
kę parslinkome į palapines, vilkdami sužeistuosius ir žuvusius. 
Gera diena, sakė mūsų karaliai, plekšnodami vieni kitiems per 
nugaras. Sėkminga pradžia. Rytoj pakartosime. 

Kartojome kasdien. Mūšio diena tapo savaite, tada mėnesiu. 
Tada dviem. 

Karas buvo keistas. Neužėmėme jokios žemės, neėmėme 
belaisvių. Kovojome tik dėl garbės - vyras prieš vyrą. Ilgainiui 
išryškėjo abipusis ritmas: kaip civilizuoti žmonės kaudavomės 
septynias dienas iš dešimties ir padarydavome pertraukas iškil- 
mėms ir laidotuvėms. Jokių antpuolių kaimuose, jokių netikėtų 
atakų. Vadai, pirmiau džiugiai tikėjęsi greitos pergalės, susitai- 
kė, kad karas užtruko. Abi kariuomenės buvo stebėtinai lygia- 
vertės varžovės, galėjo grumtis mūšio lauke diena iš dienos, ir 

nė viena šalis netapo akivaizdžiai stipresnė. Iš dalies taip nutiko 
dėl karių, iš visos Anatolijos plūdusių padėti trojėnams ir pel- 
nyti šlovės. Jos troško ne vienintelė mūsų tauta. 

Achilas žydėte žydėjo. Mūšin ėjo apsvaigęs, kaudamasis šyp- 
sojosi. Jam patiko ne žudyti - greitai suprato, kad joks karys jam 
neprilygsta, nė du arba trys stoję prieš jį. Jo nedžiugino tokios 
lengvos skerdynės, ir nuo jo rankos nekrito nė pusė tiek karių, 
kiek būtų galėję. Jis gyveno dėl staigios atakos, dėl atidundančio 
prie jo vyrų būrio. Štai tada tarp dvidešimties ore švilpiančių kar- 
dų jis pagaliau galėjo iš tiesų kautis. Mėgavosi savo jėga, tarsi per 
ilgai uždarytas lenktyninis žirgas, vėl galintis bėgti. Karštligiškai, 
neapsakomai grakščiai kovojo iš karto su dešimt, penkiolika, dvi- 
dešimt penkiais vyrais. Pagaliau tai, ką iš tiesų galiu daryti. 

Man nereikėjo stoti į kautynes taip dažnai, kaip nuogąstavau. 
Kuo ilgiau tęsėsi karas, tuo mažiau svarbu atrodė tempti kiekvieną 
graiką iš palapinės. Nebuvau karalaitis, kurio garbė pastatyta ant 
kortos. Ne karys, privalantis paklusti, ir ne didvyris, kurio įgū- 
džių pasigestų. Tik tremtinys be gero vardo ir aukštos padėties. 
Jei Achilas nusprendė manęs neimti, tai tik jo vieno reikalas. 

Ėmiau rodytis mūšio lauke rečiau - penkis kartus per savai- 
tę, paskui tris, tada vieną. Vėliau tik tada, kai Achilas prašyda- 
vo. Taip nutikdavo retai. Dažniausiai jis mielai nerdavo į mūšį 
vienas ir kariaudavo tik savo malonumui. Bet kartkartėmis vie- 
natvė apkarsdavo ir jis maldaudavo manęs prisidėti, prisitaisy- 
ti odinius šarvus, sukietėjusius nuo prakaito ir kraujo, ir kartu 
ropštis per kūnus. Tapti jo stebuklo liudininku. 

Kartais stebėdamas jį tardavausi matantis žemės plotą, kur 
kariai nesiartindavo. Jis būdavo prie Achilo ir, jei įsižiūrėda- 
vau, tapdavo šviesesnis. Galiausiai nenoriai atskleisdavo ką 

slėpęs - moterį, blyškią tarsi mirtis, aukštesnę už aplink besi- 
plūkiančius vyrus. Nesvarbu, kiek plūsdavo kraujo, jis nesutep- 
davo pilkšvos jos suknelės. Rodėsi, basomis kojomis ji nelietė 
žemės. Nepadėdavo sūnui, to ir neprireikdavo. Kaip ir aš, tik 
žiūrėdavo didelėmis juodomis akimis. Negalėdavau suprasti 
jos veido išraiškos - ar jai malonu, ar ji sielvartavo, ar visiškai 
nieko nejautė. 

Kol atsigręžusi kartą pamatė mane. Veidą perkreipė pasidy- 

Kovos lauke šalia jo sutvirtėjau, pripratau prie drebančios 
žemės. Išmokau skirti karius, ne vien tik atskiras kūnų dalis, 
žaizdas, bronzą. Prisidengęs Achilo apsaugos skydu, galėjau 
netgi judėti išilgai kovos linijų, ieškodamas kitų karalių. Ar- 
čiausiai mūsų kovėsi ietį įgudęs valdyti Agamemnonas, visada 
pasislėpęs už daugybės puikiai išrikiuotų mikėniečių. Būdamas 
saugus, šūksniais nurodinėjo kariams ir laidė ietis. Tiesa, kad 
buvo geras ietininkas - turėjo toks būti, kad nekliudytų dvide- 
šimties savo karių galvų. 

O Diomedas, priešingai, buvo bebaimis. Kovėsi nuožmiai 
kaip įniršęs laukinis žvėris - iššiepęs dantis puldinėjo ir staigiais 
kirčiais ne perverdavo, o draskydavo priešus. Paskui plėšriai pa- 
linkęs apiplėšdavo kūną ir prieš puldamas toliau į savo vežimą 
sumesdavo rastą auksą ir bronzą. 

Odisėjas nešėsi lengvą skydą ir pasitikdavo priešus pritūpęs 
kaip lokys, įdegusia ranka žemai laikydamas ietį. Žibančiomis 
akimis stebėdavo karį, iš virptelinčių raumenų nuspėdavo, kur 
ir kada skries ietis. Šiai prašvilpus pro šalį, Odisėjas pribėgdavo 
ir iš arti perverdavo jį tarsi žuvį žeberklu. Į vakarą jo šarvai vi- 
sada būdavo permirkę krauju. 

Ėmiau pažinti ir trojėnus - Parį, nerūpestingai laidantį 
strėles iš skriejančio kovos vežimo. Jo veidas, netgi suspaustas 
šalmo, buvo negailestingai gražus - kaulai dailūs kaip Achilo 
pirštai. Stovėdavo išdidžiai, atsirėmęs lieknais klubais į vežimo 
šonus, o raudonas apsiaustas plaikstėsi dailiomis klostėmis. Ne- 
nuostabu, kad buvo Afroditės numylėtinis - atrodė toks pat pil- 
nas tuštybės kaip ir ji. 

Toli šmėkščiojantį pro besistumdančių vyrų eiles pamaty- 
davau ir Hektorą. Visada vieną ir keistai vienišą plote, kurį jam 
palikdavo vyrai. Jis buvo įgudęs, ramus ir išmintingai apgalvo- 
davo kiekvieną judesį. Kartais traukiantis mūsų kariuomenei 
matydavome, kaip jis didelėmis ir sudiržusiomis nuo darbo 
rankomis mazgojasi kraują, kad galėtų melstis nesusitepęs. Te- 
bemylėjo dievus, nors jo broliai ir pusbroliai per juos krito mū- 
šyje, ir aršiai kovojo dėl savo šeimos, o ne trapios kaip ledo pluta 
šlovės. Paskui gretos susiglausdavo ir jį užstodavo. 

Nė nemėginau prie jo artintis, kaip ir Achilas, kuris šmėkš- 
telėjus jo figūrai visada apdairiai nusigręždavo į kitus trojėnus, 
nerdavo į kitą priešų guotą. O Agamemnonui paklausus, kada 
stos prieš Trojos karalaitį, nusišypsodavo pačia atviriausia iš 
proto varančia šypsena: 

— Argi Hektoras yra man ką padaręs? 

IENĄ LAISVĄ DIENĄ, NETRUKUS PO MŪSŲ IŠSILAIPINIMO 
prie Trojos Achilas atsikėlė brėkštant. 
— Kur eini? - paklausiau. 

— Pas motiną, - atsakė ir šmurkštelėjo pro palapinės angą 
man nespėjus nieko daugiau pasakyti. 

Jo motina. Paikai vyliausi, kad ji neatseks mums iš pas- 
kos, kad ją sulaikys sielvartas ar atstumas. Žinoma, nesulai- 
kė. Anatolijos krantas jai tiko ne prasčiau už Graikijos kran- 
tą. Sielvartas tik pailgino jos viešnages. Jis išeidavo auštant, o 
grįždavo saulei beveik pasiekus vidurdienį. Laukdavau nera- 
mus, nenustygdavau. Ką ji taip ilgai gali jam kalbėti? Bijojau 
dievų nulemtos negandos. Dangiško įsikišimo, kuris atimtų jį 
iš manęs. 

Briseidė dažnai padėdavo man laukti. 

— Nori nueiti į mišką? - klausdavo. Tylus, mielas jos balsas, 
tai, kad norėjo paguosti, padėdavo man užsimiršti. Pasivaikš- 
čiojęs su ja po mišką visada nusiramindavau. Kaip ir Cheironas, 
ji, regis, žinojo visas jo paslaptis - kur slepiasi grybai, kur triu- 
šių urvai. Netgi pradėjo mane mokyti augalų ir medžių pavadi- 
nimų savo kalba. 

Paskui sėdėdavome ant kalvos ir žiūrėdavome į stovyklą, 


ACHILO GIESMĖ 


kad pamatytume jį grįžtantį. Tą dieną ji priskynė pintinaitę ka- 
lendrų, ir mus gaubė gaivus žalių lapų kvapas. 

- Jis tikrai netrukus grįš, - tarė ji. Jos žodžiai buvo tarsi nau- 
jai išdirbta oda, vis dar standi ir lygi, dar nenudėvėta. Neatsilie- 
piau ir ji paklausė: - Kur jis taip ilgai būna? 

Kodėl neturėtų žinoti? Juk ne paslaptis. 

— Jo motina deivė, - atsakiau. - Jūrų nimfa. Jis eina su ja 
susitikti. 

Tikėjausi, kad apstulbs ar išsigąs, bet tik linktelėjo. 

— Maniau jis... kažkoks kitoks. Jis ne... - nutilo. - Jis juda ne 
kaip žmogus. 

Nusišypsojau. 

— O kaip juda žmogus? 

— Taip, kaip tu, - atsakė ji. 

— Vadinasi, nerangiai. 

Ji nežinojo šio žodžio. Parodžiau ženklais tikėdamasis ją 
prajuokinti. Tačiau ji įnirtingai papurtė galvą. 

— Ne. Tu ne toks. Ne tą norėjau pasakyti. 

Taip ir nesužinojau, ką ji turėjo galvoje, nes tą akimirksnį 
ant kalvos pasirodė Achilas. 

- Pamaniau, kad jus čia rasiu, - pasakė. Briseidė atsiprašė 
ir nuėjo į savo palapinę. Achilas išsitiesė ant žemės, pasidėjęs 
ranką po galva. 

- Mirštu badu, - tarė. 

- Imk, - padaviau jam pietums atsinešto sūrio likutį. Jis dė- 
kingas suvalgė. 

- Apie ką kalbėjaisi su motina? - šiek tiek jaudindamasis 
paklausiau. Nedrausdavo klausinėti apie su ja praleistas valan- 
das, bet jie visada kalbėdavosi vieni. 

Jis iškvėpė orą, beveik atsidusdamas. 

- Ji nerimauja dėl manęs, - tarė. 

— Kodėl? - pasišiaušiau nuo minties, kad dėl jo jaudinasi, tą 
daryti turėjau aš. 

— Sako, tarp dievų vyksta neįprasti dalykai, jie nesutaria, 
kare palaiko skirtingas puses. Jai neramu, nes dievai pažadėjo 
man šlovę, bet neaišku, ar didelę. 

Dar vienas rūpestis, kurio nebuvau numatęs. Tačiau mūsų 
pasakojimuose esama daug veikėjų - didysis Persėjas ir kuklu- 
sis Pelėjas, Heraklis ir beveik pamirštas Hilas. Vieniems skirti 
ištisi epai, kitiems - tik eilutė. 

Atsisėdęs jis rankomis apsikabino kelius. 

— Manau, bijo, kad kas nors kitas nužudys Hektorą. Kad 
mane aplenks. 

Ir vėl neramu. Trumpas Achilo gyvenimas staiga dar labiau 
sutrumpėjo. 

— Apie ką ji kalbėjo? 

- Nežinau. Ajantas mėgino tai padaryti, bet jam nepasisekė. 
Diomedui irgi. Jie geriausi po manęs, daugiau niekas kitas ne- 
ateina į galvą. 

— O kaipgi Menelajas? 

Achilas papurtė galvą. 

- Jam niekada nepavyktų. Jis narsus ir stiprus, tačiau tik 
tiek. Sudužtų į Hektorą kaip banga į uolą. Taigi arba aš, arba 
niekas kitas. 

— Tu to nedarysi, - stengiausi, kad nuskambėtų ne kaip mal- 
davimas. 

- Ne, - valandėlę patylėjo. - Tačiau galiu įsivaizduoti. Štai 
kas keista. Tarsi sapne. Matau, kaip metu ietį ir kaip jis suknium- 
ba. Prieinu prie kūno ir sustoju. 

Siaubas sukaustė krūtinę. Įkvėpiau oro, gindamas jį šalin. 

— O kas tada? 

- Tai visų keisčiausia. Žvelgiu į jo kraują, žinau, kad arti- 
nasi mano mirtis. Tačiau man nerūpi. Pirmiausia jaučiu pa- 
lengvėjimą. 

— Manai, kad tai pranašiška? 

Klausimas privertė jį susidrovėti. Jis papurtė galvą. 

— Ne. Manau, tai niekis. Tik vaizduotė. 

Prisiverčiau kalbėti taip pat nerūpestingai. 

— Greičiausiai tu teisus. Juk Hektoras tau nieko nepadarė. 

Kaip ir tikėjausi, jis nusišypsojo. 

— Taip, - tarė. - Kažkur jau tą girdėjau. 


PER TAS ILGAS VALANDAS, kol Achilo nebūdavo, įpratau nuklys- 
ti nuo stovyklos ieškodamas draugijos ar kokio užsiėmimo. Te- 
tidės naujienos mane sutrikdė - dievai kivirčijasi, Achilo šlovei 
kilo grėsmė. Nežinojau, ką apie tai manyti, ir klausimai sukosi 
galvoje, kol pasijutau beveik einąs iš proto. Man reikėjo pra- 
siblaškyti, kažko paprasto ir tikro. Vienas vyras mostu parodė 
baltą gydytojų palapinę. 

- Jei ieškai, ką veikti, jiems visada reikia pagalbos, - pasakė. 
Prisiminiau kantrias Cheirono rankas ir įrankius, kabančius ant 
rausvų kvarco olos sienų. Patraukiau ten. 

Palapinėje buvo blausu, tvyrojo salsvas it muskuso kvapas, 
atsidavė metalu ir krauju. Kampe išvydau gydytoją Machaoną - 
barzdotą, kampuotais žandikauliais, patogiai iki pusės nusi- 
rengusį, aplink juosmenį netvarkingai apsirišusį seną tuniką. 
Jis buvo tamsesnio už daugumą graikų gymio, nors daug laiko 


245 


MADELINE MILLER 


praleisdavo ne lauke. Trumpai apsikirpęs - kad būtų patogiau ir 
plaukai nekristų į akis. Dabar palinkęs prie vyro kojos atsargiai 
lietė įsmigusios strėlės antgalį. Kitoje palapinės pusėje jo brolis 
Podaleirijas baigė prisitaisyti šarvus. Atsainiai tarstelėjęs porą 
žodžių Machaonui, prasibrovė pro mane laukan. Visi žinojo, 
kad jis labiau mėgo mūšio lauką negu chirurgo palapinę, nors 
darbavosi ir ten, ir čia. 

Nepažvelgęs į mane Machaonas prabilo: 

— Nesi smarkiai sužeistas, jei gali taip ilgai stovėti. 

— Ne, - atsakiau. - Aš čia... - nutilau, Machaonui ištraukus 
strėlės antgalį ir kariui sudejavus iš palengvėjimo. 

— Nagi? - jo balsas buvo dalykiškas, tačiau geranoriškas. 

— Ar reikia pagalbos? 

Jis numykė, kaip spėjau, pritariamai. 

— Sėsk ir palaikyk balzamus, - tarė jis nepakeldamas akių. 
Paklusau, surinkau ant žemės išmėtytus buteliukus. Vienuose 
čežėjo vaistažolės, kiti buvo sunkūs nuo tepalo. Uosčiau juos ir 
prisiminiau: česnako ir medaus balzamas saugo nuo užkrėti- 
mo, aguonos ramina, kraujažolės stabdo kraujavimą. Daugybė 
žolelių priminė kantrius kentauro pirštus, gaivų rausvos kvarco 
olos kvapą. 

Paduodavau buteliukus, kurių prireikdavo Machaonui ir 
stebėjau, kaip mitriai jis triūsia - pakiša žiupsnelį raminamųjų 
po viršutine sužeistojo lūpa, kad užuostų ir kramtytų, pate- 
pa balzamo, kad nekiltų užkrėtimas, tada sutvarsto ir apriša 
žaizdą. Machaonas užtepė paskutinį tiršto, kvapnaus bičių 
vaško sluoksnį ant sužeistojo kojos ir pakėlė į mane nuvargu- 
sias akis. 

— Patroklas, tiesa? Mokeisi pas Cheironą? Tu čia laukiamas, - 

lauke pasigirdo klegesys, pakelti balsai ir skausmingi šūksniai. Jis 
linktelėjo galva: - Dar vieną atneša, paimk jį. 

Kariai, Nestoro vyrai, užkėlė savo kovos draugą ant tuščio 
gulto palapinės kampe. Dešinį petį jam buvo pervėrusi strėlė 
trikampiu antgaliu. Veidas putojo nuo prakaito, o stengdamasis 
nešaukti jis beveik persikando lūpą. Dusliai šniokštavo, iš pani- 
kos vartė akis ir drebėjo. Atsispyriau norui pašaukti Machaoną, 
plušantį prie kito pradėjusio vaitoti vyro, ir paėmiau audeklo 
skiautę nušluostyti jam veidą. 

Strėlė pervėrė plačiausią peties vietą ir tarsi siaubinga adata 
smygsojo pusiau išnirusi. Turėjau nulaužti antgalį, ištraukti ją 
už kito galo, nesužeisdamas jo dar labiau ir nepalikdamas at- 
plaišų, kurios galėtų supūliuoti. 

Greitai daviau jam, kaip mokė Cheironas, aguonų ir gluos- 
nio žievės gėrimo, kuris apsvaigina ligonį ir malšina skausmą. 
Jis nenulaikė taurės, todėl sugirdžiau pats, pakėlęs ir prilaikyda- 
mas galvą, kad neužspringtų, jausdamas, kaip prakaitas, putos 
ir kraujas sunkiasi į mano tuniką. 

Stengiausi atrodyti ramiai ir slėpiau nuo jo savo baimę. Ma- 
čiau, kad jis tik metais ar dvejais vyresnis už mane. Antilochas, 
vienas iš Nestoro sūnų, malonaus veido jaunuolis, dievinęs tėvą. 

— Viskas bus gerai, - kartojau, nežinau, sau ar jam. 

Keblumų kėlė strėlės antgalis; paprastai gydytojai prieš iš- 
traukdami strėlę vieną galą nulauždavo. Tačiau antgalis buvo 
per mažai išlindęs, kad galėčiau tai padaryti nesužeidęs jo smar- 
kiau. Negalėjau nei palikti antgalio, nei ištraukti pro žaizdą. Ką 
gi daryti? 

Vienas iš jį atnešusių karių sukinėjosi prie palapinės angos. 
Pamojau jam per petį. 

— Peilį, greitai. Aštriausią, kokį rasi, - pats nustebau tvirtai 
ir valdingai prabilęs. Vyras bematant pakluso. Grįžo su trumpu, 
aštriai išgaląstu peiliu mėsai pjaustyti, parudusiu nuo išdžiūvu- 
sio kraujo. Prieš paduodamas nuvalė į savo tuniką. 

Vaikino veidas apsiblausė, liežuvis išlindo iš burnos. Pasi- 
lenkiau virš jo ir suėmęs strėlės kotą sugniaužiau antgalį drėgnu 
delnu. Kita ranka ėmiau kuo švelniau pjauti skiedrelę po skie- 
drelės taip plonai, kaip tik galėjau, stengdamasis nejudinti vai- 
kino peties. Jis šnarpštė ir vebleno, paklydęs gėrimo sukeltame 
rūke. 

Pjoviau, traukiau ir toliau pjoviau. Gėlė nugarą, keikiau 
save, kad pasidėjau jo galvą ant kelių ir nepasirinkau patogesnės 
padėties. Galiausiai aštrusis galas nulūžo ir liko tik viena ilga 
atplaiša, kurią peilis greitai perpjovė. Pagaliau. 

Tada liko ne mažiau sunki užduotis - ištraukti kotą iš kitos 
peties pusės. Įkvėpimo pagautas čiupau tepalą nuo užkrėtimo 
ir kruopščiai ištepiau strėlę tikėdamasis, kad ji slinks švelniau 
ir žaizda nesupūliuos. Tada labai pamažu ėmiausi traukti strėlę. 
Atrodė, kad praėjo ištisos valandos, kol galiausiai išlindo nuo 
kraujo išmirkęs lūžgalys. Vargais negalais aptvarsčiau žaizdą ir 
parišau ranką po kaklu. 

Paskui Podaleirijas išvadino mane bepročiu, kad taip lėtai 
pjoviau strėlę ir dar tokiu kampu - reikėjo gerai trūktelėti, pa- 
sakė, ir galas būtų lūžęs. Mat ją galas, išdraskytą žaizdą ir viduje 
likusias atplaišas - kiti vyrai laukė pagalbos. Tačiau Machaonas 
matė, kaip gerai petys sugijo, neužsikrėtė ir mažai skaudėjo, to- 
dėl kitą kartą pasitaikius strėlės žaizdai, pakvietė mane ir viltin- 
gai žvelgdamas padavė aštrų peilį. 

KEISTAS BUVO METAS. Virš mūsų nuolat tvyrojo baimė dėl 
Achilo lemties, o gandai apie dievų karą tik stiprėjo. Bet netgi aš 
negalėjau gyventi nuolat įsibauginęs. Girdėjau, kad gyvenantys 
prie krioklio liaujasi jį girdėti - taip ir aš išmokau susigyventi 
su veržlia jo likimo srove. Ėjo dienos, o jis gyveno. Praėjo keli 
mėnesiai ir man pavykdavo visą dieną mintyse nebedirsčioti į 
jo mirties bedugnę. Praslinko nepaprasti metai, tada antri. 

Atrodė, ir kiti panašiai atsipalaidavo. Mūsų stovykla tapo 
tarsi šeima, vakarais susirinkdavusi prie vakarienės ugniakuro. 
Patekėjus mėnuliui ir tamsiame danguje prasikalus žvaigždėms, 
visi prie jo susiburdavome: Achilas ir aš, senasis Feniksas, o 
tada moterys - iš pradžių tik Briseidė, o dabar jau ir visas būre- 
lis jų, nuramintų to, kaip buvo priimta Briseidė. Ir dar vienas — 
Automedontas, jauniausias iš mūsų, vos septyniolikos. Tylus 
vaikinas; su Achilu stebėjome, kaip augo jo jėga ir miklumas, 
kol mokėsi suvaldyti narčius Achilo žirgus, kad meistriškai važ- 
nyčiotų mūšio lauke. 

Mudviem su Achilu buvo malonu priimti svečius prie savo 
ugniakuro ir dėtis suaugusiais, nors ir nesijautėme tokie, vaišin- 
ti kitus mėsa ir pilstyti vyną. Ugniai blėstant, nusišluostydavo- 
me lūpas ir karštai prašydavome Fenikso ką nors papasakoti. Jis 
pasilenkdavo kėdėje ir pradėdavo. Apšviestas ugnies jo prakau- 
lus veidas atrodė reikšmingas, paslaptingas, tarsi ženklas, kurį 
stengtųsi perprasti pranašai. 

Briseidė irgi pasakodavo keistas, sapnus primenančias pa- 
sakas apie kerus, užburtus dievus ir juos netyčia užtikusius 
mirtinguosius; dievai buvo savotiški - pusiau Žmonės, pusiau 
gyvūnai, kaimo dievybės, ne aukštieji dievai, garbinami mieste. 
Pasakos, kurias ji sekdavo tyliu dainingu balsu, buvo gražios, o 

kartais ir juokingos - jei ji vaizduodavo kiklopą arba pasislėpu- 
sio žmogaus ieškantį uostinėjantį liūtą. 

Paskui mudviem likus vieniems Achilas kartodavo pasakų 
nuotrupas pakeltu balsu, sugrodavo keletą natų lyra. Aiškiai 
mačiau, kad tokios gražios pasakos nesunkiai galėjo tapti dai- 
nomis. Ir man tai patiko, nes jutau, kad jis permanė ją, suvokė, 
kodėl leidžiu su ja dienas jam išėjus. Dabar ji viena iš mūsų, 
pamaniau. Ji visą gyvenimą priklausys mūsų ratui. 


VIENĄ Iš TOKIŲ VAKARŲ Achilas paklausė jos, ką žino apie 
Hektorą. 

Ji rymojo ant alkūnių, atsukusi jas šildyti ugniai. Išgirdusi jo 
balsą, krūptelėjo ir atsisėdo. Jie retai kreipdavosi vienas į kitą. 
Galbūt dėl to, kas nutiko jos kaime. 

— Nedaug ką žinau, - atsakė. - Nesu mačiusi nei jo, nei ko 
nors kito iš Priamo šeimos. 

— Betgi esi ką girdėjusi. - Achilas irgi atsisėdo tiesiai. 

— Truputį. Daugiau žinau apie jo žmoną. 

— Klok viską, - tarė Achilas. 

Ji linktelėjo, tyliai kostelėjo, kaip dažnai darydavo prieš pra- 
dėdama pasakoti. 

— Ji vardu Andromachė, vienintelė Kilikijos karaliaus Eje- 
tiono dukra. Kalbama, Hektoras ją myli labiau už viską. Pirmą 
kartą pamatė ją atvykęs duoklės į jos tėvo karalystę. Ji pasveiki- 
no jį ir priėmė puotoje tą vakarą. Vakarui baigiantis Hektoras 
paprašė Ejetiono jos rankos. 

— Tikriausiai ji labai daili. 

- Žmonės sako, kad graži, bet ne pati gražiausia mergina, 

kokią būtų galėjęs rasti Hektoras. Garsėja maloniu būdu ir švel- 
numu. Kaimo Žmonės ją myli, nes ji dažnai atnešdavo jiems 
maisto ir drabužių. Ji laukėsi, tik aš negirdėjau, kas gimė. 

- Kur yra Kilikija? - paklausiau. 

- Piečiau pakrantėje, raitomis netoli nuo čia. 

- Prie Lesbo, - pasakė Achilas. Briseidė linktelėjo. Paskui 
visiems išėjus jis pasakė: - Mes apiplėšėme Kilikiją. Ar žinojai? 

— Ne. 

Jis linktelėjo. 

— Atsimenu tą vyrą, Ejetioną. Jis turėjo aštuonis sūnus. Jie 
mėgino mus sulaikyti. 

Viską supratau iš pritilusio balso. 

— Tu juos užmušei. 

Išžudė visą šeimą. 

Jis pastebėjo mano veido išraišką, nors ir stengiausi ją nu- 
slėpti. Tačiau nemelavo man - niekada. 

- Taip. 

Žinojau, kad tą daro kasdien, grįždavo namo permirkęs 
krauju, kurį prieš vakarienę šveisdavo nuo odos. Tačiau būda- 
vo tokių akimirkų kaip ši, kai pasijusdavau sukrėstas, kai susi- 
mąstydavau apie visas dėl jo kaltės per praėjusius metus išlietas 
ašaras. Dabar ir Andromachė su Hektoru sielvartavo per jį. Mus 
skyrė, regis, ištisas pasaulis, nors jis sėdėjo taip arti, kad jutau 
odos šilumą. Ieties nutrintas, bet dailias rankas buvo pasidėjęs 
ant kelių. Dar niekada nebuvo tokių švelnių ir tokių nepermal- 
daujamų rankų. 

Žvaigždės virš mūsų galvų slėpėsi. Uodžiau apsunkusį orą. 
Šiąnakt kils audra. Lietus sunksis į žemę, taip permerks, kad 
ji bus kiaurai šlapia. Vanduo plūs iš kalnų, pakeliui stiprėda- 


MADELINE MILLER 


mas, ir šluos viską, kas pasitaikys kelyje: gyvūnus, namus ir 
Žmones. 

Jis tarsi tas potvynis, mąsčiau. 

Jo balsas nutraukė mano minčių tylą. 

— Palikau vieną sūnų gyvą, - tarė jis. - Aštuntąjį sūnų. Kad 
giminė neišnyktų. 

Keista, bet tokia menka geradarystė atrodė tarsi malonė. Ta- 
čiau ar kiti kariai būtų padarę bent tiek? Išžudyti visą šeimą - 
liaupsių vertas poelgis, šlovingas žygdarbis, įrodantis, kad esi 
pakankamai galingas nušluoti nuo žemės visą giminę. Šis gyvas 
likęs sūnus susilauks vaikų; duos jiems savo giminės vardą ir 
papasakos jos istoriją. Žuvusieji gyvuos, kad ir ne gyvenime, tai 
bent atmintyje. 

— Džiaugiuosi, - atsakiau sklidina širdimi. 

Nuodėguliai laužavietėje pabalo. 

-— Keista, - pasakė jis, - visada sakydavau, kad Hektoras ne- 
padarė man nieko blogo. Tačiau jis dabar nebegali to pasakyti 
apie mane. 


24 SKYRIUS 


ĖGO METAI, IR VIENAS Iš AJANTO KARIŲ ĖMĖ SKŲSTIS 

užtrukusiu karu. Iš pradžių jo niekas nepaisė, nes buvo 

labai nemalonus ir pagarsėjęs nenaudėlis. Tačiau jis tapo 
vis iškalbingesnis. Jau ketveri metai, sakė jis, bet nieko nepa- 
siekėme. Kur lobiai? Kur ta moteris? Kada keliausime namo? 
Ajantas uždrožė jam per galvą, tačiau vyras neužsičiaupė. Ma- 
tote, kaip jie su mumis elgiasi? 

Jo apmaudas pamažu plito iš vienos stovyklos į kitą. Metų 
laikas buvo bjaurus, labai lietingas ir kautis itin netinkamas. 
Kamavo žaizdos, bėrimai, purve išsisuktos kulkšnys ir užkre- 
čiamosios ligos. Kraujasiurbiai vabzdžiai taip apniko kai kurias 
stovyklos vietas, kad atrodė kaip dūmų debesys. 

Rūškani, besikasantys vyrai ėmė stoviniuoti agoroje. Iš pra- 
džių nieko nedarė, tik rinkdavosi mažais būreliais ir šnabždė- 
davosi. Tada prie jų prisidėjo košę užviręs karys, ir balsai ėmė 
skambėti garsiau. 

Ketveri metai! 

Kaip mums žinoti, kad ji apskritai ten? Ar ją kas nors matė? 

Troja niekada nepasiduos. 

Mums tiesiog reikia karą nutraukti. 

Išgirdęs tai Agamemnonas įsakė juos nuplakti. Kitą dieną jų 
susirinko dvigubai, tarp jų ir ne vienas mikėnietis. 

Tada jis išsiuntė ginkluotą būrį jų išvaikyti. Vyrai nuspūdino 
šalin, o būriui pasitraukus vėl sugrįžo. Atsakydamas Agamem- 
nonas įsakė falangai visą dieną saugoti agorą. Tačiau ši prievolė 
vargino - teko stovėti saulėkaitoje, kur spietėsi daugiausiai mu- 
sių. Iki vakaro falanga gerokai pakriko, dalis vyrų pasitraukė iš 
sargybos ir maištininkų pagausėjo. 

Agamemnono šnipai pranešė apie visus nepatenkintus, tuos 
vyrus sučiupo ir nuplakė. Kitą rytą keli šimtai karių atsisakė kau- 
tis. Vieni teisinosi liga, kiti nepateikė jokios priežasties. Naujiena 
pasklido, ir staiga pasiligojo dar daugiau vyrų. Jie sumetė kardus 
ir skydus į krūvą ant pakylos ir užtvėrė agorą. Agamemnonui pa- 
bandžius prasibrauti, susikibo rankomis ir nesijudino iš vietos. 

Neįleidžiamą į savo paties agorą Agamemnoną išmušė rau- 
donis. Pirštai, sugniaužę tvirtą medinį geležimi kaustytą skept- 
rą, pabalo. Priešais stovintis vyras nusispjovė Agamemnonui po 
kojomis, šis pakėlė skeptrą ir tvojo jam per galvą. Visi išgirdo- 
me, kaip sukiužo kiaušas. Žmogus sukniubo. 

Nemanau, kad Agamemnonas ketino taip smarkiai trenk- 
ti. Net sustingo, atrodė, negalėjo pajudėti spoksodamas į kūną 
po kojomis. Kitas vyras priklaupė kūno apversti, kiaušas nuo 
galingo smūgio giliai įlūžo. Žinia nušniokštė per minią tarsi 
įsiplieskianti liepsna. Daug kas išsitraukė peilius. Išgirdau, kaip 
Achilas kažką suniurnėjo ir dingo man iš pašonės. 

Iš Agamemnono veido mačiau, kaip jis vis aiškiau suvokia 
klydęs. Neapdairiai paliko ištikimus sargybinius ir pakliuvo į 
apsuptį - jei kas ir būtų norėjęs jam padėti, nebūtų pasiekęs. 
Sulaikiau kvapą neabejodamas, kad tuoj išvysiu jo žūtį. 

- Graikijos vyrai! 

Nustebę veidai atsigręžė į balso pusę. Achilas stovėjo skydų 
šūsnies viršuje ant pakylos. Nuo galvos iki kojų atrodė kaip nu- 
galėtojas - gražus, stiprus, rimtaveidis. 

— Jūs pykstate, - tarė jis. Ir patraukė jų dėmesį. Jie tikrai 
pyko. Tačiau karvedžiai retai pripažindavo, kad jų kariai gali 
taip jaustis. - Dėl ko apmaudaujate? - paklausė. 

- Norim išvykti! - sušuko kažkas iš minios galo. - Šis karas 
beviltiškas! 

— Vadas mums melavo! 

Kilo pritariamas murmesys. 

- Jau ketveri metai! - riktelėjo pikčiausias iš visų balsas. Ne- 
galėjau jų kaltinti. Man šie ketveri metai buvo tikras lobis, iš 
šykščių moirų rankų išplėštas laikas. Tačiau jiems tai buvo iš 
vaikų ir žmonų, iš šeimos ir namų pavogtas laikas. 

- Turite teisę to reikalauti, - pasakė Achilas. - Jaučiatės su- 
klaidinti. Jums žadėjo pergalę. 

— Taip! 

Žvilgtelėjau į pykčio iškreiptą Agamemnono veidą. Tačiau 
jis įstrigo minioje ir negalėjo išsilaisvinti arba kalbėti nesukel- 
damas triukšmo. 

- Sakykite man, - tęsė Achilas. - Ar manote, kad aristos 
achaion kaunasi beviltiškuose karuose? 

Vyrai neatsiliepė. 

— Nagi? 

— Ne, - pasakė kažkas. 

Achilas rimtai linktelėjo. 

— Ne. Nesikaunu ir galiu prisiekti bet kuo - esu čia, nes tikiu, 
kad laimėsime. Aš lieku iki galo. 

— Puiku, - tarė kitas balsas, - bet kaip su tais, kurie nori 
pasitraukti? 

Agamemnonas žiojosi atsakyti. Galėjau įsivaizduoti, ką būtų 
pasakęs. Niekas nepasitrauks! Tų, kurie trauksis, laukia mirtis! 
Laimė, Achilas buvo greitesnis. 

— Galite išvykti kada panorėję. 

— Tikrai? - nepatikliai paklausė tas pats balsas. 

— Žinoma, - jis nutilo ir nusišypsojo pačia atviriausia ir 
draugiškiausia šypsena. - Tačiau užėmus Troją aš pasiimsiu 
jūsų grobio dalį. 

Jutau, kaip tvyrojusi įtampa atlėgo, dalis vyrų dėkingi nusi- 
juokė. Karalaitis Achilas prakalbo apie turtus, kuriuos užgrob- 
sime, o kur godulys, ten ir viltis. 

Pastebėjęs permainą, Achilas tarė: 

— Jau seniai laikas į mūšio lauką. Trojėnai ims manyti, kad 
išsigandome, - išsitraukęs iškėlė tviskantį kardą. - Kas išdrįs 
įrodyti, kad jie klysta? 

Nuaidėjo pritariantys šūksniai, vyrai vėl sužvangino gink- 
lus, čiupo ietis. Pakėlę išnešė lavoną, visi pritarė, kad tas vyras 
nuolat keldavo rūpesčių. Achilas liuoktelėjo nuo pakylos ir pra- 
eidamas pro Agamemnoną mandagiai, bet šaltai linktelėjo. Mi- 
kėnų karalius nepratarė nė žodžio. Tačiau mačiau, kaip akimis 
toli nulydėjo Achilą. 


Po šIO VOSs NEĮVYKUSIO maišto Odisėjas sugalvojo, kuo užim- 
ti vyrus, kad neturėtų laiko bruzdėti - nutarė tverti milžinišką 
tvorą aplink visą stovyklą. Jis norėjo, kad ji driektųsi daugiau 
kaip penkiasdešimt tūkstančių pėdų ir apjuosusi atskirtų mūsų 

palapines su laivais nuo priešais plytinčios lygumos. Palei ją 
daugybe smaigų šiaušis griovys. 

Agamemnonui pranešus apie šį planą neabejojau, kad vyrai 
perkąs gudrybę. Nors Troja sulaukdavo pagalbos, bet per visus 
karo metus mūsų stovyklai ir laivams nė karto nekilo pavojus. 
Šiaip ar taip, kas prasiveržtų pro Achilą? 

Tačiau tada priekin žengęs Diomedas išliaupsino šį suma- 
nymą šiurpindamas vyrus naktinių antpuolių ir liepsnojančių 
laivų vaizdais. Šie paveikė labiausiai - be laivų negalėsime grįžti 
namo. Jam baigiant kalbėti vyrų akyse švietė įkarštis ir ryžtas. 
Jiems džiugiai patraukus į mišką su kirviais ir gulsčiukais ran- 
kose Odisėjas susirado karį, pradėjusį kurstyti neramumus - 
vardu Tersitas - ir liepė tylomis prikulti, kol neteks sąmonės. 

Taip baigėsi maištas prie Trojos. 


PASKUI VISKAS PASIKEITĖ - gal dėl bendros užduoties tver- 
ti tvorą, 0 gal iš palengvėjimo išvengus smurto. Visi mes, nuo 
pėstininko iki karvedžio, pradėjome laikyti Troją savotiškais 
namais. Tapome nebe įsiveržėliais. Iki šiol gyvenome kaip mai- 
tėdos, naudodamiesi krašto ir nusiaubtų kaimų gėrybėmis. Dą- 
bar pradėjome statyti — ne tik sieną, bet ir miestui būtinus stati- 
nius: kalvę, diendaržį iš aplinkinių ūkių pagrobtiems galvijams, 
netgi puodžių dirbtuves. Jose ką tik iškepti amatininkai plušo 
žiesdami indus, nes mūsų atsigabenti senieji, nuolat naudojami 
stovykloje, įtrūko arba sudužo. Visi mūsų daiktai buvo laikini 
pakaitalai, pagrobti, nugyvenę bent du skirtingus gyvenimus. 
Nesikeitė tik karalių ginkluotė, valdžios ženklai skaisčiai tebe- 
blizgėjo. 

Ir daugybės skirtingų kariuomenių vyrai veikiau tapo tė- 
vynainiais. Iš Aulidės išplaukę kretiečiai, kipriečiai ir argiečiai 
dabar buvo tiesiog graikai, pakliuvę į vieną katilą, besidalijantys 
maistu, moterimis, drabužiais ir pasakojimais apie mūšius; jų 
skirtumai ištirpo, o „kitais“ tapo trojėnai. Vis dėlto Agamemno- 
no pagyros apie suvienytą Graikiją nebuvo tokios tuščios. Ši bi- 
čiulystė ir bendrystė, tokia nebūdinga įnirtingai kariaujančioms 
mūsų karalystėms, išliks net ir praėjus daug metų. Prie Trojos 
kovęsi kariai vėliau vieni su kitais nebekariavo. 


NET IR AŠ BUVAU NE IŠIMTIS. Per tuos šešerius, paskui septyne- 
rius metus vis daugiau laiko praleisdavau Machaono palapinėje 
ir vis mažiau su Achilu mūšio lauke, gerai susipažinau su kitais 
vyrais. Galiausiai visi čia patekdavo, bent jau dėl sumuštų pirštų 
ar įaugusių nagų. Atėjo net ir Automedontas, ranka prisidengęs 
bjaurios kraujuojančios šunvotės geluonį. Vyrai pamilo verges 
ir atvesdavo jas su išsipūtusiais pilvais. Nuolat priimdavome 
naujagimius, 0 jiems paaugus gydydavome jų žaizdas. 

Pasirodydavo ne tik paprasti kariai - ilgainiui susipažinau ir 
su karaliais. Nestorui vakarais prireikdavo šilto sirupo su me- 
dumi gerklei, Menelajui - aguonų nuoviro nuo galvos skausmų, 
Ajantą kamavo rėmuo. Susijaudinau matydamas, kaip jie mani- 
mi pasitiki, viltingai žvelgdami laukia mano paguodos; jie ėmė 
man patikti, kad ir kokie nepakenčiami būdavo taryboje. 

Stovykloje įgijau gerą vardą ir padėtį. Manęs reikėjo, garsė- 
jau mikliomis rankomis ir kad mažai sukeliu skausmo. Podalei- 
rijas rečiau rodydavosi palapinėje, o kai Machaono nebūdavo, 
dirbdavau už jį. 

Achilas stebėdavosi, kai mums einant per stovyklą, kreip- 
davausi į tuos vyrus vardais. Visada apsidžiaugdavau, jei jie at- 
sakydami pakeldavo ranką ar parodydavo gerai sugijusį randą. 

Jiems nuėjus, Achilas purtydavo galvą. 

— Nesuprantu, kaip tu juos visus prisimeni. Dievaži, man 
visi atrodo vienodi. 

Susijuokdavau ir toliau juos rodydavau. 

— Štai Stenelas, Diomedo važnyčiotojas. O ten Podarkas, jo 
brolis Žuvo pats pirmasis, pameni? 

— Jų per daug, - atsakė jis. - Bus paprasčiau, jei jie atsimins 
mane. 


APLINK MŪSŲ UGNIAKURĄ rinkosi mažiau žmonių, nes mote- 
rys viena po kitos patyliukais tapdavo mirmidonų mylimosio- 
mis, paskui ir žmonomis. Joms nebereikėjo mūsų ugniakuro, 
turėjo savo. Bet mes džiaugėmės. Stovyklavietėje aidinčiu juo- 
ku, naktimis sklindančiais aistringais šūksniais ir netgi augan- 
čiais pilvais, o mirmidonai šypsodavosi patenkinti. Auksaspal- 
viais siūlais dygsniuota jų laimė tapo puošniu mudviejų laimės 
apsiuvu. 

Ilgainiui su mumis liko tik Briseidė. Nesusirado mylimojo, 
nors buvo graži ir jos siekė daug mirmidonų. Ji tapo tarsi teta - 
moterimi, visada turinčia skanėstų, meilės gėrimo ir minkštą 
skepetaitę akims nušluostyti. Tokius mus pamenu, mąstydamas 
apie vakarus prie Trojos: mudu su Achilu vieną prie kito, be- 
sišypsantį Feniksą, Automedontą, užsikertantį linksmiausioje 
pokšto vietoje, ir Briseidę - paslaptingas jos akis ir greitai pra- 
pliumpantį juoką. 

PAKIRDĘS PRIEŠ AUŠRĄ pajutau ore geliantį pirmąjį rudens šal- 
tuką. Buvo iškilmių diena, pirmojo derliaus aukojimo dievui 
Apolonui šventė. Achilas gulėjo greta, jo nuogas šiltas kūnas — 
apsunkęs nuo miego. Palapinėje viešpatavo visiška tamsa, bet aš 
galėjau įžiūrėti jo veido bruožus - stiprius žandikaulius ir švel- 
nias akių linijas. Norėjau pažadinti ir pamatyti, kaip tos akys 
atsimerkia. Regėjau nesuskaičiuojamą daugybę kartų, bet man 
niekada nenusibosdavo. 

Ranka lengvai perbraukiau per krūtinę, glostydamas rau- 
menis. Po daugybės dienų baltoje palapinėje ir mūšio lauke mes 
sutvirtėjome; kartais apstulbdavau išvydęs save. Atrodžiau kaip 
vyras, plačiapetis, kaip ir mano tėvas, tik daug lieknesnis. 

Jis suvirpėjo po mano ranka, pajutau, kaip manyje nubudo 
geismas. Nuklojau jį, kad pamatyčiau visą. Pasilenkiau ir lūpo- 
mis švelniais bučiniais nusėjau pilvą. 

Pro palapinės angą įspindo aušra. Viduje pašviesėjo. Mačiau 
akimirką, kai jis nubudo ir pažino mane. Mūsų rankos ir kojos 
keliavo gerai pažįstamais, bet nepabodusiais takais. 

Kiek vėliau atsikėlę pusryčiavome. Palikome palapinę atvi- 
rą norėdami įleisti oro, šis maloniai glostė drėgną mūsų odą. 
Pro angą stebėjome kasdienius darbus dirbančius mirmidonus. 
Matėme, kaip Automedontas nubėgo prie jūros išsimaudy- 
ti. Matėme ir pačią jūrą, viliojančią, saulėtos vasaros įšildytą. 
Mano ranka jaukiai ilsėjosi jam ant kelio. 

Ji neįžengė pro angą. Tiesiog išdygo palapinės vidury, ten, 
kur prieš akimirksnį buvo tuščia. Aiktelėjau ir skubiai patrau- 
kiau ranką. Žinojau, kad kvaila. Ji deivė, ir matydavo mus kada 
panorėjusi. 

— Motina, - tarė jis sveikindamasis. 

— Mane perspėjo, - metė ji balsu, primenančiu pelėdos ka- 
pojamo kaulo traškesį. 

Palapinėje tvyrojo prietema, bet Tetidės oda skaisčiai plies- 
kė šalčiu. Galėjau matyti kiekvieną veido bruožų ašmenį, kiek- 
vieną tviskančio apdaro klostę. Praėjo daug laiko, kai paskutinį 
kartą mačiau ją iš arti Skire. Nuo tada pasikeičiau. Įgavau jėgos, 
užaugau ir, jei nesiskusdavau, apželdavau barzda. Tačiau ji nesi- 
keitė. Be abejo, kitaip ir negalėjo būti. 

— Apolonas pyksta ir ieško, kaip pakenkti graikams. Ar šian- 
dien jam aukosi? 

— Taip, - atsakė Achilas. Visada šventėme šventes, pareigingai 
perrėždavome aukojamų gyvulių gerkles ir kepdavome mėsą. 

— Privalai paaukoti, - tarė ji, įsmeigusi akis į Achilą; atrodė, 
manęs nė nematė, - hekatombą. 

Tai didžiausia auka, šimtas avių ar galvijų. Tik turtingiau- 
sieji ir galingiausieji galėjo sau leisti tokį brangiai atsieinantį 
pamaldumą. 

— Paaukok, kad ir ką kiti sakytų. Dievai palaiko skirtingas 
puses, neužsitrauk jų pykčio. 

Pjaudami galvijus užtruktume didžiąją dalį dienos ir sto- 
vykla savaitę dvoktų skerdiena. Tačiau Achilas linktelėjo. 

— Padarysime tai, - pažadėjo. 

Ji kietai suspaudė lūpas, raudonus pjūvius tarsi žaizdos 
kraštus. 

- Ir dar kai kas, - tarė. 

Net nedirstelėjusi ji mane gąsdino. Kad ir kur eidavo, kartu 
keliaudavo visas neatsiejamas jos pasaulis - pranašystės, piktos 
dievybės ir tūkstančiai gresiančių nelaimių. 

— Kas? 

Ji dvejojo, ir baimės gumulas man susisuko gerklėje. Tai, kas 
verčia deivę dvejoti, iš tiesų kėlė siaubą. 

— Pranašystė, - atsakė ji. - Geriausias iš mirmidonų žus ne- 
praėjus nė dvejiem metams. 

Achilo veidas buvo ramut ramutėlis. 

— Žinojome, kad taip nutiks, - tarė jis. 

Ji atžariai papurtė galvą. 

— Ne. Anot pranašystės, tu tebebūsi gyvas, kai tai nutiks. 

Achilas susiraukė. 

— Ką, tavo manymu, tai reiškia? 

— Nežinau, - atsakė ji. Jos akys išsiplėtė — atsivėrė tamsūs 
duburiai, tarsi grasinantys jį praryti, įtraukti savin. - Bijau ap- 
gaulės. 

Moiros garsėjo tokiomis mįslėmis, neaiškiomis, kol galop 
išsipildydavo ir paaiškėdavo karti tiesa. 

— Būk budrus, - pridūrė ji. - Privalai saugotis. 

— Saugosiuos, - pažadėjo jis. 

Atrodė, ji net nežinojo, kad aš ten buvau, tačiau tada jos 
akys aptiko mane, ji suraukė nosį, tarsi užuodusi smarvę. Vėl 
atsisuko į jį. 

— Jis tavęs nevertas, - tarė. - Niekada nebuvo. 

— Mūsų nuomonės dėl to skiriasi, - atrėmė Achilas, tarsi 
būtų kartojęs tai aibę kartų. Tikriausiai ir kartojo. 

Ji paniekinamai sušnirpštė ir išnyko. Achilas atsigręžė į mane. 

— Ji bijo. 

— Žinau, - atsakiau. Kostelėjau stengdamasis atsikratyti 
gerklėje susimetusio baimės gniutulo. 

— Kaip manai, kas yra geriausias iš mirmidonų? Be manęs? 

Mintyse perkračiau mūsų vadus. Pagalvojau apie Autome- 

dontą, kuris mūšio lauke tapo naudingas Achilo padėjėjas. Ta- 
čiau negalėjau pavadinti jo geriausiu. 

— Nežinau, - atsakiau. 

— Ar galėtų būti mano tėvas? - paklausė. 

Ftijoje likęs Pelėjas kovėsi petys petin su Herakliu ir Persėju. 
Kadaise garsėjo pamaldumu ir narsa. 

— Gal, - pripažinau. 

Valandėlę tylėjome. Tada jis tarė: 

— Manau, greitai sužinosime. 

— Ten būsi ne tu, - pasakiau. - Bent jau tiek. 

Tą popietę, kaip ir liepė jo motina, atnašavome aukas. Mir- 
midonai sukrovė aukštus aukurus, aš laikiau dubenis kraujui, 
o Achilas pjovė gerkles. Deginome riebias kulšis su miežiais 
ir granatais, ant žarijų liejome geriausio mūsų vyno. Apolonas 
pyksta, sakė ji. Vienas iš galingiausių mūsų dievų, jo strėlės, 
greitos it saulės spindulys, galėjo sustabdyti žmogaus širdį. Ne- 
garsėjau pamaldumu, tačiau tą dieną šlovinau Apoloną su tokiu 
įkarščiu, kad būčiau galėjęs varžytis su pačiu Pelėju. Kad ir kas 
būtų geriausias mirmidonas, pasimeldžiau dievams ir už jį. 


BRISEIDĖ PAPRAŠĖ MANĘS pamokyti medicinos ir pažadėjo 
mainais parodyti vietos vaistažolių, būtinų, nes Machaono at- 
sargos palengva seko. Sutikau ir daug laimingų dienų praleidau 
su ja miške, praskirdavau žemai nulinkusias šakas ir įkišęs ran- 
ką po pūvančiais rąstais ieškodavau grybų, gležnų ir minkštų 
kaip kūdikio ausis. 

Kartais tomis dienomis ji netyčia paliesdavo mano ranką ir 
pakėlusi akis nusišypsodavo, o rasa ant jos ausų ir plaukuose 

primindavo perlus. Ilgą sijoną patogiai pasikaišiusi iki kelių ati- 
dengdavo stiprias, tvirtas pėdas. 

Vieną iš tokių dienų sustojome užkrimsti. Gardžiavomės 
atsinešta į audeklą suvyniota duona ir sūriu, džiovintos mėsos 
rėželiais ir vandeniu, rieškutėmis semiamu iš upelio. Buvo pa- 
vasaris, mus supo derlingas Anatolijos vešlumas. Tris savaites 
žemė puošis visomis spalvomis, sprogs pumpurai, išsiskleis 
margiausi žiedlapiai. Paskui atslūgs nežabotas jos jaudulio 
antplūdis ir ji imsis ramių vasaros darbų. Šį metų laiką mėgau 
labiausiai. 

Turėjau tai numatyti. Galbūt atrodau jums paikas, kad ne- 
numačiau. Pasakojau jai kažką - manau, apie Cheironą - ji 
klausėsi manęs tamsiomis kaip žemė, ant kurios sėdėjome, aki- 
mis. Baigiau, o ji tylėjo. Nieko neįprasta - ji dažnai tylėdavo. Sė- 
dėjome arti, suglaudę galvas tarsi sąmokslininkai. Uodžiau jos 
valgytų vaisių kvapą ir rožių aliejaus, kurį spaudė kitoms mergi- 
noms, aromatą ant vis dar jo nudažytų pirštų. Ji man tokia bran- 
gi, pamaniau. Rimtaveidė išmintingomis akimis. Įsivaizdavau 
ją mažą mergytę, kuri apsibrozdina karstydamasi po medžius, 
o bėgiodama švytruoja liesomis kojomis ir rankomis. O, kad 
būčiau pažinojęs ją tada, kad ji būtų augusi su manimi mano 
tėvo namuose, svaidžiusi akmenėlius „varlyte“ stebint motinai. 
Beveik galėjau įsivaizduoti ją ten, plevenančią mano prisimini- 
mų paribyje. 

Jos lūpos palietė manąsias. Taip nustebau, kad neatsitrau- 
kiau. Jos buvo švelnios ir truputį neryžtingos. Akys palaimingai 
užmerktos. Iš įpročio mano lūpos pačios prasivėrė. Taip pra- 
ėjo akimirka Žemei klojantis po mumis, vėjeliui žarstant gėlių 
kvapus. Tada atšlijusi ji nuleido akis laukdama nuosprendžio. 

Pulsas sutvinksėjo man ausyse, tačiau jį privertė tvinksėti ne 
Achilas, o nuostaba ir baimė, kad ją įskaudinsiu. Padėjau ranką 
jai ant plaštakos. 

— Atsiprašau, - sukuždėjo. 

Papurčiau galvą, bet nesumojau, ką atsakyti. 

Jos pečiai nusviro tarsi suskleisti sparnai. 

- Žinau, kad jį myli, - tarė stabtelėdama prie kiekvieno žo- 
džio. - Žinau. Bet pamaniau, kad... kai kurie vyrai turi ir žmo- 
nas, ir mylimuosius. 

Jos veidelis atrodė toks smulkus ir liūdnas, kad negalėjau 
tylėti. 

— Briseide, - tariau, - jei kada norėčiau vesti, tai tik tave. 

- Tačiau tu nenori vesti. 

— Ne, - atsakiau kuo švelniausiai. 

Ji linktelėjo ir vėl nuleido akis. Girdėjau lėtą alsavimą, silpną 
drebulį krūtinėje. 

- Apgailestauju, - tariau. 

— O vaikų irgi nenori? - paklausė ji. 

Klausimas mane nustebino. Tebesijaučiau pusiau vaikas, 
nors daugelis mano bendraamžių jau turėjo po keletą vaikų. 

— Manau, būčiau nekoks tėvas, - pasakiau. 

— Netikiu, - atsakė ji. 

— Nežinau, - tariau. - O tu? 

Paklausiau atsainiai, tačiau, regis, paliečiau jautrią vietą, ir ji 
nesiryžo atsakyti. 

- Galbūt, - tarstelėjo. O tada suvokiau, jau per vėlai, ko iš 
tiesų manęs prašė. Paraudau sutrikęs, kad esu toks nesumanus. 
Ir susigėdau. Žiojausi kalbėti. Gal padėkoti. 

Tačiau ji jau stovėjo, taisydamasi suknelę. 
- Eimeė 
Beliko atsistojus dėtis prie jos. 


TĄ NAKTĮ NEGALĖJAU liautis mąstęs apie Briseidės ir mano vai- 
ką. Mačiau klumpančias kojeles, tamsius plaukus ir dideles kaip 
motinos akis. Mačiau mus prie ugniakuro, Briseidę, save ir kū- 
dikį, žaidžiantį mano drožiniu. Tačiau vaizdinyje buvo tuštu- 
mos, nesaties gėla. Kur Achilas? Negyvas? Ar jo nė nebuvo? Ne- 
galėčiau taip gyventi. Tačiau Briseidė manęs ir neprašė. Ji siūlė 
man viską - ir save, ir vaiką, ir Achilą. 

Atsigręžiau į jį. 

— Ar kada nors norėjai turėti vaikų? - paklausiau. 

Jis gulėjo užsimerkęs, tačiau nemiegojo. 

— Aš turiu vaiką, - atsakė. 

Jausdavausi sukrėstas kaskart jį prisiminęs. Jo ir Deidamė- 
jos vaiką. Berniukas, sakė jam Tetidė, vardu Neoptolemas. Nau- 
jasis karas. Dėl ugninių plaukų pravardžiuojamas Pyru. Mintys 
apie jį mane trikdė - po pasaulį klajojo dalelė Achilo. „Ar jis 
panašus į tave?“ - kažkada pasiteiravau Achilo. Jis gūžtelėjo pe- 
čiais. „Neklausiau.“ 

— Norėtum jį pamatyti? 

Achilas papurtė galvą. 

- Jį augina mano motina; jam geriau pas ją. 

Nepritariau, tačiau buvo ne metas tą pasakyti. Truputį pa- 
laukiau, gal paklaus, ar aš norėčiau vaiko. Tačiau nepaklausė ir 
ėmė vis lygiau alsuoti. Visada užmigdavo greičiau už mane. 

— Achilai? 

- Mmm? 

— Ar tau patinka Briseidė? 

Vis dar užsimerkęs susiraukė. 

— Patinka? 

— Ar patinka? - perklausiau. - Na, žinai. 

Jis atsimerkė daug budriau, negu tikėjausi. 

— Kuo čia dėti vaikai? 

— Niekuo, - akivaizdžiai melavau. 

- Ji nori vaiko? 

— Galbūt, - atsakiau. 

— Nuo manęs? - paklausė jis. 

— Ne, - tarstelėjau. 

— Tai gerai, - pasakė vėl užsimerkdamas. Praėjo valandėlė, 
buvau tikras, kad jis užmigo. Bet tada pridūrė: - Nuo tavęs. Ji 
nori turėti vaiką su tavimi, - neatsiliepiau, ir jis viską suprato. 
Atsisėdo, apklotas nuslydo nuo krūtinės. - Ar ji laukiasi? - pa- 
klausė. Balse suskambo dar negirdėta įtampa. 

— Ne, - atsakiau. 

Jis įsmeigė žvilgsnį, ieškodamas mano akyse atsakymo. 

— O tu nori? - paklausė. Veide įžvelgiau kovą. Pavydas jam 
buvo nepažįstamas ir svetimas. Jautėsi įskaudintas, tačiau neži- 
nojo, kaip tai pasakyti. Staiga pajutau, kad buvo žiauru apie tai 
užsiminti. 

— Ne, - atsakiau. - Nemanau. Ne. 

- Jei norėtum, nebūtų blogai, - kruopščiai rinko kiekvieną 
Žodį; stengėsi būti teisingas. 

Pasvarsčiau apie tamsiaplaukį vaiką. Pagalvojau apie Achilą. 

— Viskas gerai ir dabar, - tariau. Apsidžiaugiau pamatęs, 
kaip jam palengvėjo. 

KuRĮ LAIKĄ PASKUI buvo keista. Briseidė būtų manęs vengu- 
si, tačiau lankydavau ją kaip ir pirmiau, kaip visada eidavome 
pasivaikščioti. Šnekėdavomės apie stovyklos gyvenimą ir me- 
diciną. Ji neminėjo vedybų, o aš stengiausi neminėti vaikų. Kai 
žvelgdavo į mane, jos akyse tebemačiau švelnumą. Labai sten- 
giausi ir aš būti su ja švelnus. 

mergina. Su mėlyne ant skruosto, plintančia kaip pa- 

lietas vynas. Plaukuose pleveno apeiginiai kaspinai, 
rodantys, kad ji tarnauja dievui. Žynio duktė, išgirdau kažką 
sakant. Susižvalgiau su Achilu. 

Graži, kad ir persigandusi: didelėmis riešuto spalvos akimis 
apvaliame veide, ant ausų krintančiais švelniais kaštoniniais 
plaukais, mergiškai liauna. Bežiūrint, jos akys pritvinko kaip 
tamsūs duburiai, sklidini iki krantų, ašaros pabiro skruostais ir 
nuo smakro lašėjo ant žemės. Nenusišluostė jų. Rankos buvo 
surištos už nugaros. 

Vyrams renkantis pakėlė akis į dangų nebyliai maldai. Kumš- 
telėjau Achilui, jis linktelėjo, tačiau nespėjo jos pareikalauti, — 
priekin žengė Agamemnonas. Uždėjo ranką ant jos nuleisto glež- 
no peties. 

— Tai Chriseidė, - tarė jis. - Ir aš pasiimu ją sau. 

Ir nuvilkęs nuo pakylos nusitempė į palapinę. Mačiau, kaip 
žynys Kalchantas susiraukė žiodamasis lyg ir prieštarauti, ta- 
čiau susičiaupė, ir Odisėjas baigė dalyti grobį. 

NEPRAĖJO NĖ MĖNUO ir pasirodė merginos tėvas, atžingsnia- 
vo pajūriu su medine paauksuota ir vainikais papuošta lazda. 
Kaip ir visi Anatolijos Žyniai ilgabarzdis ir palaidais plaukais, 
kuriuose ryšėjo prie lazdos priderintus kaspinus. Platus apda- 
ras, dryžuotas raudonomis ir auksinėmis juostomis, plevėsavo 
ir plaikstėsi aplink kojas. Įkandin ėjo žemesnieji žyniai, palinkę 
po didžiulių medinių skrynių našta. Jie klupinėjo, tačiau žynys 
nestabčiojo ir nesiliaudamas žengė į priekį. 

Ši nedidelė eisena praėjo pro Ajanto, Diomedo ir Nestoro 
palapines - jos buvo arčiausiai agoros - o tada užlipo ant pa- 
kylos. Kol mes su Achilu išgirdome apie tai ir atlėkėme aplen- 
kę lėtesnius karius, žynys jau įsitaisė remdamasis tvirta lazda. 
Agamemnonui su Menelaju užlipus ant pakylos ir žengus artyn 
nė nepažvelgė, tik išdidžiai stovėjo priešais savo lobį ir šnopuo- 
jančius padėjėjus. Agamemnonas rūsčiai dėbtelėjo, suerzintas 
perdėto pasitikėjimo, tačiau liežuvį laikė už dantų. 

Kai prisirinko užtektinai karių, eiklaus gando priviliotų iš 
visų stovyklos pakampių, jis apžvelgė juos, akimis aprėpdamas 
ir karalius, ir eilinius karius. Galiausiai jo žvilgsnis sustojo prie 
dvynių Atrėjo sūnų, stovinčių priešais. 

Jis prabilo skambiu rimtu balsu, išlavintu vadovauti maldai. 
Tarė savo vardą - Chrisas - ir iškėlęs lazdą pasisakė esąs Apolo- 
no žynys. Tada parodė atvertas skrynias: saulėje tviskėjo auksas, 
brangakmeniai ir bronza. 

- Tai nepaaiškina, kodėl atėjai, žyny Chrisai, - ramiai, bet 
kiek nekantriai tarė Menelajas. Trojėnai nelipdavo kalbėti ant 
graikų karalių pakylų. 

- Atėjau išpirkti dukters Chriseidės, - atsakė žynys, - graikų 
neteisėtai pagrobtos iš mūsų šventyklos. Jaunos lieknos mergi- 
nos su kaspinais plaukuose. 

Graikai ėmė niurnėti. Maldaujantys ką nors išpirkti klūpoda- 
vo ir nuolankiai prašydavo, o ne kalbėdavo kaip karaliai, teisme 
skelbiantys nuosprendį. Vis dėlto jis buvo aukščiausias žynys, 
nepratęs lenktis niekam, išskyrus savo dievą, ir jam būtų galima 
padaryti išimtį. Aukso jis siūlė dosniai, dvigubai daugiau, negu 
mergina buvo verta, o įgyti žynio palankumą visada ne pro šalį. 
Žodis neteisėtai suskambo aštriai it nuogo kardo ašmenys, tačiau 
negalėjome tvirtinti, kad jis suklydo jį tardamas. Net Diomedas 
su Odisėju linktelėjo, ir Menelajas įkvėpė ketindamas atsakyti. 

Tačiau Agamemnonas žengė priekin plačiai kaip lokys, iš 
įsiūčio trūkčiojančiais kaklo raumenimis. 

— Ar žmonės taip maldauja? Tau pasisekė, kad nenudėjau 
vietoje. Aš šios kariuomenės vadas, - išspjovė. - Niekas tau ne- 
leido kreiptis į mano vyrus. Ir aš sakau tau - ne. Jokios išpirkos. 
Ji mano grobis, neatiduosiu jos nei dabar, nei kada nors. Nei už 
šį, nei už jokį šlamštą, kad ir ką atneši, - jo pirštai susigniaužė 
per plauką nuo žynio gerklės. - Dabar išeik ir žiūrėk, kad dau- 
giau neužtikčiau tavęs savo stovykloje, žyny, antraip netgi tavo 
vainikai tavęs neišgelbės. 

Chrisas kietai sukando dantis, nežinia, iš baimės ar kad ne- 
atsikirstų Menelajui. Akyse liepsnojo kartėlis. Netaręs nė žodžio 
jis staiga nusisuko, nulipo nuo pakylos ir nudrožė pakrante. Jam 
iš paskos nusekė žemesnieji Žyniai, nešini dzingsinčiomis lobių 
skryniomis. 

Agamemnonui nuėjus ir vyrams aplinkui pratrūkus liežu- 
krantėje jį matę vyrai sakė, kad jis skundėsi ir lazda grūmojo 
dangui. 

Tą naktį atslinkęs maras nušliaužė tarp mūsų tarsi greita, 
tyli, liežuvį kyščiojanti gyvatė. 

KITĄ RYTĄ PAKIRDĘ pamatėme, kad mulai nuleipę ramstosi į 
aptvarus, tankiai šniokštuoja ir varto akis, o iš snukių varva gel- 
tonos gleivės. Iki vidudienio maras apniko šunis - jie ėmė unkš- 
ti, dantimis grybščioti orą, rausvos putos dribo nuo liežuvių. Iki 
vėlyvos popietės visi šie gyvūnai nudvėsė arba drebėdami gaišo 
kruvinų vėmalų klanuose. 

Machaonas ir aš su Achilu deginome juos vos kritusius, va- 
duodami visą stovyklą nuo tulžimi permirkusios maitos; meta- 
mi į liepsnas kaulai barškėjo. Vakare grįžę į savo stovyklą abu su 
Achilu nusišveitėme sūriame jūros vandenyje, paskui nusiprau- 
sėme švariame miško upelyje. Nesimaudėme Simoente ar Ska- 
mandre, plačiose vingiuotose Trojos upėse, kuriose kiti vyrai 
maudydavosi ir kurių vandenį gėrė. 

Paskui sugulę patyliukais šnibždėjomės spėliodami, nega- 
lėdami nustoti klausytis, ar netrūkinėja mūsų kvėpavimas, ar 
gerklėse nesikaupia gleivės. Tačiau negirdėjome nieko išskyrus 
savo balsus, tarsi maldas vardijančius vaistus, kuriuos ruošti iš- 
mokė Cheironas. 


KITĄ RYTĄ ĖMĖ kristi vyrai. Liga pasiglemžė daugybę, jie su- 
smukdavo kur stovi, išsproginę pavandenijusias akis, suskeldė- 
jusiomis lūpomis, plonutėmis raudonomis gijomis kraujuojan- 
čiais smakrais. Machaonas, Achilas, Podaleirijas, aš, galiausiai 
netgi Briseidė skubėjome nutempti kiekvieną kritusį, tarsi ieties 
ar strėlės pakirstą vyrą. 

Stovyklos pakraštyje plėtėsi ligonių laukas. Dešimt, dvide- 
šimt, paskui penkiasdešimt jų drebėjo, prašė vandens, plėšėsi 
drabužius tvirtindami, kad juose liepsnoja ugnis. Po kelių va- 

landų jų oda plyšdavo tarsi nudėvėtas apklotas, pratrūkdama 
pūliais ir krauju. Galiausiai jie liaudavosi tirtėti ir paplūdę lik- 
davo gulėti savo nešvarumų - tamsių kraujingų išmatų - klane. 

Su Achilu krovėme laužą po laužo; sudeginome visus med- 
galius, kokius tik galėjome rasti. Galų gale, priversti atsisaky- 
ti orumo ir apeigų, laužuose ėmėme deginti ne po vieną, o po 
daug palaikų. Nė neturėjome laiko stovėti ir žiūrėti, kaip jų kau- 
lus praryja ugnis. 

Galop prie mūsų prisidėjo dauguma karalių - pirmiausia 
Menelajas, tada Ajantas, vienas po kito kuriamiems laužams 
medį nukirsdavęs vienu kirčiu. Kol plūkėmės, po stovyklą pa- 
vaikščiojęs Diomedas rado keletą palapinėse gulinčių, karštinės 
purtomų ir vemiančių vyrų. Juos slėpė draugai, nenorėję ati- 
duoti mirčiai. Agamemnonas nesirodė iš palapinės. 

Per kitas porą dienų visi būriai, visi karaliai neteko daugybės 
karių. Nors keista, kaip pastebėjome abu su Achilu, užmerkda- 
mi akis mirusiesiems, — tarp jų nebuvo nė vieno karaliaus. Tik 
žemesnieji didikai ir paprasti kariai. Pamatėme ir tai, kad ne- 
mirė nė viena moteris. Vienas kitą susirasdavome žvilgsniais, 
kupinais įtarimo, stiprėjančio kaskart, kai vyrai staiga krisdavo 
riktelėję ir griebęsi už krūtinės, pakirsti maro kaip greitos strėlės. 


TEMO DEVINTASIS VAKARAS - palaikai, laužai, pūliais aptekę 
mūsų veidai. Stovėjome palapinėje, žiopčiodami nuo išsekimo. 
Nusiplėšę vilkėtas tunikas numetėme šalin sudeginti. Daugybė 
dalykų patvirtino mūsų įtarimus, kad tai ne paprastas maras, ne 
atsitiktinai pasklidusi liga. Kažkokia kitokia ūmi pragaištis, kaip 
ir Aulidėje prapuolęs vėjas. Dievo pirštas. 

Prisiminėme Chrisą ir kaip jis teisėtai pasipiktino Agamem- 
nono šventvagyste, karo ir sąžiningos išpirkos papročių nesilai- 
kymu. Prisiminėme, kuriam dievui tarnavo. Šviesos, medicinos 
ir maro dievybei. 

Mėnuliui aukštai pakilus, Achilas išsmuko iš palapinės. Pas- 
kui grįžo, kvepėdamas jūra. 

— Kąji sako? - paklausiau atsisėdęs lovoje. 

— Sako, kad mes neklystame. 


DEšIMTĄJĄ MARO DIENĄ lydimi mirmidonų pakrante nužings- 
niavome į agorą. Achilas užlipęs ant pakylos prisidėjo prie bur- 
nos delnus, kad balsas būtų girdimas kuo toliau. Peršaukdamas 
laidotuvių laužų ūžesį, moterų raudas ir mirštančiųjų dejones, 
paragino visus susirinkti į aikštę. 

Lėtai, baugščiai atsvirduliavo vyrai, markstydamiesi nuo 
saulės. Atrodė išblyškę, išvargę, įbauginti maro strėlių, smin- 
gančių į krūtines tarsi akmenukai į vandenį, skleidžiančių nuo- 
dus tarsi raibulius tvenkinyje. Apsivilkęs šarvus, pasijuosęs prie 
šono kardą, spindinčiais kaip ant skaisčios bronzos išlietas van- 
ma kam kitam, be karvedžio, sušaukti susirinkimą, tačiau per 
dešimt metų, kuriuos praleidome prie Trojos, to nepasitaikė. 

Agamemnonas su savo mikėniečiais prasibrovęs pro minią 
užlipo ant pakylos. 

— Kas vyksta? - paklausė. 

Achilas mandagiai jį pasveikino. 

- Sukviečiau vyrus pakalbėti apie marą. Ar leidi man į juos 
kreiptis? 

Agamemnonas iš gėdos ir pykčio nunarino pečius - pats 
jau seniai turėjo sušaukti susirinkimą ir tą žinojo. Todėl nelabai 
galėjo priekaištauti Achilui, ypač stebint vyrams. Jųdviejų skir- 
tumas buvo ryškus kaip niekad: Achilas stovėjo atsipalaidavęs, 
įkritusiais skruostais, tvirtas ir ramus, nors aplink liepsnojo lai- 
dotuvių laužai, o Agamemnonas, įsitempęs it gobšuolio kumš- 
tis, niūriai dėbsojo į visus. 

Achilas palaukė, kol vyrai, karaliai ir paprasti kariai, susirin- 
ko. Tada žengė priekin ir nusišypsojo. 

— Karaliai, - kreipėsi, - didikai, graikų karalysčių vyrai, kaip 
mes galime kariauti, jei mirštame nuo maro? Jau laikas - seniai 
laikas - sužinoti, ką padarėme, kad nusipelnėme dievo pykčio. 

Vyrai tuoj ėmė šnabždėtis ir murmėti: jie įtarė dievus. Argi 
ne jų rankos siunčia negandas ir gėrį? Tačiau Achilui atvirai 
prabilus jiems palengvėjo. Jo motina deivė, ir jis žino, ką kalba. 

Agamemnonas iššiepė dantis. Atsistojo per arti Achilo, tarsi 
trokšdamas nustumti nuo pakylos. Achilas, regis, nė nepastebėjo. 

— Tarp mūsų yra žynys, dievams artimas žmogus. Ar nede- 
rėtų paprašyti jo tarti žodį? 

Nusirito viltinga pritarimo banga. Girdėjau sudžeržgiant 
metalą - Agamemnonas šarvuota pirštine apmauta ranka su- 
gniaužė savo riešą. 

Achilas atsigręžė į karalių. 

— Ar ne tai man patarei, Agamemnonai? 

Agamemnonas prisimerkė. Nepasitikėjo kilnumu; nepasiti- 
kėjo niekuo. Akimirką spoksojo į Achilą, tikėdamasis pinklių. 
Pagaliau nedėkingai tarė: 

— Taip. Patariau, - stačiokiškai mostelėjo mikėniečiams. - 
Atveskite Kalchantą. 

Tie išstūmė žynį iš minios. Dar bjauresnį negu visada - ap- 
žėlusį niekada jam netikusia barzda, retais, nuo prakaito sulipu- 
siais plaukais. Jis turėjo įprotį prieš kalbėdamas skubiai apsilai- 
Žyti suskeldėjusias lūpas. 

— Didysis karaliau ir karalaiti Achilai, užklupote mane nepa- 
sirengusį. Nemaniau, kad... - išsigimėliškos mėlynos akys lakstė 
nuo vieno prie kito. - Tai yra nesitikėjau, kad manęs prašys kal- 
bėti prieš tokią minią, - meilikavo jis ir suko uodegą, tarsi lizde 
užklupta žebenkštis. 

— Kalbėk, - įsakė Agamemnonas. 

Kalchantas atrodė sutrikęs, vis lyžčiojo lūpas. 

Achilas paragino jį skardžiu balsu: 

— Juk tu tikrai atnašavai aukas? Ir meldeisi? 

— Aš... taip, žinoma. Tačiau... - žynio balsas virpėjo. - Bijau, 
kad mano žodžiai gali čia kai ką užrūstinti. Tą, kuris galingas ir 
nepamiršta įžeidimų. 

Achilas pritūpęs ištiesė ranką, padėjo ją ant nešvaraus išsi- 
sukinėjančio žynio peties ir draugiškai paplekšnojo. 

— Kalchantai, mes mirštame. Dabar ne laikas tokiai baimei. 
Kas iš mūsų tau galėtų priekaištauti? Aš to nedaryčiau, net jei 
pasakytum, kad esu kaltas dėl maro. O kuris nors iš jūsų? - nu- 
žvelgė priešais stovinčius vyrus. Jie papurtė galvas. - Matai? 
Joks sveiko proto žmogus žynio nenuskriaustų. 

Agamemnono kaklas įsitempė tarsi laivavirvės. Staiga suvo- 
kiau, kaip keista matyti jį vieną. Šalia jo visada stovėdavo brolis, 
Odisėjas ar Diomedas. Tačiau šįkart jie laukė šone kartu su ki- 
tais karalaičiais. 

Kalchantas atsikosėjo. 

— Burtai rodo, kad rūstauja dievas Apolonas. 

Apolonas. Vardas nuošė per minią tarsi vėjelis vasaros javuose. 

Kalchantas žvilgtelėjo į Azamemnoną, tada vėl į Achilą. Nu- 
rijo gumulą. 

- Pranašingi ženklai rodo, kad greičiausiai jis pyksta dėl el- 
gesio su jam atsidavusiu žyniu. Su Chrisu. 

Agamemnono pečiai sustingo. 

Kalchantas užsikirsdamas kalbėjo toliau: 

- Jam numaldyti turime grąžinti Chriseidę be išpirkos, o 
didysis karalius Agamemnonas turi melstis ir atnašauti aukas, - 
nutilo staiga nugurkęs paskutinį žodį, tarsi pritrūkęs oro. 

Sukrėsto Agamemnono veidą išmušė tamsiai raudonos dė- 
mės. Rodos, tik didžiausias pasipūtėlis ar kvailys būtų nesusivo- 
kęs esąs kaltas dėl negandos, tačiau jis nesumojo. Stojo tokia gili 
tyla, kad tariausi girdintis, kaip šalia mūsų pėdų byra smiltys. 

- Ačiū, Kalchantai, - Agamemnono balsas perrėžė orą. — 
Ačiū, kad nuolat atneši man geras naujienas. Praėjusį kartą — 
apie mano dukterį. Nužudyk ją, sakei, nes užrūstinai deivę. Da- 
bar sieki mane pažeminti mano kariuomenės akyse, - tada atsi- 
suko į vyrus įniršio perkreiptu veidu. - Ar aš ne jūsų karvedys? 
Ar nesirūpinu, kad būtumėte pavalgę, aprengti ir pagerbti? O 
gal mikėniečiai - ne didžiausia šios kariuomenės dalis? Mergi- 
na priklauso man, ji mano karo grobis ir aš jos neatiduosiu. Gal 
pamiršote, kas aš? 

Jis nutilo, tarsi tikėdamasis, kad vyrai ims šaukti: Ne! Ne! - 
tačiau niekas nepravėrė burnos. 

- Karaliau Agamemnonai, - Achilas žengė arčiau. Prabilo 
ramiai, beveik džiugiai. - Manau, niekas neužmiršo, kad tu šios 
kariuomenės vadas. Tačiau tu, regis, nebeprisimeni, kad ir mes 
karaliai, karalaičiai ar šeimų galvos. Mes sąjungininkai, ne ver- 

gai, - keletas vyrų linktelėjo, nors ir daugiau jų būtų norėję tai 
padaryti. - Dabar mes mirštame, o tu skundiesi prarasiąs mer- 
giną, kurią jau seniai turėjai leisti išpirkti. Ir nieko nekalbi apie 
gyvybes, kurias atėmei, ar marą, kurį sukėlei. 

Tamsiai raudonu nuo įsiūčio veidu Agamemnonas kažką 
nerišliai sušvokštė. Achilas iškėlė ranką. 

— Nenoriu užtraukti tau negarbės. Noriu, kad maras baigtų- 
si. Siųsk merginą tėvui, ir bus baigta. 

Agamemnono skruostai persikreipė iš įniršio. 

— Suprantu, Achilai. Manai, turi teisę kada tinkamas dėtis 
didžiu valdovu, nes esi jūrų nimfos sūnus. Dar nesupratai, kur 
tavo vieta tarp žmonių. Tylėk, - tarsi rimbu dyžė Agamemnonas 
Achilui žiojantis atsakyti. - Daugiau nė žodžio, arba gailėsies. 

- Gailėsiuos? - perklausė Achilas visiškai ramiu veidu. Pra- 
bilo negarsiai, bet aiškiai. - Nemanau, didysis karaliau, kad gali 
sau leisti taip su manimi kalbėti. 

— Grasini man? - suriko Agamemnonas. - Girdėjote, jis 
man grasina“ 

— Negrasinu. Bet ko verta tavo kariuomenė be manęs? 

Agamemnonas virė iš pykčio. 

— Visada pernelyg gerai apie save galvojai, - pašaipiai rė- 
žė. - Reikėjo palikti tave ten, kur radome, pasislėpusį po moti- 
nos sijonu. Ir patį sijonuotą. 

Sumišę vyrai ėmė šnairuoti ir šnibždėtis. 

Achilas sugniaužė nuleistus kumščius, jis vos įstengė susi- 
tvardyti. 

- Taip kalbi norėdamas nukreipti nuo savęs dėmesį. Jei ne- 
būčiau sušaukęs šio pasitarimo, ar ilgai dar būtum leidęs savo 
vyrams mirti? Gali atsakyti? 

Tačiau Agamemnonas jau riaumojo: 

— Visi šie narsuoliai atvykę į Aulidę priklaupė ir prisiekė 
man ištikimybę. Visi, išskyrus tave. Man regis, per ilgai patai- 
kavome tavo puikybei. Jau laikas, seniai laikas, - pamėgdžiojo 
Achilą, - ir tau prisiekti. 

— Man nereikia stengtis tau įtikti. Nė vienam iš jūsų, - šaltai 
tarė Achilas išdidžiai iškėlęs smakrą. - Esu čia savo laisva valia, ir 
jums pasisekė, kad taip nusprendžiau. Ne man reikia priklaupti. 

To buvo per daug. Pajutau, kaip vyrai aplink mane subruz- 
do. Agamemnonas pasinaudojo šia proga tarsi paukštis, nerian- 
tis čiupti Žuvį. 

— Girdite, kokia puikybė? - jis atsigręžė į Achilą. - Tai ne- 
priklaupsi? 

- Ne, - akmeniniu veidu atsakė Achilas. 

— Vadinasi, išduodi šią kariuomenę ir būsi nubaustas kaip 
išdavikas. Tavo garbės grobis atimamas ir pereina į mano ran- 
kas, kol nepaklusi ir neprisieksi. Pradėsime nuo tos merginos. 
Briseidė, ar toks jos vardas? Paimsiu ją už bausmę vietoj mergi- 
nos, kurią mane verti grąžinti. 

Man širdis apmirė. 

— Ji mano, - tarė Achilas, aštriai rėždamas žodžius, tarsi mė- 
sininkas mėsą. - Ją man atidavė graikai. Negali jos pasiimti. Jei 
mėginsi, neteksi gyvybės. Pagalvok apie tai, karaliau, prieš sau 
pakenkdamas. 

Agamemnonas nedelsė atsakyti. Negalėjo nusileisti minios 
akivaizdoje. Niekada. 

- Nebijau tavęs. Aš ją pasiimsiu, - ir atsisukęs į mikėniečius 
tarė: - Atveskite merginą. 

Aplink mačiau nustėrusius karalių veidus. Briseidė buvo 

karo grobis, Achilo garbės įsikūnijimas. Atimdamas ją Aga- 
memnonas nepripažįsta Achilui deramos garbės. Vyrai ėmė 
murmėti, tikėjausi, ims prieštarauti. Tačiau niekas neprabilo. 

Agamemnonas nusisuko, todėl nematė, kaip Achilas siekte- 
lėjo kardo. Man užgniaužė kvapą. Žinojau, jis vienu kirčiu gali 
perverti bailią Agamemnono širdį. Mačiau jo veide verdančią 
kovą. Taip ir nesužinojau, kas jį sulaikė, galbūt jis norėjo kara- 
liui didesnės bausmės ir už mirtį. 

—- Agamemnonai, - tarė. Sudrebėjau išgirdęs tokį šiurkštų 
balsą. Jis atsisuko ir Achilas pirštu bedė jam į krūtinę. Didysis 
karalius šnirpštelėjo iš netikėtumo. - Tavo žodžiai šiandien už- 
traukė tau ir tavo vyrams mirtį. Daugiau už jus nebesikausiu. 
Be manęs tavo kariuomenė kris. Hektoras sutrins jūsų kaulus 
į kruvinas dulkes, o aš žiūrėsiu ir juoksiuos. Ateisite maldauti 
manęs pasigailėti, bet nesulauksite. Visi mirs dėl to, ką čia pa- 
darei, Agamemnonai. 

Ir riebiai nusispjovė tiesiai Agamemnonui po kojomis. Tada 
žengė į priekį ir pro mane, o aš apsvaigęs pasukau jam įkandin 
jausdamas už nugaros šimtus mirmidonų braunantis pro minią 
ir skubant į savo palapines. 


JIS LĖKĖ PAJŪRIU galingais žingsniais. Įsiūtis liepsnojo po jo oda 
tarsi ugnis. Raumenys kietai įsitempė, bijojau ir paliesti, kad ne- 
plyštų it lanko templė. Jis nestabtelėjo pasiekęs stovyklą. Neatsi- 
suko į vyrus ir netarė jiems nė žodžio. Įeidamas stvėrė palapinės 
angos uždangalą ir perplėšė. 

Jo burna persimainė, nebuvau matęs jos tokios bjaurios ir 
perkreiptos. 

- Aš jį užmušiu, - prisiekė paklaikusiomis akimis. - Užmu- 
šiu, - čiupęs ietį perlaužė pusiau. Ant žemės pažiro medžio ši- 
puliai. - Būčiau vietoje nudobęs, - pasakė. - Ir turėjau. Kaip jis 
drįso? - sviedė į šalį ąsotį ir tas sudužo atsitrenkęs į kėdę. - Bai- 
liai! Matei, kaip prikandę lūpas nedrįso nė prasižioti? Tikiuosi, 
jis atims jų grobį. Tikiuosi, prarys jį visą. 

Lauke pasigirdo nedrąsus balsas: 

— Achilai? 

- Užeik, - suurzgė Achilas. 

Uždusęs Automedontas sumikčiojo: 

— Apgailestauju, kad trukdau. Feniksas liepė man likti pasi- 
klausyti ir papasakoti tau, kas nutiko po to. 

- Ir?.. - paragino Achilas. 

Automedontas krūptelėjo. 

— Agamemnonas klausė, kodėl Hektoras vis dar gyvas. Sakė, 
jiems tavęs nereikia. Kad gal tu nesi, kas sakaisi esąs, - dar viena 
ietis sutrupėjo Achilo rankose. Automedontas nurijo gniutulą 
gerklėje. - Dabar jie ateina Briseidės. 

Achilas nusigręžė, nemačiau jo veido. 

- Išeik, - liepė važnyčiotojui. Automedontas išslinko atbu- 
las, likome vieni. 

Jie ateina Briseidės. Atsistojau ryžtingai sugniaužęs kumš- 
čius. Jaučiausi tvirtas, nepalaužiamas, tarsi mano pėdos, pervė- 
rusios žemę, būtų išlindusios kitoje pasaulio pusėje. 

— Turime ką nors daryti, - tariau. - Galime ją paslėpti. Miš- 
ke arba... 

- Dabar jis sumokės, - tarė Achilas su nuožmia piktdžiu- 
ga. - Tegul ateina. Pats save pasmerkė. 

— Ką nori pasakyti? 

— Turiu pasikalbėti su motina, - leidosi iš palapinės. 

Griebiau jį už rankos. 

— Neturime laiko. Kol grįši, jie išsives ją. Reikia ką nors da- 
ryti dabar! 

Jis atsisuko. Akys buvo keistos, didžiuliai tamsūs vyzdžiai 
atrodė milžiniški jo veide. Atrodė, jis žvelgia kažkur toli. 

— Apie ką tu kalbi? 

Spoksojau į jį. 

— Apie Briseidę. 
pia tos akys. 

— Niekuo negaliu jai padėti, - galiausiai pratarė. - Jei Aga- 
memnonas renkasi šį kelią, turės už tai sumokėti. 

Pasijutau lyg su akmenimis po kaklu grimzčiau į vandenyno 
gelmes. 

— Tu juk neleisi jos pasiimti. 

Jis nusigręžė, nusuko akis. 

- Jis taip nusprendė. Įspėjau, kas nutiks, jeigu taip pasielgs. 

- Juk žinai, ką jai padarys. 

- Jis taip nusprendė, - pakartojo. - Jis nori paveržti mano 
garbę? Nori nubausti mane? Tegul, - jo akys liepsnojo. 

— Nepadėsi jai? 

— Nieko negaliu padaryti, - ryžtingai atsakė. 

Svaigau, tarsi būčiau girtas. Nebegalėjau nei kalbėti, nei mąs- 
tyti. Niekada anksčiau nebuvau ant jo supykęs - nemokėjau. 

- Ji viena iš mūsų. Kaip gali tiesiog leisti jam ją pasiimti? 
Kur tavo garbė? Kaip gali jam leisti ją išniekinti? 

Ir tada staiga viską supratau. Apėmė šleikštulys. Pasukau 
prie palapinės angos. 

— Kur eini? - paklausė jis. 
Įniršęs iškošiau: 
— Turiu ją perspėti. Ji turi teisę žinoti, ką tu nusprendei. 


STOVIU PRIE JOS PALAPINĖS - mažos, dengtos rudais kailiais, 
nuošalios. 

— Briseide, - girdžiu save sakant. 

— Užeik! - pakviečia ji šiltu, mielu balsu. Per marą neturėjo- 
me kada kalbėtis, tik apie būtiniausius dalykus. 

Ji įsitaisiusi ant suolelio, skreite turi piestą ir grūstuvėlį. Pa- 
lapinės viduje smarkiai kvepia muskatais. Ji šypsosi. 

Sielvartas suspaudžia man širdį. Kaip jai pasakyti tai, ką Ži- 
nau? 

— Aš... - mėginu kalbėti, nutylu. Ji pamato mano veidą ir 
šypsena dingsta. Greitai pakyla ir prišoka artyn. 

— Kas nutiko? - glaudžia vėsų delną man prie kaktos. - Ser- 
gi? Ar Achilas sveikas? 

Mane pykina iš gėdos. Tačiau nėra laiko savigailai. Jie ateina. 

— Šis tas nutiko, - sakau. Liežuvis neklauso, žodžiai sprūsta 
sunkiai. - Achilas šiandien kalbėjo su vyrais. Marą siuntė Apo- 
lonas. 

- Mes taip ir manėme, - ji linkteli ir ramindama paima 
mano ranką. Beveik nebegaliu toliau kalbėti. 

- Agamemnonas ne... jis įpyko. Susikivirčijo su Achilu. Aga- 
memnonas nori jį nubausti. 

— Nubausti? Kaip? 

Dabar ji pamato kažką mano akyse. Nutyla, nugrimzta sa- 
vin. Susiima. 

— Kas vyksta? 

— Agamemnonas siunčia vyrus. Tavęs. 

Matau jos akyse blykstelėjusį nerimą, bet ji stengiasi jį slėpti. 
Sugniaužia man ranką. 

— Kas dabar bus? 

Gėda degina mane nuo galvos iki kojų. Tarsi baisus sapnas - 
kiekvieną akimirką tikiuosi, kad nubusiu ir man palengvės. 'Ta- 
čiau nėra kaip nubusti. Tai tiesa. Jis nepadės. 

- Jis... - nebegaliu kalbėti. 

To gana. Ji supranta. Sugniaužia suknelę dešine ranka, per 
pastarąsias devynias dienas suskirdusia, šiurkščia nuo sunkaus 
darbo. Mikčiodamas stengiuosi guosti, sakau, kad ją susigrąžin- 
sime, kad viskas bus gerai. Visa tai melas. Abu žinome, kas jai 
nutiks Agamemnono palapinėje. Achilas irgi žino, bet vis tiek 
siunčia ją ten. 

Mintyse trokštu negandos, pasaulio pabaigos: noriu, kad 
sudrebėtų žemė, išsiveržtų ugnikalnis, plūstelėtų potvynis. Tik 
jie galėtų atsverti mano įniršį ir širdgėlą. Noriu, kad pasaulis 
apvirstų kaip kraitė su kiaušiniais ir sudužtų po mano kojomis. 

Lauke nuaidi ragas. Jos ranka šokteli prie skruosto, nusi- 
braukia ašaras. 

— Eik, - sušnabžda ji. - Prašau. 


26 SKYRIUS 


OLUMOJE ILGU PAJŪRIO RUOŽU MŪSŲ LINK ARTINASI DU 

vyrai, vilkintys ryškiais purpuriniais Agamemnono 

stovyklos apdarais su pasiuntinių simboliais. Atpažįs- 
tu juos - tai Taltibijus ir Euribatas, pagrindiniai Agamemnono 
žinianešiai, kuriems karalius suteikia garbę - patiki paslaptis. 
Neapykanta užgniaužia man gerklę. Noriu, kad jie numirtų. 

Jie jau netoli, praeina pro rūsčius mirmidonų sargybinius, 
grėsmingai Žvanginančius ginklais. Sustoja už dešimties žings- 
nių nuo mūsų, galbūt mano, kad pakankamai toli, tad galės 
pasprukti, jei Achilas prarastų savitvardą. Mėgaujuosi žiauriais 
vaizdiniais: Achilas liuoktelėjęs nusuka jiems sprandus ir jie su- 
glemba kaip negyvi triušiai medžiotojo rankose. 

Jie pasisveikina mikčiodami, mindžikuodami, nuleidę akis. 
Tada sako: 

— Atėjome išsivesti merginos. 

Achilas atsako jiems šaltai, su kartėliu, tačiau ironiškai; jo 
pyktis užtvenktas, pridengtas. Žinau, nori pasirodyti malonin- 
gas ir pakantus, ir aš sukandu dantis nuo ramybės jo balse. Jam 
patinka dėtis skriaudžiamu jaunuoliu, stoiškai susitaikančiu su 
savo karo grobio vagyste, kad visa stovykla matytų jo kančią. Iš- 
girstu savo vardą, matau, jie žiūri į mane. Turiu atvesti Briseidę. 

Ji laukia manęs. Tuščiomis rankomis; nieko su savimi ne- 
pasiima. 

— Atsiprašau, - šnabždu. Ji nesako, kad viskas gerai; taip 
nėra. Priglunda, galiu užuosti malonų jos kvapą. Lūpomis pa- 
liečia mano lūpas. Tada žengia pro mane. 

Taltibijus sugriebia ją iš vieno šono, Euribatas - iš kito. 
Pirštais šiurkščiai suspaudžia jos rankas. Stumia pirmyn, sku- 
bėdami pasišalinti. Ji priversta eiti, kitaip nugrius. Atsisuka 
pažvelgti į mus, ir aš vos nepalūžtu, išvydęs žūtbūtinę viltį jos 
akyse. Įsmeigiu akis į jį, skatindamas pažvelgti, persigalvoti. 
Jis to nepadaro. 

Jie jau paliko stovyklą, greitai tolsta. Po valandėlės vargiai 
galiu juos įžvelgti tarp kitų tamsių siluetų, šmėžuojančių po 
smėlį - valgančių, vaikštančių, plakančių liežuviais apie besivai- 
dijančius valdovus. Mano pyktis įsiplieskia tarsi staigus miško 
gaisras. 

— Kaip galėjai leisti jai išeiti? — iškošiu pro kietai sukąstus 
dantis. 

Jo veidas bejausmis, tuščias, nesuprantamas kaip svetima 
kalba. Jis sako: 

— Turiu pasikalbėti su motina. 

— Tai ir eik, - atšaunu. 

Žiūriu, kaip nueina. Skrandis dega tarsi žarijų pripiltas, del- 
nus peršti ten, kur suleidau nagus. Nepažįstu šio žmogaus, gal- 
voju. Dar nesu tokio matęs. Mano įtūžis karštas kaip kraujas. 
Niekada jam neatleisiu. Įsivaizduoju, kaip nugriaunu mūsų pa- 
lapinę, sudaužau lyrą, persirėžiu pilvą ir mirtinai nukraujuoju. 
Noriu pamatyti jo veidą, persimainiusį iš sielvarto ir atgailos. 
Noriu sudaužyti šaltą akmeninę kaukę, paslėpusią vaikiną, kurį 

pažinojau. Jis atidavė Briseidę Agamemnonui žinodamas, kas 
atsitiks. 

Dabar tikisi, kad bejėgiškai ir nuolankiai lauksiu. Neturiu 
ko pasiūlyti Agamemnonui mainais už jos saugumą. Negaliu jo 
papirkti, negaliu maldauti. Mikėnų karalius per ilgai laukė šio 
triumfo. Nepaleis jos. Dingteli mintis apie vilką, saugantį kau- 
lą. Pelione buvo tokių vilkų, kurie pakankamai išalkę būtų ėję 
medžioti žmonių. „Jei toks vilkas imtų tave persekioti, - sakė 
Cheironas, - turi duoti ką nors, ko jis trokšta labiau nei tavęs.“ 

Labiau už Briseidę Agamemnonas tenori vieno dalyko. Išsi- 
traukiu iš už diržo peilį. Nepakenčiu kraujo, tačiau dabar netu- 
riu kitos išeities. 


SARGYBINIAI PER VĖLAI mane pastebi ir pernelyg apstulbę ne- 
spėja iškelti ginklų. Vienas iš jų atsigodęs stveria mane, įsikertu 
nagais jam į ranką, ir jis mane paleidžia. Jų veidai buki ir kvaili 
iš nuostabos. Ar nesu tik Achilo naminis triušelis? Jei būčiau 
karys, jie kautųsi, tačiau aš ne karys. Kol jiems dingteli mane 
sulaikyti, atsiduriu palapinės viduje. 

Pirmiausia pamatau Briseidę. Surištomis rankomis ji gūžia- 
si kampe. Agamemnonas stovi nugara į palapinės angą ir kažką 
jai sako. 

Atsigręžia susiraukęs, kad jam sutrukdė. Tačiau kai pama- 
to mane, jo veide nušvinta pergalė. Atėjau maldauti, pamano. 
Achilas siunčia mane prašyti pasigailėjimo. O galbūt bejėgiškai 
siautėdamas jį pralinksminsiu. 

Iškeliu peilį, ir Agamemnonas išplečia akis. Siekia peilio, už- 
kišto už diržo, ir žiojasi šaukti sargybą. Tačiau prabilti nespėja. 

Peiliu persirėžiu kairį riešą. Įbrėžiu odą, tačiau nepakankamai 
giliai. Vėl rėžiu ir šį sykį pataikau į veną. Palapinėje pliūpteli 
kraujas. Girdžiu, kaip iš siaubo suklykia Briseidė. Kraujas aptaš- 
ko Agamemnonui veidą. 

- Prisiekiu, žinia, kurią atnešu, teisinga, - sakau. - Prisiekiu 
krauju. 

Agamemnonas suglumsta. Kraujas ir priesaika sulaiko jo 
ranką - jis visada buvo prietaringas. 

— Nagi, - ragina jis, stengdamasis išsaugoti orumą, - kalbėk. 

Jaučiu, kaip kraujas teka riešu, tačiau nestabdau jo. 

— Tau gresia mirtinas pavojus, - sakau. 

Jis išsiviepia. 

— Grasini man? Ar todėl jis tave atsiuntė? 

— Ne. Jis manęs nesiuntė. 

Jis prisimerkia, matau, kaip mėgina viską perprasti. 

— Be abejonės, atėjai jam pritarus. 

— Ne, - atsakau. 

Dabar jis suklūsta. 

- Jis žino, ką ketini daryti su mergina, - tęsiu. 

Akies krašteliu matau, kad Briseidė klausosi mūsų pokal- 
bio, bet nedrįstu pažvelgti tiesiai. Riešas bukai tvinkčioja, jau- 
čiu, kaip šiltas kraujas srūva rankos gyslomis ir išbėga. Numetu 
peilį ir nykščiu prispaudžiu veną, kad pristabdyčiau iš širdies 
tekantį kraują. 

— Irė.. 

- Ar nesusimąstei, kodėl nesutrukdė jos išsivesti? - su pa- 
nieka klausiu. - Galėjo nužudyti tavo vyrus ir visą kariuomenę. 
Ar nemanai, kad būtų galėjęs tave sulaikyti? - Agamemnonas 
rausta. Tačiau neleidžiu jam kalbėti. - Jis leido ją išvesti. Žino, 

kad neatsispirsi pagundai pergulėti su ja ir tai tave pražudys. Ji 
priklauso jam, nes buvo garbingai užtarnauta. Jei išniekinsi ją, 
prieš tave atsisuks ir žmonės, ir dievai. 

Kalbu lėtai, apgalvotai, kiekvienas žodis tarsi strėlė sminga į 
taikinį. Sakau tiesą, bet jį pernelyg apakino puikybė ir geismas, 
kad tai suvoktų. Nors Agamemnonas ją ir pasiėmė, tačiau ji te- 
bėra Achilo garbės grobis. Išniekinti ją - tai paniekinti Achilą, 
smarkiai įžeisti jo garbę. Achilas už tai galėtų jį nužudyti, ir net- 
gi Menelajas pasakytų, kad tai teisinga. 

- Tu peržengei valdžios ribą vien ją atimdamas. Vyrai tau 
leido, nes jis elgėsi pernelyg išdidžiai, tačiau daugiau neleis, - 
mes paklūstame savo karaliams, kol tai neprieštarauja sveikam 
protui. Jei aristos achaion grobis nesaugus, tai nesaugus ir mūsų 
visų grobis. Tokiam karaliui ilgai valdyti neleis. 

Agamemnonas apie tai nesusimąstė. Suvokimas užplūsta jį 
pamažu, jis pasijunta skęstantis. Beviltiškai taria: 

— Mano patarėjai nieko panašaus nesakė. 

— Gal nežinojo, ką ketini daryti. O gal jiems tai naudinga, - 
nutylu, kad pasvarstytų. - Kas imtų valdyti, jei žūtum? 

Jis žino atsakymą. Odisėjas su Diomedu, Menelajas tik va- 
dintųsi valdovu. Pagaliau ima suvokti, kokią brangią dovaną 
jam įteikiau. Pirmiau nesuprato, nes buvo kvailas. 

— Perspėjęs mane jį išdavei. 

Teisybė. Achilas davė Agamemnonui kardą nusismeigti, o 
aš sulaikiau jo ranką. Kimiai, su kartėliu tariu: 

- Taip. 

— Kodėl? - klausia jis. 

- Nes jis klysta, - sakau. Man peršti ir degina gerklę, tarsi 
būčiau rijęs smėlį ir druską. 

Agamemnonas paiso manęs. Garsėju dorumu ir gera širdi- 
mi. Nėra priežasties manimi netikėti. Jis nusišypso. 

- Gerai pasielgei, - sako. - Esi ištikimas tikrajam savo val- 
dovui, - nutyla, mėgaudamasis akimirka, dėdamasis ją į at- 
mintį. - Ar jis žino, ką padarei? 

— Dar ne, - atsakau. 

— A! - prisimerkia įsivaizduodamas. Stebiu, kaip iki dugno 
geria triumfo taurę. Jis puikiai išmano apie skausmą. Niekas 
nesuteiks Achilui didesnio sielvarto negu artimiausias širdžiai 
žmogus, išdavęs jį pikčiausiam priešui. 

- Jei jis atėjęs priklaups ir paprašys atleisti, prisiekiu, palei- 
siu ją. Tik jo paties puikybė užstoja jam kelią į garbę, o ne aš. 
Taip ir pasakyk jam. 

Neatsiliepiu. Prieinu prie Briseidės. Perpjaunu virvę, kuria 
ji surišta. Jos akys sklidinos ašarų, ji žino, kiek man tai kai- 
navo. 

— Tavo riešas, - šnibžda. Negaliu jai atsakyti. Galvoje tikra 
pergalės ir nevilties sumaištis. Smėlis palapinėje raudonas nuo 
kraujo. 

— Gražiai elkis su ja, - mesteliu. 

Apsisuku ir išeinu. Dabar jai viskas bus gerai, sakau sau. 
Agamemnonas svaiginasi mano įteikta dovana. Atplėšęs tuni- 
kos skiautę apsitvarstau riešą. Svaigsta galva, bet nežinau, ar to- 
dėl, kad nukraujavau, ar dėl savo poelgio. Lėtai nukiūtinu ilgu 
pajūrio keliu atgal. 


GRĮŽĘS RANDU Jį stovintį prie palapinės. Tunika drėgna, nes 
buvo priklaupęs jūroje. Veido išraiška neperprantama, tarsi po 

aklina uždanga, tačiau jos kraštai išdilę ir veide, kaip ir manaja- 
me, matyti nuovargis. 

— Kur buvai? 

- Stovykloje, - aš dar nepasirengęs jam pasakyti. - Kaip lai- 
kosi motina? 

- Gerai. Tu kraujuoji. 

Tvarstis permirko. 

- Žinau, - tarsteliu. 

— Leisk pažiūrėti, - klusniai seku jam įkandin į palapinę. 
Paėmęs mano ranką nuriša tvarstį. Atneša vandens žaizdai nu- 
plauti, uždeda ant jos smulkintų kraujažolių ir medaus. 

— Peilis? - paklausia. 

- Taip. 

Abu nujaučiame artėjančią audrą, delsiame, kiek galime. Jis 
apriša žaizdą švariais tvarsčiais. Atneša skiesto vyno ir maisto. 
Iš žvilgsnio suprantu, kad atrodau ligotas ir išblyškęs. 

— Ar pasakysi, kas tave sužeidė? 

Vaizduojuosi sakantis tu. Tačiau tai būtų vaikiška. 

— Aš pats. 

— Kodėl? 

— Dėl priesaikos, - nebėra ko ilgiau laukti. Pažvelgiu jam 
tiesiai į veidą. - Nuėjau pas Agamemnoną. Pasakiau jam apie 
tavo sumanymą. 

- Mano sumanymą? - paklausia vangiai, beveik abejingai. 

- Leisti jam išniekinti Briseidę, kad galėtum atkeršyti, - gar- 
siai ištarti šie žodžiai sukrečia labiau, negu maniau. 

Jis pakyla ir pasisuka, tad nematau jo veido. Todėl stengiuo- 
si jį perprasti iš pečių, jų laikysenos, iš įtempto sprando. 

— Tai perspėjai jį? 

— Taip. 

- Juk supranti, jei būtų tą padaręs, būčiau galėjęs jį užmuš- 
ti, - kalba tuo pačiu abejingu balsu. - Arba ištremti. Nuversti 
nuo sosto. Vyrai būtų pagerbę mane tarsi dievą. 

- Žinau, - atsakau. 

Stoja pavojinga tyla. Laukiu, kol jis atsigręš. Suriks arba 
trenks. Ir jis pagaliau atsisuka pažiūrėti man į akis. 

- Jos saugumas už mano garbę. Ar tu patenkintas mainais? 

— Menka garbė išduoti draugus. 

— Keista, - sako jis, - kad smerki išdavystę. 

Žodžiuose tiek skausmo, kad beveik negaliu jo pakelti. Pri- 
siverčiu galvoti apie Briseidę. 

— Tai buvo vienintelis būdas. 

— Pasirinkai ją, - taria. - O ne mane. 

— One tavo išdidumą, - ištariu žodį hubris, reiškiantį žvaigž- 
des siekiančią puikybę, smurtą ir nevaldomą įniršį, siaubingus 
tarsi pačių dievų. 

Jis sugniaužia kumščius. Galbūt dabar puls. 

— Mano vardas - mano gyvenimas, - sako nelygiai alsuo- 
damas. - Tai viskas, ką turiu. Ilgai negyvensiu. Galiu tikėtis tik 
atminimo, - nuryja gniutulą gerklėje. - Tu tą Žinai. Ir leistum 
Agamemnonui jį sunaikinti? Padėtum atimti jį iš manęs? 

— Ne, - atremiu. - Tačiau norėčiau, kad atminimas būtų pel- 
nytas. Kad būtum savimi, o ne tironu, prisimenamu dėl žiau- 
rumo. Yra kitų būdų priversti Agamemnoną sumokėti. Mes tą 
padarysime. Aš padėsiu, prisiekiu. Tačiau ne taip. Jokia šlovė 
neverta to, ką padarei šiandien. 

Jis vėl nusisuka ir tyli. Spoksau į nebylią nugarą. Įsimenu 
kiekvieną tunikos klostę, kiekvieną džiūstančios druskos ir 
smėlio kruopelę, prilipusią prie odos. 

Galiausiai prabyla pavargusiu, pralaimėjusiu balsu. Irgi ne- 
moka ant manęs pykti. Mudu kaip šlapia mediena, jos neuž- 
degsi. 

— Tai viskas baigta? Ji saugi? Tikriausiai. Kitaip nebūtum 
grįžęs. 

— Taip. Ji saugi. 

Išsekęs atsidūsta. 

— Tu už mane geresnis. 

Įsižiebia viltis. Abu įskaudinome vienas kitą, tačiau žaizdos 
ne mirtinos. Briseidės nenuskriaus, Achilas atsigaus, mano rie- 
šas sugis. Po šios akimirkos ateis kita, tada dar kita. 

— Ne, - sakau. Atsistoju ir žengiu prie jo. Ranka liečiu šiltą 
odą. - Netiesa. Šiandien buvai nesavas. O dabar atitokai. 

Jis giliai atsidūsta, pečiai pakyla ir nusvyra. 

- Nekalbėk taip, - taria jis, - kol neišgirdai, ką dar šiandien 
padariau. 

ŪSŲ PALAPINĖJE ANT KILIMĖLIŲ GULI TRYS MAŽI 
akmenukai - galbūt atspyrėme juos įeidami, o gal 
atriedėjo patys. Pakeliu juos. Turėsiu ką laikyti. 

Jam kalbant nuovargis sklaidosi: 

— „„nebekariausiu už jį. Jis nuolat siekia nuplėšti teisėtą 
mano šlovę. Įstumti į šešėlį ir užtraukti dvejonę. Negali pakęsti, 
kad kitą gerbia labiau už jį. Tačiau pasimokys. Parodysiu jam, 
ko verta jo kariuomenė be aristos achaion. 

Nepraveriu burnos. Matau, kaip auga įniršis — tarsi stebė- 
čiau kylančią audrą, neturėdamas kur slėptis. 

— Graikai kris, jei jų neginsiu. Jis bus priverstas maldauti 
arba žus. 

Atsimenu, kaip jis atrodė eidamas susitikti su motina. Pa- 
klaikęs, karštligiškas, kietas kaip akmuo. Įsivaizduoju, kaip pri- 
klaupia priešais, raudodamas iš įsiūčio, kumščiais daužydamas 
aštrias jūros uolas. Jie įžeidė, sako jai. Užtraukė gėdą. Pražudė 
nemarų vardą. 

Ji klausosi, išsiblaškiusi liečia pirštais ilgą baltą kaklą, lanks- 
tų it ruonio, ir ima linkčioti. Jai kyla mintis, dieviškas sumany- 
mas, kerštingas ir rūstus. Ji pasako, ką sumanė, ir jis liaujasi 
raudoti. 

- Jis tą padarys? - stebėdamasis klausia Achilas. Kalba apie 
Dzeusą, dievų valdovą, kurio galvą vainikuoja debesys, o ran- 
kos gali nulaikyti patį žaibą. 

- Padarys, - atsako Tetidė. - Jis man skolingas. 

Dzeusas, visada palaikantis pusiausvyrą, mes svarstykles. 
Privers graikus pralaimėti, kol juos nustums prie pat jūros, kojos 
ims kliūti už inkarų, narpliosis į virves, o stiebai ir laivų pirmaga- 
liai įsirems jiems į nugaras. Tada jie supras, kieno turi maldauti. 

Tetidė pasilenkusi pabučiuoja sūnų į skruostą tarsi ryškiai 
raudona jūrų žvaigždė. Tada nusigręžusi dingsta, neria į vande- 
nis tarsi akmuo, grimztantis į dugną. 

Paleidžiu akmenėlius ant žemės. Ir šie nukrinta - atsitikti- 
nai, o gal reikšmingai. Pranašiškas ženklas, o gal tik sutapimas. 
Jei čia būtų Cheironas, galėtų įminti jų mįslę, išburti mūsų atei- 
tį. Bet jo nėra. 

— Ojeigu nemaldaus? - klausiu. 

— Tada žus. Visi žus. Nekovosiu, kol jis to nepadarys, - ir 
atkiša smakrą laukdamas priekaištų. 

Jaučiuosi išsekęs. Skauda perpjautą ranką, pila nesveikas 
prakaitas. Tyliu. 

— Girdėjai, ką sakiau? 

— Girdėjau, - atsiliepiu. - Graikai mirs. 

Kartą Cheironas sakė, kad tautos - kvailiausias mirtingųjų 
prasimanymas. 

- Joks žmogus nėra vertingesnis už kitą, kad ir iš kur būtų, - 
tuomet kalbėjo jis. 

— O jeigu jis draugas? - tada paklausė Achilas, pėdas atrė- 
męs į rausvo kvarco olos sieną. - Arba brolis? Ar ir su juo reikia 
elgtis kaip su svetimu? 

— Uždavei klausimą, dėl kurio nesutaria filosofai, - atsakė 
Cheironas. - Gal tau jis ir vertingesnis. Bet svetimas juk irgi 
kieno nors draugas ir brolis. Tai kurio gyvybė svarbesnė? 

Tąkart neatsakėme. Mums tebuvo keturiolika, ir klausimas 
buvo per sunkus. Dabar mums dvidešimt septyneri, o jis vis dar 
per sunkus. 

Jis - mano sielos pusė, kaip sako poetai. Jis greitai mirs, liks 
tik jo šlovė - jo vaikas, brangiausia jo esybė. Ar turėčiau prie- 
kaištauti? Išgelbėjau Briseidę. Negaliu išgelbėti visų. 

Dabar žinau, ką atsakyčiau Cheironui. Tarčiau jam: atsaky- 
mo nėra. Kad ir ką rinksies, suklysi. 


VĖLIAU TĄ VAKARĄ grįžtu į Agamemnono stovyklą. Eidamas 
jaučiu į mane įsmeigtus žvilgsnius - smalsius, apgailestaujan- 
čius. Visi žiūri, ar man iš paskos neseks Achilas. Neseka. 

Kai pasakiau jam, kur rengiuosi eiti, jis vėl nusiminė. 

— Pasakyk jai, kad gailiuosi, - paprašė nuleidęs akis. Neatsa- 
kiau. Ar gailisi, nes sumanė smarkesnį kerštą? Palaušiantį ne tik 
Agamemnoną, bet ir visą nedėkingą jo kariuomenę? Neleidžiu 
sau tvertis šios minties. Jis gailisi. To gana. 

— Užeik, - sako ji keistu balsu. Vilki auksu siuvinėtą suknelę 
ir segi lazurito vėrinį, riešus puošia raižytos sidabro apyrankės. 
Stodamasi sužvanga, tarsi apsišarvavusi. 

Matau, ji sumišusi. Tačiau neturime laiko kalbėtis, nes pro 
siaurą palapinės angą už manęs jau braunasi Agamemnonas. 

— Matai, kaip ja rūpinuosi? - klausia. - Visa stovykla pamatys, 
kaip vertinu Achilą. Jam tereikia atsiprašyti, ir užversiu jį dovano- 
mis, kurių nusipelnė. Tikra nelaimė, kad jaunuolis toks išdidus. 

Patenkinto savimi žmogaus išraiška mane supykdo. O ko ti- 
kėjausi? Tai mano darbas. Jos saugumas už jo garbę. 

- Tai daro tau garbę, galingasis karaliau, - sakau. 

— Pasakyk Achilui, - tęsia Agamemnonas. - Papasakok jam, 
kaip gražiai su ja elgiuosi. Gali ateiti kada panorėjęs jos aplan- 
kyti, - nemaloniai nusišypso, tada atsistojęs stebi mus. Neketina 
išeiti. 

Atsigręžiu į Briseidę. Moku kelis žodžius jos kalba ir dabar 
jais prabylu. 

— Ar tikrai viskas gerai? 

— Taip, - atsako ji skambia daininga Anatolijos kalba. - Kiek 
tai užtruks? 

— Nežinau, - atsakau. Iš tiesų nežinau. Kiek reikia kaitinti 
geležį, kad taptų pakankamai minkšta ir sulinktų? Pasilenkęs 
švelniai pabučiuoju ją į skruostą. - Greitai grįšiu, - sakau grai- 
kiškai. 

Ji linkteli. 

Agamemnonas žiūri, kaip išeinu. Girdžiu jį klausiant: 

— Kąjjis tau sakė? 

Ji atsiliepia: 

— Grožėjosi suknele. 


KiTĄ RYTĄ visI karaliai nužygiuoja su savo kariuomenėmis 
kautis su trojėnais, Ftijos kariuomenė lieka. Mes su Achilu ne- 
skubėdami pusryčiaujame. Kodėl gi ne? Nėra ką daugiau veik- 
ti. Jei norime, galime eiti plaukioti, žaisti šaškėmis ar visą die- 
ną lenktyniauti. Nuo Peliono laikų negalėjome sau leisti tokios 
prabangos. 

Tačiau neatrodo, kad ilsimės. Veikiau laukiame užgniaužę 
kvapą, kaip nerti besitaikantis erelis. Kūprinuosi ir negaliu liau- 
tis žvelgęs į tuščią pakrantę. Laukiame, ką darys dievai. 

Ilgai laukti netenka. 


28 SKYRIUS 


AKARE PAKRANTE ATŠLUBUOJA FENIKSAS SU ŽINIA APIE 

dvikovą. Ryte susirinkus kariuomenėms, Paris, tviskė- 

damas aukso šarvais, išdidžiai praėjo palei trojėnų gre- 
tas. Jis metė iššūkį - susikauti su juo. Laimėtojui atiteks Helenė. 
Graikai pritariamai užmaurojo. Kas gi būtų nenorėjęs tądien 
išvykti? Leisti dvikovai lemti Helenės likimą ir išspręsti šį ginčą 
visiems laikams? Paris atrodė nerimtas priešininkas - išsipus- 
tęs ir gležnas, laibais klubais tarsi mergelė. Tada, pasak Fenikso, 
Menelajas žengė priekin ir sugriaudėjo priimsiantis galimybę 
atsikovoti garbę ir gražuolę žmoną. 

Jie susikauna ietimis, bet netrukus griebiasi kardų. Paris mik- 
lesnis, nei Menelajas tikėjosi, ne karys, tačiau vikrus. Galiausiai 
Trojos karalaičiui žengus klaidingą žingsnį Menelajas sugriebia 
jį už šalmą puošiančios žirgo karčių skiauterės ir partrenkia ant 
žemės. Paris beviltiškai spardosi, mėgindamas nusiplėšti smau- 
giantį šalmo dirželį. Ir staiga Menelajo rankoje lieka tik šalmas, 
o Paris pradingsta. Ten, kur gulėjo Trojos karalaitis - tik dulkė- 
ta žemė. Kariai prisimerkę sužiūra ir ima šnabždėtis - kur jis? 
Menelajas irgi suraukia antakius ir nepastebi strėlės, iš trojėnų 
gretų paleistos į jį iš ožio rago lanko. Ji perveria odinius šarvus ir 
įsminga į pilvą. 


MADELINE MILLER 


Kojomis pasruvęs kraujas tvenkiasi prie pėdų. Žaizda pavir- 
šinė, tačiau graikai to dar nežino. Sustaugia įniršę dėl išdavystės 
ir puola trojėnų gretas. Užverda kruvina kova. 

— Bet kas nutiko Pariui? - klausiu. 

Feniksas purto galvą. 

— Nežinau. 


ABI PUSĖS KOvĖSI visą popietę, kol vėl suskardėjo trimitas. Šį- 
kart Hektoras pasiūlė atokvėpį ir antrą dvikovą atitaisyti nešlo- 
vei, kurią užtraukė pradingęs Paris ir trojėnų paleista strėlė. Ir 
pats stojo į brolio vietą kautis su bet kuriuo vyru, drįsiančiu pri- 
imti iššūkį. Pasak Fenikso, Menelajas vėl būtų žengęs priekin, 
tačiau Agamemnonas jam neleido. Nenorėjo matyti, kaip brolis 
žus nuo galingiausio trojėno rankos. 

Graikai traukė burtus, kuriam teks kautis su Hektoru. Įsi- 
vaizduoju, kokie jie įsitempę ir tylūs, kol purtomas šalmas ir 
iškrinta burtas. Odisėjas pasilenkęs pakelia jį nuo dulkėtos že- 
mės. Ajantas. Visiems palengvėja - jis vienintelis gali įveikti 
Trojos karalaitį. Tai yra, vienintelis iš tų, kurie tą dieną kaunasi. 

Taigi Ajantas ir Hektoras susikauna - svaido vienas į kitą 
akmenis ir ietis, triuškinančias skydus, kol ateina naktis ir šauk- 
liai duoda ženklą baigti dvikovą. Tai neįprasta - dvi kariuome- 
nės išsiskiria taikiai, Hektoras su Ajantu paspaudžia vienas ki- 
tam rankas kaip lygus su lygiu. Kariai šnabždasi - būtų baigęsi 
kitaip, jei būtų kovęsis Achilas. 

Papasakojęs naujienas, Feniksas nuvargęs atsistoja ir Auto- 
medonto už parankės vedamas nušlubčioja į palapinę. Achilas at- 
sisuka į mane. Tankiai alsuoja, ausų speneliai paraudę iš susijau- 

dinimo. Sugriebęs mano ranką džiūgauja dėl dienos įvykių - visi 
minėjo jo vardą, o jo nesatis, milžiniška kaip kiklopas, dramblojo 
tarp karių. Dienos sukeltas jaudulys įsiplieskia tarsi padegta sau- 
sa žolė. Jis pirmą kartą svajoja žudyti - šlovingai, neišvengiamai 
smogti ietimi kiaurai Hektoro širdį. Girdėdamas tai pašiurpstu. 
— Matai? - sako jis. - Prasideda! 
Negaliu nusikratyti jausmo, kad viduje kažkas dūžta. 


RYTĄ AUŠTANT NUAIDI TRIMITAS. Atsikėlę ir užkopę ant kalvos 
matome iš rytų į Troją garmančią raitelių kariuomenę. Dideli 
žirgai šuoliuoja nežmoniškai greitai, traukia lengvus kovos ve- 
žimus. Kariuomenės priešakyje joja augalotas vyras, galingesnis 
net už Ajantą. Juodi, ilgi kaip ir spartiečių, aliejumi ištepti plau- 
kai plaikstosi už nugaros. Jis neša žirgo galvos formos vėliavą. 

Prie mūsų prieina Feniksas. 

- Atjoja likai, - sako. Tai Anatolijos gyventojai, seni Trojos 
sąjungininkai. Stebėtasi, kodėl jie iki šiol neįsitraukė į karą. Ta- 
čiau dabar jie čia, tarsi pašaukti paties Dzeuso. 

— Kas jis? - Achilas rodo į milžiną vadą. 

- Sarpedonas. Dzeuso sūnus. 

Kelyje suprakaitavę vyro pečiai blizga saulėje, jo oda - tam- 
siai auksinė. 

Vartai atsiveria, ir trojėnai pasipila pasitikti sąjungininkų. 
Hektoras ir Sarpedonas spaudžia rankas ir vedasi karius į mūšio 
lauką. Likų ginklai keisti - dantytos ietys ir į milžiniškus meške- 
rės kabliukus panašūs įrankiai kūnui plėšyti. Visą dieną girdime 
kovos šūksmus ir dundančias žirgų kanopas. Į Machaono pala- 
pinę nuolat plūsta sužeisti graikai. 

Feniksas nueina į vakarinį tarybos susirinkimą. Jis vienin- 
telis iš mūsų stovyklos nepapuolė į nemalonę. Grįžęs griežtai 
žvelgia į Achilą. 

— Idomenėjas sužeistas, likai pralaužė kairįjį sparną. Sarpe- 
donas su Hektoru sutriuškins mus iš abiejų pusių. 

Achilas nepastebi Fenikso nepasitenkinimo. Triumfuoda- 
mas atsigręžia į mane. 

— Girdi? 

— Girdžiu, - atsiliepiu. 

Praeina diena, tada kita. Stovykla ūžia nuo gandų - kalba- 
ma, kad trojėnų kariuomenė veržiasi į priekį nesustabdoma ir 
narsi, nes Achilas nesikauna. Kad taryba paklaiko, karaliai gin- 
čijasi dėl beviltiškos strategijos: naktinių antpuolių, šnipinėji- 
mo, pasalų. Negana to, Hektoras tarsi krūmynų gaisras kasdien 
nušluoja vis daugiau graikų. Galiausiai supanikavę bėgliai atne- 
ša žinių apie atsitraukimą ir sužeistus karalius. 

Achilas mėgaujasi gandais, vis kalba apie juos. 

- Jau nebeilgai, - sako. 

Laidotuvių laužai dega visą naktį, tiršti dūmai temdo mė- 
nulį. Stengiuosi negalvoti apie tai, kad visus žuvusius pažįstu. 
Pažinojau. 


JIEMS ATĖjUS, AcHILAs skambina lyra. Jie trise - pirmas žengia 
Feniksas, jam įkandin - Odisėjas su Ajantu. 

Sėdžiu greta Achilo, kai jie pasirodo, tolėliau Automedon- 
tas pjausto mėsą vakarienei. Achilas pakėlęs galvą dainuoja 
skambiu, melodingu balsu. Išsitiesiu ir nukeliu ranką nuo jo 
pėdos. 

Visas trejetas prisiartinęs sustoja kitapus ugniakuro, laukia, 
kol Achilas baigs. Šis padėjęs lyrą pakyla. 

— Sveiki. Tikiuosi, liksite vakarienės? - draugiškai spaudžia 
jiems rankas, šypsosi, kad jie tokie susikaustę. 

Žinau, ko jie atėjo. 

— Pažiūrėsiu, kaip ten vakarienė, - murmu. Išeidamas juntu 
į nugarą įsmeigtas Odisėjo akis. 

Varva ant žarijų čirškančios ėrienos taukai. Pro dūmus ste- 
biu juos tarsi draugus susėdusius aplink ugniakurą. Negirdžiu 
žodžių, bet Achilas tebesišypso, nors jie niūrūs, dedasi, kad to 
nepastebi. Tada pašaukia mane, todėl nebegaliu ilgiau delsti. 
Pareigingai atnešu maistą ir atsisėdu šalia. 

Jis padrikai kalba apie mūšius ir šalmus. Kalbėdamas patie- 
kia valgį, kaip atidus šeimininkas visiems įdeda po antrą gabalą, 
o Ajantui - ir trečią. Jie valgo ir leidžia jam kalbėti. Pasisotinę 
nusišluosto burnas ir pastumia lėkštes. Visi supranta, kad jau 
laikas. Be abejo, pirmasis prabyla Odisėjas. 

Pirmiausia apie daiktus - atsainiai meta mums į skreitą pa- 
vienius žodžius. Visą sąrašą. Dvylika eiklių žirgų, septyni bron- 
ziniai trikojai, septynios dailios merginos, dešimt aukso luitų, 
dvidešimt katilų ir dar dubenys, taurės, šarvai, o galiausiai pas- 
kutinė brangenybė - Briseidės grąžinimas. Jis šypsosi ir išskečia 
rankas atviraširdiškai gūžtelėjęs pečiais - taip gūžtelėjo Skire, 
Aulidėje, dabar ir prie Trojos. 

Tada imasi kito sąrašo, beveik tokio paties ilgo kaip ir pir- 
masis - aibės žuvusių graikų vardų. Achilas kiečiau sukanda 
dantis, o Odisėjas traukia vieną tankiai vardų prirašytą lentelę 
po kitos. Ajantas žvelgia žemyn į sutrupintų skydų ir iečių su- 
draskytas rankas. 

Tada Odisėjas praneša naujieną, kurios dar negirdėjome - 
trojėnai mažiau kaip per tūkstantį žingsnių nuo mūsų sienos 
įsirengė stovyklą ką tik iškovotoje lygumoje, kurios iki sutemų 
nespėsime atgauti. Ar norėtume įrodymų? Tikriausiai nuo kal- 
vos prie mūsų stovyklavietės galime pamatyti jų sargybos lau- 
žus. Auštant jie puls. 

Prieš Achilui prabylant įsivyrauja ilga tyla. 

— Ne, - sako jis, atstumdamas turtus ir vydamas šalin kaltę. 
Jo garbė - ne koks menkniekis, kurį galėtų sugrąžinti vakare 
atsiųsti pasiuntiniai regint prie laužo susibūrusiai saujelei žmo- 
nių. Ji buvo paniekinta visos kariuomenės akivaizdoje, stebint 
visiems iki paskutinio kario. 

Itakės karalius žarsto liepsnojantį ugniakurą. 

— Žinai, kad Briseidės jis nenuskriaudė. Dievai žino, kaip 
Agamemnonas susivaldė, tačiau puikiai rūpinasi ja ir jos nepa- 
lietė. Tau tereikia atsiimti ją ir savo garbę. 

— Kalbi taip, tarsi pats būčiau garbės atsisakęs, - sako Achi- 
las aitriu tarsi jaunas vynas balsu. - Ar tai rezgi? Ar tu Aga- 
memnono voras, Mėginantis sugauti musę šiuo pramanu“ 

— Labai poetiška, - sako Odisėjas. - Tačiau rytoj mūsų lau- 
kia ne dainiaus giesmė. Rytoj trojėnai prasiverš pro sieną ir su- 
degins laivus. Ar stebėsi ir nieko nedarysi? 

- Tai priklauso nuo Agamemnono. Kai jis atitaisys padarytą 
skriaudą, nuvysiu trojėnus į Persiją, jei norėsite. 

— Pasakyk man, - klausia Odisėjas, - kodėl Hektoras dar 
gyvas? - iškelia ranką. - Nelaukiu atsakymo, tik sakau, ką nori 
sužinoti visi vyrai. Per pastaruosius dešimtį metų galėjai jį nu- 
žudyti tūkstančius kartų. Tačiau nenužudei. Žmonės stebisi. 

Iš jo tono aišku, kad jis nesistebi, nes žino apie pranašystę. 

Džiaugiuosi, kad su juo atėjo tik Ajantas, kuris nesupranta, apie 
ką kalbame. 

— Tu prisidūrei dešimt gyvenimo metų, ir aš dėl tavęs džiau- 
giuosi. Tačiau mes... - jo burna persikreipia. - Esame priversti 
laukti, kol tu neskubi. Čia mus laikai tu, Achilai. Galėjai rinktis 
ir pasirinkai. Turi taip ir gyventi. 

Sužiūrame į jį. Tačiau jis dar nebaigė. 

- Tau ilgai sekėsi užkirsti kelią lemčiai. Tačiau negali to 
daryti amžinai. Dievai tau neleis, - patyli, kad įsiklausytume į 
kiekvieną žodį. - Moirų siūlas vyniosis sklandžiai, nori to ar ne. 
Sakau tau kaip draugui - geriau pačiam žengti jo laikantis, negu 
būti genamam. 

— Taip ir darau. 

— Puiku, - sako Odisėjas. - Pasakiau, ką atėjau pasakyti. 

Achilas atsistoja. 

— Tuomet tau laikas eiti. 

— Dar ne, - prabyla Feniksas. - Aš irgi noriu kai ką pasaky- 
ti, - apimtas išdidumo, bet gerbdamas senį Achilas lėtai atsi- 
sėda. Feniksas tęsia: - Achilai, tu buvai dar vaikas, kai tėvas 
patikėjo man tave auklėti. Motina buvo seniai išėjusi, ir aš vie- 
tu jau vyras, bet aš vis dar stengiuosi globoti tave, apsaugoti nuo 
ieties, kardo ir kvailystės. 

Nukreipiu akis į Achilą ir matau, kad jis įsitempęs, suneri- 
męs. Suprantu, ko bijo - senio švelnumas gali paveikti, o žodžiai 
įtikinti ko nors atsisakyti. Dar labiau bijo staigios abejonės, mat 
jei Feniksas jiems pritaria, galbūt Achilas pats klysta. 

Senis iškelia ranką tarsi stabdydamas tokių minčių sūkurį. 

- Kad ir kaip pasielgsi, palaikysiu tave kaip visada. Tačiau 

prieš apsispręsdamas turi išgirsti vieną istoriją, - ir neduoda 
Achilui laiko paprieštarauti. - Tavo tėvo tėvo laikais gyveno 
jaunas didvyris, vardu Meleagras. Jo miestą Kalidoną apsupo 
nuožmi kuretų tauta. 

Girdėjau šią istoriją, svarstau sau. Kadaise klausiausi, kaip 
ją pasakojo Pelėjas, o Achilas plačiai šypsojosi man iš šešėlio. 
Tada jo rankos nebuvo suteptos krauju, ir jam negrėsė mirtis. 
Tai buvo kitas gyvenimas. 

— Iš pradžių kuretams nesisekė, nes Meleagras buvo prity- 
ręs karžygys, - tęsia Feniksas. - Tačiau vieną dieną Meleagro 
tauta jį įžeidė, parodė nepagarbą, ir jis atsisakė ginti miestą. 
Žmonės siūlė dovanas, prašė atleidimo, tačiau jis nė girdėti 
jų nenorėjo. Nulėkė į savo kambarį ieškoti paguodos žmonos 
Kleopatros glėbyje, - tardamas vardą Feniksas žvilgteli į mane. 
— Galiausiai matydama, kad miestas pralaimi, o draugai žūva, 
Kleopatra nebeištvėrė. Nubėgo maldauti vyro kautis. Jis sutiko, 
nes mylėjo ją labiau už viską, ir iškovojo savo tautai šlovingą 
pergalę. Tačiau nors ir išgelbėjo juos, pasirodė per vėlai. Jo iš- 
didumas kainavo per daug gyvybių. Todėl miestas nebuvo jam 
dėkingas, nedovanojo dovanų. Tik nekentė, kad nepuolė į pa- 
galbą anksčiau. 

Tyloje girdžiu sunkų Fenikso, pavargusio nuo ilgos kalbos, 
alsavimą. Nedrįstu prasižioti ar pajudėti, bijau, kad kas nors 
perskaitys mano veide akivaizdžią mintį. Meleagras stojo į kovą 
ne dėl garbės, draugų, pergalės, keršto ir net ne dėl savo pa- 
ties gyvybės, o dėl priešais suklupusios Kleopatros ašaromis 
paplūdusiu veidu. Štai kur slypi Fenikso gudrybė: Kleopatra, 
Patroklas. Jos vardą sudaro tos pačios dalys kaip ir manąjį, tik 
sukeistos vietomis. 

Jei Achilas ką ir pastebėjo, nerodo. Atsiliepia senajam auk- 
lėtojui švelniai, tačiau atsisako. Kol Agamemnonas negrąžins at- 
imtos garbės. Net ir tamsoje matau, kad Odisėjas nenustemba. 
Beveik girdžiu, ką grįžęs apgailestaudamas pasakys visiems iš- 
skėtęs rankas: aš stengiausi. Jei Achilas sutiktų, viskas į gera. Jei 
ne, jo atsisakymas, nors jam siūlomos dovanos ir atsiprašymas, 
atrodys kaip beprotybė, įtūžis, besaikė puikybė. Žmonės ims jo 
nekęsti, kaip nekentė Meleagro. 

Panika man suspaudžia krūtinę, trokštu priklaupti prieš jį 
ir maldauti. Tačiau nepriklaupiu. Nes aš, kaip Feniksas, jau pa- 
siryžau, apsisprendžiau. Nebevaldysiu įvykių eigos, tik leisiuos 
nešamas į tamsą ir už jos. Laivo vairą tesuks Achilo ranka. 

Ajantas ne toks ramus kaip Odisėjas, jis rūsčiai dėbso iš pyk- 
čio perkreiptu veidu. Jam daug kainavo ateiti čia, maldauti ir būti 
pažemintam. Jei Achilas nesikauna, Ajantas yra aristos achaion. 

Jiems išėjus atsistojęs paduodu ranką Feniksui. Matau, šįva- 
kar jis nuvargęs, o žingsniai lėti. Palikęs senį dūsauti ant gulto ir 
grįžęs į mūsų palapinę Achilą randu miegantį. 

Nusiviliu. Vyliausi - gal pasikalbėsime, prisiglausiu prie jo 
kūno lovoje, sulauksiu užtikrinimo, kad šį vakarą matytas Achi- 
lo veidas ne vienintelis. Tačiau nežadinu jo, išslinkęs iš palapi- 
nės palieku jį sapnuoti. 


PRITŪPIU ANT BIRAUS smėlio mažos palapinės šešėlyje. 
- Briseide? — tyliai šaukiu. 
Tyla. Tada išgirstu: 
— Patroklai? 
— Taip. 

Ji kilsteli palapinės audeklą ir greitai įsitempia mane vidun. 
Veidas sustingęs iš baimės. 

- Čia tau pernelyg pavojinga. Agamemnonas įniršęs. Jis tave 
nužudys, - paskubomis kužda ji. 

— Nes Achilas nepriėmė pasiuntinių pasiūlymo? - šnabždu. 

Ji linkteli ir greitai užgesina nedidelę palapinės lempelę. 

— Agamemnonas dažnai ateina manęs aplankyti. Tau čia 
nesaugu, - tamsoje nematau nerimo jos veide, bet jo kupinas 
balsas. - Turi eiti. 

— Ilgai netruksiu. Turime pasikalbėti. 

— Tada reikia paslėpti tave. Jis užeina neperspėjęs. 

— Kur? - palapinė maža, joje nėra nieko, išskyrus gultą, pa- 
galves, apklotus ir keletą drabužių. 

- Lovoje. 

Ji apkrauna mane pagalvėmis ir antklodėmis. Tada atsigula 
šalia ir užtraukia apklotą ant mūsų abiejų. Užuodžiu pažįstamą, 
šiltą kvapą. Prispaudžiu lūpas prie jos ausies ir sakau ne ką gar- 
siau, negu alsuoju: 

— Odisėjas sako, kad rytoj trojėnai pralauš sieną ir puls sto- 
vyklą. Turime rasti tau slėptuvę. Tarp mirmidonų arba miške. 

Jaučiu jos skruostą prisiliečiant prie savojo jai purtant galvą. 

— Negaliu. Ten jis ieškos pirmiausia. Tik kils daugiau keb- 
lumų. Man bus gerai čia. 

— Bet jeigu jie užims stovyklą? 

- Jei galėsiu, pasiduosiu Enėjui, Hektoro pusbroliui. Jis gar- 
sėja pamaldumu. Jo tėvas buvo piemuo ir kurį laiką gyveno ne- 
toli mūsų kaimo. Jei negalėsiu, susirasiu Hektorą ar kurį kitą 
Priamo sūnų. 

Purtau galvą. 

- Tai per daug pavojinga. Neturi rodytis. 

— Nemanau, kad jie mane nuskriaustų. Juk aš viena iš jų. 

Staiga pasijuntu kvailai. Trojėnai jai - išvaduotojai, o ne įsi- 
veržėliai. 

— Be abejo, - greitai sakau. - Tada būsi laisva. Norėsi būti 
su savo... 

- Briseide! - atitraukęs palapinės angos uždangalą, prie įėji- 
mo išdygsta Agamemnonas. 

— Taip? - ji atsisėda, stengdamasi nenutraukti nuo manęs 
apkloto. 

— Ar tu kalbėjai? 

— Meldžiausi, valdove. 

— Gulėdama? 

Pro storą vilnonį apklotą matau žibinto šviesą. Jo balsas 
skamba garsiai, tarsi stovėtų šalia mūsų. Stengiuosi nejudėti. Jei 
mane čia užklups, ją nubaus. 

- Taip mane mokino motina, valdove. Ar taip negerai? 

- Jau metas būtų išmokti melstis teisingai. Ar tas dieviūkštis 
nepamokino tavęs? 

— Ne, valdove. 

- Šįvakar siūliau jam tave grąžinti, bet jis nepanoro, - gir- 
džiu bjaurią jo suktybę. - Jei ir toliau taip darys, galbūt pasi- 
imsiu tave sau. 

Sugniaužiu kumščius. Tačiau Briseidė tik atsako: 

— Taip, valdove. 

Girdžiu sušlamant palapinės dangą, šviesa išnyksta. Nejudu 
ir nekvėpuoju, ko! Briseidė grįžta po apklotu. 

— Tu negali čia likti, - sakau. 

— Viskas gerai. Jis tik grasina. Jam patinka mane gąsdinti. 

Ji kalba taip ramiai, ir mane tai baugina. Kaip galiu ją palikti 
tam gašlūnui vieną palapinėje, mūvinčią storas lyg pančiai apy- 
rankes? Tačiau jei liksiu, jai grės dar didesnis pavojus. 

— Turiu eiti, - sakau. 

— Palauk, - ji paliečia mano ranką. - Vyrai... - sudvejoja. — 
Jie pyksta ant Achilo. Kaltina dėl to, kad pralaimi. Agamemno- 
nas siunčia žmones, kad kurstytų kalbas. Jie jau beveik pamiršo 
marą. Kuo ilgiau jis nesikaus, tuo smarkiau bus nekenčiamas, 
— to labiausiai bijau. Išsipildžiusio Fenikso pasakojimo. - Ar ne- 
sikaus? 

— Ne, kol Agamemnonas neatsiprašys. 

Ji prikanda lūpą. 

— Trojėnai irgi. Achilo jie labiausiai bijo ir nekenčia. Jei tik 
galės, rytoj nužudys jį ir visus jam brangius žmones. Turi būti 
atsargus. 

— Jis gins mane. 

- Žinau, kad gins, - sako ji, - kol bus gyvas. Bet net ir Achilas 
negalės vienu metu kovoti su Hektoru ir su Sarpedonu, - vėl su- 
dvejoja. - Jei stovyklą užims, tvirtinsiu, kad tu mano vyras. Gal 
tai kiek padės. Tačiau turi neprisipažinti, kas buvai jam. Tai būtų 
mirties nuosprendis, - suspaudžia man ranką. - Pažadėk man. 

— Briseide, - sakau, - jei jis žus, neilgai gyvensiu ir aš. 

Ji prispaudžia mano ranką prie savo skruosto. 

— Tada pažadėk man kitką, - prašo. - Pažadėk, kad ir kas 
nutiktų, neišvykti iš Trojos be manęs. Žinau, kad negali... - nu- 
tyla. - Verčiau gyvenčiau kaip tavo sesuo, negu likčiau čia. 

— Tau nereikia manęs įkalbinėti, - sakau. - Nepalikčiau ta- 
vęs, jei norėtum vykti kartu. Labai sielvartaučiau, jei rytoj karas 
baigtųsi ir niekada tavęs nebepamatyčiau. 

Ji plačiai šypsosi. 

— Džiaugiuosi. 

Neprasitariu, kad nemanau kada nors išvyksiąs iš Trojos. 

Prisitraukiu artyn ir apkabinu. Ji padeda galvą man ant 
krūtinės. Akimirką negalvojame apie Agamemnoną, pavojų ir 
žūstančius graikus. Jaučiu tik mažą jos ranką sau ant pilvo ir 
švelnų skruostą, kurį glostau. Keista, kaip gerai su ja jaučiuosi. 
Kaip lengva lūpomis liesti jos plaukus, švelnius ir dvelkiančius 
levandomis. Ji tyliai atsidūsta ir prisiglaudžia arčiau. Beveik ga- 
liu įsivaizduoti, kad toks mano gyvenimas - būti švelniame jos 
glėbyje. Vesčiau ją, mums gimtų vaikas. 

Galbūt, jei nebūčiau sutikęs Achilo. 

— Turiu eiti, - sakau. 

Ji patraukia apklotą ir paleidžia mane. Suima rankomis 
mano veidą. 

— Būk atsargus rytoj, - prašo. - Geriausias iš vyrų. Geriau- 
sias iš mirmidonų, - prispaudusi pirštus man prie lūpų neleidžia 
prieštarauti. - Tai tiesa, - sako. - Bent kartą pripažink, - palydi 
prie palapinės sienos ir padeda išsmukti. Paskutinis dalykas, kurį 
juntu - jos ranka, spaudžianti mano plaštaką atsisveikindama. 


NAKTĮ GULIU LOVOJE šalia Achilo. Jo veidas nekaltas, ramus per 
miegą ir vaikiškas. Man gera į jį žiūrėti. Tai tikrasis jis, nuošir- 
dus ir tiesus, šelmiškas, tačiau ne pagiežingas. Jis pasiklydo Aga- 
memnono ir Odisėjo suktybėse ir klastose, meluose ir valdžios 
žaidimuose. Jie suklaidino jį, pririšo prie gėdos stulpo, įviliojo 
į spąstus. Paglostau švelnią kaktą. Išvaduočiau, jei galėčiau. Jei 
tik jis man leistų. 

US PAŽADINA RIKSMAI IR NETIKĖTAI SUDUNDĖJĘS 

griaustinis. Nelyja, padūmavusiame, sausame ore 

girdėti traškesys. Dantyti blyksniai pliauška tarsi 
milžiniški plojantys delnai. Išskubame laukan pasižiūrėti. Pa- 
krante mūsų link ritasi aitrūs, tamsūs dūmai, trenkiantys žaibo 
nudeginta žeme. Puolimas prasidėjo, ir Dzeusas laikosi susitari- 
mo, dangiškai drąsindamas puolančius trojėnus. Juntame giliai 
dundančią žemę - tikriausiai nuo milžino Sarpedono kariuo- 
menės vežimų. 

Achilas suspaudžia man ranką. Jo veidas ramus. Pirmą kartą 
per dešimt metų trojėnai, taip toli pasistūmėję lyguma, kėsina- 
si veržtis pro stovyklos vartus. Jeigu jie pralauš sieną, sudegins 
laivus - vienintelę priemonę parsigauti namo, vienintelį daly- 
ką, dėl kurio esame kariuomenė, o ne pabėgėliai. Tai akimirka, 
kurios troško Achilas su motina - be jo pagalbos graikai bevil- 
tiškai pralaimi. Tai netikėtas, neginčijamas jo vertės įrodymas. 
Tačiau kada bus gana? Kada jis įsikiš? 

— Niekada, - sako paklaustas. - Niekada, kol Agamemnonas 
neims maldauti atleidimo arba pats Hektoras neįžengs į mano 
stovyklą ir neims grasinti man brangiems žmonėms. Prisiekiau, 
kad iki tol nieko nedarysiu. 

— Ojei Agamemnonas žus? 

- Atnešk man jo kūną, ir aš kausiuos, - veidas tarsi akmeni- 
nis, abejingas kaip rūstaus dievo statula. 

— Ar nebijai, kad Žmonės tavęs nekęs? 

— Turėtų nekęsti Agamemnono. Juos žudo jo puikybė. 

Ir taviškė. Tačiau pažįstu šią išraišką, abejingą tamsių akių 
žvilgsnį. Jis nepasiduos. Nemoka. Praleidau aštuoniolika metų 
kartu, ir jis nė karto nenusileido, nė karto nepralaimėjo. Kas 
nutiks, jei bus priverstas? Man baisu dėl jo, savęs ir visų mūsų. 

Apsirengiame ir pavalgome. Achilas drąsiai kalba apie atei- 
tį. Apie rytojų, kai galbūt eisime plaukioti, karstysimės plikais 
kibiais kiparisų kamienais, žiūrėsime, kaip iš kiaušinių saulės 
įkaitintame paplūdimyje ritasi jūros vėžliai. Tačiau mano min- 
tys nuklysta nuo jo žodžių, jas atitraukia besisunkianti dangaus 
pilkuma, vėsus ir blyškus it palaikai smėlis, tolimi žūvančių pa- 
žįstamų vyrų riksmai. Kiek dar jų mirs iki vakaro? 

Žiūriu, kaip jis stebeilija į vandenyną. Šis neįprastai ramus, 
tarsi Tetidė būtų sulaikiusi alsavimą. Jo akys tamsios, vyzdžiai 
išsiplėtę niūrioje ryto rūškanoje. Ugniniai plaukų liežuviai laižo 
jam kaktą. 

— Kas ten? - staiga paklausia. Toli pakrantėje kažką neša ant 
neštuvų į baltą palapinę. Svarbų žmogų, nes jį supa minia. 

Pasinaudoju proga pajudėti, atitraukti dėmesį. 

- Einu pažiūrėti. 

Toliau nuo mūsų stovyklavietės mūšio garsai stiprėja: ve- 
riamai žvengia ant griovio mietų pasismeigę žirgai, beviltiškai 
šaukia vadai, žvanga metalas. 

Pro mane į baltąją palapinę prasibrauna Podaleirijas. Ore 
tvyro vaistažolių, kraujo, baimės ir prakaito tvaikas. Dešinėje 

išdygęs Nestoras stveria man už peties. Per tuniką jaučiu šaltą 
jo ranką. Jis sukliegia: 

— Mes pražuvę! Ivora griūva! 

Už jo ant gulto švokščia Machaonas. Jo koja kraujo klane — 
ją pervėrė dantyta strėlė. Palinkęs prie jos jau triūsia Podalei- 
rijas. 

Machaonas pamato mane. 

— Patroklai, - žiopteli. 

Prieinu artyn. 

— Ar išgysi? 

— Dar nežinau. Manau... - jis nutyla ir stipriai užsimerkia. 

— Nekalbėk su juo, - griežtai tarsteli Podaleirijas. Brolio 
kraujas varva nuo jo rankų. 

Nestoras skubomis vardija nelaimę po nelaimės: siena neat- 
laiko, laivams gresia pavojus, daugybė karalių sužeisti, Diome- 
das, Agamemnonas, Odisėjas išsibarstę po stovyklą tarsi išmė- 
tytos tunikos. 

Machaonas atmerkia akis. 

- Ar negali pasikalbėti su Achilu? - kimiai klausia. - Prašau. 
Dėl mūsų visų. 

— Taip! Ftija turi mums padėti arba mes žuvę! - Nestoras 
suleidžia pirštus man į petį, baimingai kalbėdamas aptaško sei- 
lėmis veidą. 

Užsimerkiu. Prisimenu Fenikso pasakojimą, kaip prieš 
Kleopatrą klūpantys Kalidono gyventojai ašaromis plauna jai 
rankas ir kojas. Mano vaizduotėje ji nežiūri į juos, tik tiesia 
jiems savo rankas tarsi skepetaites ašaroms nusišluostyti. Ji ste- 
bi vyrą Meleagrą, suspaustas jo lūpas, rodančias jai, kad turi 
atsakyti: „Ne.“ 

Išsprūstu iš kibių senio pirštų. Trokštu pasprukti nuo bai- 
mės kvapo, nugulusio viską it pelenai. Nusigręžęs nuo skausmo 
perkreipto Machaono veido ir ištiestų Nestoro rankų išlekiu iš 
palapinės. 

Man žengiant laukan pasigirsta baisus trenksmas, tarsi lūžtų 
laivo stiebas ar milžiniškas medis griūtų ant Žemės. Siena. Pasi- 
girsta pergalės ir siaubo riksmai. 

Aplink mane kariai neša kovoje kritusius draugus, šlubuoja 
pasiramsčiuodami kuo papuolė, šliaužia smėliu vilkdami su- 
laužytas galūnes. Pažįstu juos - jų liemenys nusėti randais nuo 
žaizdų, kurias išgydžiau savo tepalais. Iš jų kūnų savo rankomis 
traukiau geležį ir bronzą, valiau kraują. Jie juokavo, dėkojo, rau- 
kėsi, kol triūsdavau prie jų žaizdų. Dabar jie vėl sužeisti, kruvi- 
ni, lūžusiais kaulais. Per jį. Per mane. 

Priešais jaunuolis strėlės perverta koja iš paskutiniųjų sten- 
giasi atsistoti. Euripilas, Tesalijos karalaitis. 

Nė akimirkos nesusimąstau. Apkabinu jį per pečius ir nu- 
nešu į palapinę. Jis kone kliedi iš skausmo, tačiau atpažįsta 
mane. 

— Patroklai, - pajėgia ištarti. 

Atsiklaupiu priešais jį ir suimu koją. 

- Euripilai, - sakau. - Ar gali kalbėti? 

- Prakeiktas Paris, - sako jis. - Mano koja. 

Koja sutinusi, perplėšta strėlės. Griebiu savo durklą ir imu 
darbuotis. 

Jis sugriežia dantimis. 

- Nežinau, ko nekenčiu labiau, trojėnų ar Achilo. Sarpedo- 
nas plikomis rankomis nugriovė sieną. Ajantas laikė juos, kol 
pajėgė. Dabar jie čia, - švokščia jis. - Stovykloje. 

Nuo tų žodžių krūtinę suspaudžia panika. Grumiuosi su 
noru pabėgti. Stengiuosi sutelkti dėmesį į tai, ką reikia pada- 
ryti - ištraukti strėlės smaigalį iš kojos, sutvarstyti žaizdą. 

— Paskubėk, - neaiškiai taria jis. - Turiu grįžti. Jie sudegins 
laivus. 

— Tau negalima grįžti, - sakau. - Netekai per daug kraujo. 

- Ne, - prieštarauja, bet tada jo galva staiga atsilošia, jis be- 
veik netenka sąmonės. Dievų valioje, ar išgyvens. Padariau vis- 
ką, ką galėjau. Įkvepiu ir žengiu laukan. 

Du laivai liepsnoja; aukštus jų stiebus padegė trojėnų deglai. 
Prie laivų prispausti susigrūdę vyrai beviltiškai rėkia, šoka ant 
denių gesinti ugnies. Atpažįstu tik Ajantą, plačiai išsižergusį 
Agamemnono laivo pirmagalyje. Jo milžiniškas siluetas ryškiai 
matyti dangaus fone. Nepaisydamas gaisro, ietimi smaigsto tro- 
jėnų rankas, knibždančias aplink tarsi šeriamos žuvys. 

Stoviu suakmenėjęs ir spoksau. Staiga pamatau virš grūs- 
ties iškilusią ranką, griebiančią už smailo laivagalio. Tvirtą, 
stiprią, tamsią ranką, galvą, plačiapetį kūną tarsi delfino nu- 
gara išnyrantį iš vyrų spiečiaus. Dabar ir visas rudas Hekto- 
ro kūnas rangosi tuščios jūros ir dangaus fone, pakibęs tarp 
dangaus ir žemės. Jo veidas ramus, giedras, akys pakeltos tarsi 
besimeldžiančio, į dievą besikreipiančio žmogaus. Jis akimirką 
sustingsta ore, rankos raumenys įsitempia, kilstelėdami ant pe- 
čių šarvus, atidengdami klubus, tarsi iš akmens nukaltą šven- 
tyklos karnizą. Tada kita ranka sviedžia liepsnojantį deglą ant 
medinio laivo denio. 

Taikliai paleistas jis nukrinta ant senų dūlančių virvių ir nu- 
leistų burių. Ugnis tuoj pat įsiplieskia, nubėga virvėmis, užsi- 
liepsnoja denis. Hektoras šypsosi. Ir ko jam nesišypsoti? Jis laimi. 

Ajantas iš nevilties surinka - užsidegė dar vienas laivas, pa- 
klaikę vyrai šoka nuo liepsnojančių denių, Hektoras prapuolė ir 
įsimaišė į minią apačioje. Tik Ajanto jėga palaiko vyrus, kad jie 
galutinai nepalūžtų. 

O tada apačioje šmėsteli ieties smaigalys, sidabrinis kaip 
saulėje žvilgantis žvynas. Ietis lekia taip greitai, kad jos beveik 
nematyti, ir staiga Ajanto šlaunis pražysta skaisčiu raudoniu. 
Gana ilgai plušau Machaono palapinėje, tad suprantu, kad ji 
perplėšė raumenis. Jo keliai sudreba ir lėtai linksta. Jis krinta. 


30 SKYRIUS 


CHILAS STEBĖJO MANE BESIARTINANTĮ. LĖKIAU TAIP 
J Ri kad burnoje pajutau kraujo skonį. Raudojau, 

krūtinė kilnojosi, gėlė gerklę. Dabar jo ims nekęsti. Nie- 
kas neprisimins jo šlovės, kilnumo ar grožio, visas jo auksas virs 
pelenais ir pražus. 

— Kas atsitiko? - paklausė jis, nerimastingai suraukęs ant- 
akius. Ar iš tiesų nežino? 

- Jie žūsta, - springau. - Visi. Trojėnai stovykloje, degina 
laivus. Ajantas sužeistas, tik tu gali juos išgelbėti. 

Man bekalbant jo veidas tapo šaltas. 

— Tai Agamemnonas kaltas, kad jie žūsta. Sakiau jam, kas 
nutiks, jei pamins mano garbę. 

— Vakar jis siūlė... 

Jis purkštelėjo. 

— Nieko nesiūlė. Keletą trikojų ir ginklų. Nieko, kas atpirktų 
įžeidimą. Nepripažino savo kaltės. Ne kartą gelbėjau jį patį, jo 
kariuomenę ir jo gyvybę, - balse skambėjo beveik nevaldomas 
pyktis. - Odisėjas su Diomedu ir visi kiti gali laižyti jam padus, 
bet aš to nedarysiu. 

- Jis užsitraukė gėdą, - įsikibau jo kaip vaikas. - Žinau, ir 
visi vyrai žino. Pamiršk jį. Kaip ir sakei - jis pasmerkė save. Ta- 

čiau nekaltink jų dėl jo klaidos. Neleisk jiems žūti per jo bepro- 
tybę. Jie tave myli ir gerbia. 

— Gerbia? Nė vienas iš jų nestojo už mane prieš Agamem- 
noną. Nė vienas neužtarė, - kartėlis mane apstulbino. - Stovėjo 
šalia ir leido jam mane įžeidinėti. Tarsi jis būtų buvęs teisus! 
Dešimt metų plušau jiems, o jie atsimokėdami mane išmetė, — 
akys patamsėjo, žvilgsnis tapo abejingas. - Jie pasirinko. Neiš- 
liesiu dėl jų nė ašarėlės. 

Pakrantėje sutraškėjo krintantis stiebas. Dūmai sutirštėjo. 
Liepsnojo daugiau laivų. Žuvo daugiau vyrų. Jie prakeiks jį, lin- 
kėdami jam baisiausių požemio karalystės kančių. 

- Jie kvailiai, tačiau vis dar mūsų tauta! 

— Mūsų tauta - mirmidonai. Kiti tegul gelbėjasi patys, - ir 
būtų nuėjęs, tačiau aš jo nepaleidau. 

- Tu naikini save. Tavęs dėl to nemylės, nekęs ir prakeiks. 
Prašau, jei tu... 

— Patroklai, - ištarė aštriai kaip niekada nebuvo taręs. Grės- 
mingai žvelgė į mane, o žodžiai skambėjo tarsi teisėjo nuo- 
sprendis. - Aš to nedarysiu. Nebeprašyk daugiau. 

Žvelgiau į jį - tiesų, tarsi dangų verianti ietis. Neberadau 
žodžių, kurie jį pasiektų. Gal jų ir nebuvo. Pilkas smėlis, pilkas 
dangus ir mano perdžiūvusios, bežadės lūpos. Tarsi viskas būtų 
baigta. Jis nesikaus. Vyrai žus, pražus ir jo garbė. Jis neatlyš, ne- 
pasigailės. Tačiau vis dar beviltiškai sukau galvą, tikėdamasis 
sumanyti ką nors, kas suminkštins jo širdį. 

Priklaupęs prispaudžiau jo rankas sau prie veido. Mano 
skruostais plūdo ašaros tarsi vanduo tamsia uola. 

- Tada dėl manęs, - tariau. - Išgelbėk juos dėl manęs. Žinau, 
ko prašau. Bet vis tiek prašau. Dėl manęs. 

Jis pažvelgė į mane ir mačiau, kaip paveikė tie žodžiai, ma- 
čiau kovą akyse. Nurijo gumulą gerklėje. 

— Prašyk bet ko, - pasakė jis. - Ko nori. Tik ne to. Negaliu. 

Žiūrėdamas į gražų akmeninį veidą, netekau vilties. 

- Jei mane myli... 

— Ne! - veidas sustingo nuo įtampos. - Negaliu! Jei nusilei- 
siu, Agamemnonas galės paminti mano garbę kada panorėjęs. 
Manęs negerbs nei valdovai, nei paprasti žmonės! - duso tarsi 
ilgai bėgęs. - Manai, noriu, kad visi žūtų? Bet negaliu. Negaliu! 
Neleisiu jam iš manęs jos atimti! 

— Tada daryk ką nors kita. Bent jau siųsk mirmidonus. Siųsk 
mane vietoj savęs. Apvilk mane savo šarvais, ir aš vesiu mir- 
midonus. Jie manys, kad tai tu, - žodžiai apstulbino mus abu. 
Atrodė, jie sklido per mane, bet ne iš manęs, tarsi eitų tiesiai iš 
dievo lūpų. Tačiau griebiausi jų tarsi skęstantis. - Ar supranti? 
Tau nereikės laužyti priesaikos, o graikai bus išgelbėti. 

Jis stebeilijo į mane. 

— Bet tu negali kautis, - pasakė. 

— Man ir nereikės! Jie taip bijo tavęs, kad spruks man pasi- 
rodžius. 

- Ne, - nesutiko jis. - Per daug pavojinga. 

- Prašau, - sugriebiau jį. - Nepavojinga. Man nieko nenu- 
tiks. Nesiartinsiu prie jų. Su manimi bus Automedontas ir kiti 
mirmidonai. Jei negali kautis, tai negali. Bet išgelbėk juos šitaip. 
Leisk man tai padaryti. Sakei, galiu prašyti bet ko. 

- Bet... 

Neleidau jam atsisakyti. 

— Pagalvok! Agamemnonas juk žinos, kad nepaklusai, ta- 
čiau kariai mylės tave. Nėra didesnės šlovės už tokią - visiems 

įrodysi, kad tavo šmėkla stipresnė už visą Agamemnono ka- 
riuomenę. 

Jis klausėsi. 

- Juos išgelbės tavo galingas vardas, o ne ietį iškėlusi ranka. 
Tada jie juoksis iš Agamemnono silpnumo. Ar supranti? 

Žiūrėjau jam į akis, mačiau, kaip nenoras pamažu traukiasi. 
Jis įsivaizdavo, kaip trojėnai bėgs nuo jo šarvų, kaip jis pergud- 
raus Agamemnoną. Kaip vyrai iš dėkingumo puls jam į kojas. 

Iškėlė ranką. 

- Prisiek man, - tarė, - prisiek, kad ten nesikausi. Liksi 
su Automedontu kovos vežime ir leisi mirmidonams žygiuoti 
priekyje. 

- Taip, - suspaudžiau jo ranką. - Žinoma. Aš ne beprotis. 
Tik išgąsdinsiu juos, - buvau šlapias nuo ašarų ir apsvaigęs. Ra- 
dau kelią per begalinius jo išdidumo ir įniršio koridorius. Išgel- 
bėsiu vyrus, išgelbėsiu jį nuo jo paties. - Ar leisi man? 

Jis valandėlę dvejojo, žaliomis akimis įdėmiai žvelgdamas į 
mane. Tada lėtai linktelėjo. 


ACHILAS PRIKLAUPĘS MIKLIAIS pirštais pritaisė man šarvus 
taip spėriai, kad nespėjau nė sužiūrėti, tik jutau veržiant greitai 
sagstomus diržus. Po dirželį sunarstė mane visą: uždėjo bron- 
zinį krūtinės šarvą ir kietus antblauzdžius, odinį pavilkinį. 
Darbuodamasis tyliai ir greitai be perstojo bėrė nurodymus. 
Privalau nesikauti, nepasitraukti nuo Automedonto ir kitų 
mirmidonų. Turiu likti kovos vežime ir sprukti vos kilus pavo- 
jui. Galiu vytis trojėnus iki pat Trojos, tačiau nemėginti su jais 
ten kovoti. Svarbiausia, turiu laikytis atokiau nuo Trojos sienų 

ir ten tykančių lankininkų, pasirengusių nušauti per daug pri- 
siartinusius graikus. 

— Nebus kaip anksčiau, - įspėjo. - Kai aš ten būdavau. 

— Žinau, - pajudinau pečius. Šarvai buvo kieti, sunkūs ir 
nelankstūs. - Jaučiuosi kaip Dafnė, - pasakiau tarsi būčiau ap- 
augęs lauro žieve. Jis nenusijuokė, tik padavė dvi ietis nubliz- 
gintais, spindinčiais antgaliais. Paėmiau ir kraujas sutvinksėjo 
ausyse. Jis kalbėjo toliau, patarinėjo, bet aš nebegirdėjau. Klau- 
siausi it būgnas dundančios nekantrios savo širdies. Menu, pra- 
šiau: „Paskubėk.“ 

Galiausiai šalmas paslėpė tamsius mano plaukus. Jis atsuko 
man nugludintą bronzinį veidrodį. Užsižiūrėjau į save, vilkin- 
tį šarvus, kuriuos pažinojau kaip penkis pirštus, į žirgo karčių 
skiauterę ant šalmo, sidabruotą kardą, kabantį prie šono, kalinė- 
to aukso perpetę. Jie su nieku nesupainiojami, iškart atpažįstami. 
Tik akys atrodė mano, didesnės ir tamsesnės negu jo. Jis pabu- 
čiavo mane pravėręs švelnias, šiltas, maloniai kvepiančias lūpas. 
Tada paėmė už rankos ir mudu išėjome laukan pas mirmidonus. 

Jie stovėjo išsirikiavę, apsišarvavę, todėl netikėtai baugi- 
nantys. Bronza tviskėjo kaip cikadų sparnai. Achilas palydėjo 
mane prie kovos vežimo, jau pakinkyto trejetu žirgų - nelipk 
iš vežimo, nemesk iečių — ir aš supratau: jis bijo, kad išsiduosiu 
pamėginęs kautis. 

— Man nieko nenutiks, - pasakiau ir nusisukęs įlipau į veži- 
mą, pasidėjau ietis ir patogiai atsistojau. 

Man už nugaros jis trumpai kreipėsi į mirmidonus, pakėlęs 
ranką mostelėjo į rūkstančius laivų denius, į padangę temdan- 
čius juodus suodžius, prie laivų knibždančią daugybę besigru- 
miančių kūnų. 

- Parvežkite jį man, - paliepė. Kariai linktelėjo ir pritardami 
ietimis sudavė į skydus. Automedontas atsistojo prieš mane ir 
suėmė vadžias. Visi žinojome, kam reikia vežimo. Jei pakrante 
bėgčiau, maniškių žingsnių niekas nesupainiotų su jo. 

Žirgai prunkštė ir šnarpštė, pajutę savo važnyčiotoją. Ratai 
trūktelėjo, ir aš susvyravęs subarškinau ietimis. 

- Laikyk jas abiejose rankose, - patarė Automedontas. - Bus 
lengviau. 

Visiems laukiant negrabiai perimdamas vieną ietį į kairę 
ranką nusmaukiau į šoną šalmą. Pakėlęs ranką pasitaisiau. 

— Man nieko nenutiks, - tariau jam. Sau. 

- Pasirengęs? - paklausė Automedontas. 

Paskutinį kartą dirstelėjau į Achilą, stovintį greta vežimo, 
atrodantį kone vienišą. Jis suspaudė mano ranką. 

— Būk atsargus, - paprašė. 

— Gerai. 

Buvo ir daugiau ką pasakyti, bet šį kartą nesakėme. Bus kitų 
progų pasikalbėti - šįvakar, rytoj ir visomis kitomis dienomis. 
Jis paleido mano ranką. 

Atsigręžiau į Automedontą. 

— Aš pasirengęs, - pasakiau. Vežimas pajudėjo, Autome- 
dontas kreipė jį ant suplūkto smėlio prie vandens. Pajutau, kai 
jį pasiekėme - ratai ėmė lygiau riedėti. Greitėdami leidomės 
prie laivų. Vėjas taršė karčių skiauterę ant šalmo, žinojau, kad ji 
plaikstosi vėjyje. Pakėliau ietis. 

Automedontas pasilenkė, kad mane pamatytų pirmą. Iš 
po skriejančių ratų žiro smėlis, už mūsų dundėjo mirmidonai. 
Žiopčiodamas rijau orą ir taip gniaužiau iečių kotus, kad pa- 
skaudo pirštus. Prašvilpėme pro tuščias Idomenėjo ir Diome- 


MADELINE MILLER 


do palapines, pasukome pakrantės linkiu. Pagaliau išvydome 
pirmuosius būrelius vyrų. Jų veidai liejosi man akyse, tačiau 
išgirdau džiaugsmingus atpažinimo ir netikėtumo šūksnius. 
„Achilas! Tai Achilas" Pajutau užplūstant didžiulį palengvėji- 
mą. Pavyko. 

Už dviejų šimtų žingsnių stūksoję laivai ir kariuomenės 
sparčiai artėjo. Vyrai atsisuko išgirdę ratų keliamą triukšmą ir 
mirmidonus, kojomis sutartinai trypiančius smėlį. Įkvėpiau ir 
ištiesiau pečius, suspaustus manųjų - jo - šarvų. O tada, atlo- 
šęs galvą, iškėlęs ietį, pėdomis įsispyręs į vežimo šonus ir mels- 
damasis, kad vežimas krestelėjęs manęs neišmestų, sustūgau, 
klaikiai ir siautulingai, net visas kūnas sudrebėjo. Į mane atsi- 
gręžę tūkstančiai veidų, trojėnų ir graikų, sustingo iš siaubo ir 
džiaugsmo. Trankiai įsiveržėme tarp jų. 

Vėl surikau, iš gerklės išsiveržė jo vardas, išgirdau, kaip at- 
siliepdami it žvėrys viltingai suriaumojo besikaunantys grai- 
kai. Priešais trojėnai prasiskyrė, džiaugiausi, kad jie persigandę 
traukiasi. Matydamas juos sprunkančius, triumfuodamas iššie- 
piau dantis, kraujas užvirė gyslose. Tačiau trojėnai buvo drąsūs 
vyrai ir ne visi puolė bėgti. Grasindamas iškėliau ietį. 

Galbūt mane pakeitė šarvai. O gal jį stebint nugyventi me- 
tai. Tačiau mano pečiai įgavo kitokią laikyseną - nebebuvo ne- 
rangūs ir netvirti. Jie tapo aukštesni, tvirtesni, tobulai tiesūs. O 
tada nespėjęs nė pagalvoti, ką darau, sviedžiau besisukančią ietį 
trojėnui į krūtinę. Deglas, kurį rengėsi mesti į Idomenėjo laivą, 
išslydo ir užgeso smėlyje, jis nugriuvo. Nemačiau, ar kraujavo, 
ar kaukolė skilo atidengdama smegenis. Negyvas, pamaniau. 

Automedonto lūpos sukrutėjo, akys išsiplėtė. Spėjau, sakė, 
Achilas nenori, kad kaučiausi. Tačiau antroji ietis pati pakilo 

mano rankoje. Aš galiu. Žirgai vėl pakeitė kryptį ir vyrai puolė 
mums iš kelio. Pajutau tobulą pasiruošusio, laukiančio pasaulio 
pusiausvyrą. Žvilgsniui užkliuvus už trojėno mečiau ietį, jaus- 
damas, kaip medis nuslydo nykščiu. Jis parkrito, iečiai pervėrus 
šlaunį, ir aš supratau, kad smūgis sutriuškino kaulą. Du. Aplin- 
kui mane vyrai šaukė Achilo vardą. 

Griebiau Automedontui už peties. 

- Ietį. 

Jis akimirką dvejojo, tada truktelėjo vadžias sulėtindamas 
vežimą, kad pasilenkęs per dardančio vežimo šoną galėčiau iš- 
traukti kūne įstrigusią ietį. Kotas, regis, pats liuoktelėjo į ranką. 
Akimis jau ieškojau kito veido. 

Graikai pradėjo atgauti jėgas. Greta Menelajas nukovė 
karį, o vienas iš Nestoro sūnų, trinktelėjęs ietimi į mano veži- 
mo šoną, tikėdamasis, kad tai atneš sėkmę, paleido ją vienam 
iš Trojos karalaičių į galvą. Trojėnai metėsi prie savo vežimų 
paniškai traukdamiesi. Tarp jų lėkė Hektoras, šūksmais ragin- 
damas nepakrikti. Šokęs į vežimą nuvedė vyrus prie vartų, tada 
siauru pylimu per griovį tolyn į lygumą. 

- Pirmyn! Paskui juos! 

Automedonto veide mačiau nenorą, tačiau paklusęs jis nu- 
kreipė žirgus paskui trojėnus. Ištraukiau dar kelias ietis, - kone 
vilkau porą kūnų, kol išplėšiau antgalius, - ir nusivijau trojėnų 
vežimus, susigrūdusius prie vartų. Mačiau, kaip paklaikę važny- 
čiotojai bailiai gręžiojosi į Achilą, tarsi feniksą atgimusį iš niū- 
raus įniršio. 

Ne visi žirgai buvo tokie mitrūs kaip Hektoro, ir daug kovos 
vežimų nuslydę nuo pylimo atsidūrė griovyje. Važnyčiotojams 
teko gelbėtis pėsčiomis. Lėkėme įkandin, dieviškų Achilo žir- 

gų kojos sklendė oro delne. Galėjau sustoti trojėnams padrikai 
traukiantis į miestą. Tačiau už nugaros jėgas atgavę graikai šau- 
kė mano vardą. Jo vardą. Nesustojau. 

Mostelėjau, ir Automedonto čaižomi žirgai padarė lankstą. 
Aplenkėme sprunkančius trojėnus ir apsisukome jų pasitik- 
ti. Mano ietys vis skriejo, skrodė pilvus ir gerkles, plaučius ir 
širdis. Negailestingai, tiksliai, nekliudydamas sagčių ir bronzos 
perrėžiu kūnus, ir jie apsipila raudoniu tarsi pradurti vynmai- 
šiai. Per dienas, praleistas baltojoje palapinėje, sužinojau apie 
visas silpnas vietas. Tai taip lengva. 

Iš maišalynės išsiveržia kovos vežimas. Jį važnyčioja didžiu- 
lis vyras ilgais besiplaikstančiais plaukais, čaižantis apsiputoju- 
sius žirgus. Tamsios akys įsmeigtos į mane, burna persikreipusi 
nuo įsiūčio. Šarvai prigludę tarsi ruonio kailis. Sarpedonas. 

Pakėlęs ranką nutaiko ietį man į širdį. Automedontas surin- 
ka ir trūkteli vadeles. Virš peties atsidūsta vėjas, ir ietis sminga 
į Žemę už manęs. 

Sarpedonas sušunka, nežinau, keikia, ar kviečia kautis. Tarsi 
sapne pakeliu ietį. Šis vyras nužudė tiek graikų. Jo rankos pra- 
laužė vartus. 

— Ne! - Automedontas stveria man už rankos. Kita ranka 
uždrožia žirgams, ir mes nurūkstame lauku. Sarpedonas ap- 
gręžia vežimą, akimirką manau - pasidavė, o tada apsisuka ir 
iškelia ietį. 

Pasaulis sprogsta. Mūsų vežimas pakyla į orą, žirgai sužvin- 
ga. Žnektelėjęs ant žolės trenkiuosi galva į žemę. Šalmas užkrin- 
ta ant akių, atsmaukiu jį. Matau mūsų žirgus, suvirtusius vieną 
ant kito, vieną iš jų pervėrė Sarpedono ietis. Nematau Autome- 
donto. 

Iš toli atidunda Sarpedonas, jo vežimas lekia tiesiai į mane. 
Neturiu laiko bėgti, atsistoju jo pasitikti. Pakeliu ietį, spaudžiu 
tarsi smaugčiau gyvatę. Įsivaizduoju, kaip tą darytų Achilas - 
tvirtai atsistotų ant žemės, pakreipęs įtemptų nugaros raume- 
nis. Įžiūrėtų plyšį nepermušamuose šarvuose arba pradaužtų. 
Tačiau aš - ne Achilas. Tai, ką matau, kas kita - vienintelė mano 
galimybė. Sarpedonas jau beveik pasiekė mane. Sviedžiu ietį. 

Ši sminga jam į pilvą, kur šarvo plokštė storiausia. Tačiau jis 
rieda nelygia žeme, o ietį paleidau iš visų jėgų. Nors ji neper- 
veria jo, bet bloškia per žingsnį atgal. To pakanka. Vežimas pa- 
svyra nuo Sarpedono svorio, ir jis išgriūva. Žirgai prašvilpia pro 
mane palikę jį nejudantį ant žemės. Suspaudžiu kardo rankeną 
persigandęs, kad pakilęs jis nužudys mane, tada pamatau, kaip 
neįprastai persikreipęs jo lūžęs sprandas. 

Nužudžiau Dzeuso sūnų, tačiau to negana. Visi turi manyti, 
kad tą padarė Achilas. Ilgi Sarpedono plaukai jau aplipo dulkė- 
mis tarsi bitės pilvas žiedadulkėmis. Ištraukiu ietį ir iš visų jėgų 
smeigiu jam į krūtinę. Kraujas ima tekėti silpna srovele. Širdis 
nebeplaka ir jo nebevarinėja. Traukiama ietis juda lėtai, tarsi iš 
išdžiūvusios žemės raunamas gėlės svogūnėlis. Visi manys, kad 
tai jį pražudė. 

Išgirstu šauksmus - prie manęs skuba vyrai kovos vežimuo- 
se ir pėsti. Tai likai, regintys savo karaliaus kraują ant mano 
ieties. Automedonto ranka griebia man už peties ir tempia į 
vežimą. Jis nupjovė kritusio žirgo pakinktus, ištiesino ratus. Iš 
baimės perbalęs žiopteli: 

— Važiuojam. 

Automedontas atleidžia vadžias, ir mes nuskriejame per 
lauką tolyn nuo persekiojančių likų. Burnoje juntu klaikų ge- 

ležies skonį. Nė nepastebiu, kaip arti mirties atsidūriau. Galva 
ūžia nuo kruvinų žiaurybių, pražystančių tarsi kraujas ant Sar- 
pedono krūtinės. 

Bėgame, tačiau Automedontas pasuko per arti Trojos. Šalia 
dunkso didžiulių tašytų akmenų sienos, kurias, manoma, pasta- 
tė dievų rankos, ir milžiniški senos pajuodusios bronzos vartai. 
Achilas perspėjo saugotis lankininkų bokštuose, tačiau antpuo- 
lis ir trojėnų atsitraukimas įvyko taip greitai, kad niekas dar 
nesugrįžo. Troja visiškai nesaugoma. Net vaikas galėtų ją dabar 
užimti. 

Mintis apie Trojos žlugimą persmelkia pagiežingu pasiten- 
kinimu. Jie nusipelnė netekti miesto. Jie dėl visko kalti. Mes pra- 
radome dešimt metų, daugybę karių, ir Achilas žus per juos. 
Užteks. 

Iššokęs iš vežimo lekiu prie sienos. Pirštai užčiuopia nedi- 
deles mūro įdubas, tarsi aklas akiduobes. Lipk. Pėdos ieško ma- 
žyčių nelygumų dievų tašytuose akmenyse. Nors ir negrakščiai, 
bet kabarojuosi, kabindamasis į akmenis kopiu viršun. Pradau- 
šiu neįveikiamą miestą, pagrobsiu Helenę - viduje slypintį aukso 
trynį. Įsivaizduoju, kaip velku ją nustvėręs po pažasčia ir nume- 
tu prieš Menelają. Baigta. Joks vyras nebežus dėl jos tuštybės. 

Patroklai. Balsas virš manęs suskamba tarsi muzika. Pakėlęs 
galvą pamatau vyrą, atsišliejusį į sieną, tarsi kaitintųsi saulėje, 
tamsiais plaukais iki pečių, su strėline ir lanku prie liemens. Ap- 
stulbęs slysteliu, nusibrozdinu kelius į akmenį. Jis neapsakomai 
gražus, lygia oda, dailių bruožų, nežemiškai spindinčiu veidu. 
Juodakis. Apolonas. 

Jis nusišypso, tarsi telaukęs, kad atpažinčiau. Tada nuleidžia 
ranką, kuri neįmanomai ištįsta nuo jo pėdų iki manęs, priglu- 

dusio prie akmenų. Užsimerkęs jaučiu tik viena - pirštu užka- 
bina šarvus man už nugaros, patraukia nuo sienos ir paleidžia. 

Sudrimbu sunkiai, net sužvanga šarvai. Nuo smūgio, iš nu- 
sivylimo, kad taip staiga atsidūriau ant žemės, protas mažumą 
aptemsta. Atrodė, lipau į viršų. Tačiau siena, kuria neužkopiau, 
vėl stūkso priešais. Sukandęs dantis vėl imu lipti, nesileisiu nu- 
galimas. Klejoju karščiuodamas nuo svajonės sučiupti Helenę. 
Akmenys tarsi tamsus vanduo, nepaliaujamai tekantis virš kaž- 
ko, ką pamečiau ir noriu atgauti. Pamirštu apie dievą ir kodėl 
nukritau, kodėl mano pėdos remiasi į tas pačias įdubas, kurio- 
mis jau lipau. Gal tai viskas, ką darau, mąstau klejodamas, tik 
laipioju sienomis ir krintu žemyn. Tik šį kartą, kai pažvelgiu 
aukštyn, dievas nebesišypso. Pirštais čiumpa už mano tunikos 
ir iškelia tabaluojantį. Tada paleidžia. 


(GALVA VĖL DUNKSTELI į žemę. Guliu priblokštas, praradęs žadą. 
Aplinkui renkasi miglota veidų minia. Ar jie ateina man padėti? 
O tada suprakaitavusia kakta pajuntu vėsų orą, kedenantį paga- 
liau išlaisvintus tamsius mano plaukus. Šalmas. Matau jį šalia, 
apverstą tarsi tuščią sraigės kiaukutą. Ir šarvai atsilaisvina - die- 
vas atsagstė visus Achilo suveržtus dirželius. Jie nukrinta nuo 
manęs ir pabyra ant žemės kaip suskilusio, suskaldyto kiauto 
šukės. 

Mirtiną tylą nutraukia kimūs, pikti trojėnų šauksmai. Išgąs- 
dintas protas atkunta: aš beginklis ir vienas, o jie žino, kad aš tik 
Patroklas. 

Bėk. Pašoku. Žybteli ietis tik per plauką pro šalį. Įdreskia 
blauzdos odą, perbrėžia ją raudona linija. Išsisuku nuo ištiestos 

rankos. Širdis daužosi nuo panikos. Pro išgąsčio rūką pama- 
tau žmogų, kreipiantį ietį man į galvą. Tačiau sugebu mikliai 
išsilenkti, ir ji prašvilpia virš manęs, sutaršiusi plaukus kaip 
mylimojo alsavimas. Ietis taikosi man į kelius, kad nugriūčiau. 
Liuokteliu apstulbęs, kad dar nežuvau. Niekada gyvenime ne- 
buvau toks greitas. 

Ietis, kurios nepastebiu, atskrieja iš už nugaros. Praduria 
nugaros odą ir išnyra laukan po šonkauliais. Suklumpu, stum- 
telėtas galingo smūgio, veriančio skausmo ir deginamo tirpulio 
pilve. Pajuntu, kaip ietį trukteli, ir smaigalys dingsta. Ant mano 
pašiurpusios odos pasipila karštas kraujas. Atrodo, surinku. 

Trojėnų veidai mirguliuoja, krintu. Kraujas sruvena pro 
pirštus ant žolės. Minia prasiskiria, ir matau prie manęs artėjan- 
tį vyrą. Rodos, jis eina iš labai toli, leidžiasi, tarsi gulėčiau gilaus 
tarpeklio dugne. Jo klubai tarsi šventyklos karnizas, antakiai 
rūsčiai suraukti. Jis nežiūri į vyrus aplinkui, žingsniuoja taip, 
tarsi būtų vienas mūšio lauke. Ateina manęs nužudyti. Hektoras. 

Kvėpuoju mažais gurkšniais, kiekvienas žeidžia tarsi nauja 
žaizda. Kaip ausyse tvinkčiojantis pulsas dunksi atsiminimas: 
jis negali manęs nužudyti. Neturi. Jei nužudys, Achilas neleis 
jam gyventi. O Hektoras turi gyventi - amžinai, niekada negali 
mirti, net pasenęs, net taip sudžiūvęs, kad kaulai barškės po oda 
tarsi akmenėliai upelyje. Jis privalo gyventi, prisimenu atbulas 
šliauždamas žole, nes jo gyvybė - paskutinė užtvanka prieš pa- 
plūstant paties Achilo kraujui. 

Beviltiškai žvalgausi į vyrus aplinkui ir graibstau jiems už 
kelių. Prašau, gargiu. Prašau. 

Tačiau jie nežiūri, jie žvelgia į savo karalaitį, vyriausiąjį Pria- 
mo sūnų, negailestingai artėjantį prie manęs. Loštelėjęs galvą, 

matau, kad jis nebetoli ir kelia ietį. Girdžiu tik savo besikilno- 
jančius plaučius, traukiančius orą į krūtinę ir stumiančius iš jos. 
Hektoro ietis pakimba virš manęs, pakreipta tarsi ąsotis. O tada 
krinta, šliūkšteli šviesus sidabras. 

Ne. Mano rankos suplazda ore tarsi išgąsdinti paukščiai, 
mėgindamos sustabdyti nenumaldomai į pilvą smingančią ietį. 
Tačiau aš silpnas kaip kūdikis prieš Hektoro jėgą, ir mano del- 
nai pasiduoda, apsivydami raudonomis gijomis. Ieties antgalis 
grimzta taip skausmingai degindamas, kad liaujuosi kvėpuoti, 
o pilve pratrūksta siaubingo skausmo votis. Mano galva krinta 
ant žemės, ir aš regiu paskutinį vaizdą - Hektoras, rimtas palin- 
kęs virš manęs, gręžia mane ietimi tarsi maišytų katilą. Šmėkš- 
teli paskutinė mintis: Achilas. 

TOVĖDAMAS ANT KALVOS ACHILAS STEBI TAMSIAS FIGŪRAS 

mūšio lauke prie Trojos. Negali įžiūrėti veidų ar pavienių 

žmonių. Trojos puolimas primena potvynį, karių kardai ir 
šarvai žvilga kaip žuvų žvynai saulėje. Graikai verčia trojėnus 
trauktis, kaip ir sakė Patroklas. Greitai jis grįš, o Agamemnonas 
turės priklaupti. Jie vėl bus laimingi. 

Tačiau jis nesijaučia laimingas. Jį apima nejautra. Judantis 
kovos laukas tarsi gorgonės veidas lėtai verčia jį akmeniu. Gyva- 
tės rangosi jam prieš akis, kol galiausiai susiveja į tamsų mazgą 
Trojos papėdėje. Krito karalius ar karalaitis, ir kariai kaunasi dėl 
jo kūno. Kas jis? Delnu prisidengia akis, tačiau daugiau neįžiūri. 
Patroklas papasakos. 


VISKAS AIŠKĖJA PO truputį. Vyrai artėja pajūriu stovyklos link. 
Greta kitų karalių šlubčioja Odisėjas. Menelajas kažką neša ran- 
kose. Bejėgiškai kybo žolėta koja. Iš po laikinų įkapių išsprūsta 
susitaršiusių plaukų garbanos. Nejautra gailestinga. Kelios pas- 
kutinės jos akimirkos. Tada viskas griūna. 

Jis griebiasi kardo persirėžti gerklei. Tik nieko neužčiuopęs 
prisimena atidavęs jį man. Tada Antilochas čiumpa jį už riešų, 

ir vyrai vienu metu prabyla. Jis temato kruviną drobulę. Sus- 
tūgęs bloškia šalin Antilochą, partrenkia Menelają. Susmunka 
ant kūno. Užplūdęs suvokimas atima žadą. Prasiveržia riksmas. 
Tada kitas ir dar vienas. Jis griebiasi už plaukų ir ima juos rautis. 
Auksinės sruogos krinta ant kruvinų palaikų. Patroklai, sako jis, 
Patroklai. Patroklai. Kartoja, kol lieka tik garsas. Kažkur šalia 
klūpo Odisėjas, siūlo pavalgyti ir atsigerti. Apimtas nuožmaus 
įtūžio vos nenudeda jo vietoje. Tačiau tada turėtų paleisti mane. 
Ojis negali. Laiko mane taip stipriai, kad jaučiu silpnai plakan- 
čią širdį tarsi plazdančius drugio sparnus. Suaidi paskutinė sie- 
los dalelė, vis dar neapleidusi mano kūno. Kančia. 


BRISEIDĖ PERSIMAINIUSIU VEIDU bėga prie mūsų. Pasilenkia 
virš kūno, iš dailių tamsių akių pasipila ašaros, šiltos kaip vasa- 
ros lietus. Užsidengusi veidą rankomis rauda. Achilas nežiūri į 
ją, netgi nemato. Atsistoja. 

— Hektoras, - taria Menelajas. Achilas čiumpa milžinišką 
uosinę savo ietį, stengiasi ištrūkti iš jį laikančių rankų. 

Odisėjas sugriebia jį už pečių. 

- Rytoj, - sako. - Dabar jis mieste. Rytoj. Paklausyk manęs, 
Peleidai. Rytoj galėsi jį nužudyti. Prisiekiu. Dabar turi pavalgyti 
ir pailsėti. 


ACHILAS RAUDA. GLAUDŽIA mane glėbyje, nevalgo ir neprata- 
ria jokio žodžio, išskyrus mano vardą. Matau jo veidą tarsi pro 
vandenį, kaip žuvis mato saulę. Ašaros krinta, bet negaliu jų nu- 

šluostyti. Tokia dabar mano, pusiau gyvenančios nepalaidotos 
sielos, dalia. 

Ateina jo motina. Girdžiu ją - prie kranto lūžtančių bangų 
mūšą. Būdamas gyvas kėliau Tetidei pasibjaurėjimą, tačiau jai 
dar šlykščiau matyti mano palaikus sūnaus rankose. 

- Jis miręs, - sako abejingai. 

— Hektoras mirs, - atsako jis. - Rytoj. 

— Tu neturi šarvų. 

— Man jų ir nereikia, - iššiepia dantis; jam sunku kalbėti. 

Blyški ir šalta, ji ištiesia plaštaką, norėdama atitraukti jo 
rankas nuo manęs. 

- Jis pats kaltas, - sako. 

— Neliesk manęs! 

Ji atšlijusi stebi, kaip jis glaudžia mane glėbyje. 

— Atnešiu tau šarvus, - tarsteli. 


TAI NUOLAT KARTOJASI - prasiskiria palapinės angos uždanga, 
pasirodo nedrąsus veidas. Fenikso, Automedonto ar Machaono. 
Galiausiai Odisėjo. 

- Agamemnonas atėjo su tavimi susitikti ir grąžinti mer- 
ginos. 

Achilas neatsako: Ji jau grįžo. Gal nežino. 

Jiedu susitinka virpančioje ugniakuro šviesoje. Agamemno- 
nas kosteli. 

— Metas pamiršti nesutarimus. Atėjau grąžinti merginos, 
Achilai, sveikos ir gyvos, - nutyla, tarsi tikėdamasis dėkin- 
gumo. Tačiau sulaukia tik tylos. - Tikriausiai dievas sumaišė 
mums protą, kad taip susipykome. Bet dabar viskas baigta, mes 

vėl sąjungininkai, - pastarąjį sakinį ištaria garsiai, kad išgirstų 
juos stebintys vyrai. Achilas neatsako. Įsivaizduoja, kaip žudo 
Hektorą. Tik tai padeda jam nepalūžti. 

Agamemnonas dvejoja. 

- Karalaiti Achilai, girdėjau, rytoj kausies ir tu? 

- Taip, - staigus atsakymas visus išgąsdina. 

- Labai gerai, puiku. - Agamemnonas lukteli dar valan- 
dėlę. - Paskui irgi kovosi? 

- Jei nori, - atsako Achilas. - Man vis tiek. Aš greitai mirsiu. 

Stebintys vyrai susižvalgo. Agamemnonas atsipeikėja. 

- Gerai. Tai susitarėme, - apsisukęs eiti sustoja. - Apgailes- 
tauju dėl Patroklo mirties. Šiandien jis narsiai kovėsi. Ar girdė- 
jai, kad užmušė Sarpedoną? 

Achilas pakelia akis. Pasruvusias krauju, užgesusias. 

— Verčiau jau būtų leidęs žūti jums visiems. 

Agamemnonas per daug apstulbsta, kad atsakytų. Odisėjas 
pertraukia tylą: 

— Paliksime tave gedėti, karalaiti Achilai. 


BRISEIDĖ KLŪPO PRIE mano kūno. Atsinešusi vandens ir skepe- 
taitę plauna kraują ir purvą man nuo odos. Liečia švelniai tarsi 
būčiau kūdikis, o ne negyvėlis. Achilas praveria palapinės angą 
ir jų akys susitinka virš mano kūno. 

- Traukis nuo jo, - liepia jis. 

- Beveik baigiau. Jis nenusipelnė gulėti purvinas. 

- Geriau patrauk nuo jo rankas. 

Ji dygiai žvelgia ašarotomis akimis. 

- Ar manai, kad vienintelis jį mylėjai? 


335 


MADELINE MILLER 


- Išeik. Lauk! 

— Tau jis labiau rūpi miręs nei gyvas, - sielvartaudama karčiai 
sako ji. - Kaip galėjai leisti jam kautis? Žinojai, kad jis ne karys! 

Achilas surinka ir sudaužo dubenį. 

- Išeik! 

Briseidė nė nekrūpteli. 

— Nužudyk mane. Bet jo nebesugrąžinsi. Jis buvo vertas de- 
šimties tokių kaip tu. Dešimties! O tu išsiuntei jį mirti! 

Iš jo lūpų išsiveržia beveik nežmoniškas garsas. 

— Mėginau jį sustabdyti! Liepiau nepalikti pakrantės! 

— Tai tu privertei jį kautis, - Briseidė žengia artyn. - Jis ko- 
vėsi, stengdamasis išgelbėti tave ir tavo numylėtą vardą. Nes ne- 
galėjo žiūrėti, kaip kankiniesi! 

Achilas rankomis užsidengia veidą. Tačiau ji negailestinga. 

— Niekada nebuvai jo vertas. Nesuprantu, kodėl jis iš viso 
tave mylėjo. Tu rūpiniesi tik savimi! 

Achilas pakelia akis. Ji išsigandusi, bet nesitraukia. 

— Tikiuosi, kad Hektoras užmuš tave. 

Oras sušvokščia jo gerklėje. 

— Manai, aš to nesitikiu? - klausia. 


Jis RAUDA, KELDAMAS mane į mūsų lovą. Mano kūnas glebus ir 
greitai ims dvokti, nes palapinėje šilta. Atrodo, jam nesvarbu. 
Visą naktį laiko mane apkabinęs ir spaudžia šaltas mano rankas 
sau prie lūpų. 

Auštant jo motina grįžta su skydu, kardu ir krūtinės šarvu, 
jie ką tik nukaldinti ir bronza vis dar šilta. Žiūri, kaip jis gink- 
luojasi, stengdamasi nieko jam nesakyti. 

JIS NELAUKIA NEI mirmidonų, nei Automedonto. Lekia pakran- 
te pro graikus, išėjusius pasižiūrėti. Tie čiumpa ginklus ir seka 
iš paskos. Nenori nieko pražiopsoti. 

- Hektorai! - surinka jis. - Hektorai! 

Jis prasiveržia pro artėjančias trojėnų gretas, triuškindamas 
krūtines ir veidus, palikęs pėdsaką tarsi įtūžęs meteoras. Ir nu- 
lekia nespėjus kūnams nukristi ant žemės. Žolė, išretėjusi nuo 
dešimtmetį trunkančio karo, geria sodrų karalaičių ir karalių 
kraują. 

Tačiau Hektoras bėga nuo jo vingiais tarp vežimų ir vyrų, 
lydimas dieviškos sėkmės. Ir niekas negali jo pavadinti bailiu. 
Pavytas jis žus. Jis segi Achilo šarvus, feniksu puoštą su niekuo 
nesupainiojamą antkrūtinį, kurį rado prie mano kūno. Vyrai 
spokso į juodu prabėgančius - atrodo, tarsi Achilas persekiotų 
save. 

Besikilnojančia krūtine Hektoras dumia prie plačios Trojos 
upės Skamandro. Vanduo tviska gelsvu auksu, nuspalvintas gel- 
tonų upės vagos akmenų, kuriais garsėja Troja. 

Dabar upės vanduo ne auksinis, bet drumstai raudonas, te- 
liūskuodamas dūsta nuo lavonų ir šarvų. Hektoras šoka į bangas 
ir plaukia, rankomis skindamasis kelią tarp šalmų ir besivartan- 
čių kūnų. Pasiekia kitą krantą, Achilas puola įkandin. 

Iš upės pakyla dievybė užstoti jam kelio. Nešvarus vanduo 
liejasi raumeningais pečiais, plūsta iš juodos barzdos. Jis aukš- 
tesnis už aukščiausius mirtinguosius, trykšta jėga kaip pavasario 
upokšniai. Jis myli Troją ir jos gyventojus. Vasarą jie aukoja jam 
vyno, plukdo jo vandenyse vainikus. Pamaldžiausias iš visų — 
Trojos karalaitis Hektoras. 

Achilo veidas aptaškytas krauju. 

— Nesulaikysi manęs. 

Upės dievas Skamandras pakelia medelio kamieno storumo 
lazdą. Jam nereikia ašmenų; užteks vieno smūgio kaulams su- 
triuškinti, sprandui nulaužti. Achilas turi tik kardą. Ietys liko 
smygsoti kūnuose. 

— Ar verta tau dėl to žūti? - klausia dievas. 

Ne. Prašau. Tačiau aš neturiu balso. Achilas žengia upėn ir 
pakelia kardą. 

Laikydamas lazdą didžiulėmis tarsi žmogaus liemuo ran- 
komis, upės dievas užsimoja. Achilas išsisuka, persiversdamas 
šoka pirmyn išvengdamas švilpiančio antro smūgio. Nusileidžia 
ant kojų ir smogia į neapsaugotą dievo krūtinę. Dievas lengvai, 
beveik atsainiai išsisuka. Kardo smaigalys prašvilpia nepadaręs 
žalos, taip dar nėra buvę. 

Dievas puola. Jo smūgiai priverčia Achilą trauktis per upė- 
je plūduriuojančias nuolaužas. Jis smūgiuoja lazda tarsi kūju; 
ten, kur trenkia, plačiai tykšta purslai. Achilui kaskart tenka 
išsisukti. Atrodo, vanduo jo nelėtina, kaip bet kurio kito žmo- 
gaus. 

Achilo kardas švysčioja greičiau už mintį, tačiau nepalie- 
čia dievo. Skamandras atmuša kiekvieną smūgį galinga lazda, 
versdamas jį smūgiuoti greičiau. Dievas senas kaip pirmasis 
kalnuose ištirpęs ledas ir gudrus. Jis žino apie visus šiose ly- 
gumose kovotus mūšius ir jam nėra nieko naujo. Achilas ima 
judėti lėčiau, išvargintas pastangų atremti dievo galią plonais 
metaliniais ašmenimis. Ginklams susitrenkiant žyra medžio 
šipuliai, tačiau lazda stora kaip Skamandro koja; nėra vilties, 
kad lūš. Dievas pradėjo šypsotis, nes dabar žmogus dažniau 
stengiasi išvengti smūgių, o ne juos atmušti. Jis nenumaldomai 

pralaimi. Achilo veidas persikreipęs nuo pastangų ir susikau- 
pimo. Jis kaunasi įtempęs paskutines jėgas. Pagaliau juk jis - ne 
dievas. 

Matau, kaip susitelkia, ruošdamasis paskutiniam žūtbūti- 
niam puolimui. Užsimoja, kardas šmėsteli dievo galvos link. 
Kad išvengtų smūgio, Skamandras turi trumpam atsilošti. Bū- 
tent šios akimirkos Achilas ir laukia. Matau, kaip įtempia rau- 
menis paskutiniam kirčiui ir liuokteli. 

Pirmą kartą gyvenime jis per lėtas. Dievas galingai atmuša 
kirtį. Achilas klupteli. Tik truputėlį, vos vos susvyruoja, beveik 
to nepastebiu. Tačiau dievas pamato. Tą mirksnį, kai Achilas 
susverdi, piktai, pergalingai puola į priekį. Smogdamas lazda 
brėžia ore mirties arką. 

Verčiau jis nebūtų apsigavęs; aš irgi. Tos kojos niekada nesu- 
klupo, nė karto per visą laiką, kiek jas pažinojau. Jei ir suklystų, 
tai tik ne tie grakštūs kaulai ir nutekinti raumenys. Achilas kaip 
jauką metė žmogiškąją klaidą, ir dievas užkibo. 

Skamandras puldamas atsidengia, ir Achilas švysteli kardu. 
Dievo šone pražysta gili žaizda, o upės vanduo vėl plūsteli auk- 
su, tekančiu iš savo valdovo kūno. 

Skamandras nemirs. Tačiau dabar nusilpęs ir nusikamavęs 
turi šlubčioti šalin į kalnus, kur trykšta jo vandenys, sustabdyti 
kraujavimą ir atgauti jėgas. Jis panyra į upę ir dingsta. 

Achilo veidu srūva prakaitas, jis uždusęs, tačiau nesustoja. 

— Hektorai! - surinka. Ir vėl leidžiasi jo medžioti. 

Kažkur dievai ima kuždėtis: 

Jis įveikė vieną iš mūsų. 

Kas bus, jei puls miestą? 

Trojai dar ne laikas žlugti. 

O aš sau mąstau: nesibaiminkite dėl Trojos. Jam reikia Hek- 
toro. Tik Hektoro ir nieko daugiau. 


AuKšTŲ TROjOS SIENŲ papėdėje auga šventų laurų išklypusiais 
kamienais giraitė. Čia Hektoras pagaliau sustoja. Abu vyrai su- 
sitinka po jų šakomis. Vienas iš jų tamsus, tarsi šaknimis giliai 
į žemę suleistomis kojomis. Jis segi auksinius krūtinės šarvus ir 
šalmą, nublizgintus antblauzdžius. Jie man neblogai tiko, tačiau 
jis aukštesnis, stambesnis. Prie kaklo tarp šarvų žioji plyšys. 

Kito vyro veidas beveik neatpažįstamai persimainęs. Drabu- 
žiai vis dar drėgni po kovos upėje. Jis iškelia uosinę ietį. 

Nereikia, maldauju. Jis laiko savo paties mirtį, pralies savo 
kraują. Tačiau negirdi manęs. 

Hektoro akys išplėstos, tačiau jis nebebėga. Sako: 

— Prašau tavęs vieno. Nužudęs mane, atiduok kūną šeimai. 

Achilas sušvokščia: 

— Liūtai su žmonėmis nesidera. Užmušiu tave ir suėsiu žalią. 

Jo ietis skrieja lyg šviesi vakaro žvaigždė tamsiame sūkuryje 
ir sminga į duobutę Hektoro kakle. 


ACHILAS GRĮŽTA į palapinę, kur laukia mano kūnas. Visas 
raudonas ir rūdžių spalvos iki pat alkūnių, kruvinais keliais ir 
kaklu, tarsi būtų plaukęs erdviomis tamsiomis širdies menėmis 
ir ką tik išniręs, dar varvantis. Pervėręs odinį raištį per kulnus, 
velka Hektoro kūną. Daili barzda priskretusi purvo, veidas pa- 
juodęs nuo kruvinų dulkių. Buvo pririšęs jį prie savo vežimo, 
kurį traukė žirgai. 

Jo laukia graikų karaliai. 

- Šiandien tu nugalėjai, Achilai, - sako Agamemnonas. - Iš- 
simaudyk ir pailsėk, o tada iškelsime tavo garbei puotą. 

— Nepuotausiu, - jis prasibrauna pro juos, tempdamas Hek- 
toro kūną. 


- HOKUMOROS, - švelniausiu balsu pašaukia jį motina. Grei- 
talemti. - Ar nevalgysi? 

- Žinai, kad ne. 

Ji paliečia jo skruostą tarsi norėdama nušluostyti kraują. 

Jis krūpteli. 

- Liaukis, - sako. 

Akimirksnį ji sutrinka, taip trumpai, kad jis nė nepastebi. 
Tada prabyla griežtu balsu: 

- Laikas grąžinti Hektoro kūną šeimai palaidoti. Nužudei jį, 
atkeršijai. Gana. 

— Niekada nebus gana, - atkerta jis. 


PIRMĄ KARTĄ PO mano mirties jis užmiega netolygiu, neramiu 
miegu. 

Achilai. Negaliu pakelti tavo sielvarto. 

Jo kojos ir rankos virpa ir trūkčioja. 

Suteik mums abiem ramybę. Sudegink ir palaidok mane. 
Lauksiu tavęs šešėliuose. Aš... 

Tačiau jis jau bunda. 

— Patroklai! Palauk! Aš čia! 


Purto šalia gulintį kūną. Neatsiliepiu, ir jis ima raudoti. 

ATSIKELIA AUŠTANT IR velka Hektoro kūną palei Trojos sienas, 
kad visi pamatytų. Tą patį daro vidudienį ir vakare. Jis nemato, 
kad graikai ima sukti šalin akis. Eidamas pro šalį nepastebi ne- 
pritariamai sučiauptų lūpų. Kiek tai tęsis? 

Tetidė laukia palapinėje, aukšta ir tiesi kaip liepsna. 

— Ko nori? - jis numeta Hektoro kūną prie palapinės angos. 

Jos skruostai išmušti dėmėmis tarsi krauju aptaškytas mar- 
muras. 

— Turi liautis. Apolonas pyksta. Nori keršyti. 

— Tegu, - jis atsiklaupia, nubraukia plaukus man nuo kak- 
tos. Aš suvyniotas į apklotus tvaikui slopinti. 

— Achilai, - dideliais žingsniais prisiartinusi ji suima jo 
smakrą. - Paklausyk manęs. Tu per toli nuėjai. Negalėsiu tavęs 
apginti. 

Jis sukteli galvą ir iššiepia dantis. 

— Ir nereikia. 

Jos oda išblykšta labiau, negu kada buvau matęs. 

— Nebūk kvailas. Tik aš galiu... 

— Koks skirtumas? - atšauna pertraukdamas ją. - Jis miręs. 
Ar gali jį sugrąžinti? 

— Ne, - atsako ji. - Niekas negali. 

Jis pakyla. 

— Manai, nematau, kaip džiūgauji? Žinau, kaip jo nekentei. 
Visada nekentei! Jei nebūtum ėjusi pas Dzeusą, jis būtų gyvas! 

- Jis mirtingas, - atsako ji. - O mirtingieji miršta. 

— Aš mirtingas! - šaukia jis. - Ko vertas dieviškumas, jei 
negali jo sugrąžinti? Ko verta tu? 

- Žinau, kad tu mirtingas, - sako ji. Dėlioja kiekvieną šaltą 
žodį tarsi mozaikos šukę. - Žinau geriau už bet ką kitą. Per ilgai 

leidau tau likti Pelione. Tai sugadino tave, - ji staigiai mosteli į 
suplėšytus drabužius, ašarų išvagotą veidą. - Tai ne mano sūnus. 

Jo krūtinė kilnojasi. 

- Tai kas gi, motina? Ar aš per mažai garsus? Nužudžiau 
Hektorą. Ką dar? Siųsk juos čia. Nužudysiu visus! 

Jos veidas persimaino. 

- Elgiesi kaip vaikas. Pyrui tik dvylika, bet jis už tave vyriš- 
kesnis. 

— Pyras, - aikteli jis. 

- Jis atvyks, ir Troja žlugs. Pasak moirų, be jo miestas nebus 
nugalėtas. 

Jos veidas švyti. 

Achilas sužiūra į ją. 

— Tu pasiimsi jį Čia? 

— Jis bus kitas aristos achaion. 

- Aš dar nenumiriau. 

- Gali ir mirti, - žodžiai kerta tarsi botagas. - Ar Žinai, ką 
iškenčiau, kad taptum didis? O tu dabar visa tai naikini dėl šito? — 
su pasišlykštėjimu rodo gendantį mano kūną. - Baigta. Daugiau 
niekaip negaliu tavęs gelbėti. 

Juodos akys susitraukia tarsi gęstančios žvaigždės. 

- Džiaugiuosi, kad jis žuvo, - sako ji. 

Tai paskutiniai jam ištarti jos žodžiai. 

AČIOJE NAKTIES GLŪDUMOJE, UŽSNŪDUS NETGI LAUKINIAMS 

šunims ir nutilus pelėdoms, į mūsų palapinę įeina senis. 

Nešvarus, suplėšytais drabužiais, pelenais ir purvu išteptais 
plaukais. Apdaras drėgnas, nes jis atplaukė upe. Tačiau kai praby- 
la, jo žvilgsnis aiškus. 

— Atėjau sūnaus, - taria. Perėjęs palapinę Trojos karalius 
priklaupia prie Achilo kojų. Nulenkia žilą galvą. - Ar išklau- 
sysi maldaujančio tėvo, galingasis Ftijos karalaiti, geriausias iš 
graikų? 

Achilas spokso žemyn į senio pečius tarsi apsvaigęs. Jie vir- 
pa nuo senatvės, sukumpę nuo sielvarto naštos. Šis vyras susi- 
laukė penkiasdešimties sūnų ir prarado visus, išskyrus saujelę. 

- Išklausysiu, - atsiliepia. 

— Tegul dievai laimina tavo maloningumą, - sako Priamas. 
Vėsiomis rankomis liečia degančią Achilo odą. - Šiąnakt atėjau 
iš toli su viltim, - nevalingai sudreba, nes naktis vėsi, o drabu- 
žiai drėgni. - Apgailestauju stojęs prieš tave toks apgailėtinas. 

Atrodo, žodžiai pažadina Achilą. 

— Neklūpėk, - sako jis. - Leisk pasiūlyti tau valgyti ir gerti, - 
padavęs ranką padeda senajam karaliui atsistoti. Duoda sausą 
apsiaustą ir minkštų pagalvių, kurios labiausiai patinka Feniksui, 

įpila vyno. Šalia susiraukšlėjusio lėtai žengiančio Priamo staiga 
atrodo labai jaunas. 

— Dėkoju už svetingumą, - sako Priamas. Graikiškai kalba 
su akcentu, lėtai, tačiau gerai. - Girdėjau, esi kilnus, todėl kliau- 
juosi tavo kilnumu. Mes priešai, tačiau tu niekada negarsėjai 
žiaurumu. Maldauju, atiduok mano sūnaus kūną palaidoti, kad 
jo siela neklaidžiotų pražuvusi, - kalbėdamas stengiasi nežiūrė- 
ti į kampe kniūbsantį šešėlį. 

Achilas žiūri į tamsos taurę savo rankose. 

- Esi drąsus, kad atėjai čia vienas, - sako. - Kaip patekai į 
stovyklą? 

— Mane lydėjo dievų malonė. 

Achilas pakelia į jį akis. 

- Iš kur žinojai, kad nenužudysiu? 

— Nežinojau, - atsako Priamas. 

Stoja tyla. Priešais stovi valgis ir vynas, tačiau nė vienas ne- 
valgo ir negeria. Per tuniką galiu suskaičiuoti Achilo šonkaulius. 

Priamo akys užkliūva už kito - mano - kūno, gulinčio ant 
lovos. Akimirką dvejoja. 

— Ar ten... tavo draugas? 

- Filtatos, - griežtai atsako Achilas. Mylimiausias. - Geriau- 
sias iš žmonių, tavo sūnaus nudobtas. 

- Apgailestauju dėl netekties, - sako Priamas. - Ir dėl to, kad 
iš tavęs jį atėmė mano sūnus. Tačiau maldauju tavęs pasigailėti. 
Gedintys, kad ir priešai, turi padėti vieni kitiems. 

— Ojei nepadėsiu? - šaltai klausia jis. 

— Tai nepadėsi. 

Valandėlę tylu. 

— Vis dar galiu tave užmušti, - sako Achilas. 

Achilai. 

— Žinau, - tyliai taria karalius neišsigandęs. - Bet verčiau 
paaukosiu gyvybę, jei tik yra galimybė sūnaus sielai ramiai il- 
sėtis. 

Achilo akys sudrėksta ir jis nusigręžia, kad senis nepama- 
tytų. 

Priamas švelniai taria: 

— Teisinga norėti ramybės mirusiems. Abu žinome, kad gy- 
viesiems ramybės nėra. 

— Taip, - sušnibžda Achilas. 

Palapinėje niekas nė nekrusteli, laikas, atrodo, sustingo. 
Tada Achilas atsistoja. 

— Greitai prašvis, ir aš nenoriu, kad keliaujant namo tau kil- 
tų pavojus. Liepsiu tarnams paruošti tavo sūnaus kūną. 


JIEMS IŠĖJUS, SUSMUKĘS greta įsikniaubia veidu man į pilvą. 
Oda sudrėksta nuo nesibaigiančių jo ašarų. 

Kitą dieną nuneša mane prie laidotuvių laužo. Briseidė ir 
mirmidonai stebi, kaip užkelia mane ant sukrauto laužo ir titna- 
gu įskelia ugnį. Liepsnų apsuptas jaučiu, kaip gyvenimas dar la- 
biau tolsta, kol telieka tik silpnas virpesys ore. Ilgiuosi požemio 
karalystės tamsos ir tylos, ten galėsiu ilsėtis. 

Jis pats surenka pelenus, nors tai moters pareiga. Suberia į 
auksinę urną, dailiausią mūsų stovykloje, ir atsisuka į stebinčius 
graikus. 

— Kai mirsiu, prisakau jums sumaišyti mudviejų pelenus ir 
palaidoti kartu. 

HEKTORAS IR SARPEDONAS Žuvo, tačiau jų vietą užima kiti did- 
vyriai. Anatolija turi daug sąjungininkų, ir tie susivienija prieš 
įsiveržėlius. Pirmiausia pasirodo Memnonas, rausvapirštės auš- 
ros sūnus, Etiopijos karalius. Tamsiaodis, augalotas, pasipuošęs 
vainiku, atžygiuoja su tokių pat tamsiaodžių vyrų kariuomene. 
Stovi ir viltingai šypsosi. Atkeliavo dėl vieno vienintelio žmo- 
gaus. 

Tas žmogus pasitinka jį ginkluotas tik ietimi. Krūtinės šar- 
vai netvarkingai užsegti, kažkada spindėję plaukai sulipę, ne- 
švarūs. Memnonas nusijuokia. Bus lengva. Kai susmunka, per- 
vertas ilgos uosinės ieties, šypsena dingsta nuo veido. Achilas 
išsekęs ištraukia ietį. 

Tada atjoja amazonės nuogomis krūtimis, kaip aliejumi iš- 
tepta mediena žvilgančia oda, surištais plaukais, su gausybe ie- 
čių ir aštrių strėlių rankose. Prie balnų kabo lenkti pusapvaliai 
skydai, tarsi nukalti iš mėnulio. Priešaky ant kaštoninio žirgo 
joja moteris palaidais plaukais, tamsiomis anatoliečių akimis, 
apvalių formų ir nuožmi; iš po žirgo kanopų žyra akmenėliai. 
Pentesilėja. 

Ji vilki judesių nevaržantį apsiaustą, leidžiantį laisvai ir leng- 
vai kaip katei liuoktelėti nuo žirgo. Grakščiai nusileidžia ant 
kojų ir žaibiškai ištiesusi ranką čiumpa prie balno pririštą ietį. 
Remdamasi į ją pritupia ant žemės. Virš jos sušmėžuoja niūrus, 
pajuodęs, apsiniaukęs veidas. Achilas dabar visai nešarvuotas, 
atidengęs odą ašmenims ir smaigams. Viltingai, ilgesingai žvel- 
gia į ją. 

Ji duria ietimi, ir Achilo kūnas nepaprastai lanksčiai, be 
galo mikliai išsisuka nuo mirtino antgalio. Jo raumenys visada 
jį išduoda pasirinkdami gyvenimą, o ne ramybę, kurią atneš- 

tų ietis. Ji vėl smeigia, ir jis peršoka smaigalį, liuoktelėjęs tarsi 
varlė, lengvai ir be pastangų. Gailiai atsidūsta. Tikėjosi, kad bus 
kitaip, juk ji yra atėmusi tiek daug gyvybių. Sėdėdama ant žirgo 
taip priminė jį - greita, grakšti, negailestinga. Anaiptol. Vienin- 
telis smūgis ietimi bloškia ją ant žemės, perskrodžia krūtinę tar- 
si arklas žemę. Pikti kariūnių sielvarto šūksniai lydi jį tolstantį 
nunarintais pečiais. 

Galiausiai pasirodo jaunuolis Troilas. Saugiai slėptas anapus 
sienų jauniausias Priamo sūnus - visi norėjo, kad jis liktų gyvas. 
Tačiau brolio žūtis išvijo jį iš už sienų. Jis narsus, kvailas ir ne- 
klauso. Matau, kaip išsprūsta iš vyresniųjų brolių rankų ir šoka 
į kovos vežimą. Lekia tarsi ištrūkęs kurtas, trokšdamas keršto. 

Ietis pataiko jam į krūtinę, vos pradėjusią platėti. Jis griūva 
tebelaikydamas vadžias, ir išgąsdinti žirgai pašokę jį nusitem- 
pia. Jo velkamos ieties smaigalys barška į akmenis, rašo dulkėse 
bronziniu pirštu. 

Pagaliau jaunuolis išsilaisvina ir atsistoja nubrozdintomis, 
žaizdotomis kojomis ir nugara. Pasitinka priešais stūksantį 
vyrą, kovos lauke šmėkšantį šešėlį šiurpiu veidu, pavargusį žu- 
dyti vieną vyrą po kito. Matau, kad skaisčiaakis narsiai iškelta 
galva neturi nė menkiausios galimybės. Ietis perveria minkštą 
kaklo obuolį, o pliūptelėjęs skystis dažo it rašalas, blukinamas 
tvyrančios aplink mane prieblandos. Jaunuolis susmunka. 


Už TRojos sIENŲ rankos skubėdamos stveria lanką, išsirenka 
strėlę ir karališkos kojos mina laiptais į bokštą, iškilusį virš 
mirusiais ir mirštančiais nukloto mūšio lauko. Bokšte laukia 
dievas. 

Paris lengvai randa taikinį. Tas vyras juda lėtai tarsi sužeis- 
tas, pasiligojęs liūtas, kurio aukso karčių su niekuo nesupainio- 
si. Paris įtempia templę. 

- Kur taikytis? Girdėjau, jis nesužeidžiamas. Nebent... 

- Jis žmogus, - sako Apolonas, - ne dievas. Šauk, ir jis mirs. 

Paris nusitaiko. Dievas pirštu paliečia strėlės plunksną. Tada 

kvėpteli - tarsi į pienės pūką ar žaislinį laivelį vandenyje. Ir strė- 
lė nuskrieja, tiesi ir tyli, brėždama lanką, Achilui į nugarą. 
Kiek pasuka galvą, tarsi norėtų pažiūrėti, kaip ji atlekia. Užsi- 
merkia ir junta, kaip smaigalys perveria odą, skverbiasi pro sto- 
rus raumenis, graužiasi pro sunertus šonkaulių pirštus. Pagaliau 
pasiekia širdį. Tarp menčių pasipila kraujas, tamsus ir tirštas 
kaip aliejus. Veidu trenkdamasis į žemę Achilas nusišypso. 

ŪNO ATEINA JŪRŲ NIMFOS NUSIDRIEKUSIAIS JŪROS PUTŲ 
K rini Nuprausia jį rožių aliejumi ir nektaru, į auksi- 

nius plaukus įpina gėlių. Mirmidonai sukrauna laidotu- 
vių laužą, užkelia jį viršun. Nimfoms raudant, liepsnos jį prary- 
ja. Iš dailaus kūno belieka kaulai, paskui - pilki pelenai. 

Tačiau daug kas nelieja ašarų. Briseidė, kuri stovi žiūrėda- 
ma, kol išblėsta paskutinės žarijos. Tetidė tiesia nugara, palai- 
dais juodais plaukais, besiplaikstančiais vėjyje. Vyrai - karaliai 
ir kariai. Jie susibūrę atokiau nuo šiurpulingų nimfų raudų ir 
žaibuojančių Tetidės akių. Vos nepravirksta tik Ajantas su- 
tvarstyta, gyjančia koja. Bet gal jis mąsto pagaliau tapsiąs aris- 
tos achaion. 

Laidotuvių laužas baigia degti. Jei pelenų greitai nesurinks, 
vėjas juos išpustys, tačiau Tetidė, kurios pareiga tai padaryti, 
nejuda. Galiausiai Odisėjas siunčiamas su ja pasikalbėti. 

Jis priklaupia. 

— Deive, norėtume sužinoti tavo valią. Ar mums surinkti 
pelenus? 

Ji atgręžia į jį savo žvilgsnį. Galbūt jos akys kupinos sielvar- 
to, o gal ne. Neįmanoma suprasti. 

— Surinkite. Palaidokite. Aš jau viską padariau. 

Odisėjas nulenkia galvą. 
— Didžioji Tetide, tavo sūnus norėjo, kad jo pelenus... 
- Žinau, ko norėjo. Darykite, ką norite. Tai ne mano rūpestis. 


TARNAITĖS PASIUNČIAMOS SURINKTI pelenų; neša juos prie 
auksinės urnos, kur ilsiuosi. Ar pajusiu jo pelenus krintančius 
ant manųjų? Prisimenu šaltas snaiges ant rausvų mūsų skruos- 
tų Pelione. Ilgesys tarsi alkis išduobia manyje tuštumą. Kažkur 
laukia jo siela, bet negaliu jos pasiekti. Palaidokite mus ir užra- 
šykite mūsų vardus. Išlaisvinkite mus. Jo pelenai susimaišo su 
manaisiais, bet aš nieko nepajuntu. 


AGAMEMNONAS SUŠAUKIA TARYBĄ aptarti Achilo kapavietės. 

— Reikia palaidoti jį lauke, kur žuvo, - sako Nestoras. 

Machaonas purto galvą. 

- Ne taip nuošalu būtų pakrantėje prie agoros. 

- To mes tikrai nenorime. Kasdien už jo kliūti, - prieštarau- 
ja Diomedas. 

- Ant kalvos, sakyčiau, prie jų stovyklos, - sako Odisėjas. 

Bet kur, bet kur, bet kur. 

- Atėjau užimti tėvo vietos, - nuskardi skambus balsas. 

Karaliai atsigręžia į palapinės angą. Ten stovi berniukas. Jo 
plaukai skaisčiai raudoni kaip ryškiausia liepsna, jis dailus, bet 
grožis šaltas kaip žiemos rytas. Tik nenuovoka nesuprastų, apie 
kokį tėvą jis kalba. Tai įspausta kiekvienoje jo veido linijoje, to- 
kioje panašioje, kad mane drasko. Tik smakras kitoks, smailė- 
jantis kaip ir motinos. 

— Aš Achilo sūnus, - skelbia jis. 

Karaliai stebeilija į jį. Dauguma nė nežinojo, kad Achilas 
turi sūnų. Tik Odisėjas susivokia prabilti. 

— Ar galime sužinoti Achilo sūnaus vardą? 

— Aš Neoptolemas. Vadinamas Pyru, - Liepsna. Tačiau, iš- 
skyrus plaukus, liepsnos jame nematyti. - Kur tėvo vieta? 

Joje sėdintis Idomenėjas pakyla. 

- Čia. 

Pyras nužvelgia Kretos karalių. 

- Atleidžiu šią klaidą. Nežinojote, kad pasirodysiu, - atsisė- 
da. - Mikėnų valdove, Spartos valdove, - vos palenkia galvą. — 
Siūlausi į jūsų kariuomenę. 

Agamemnono veide grumiasi nepatiklumas ir apmaudas. Jis 
manė su Achilu viską baigęs. Keistas berniuko elgesys baugina. 

- Neatrodai pakankamai suaugęs. 

Dvylika. Jam dvylika. 

— Gyvenau su dievais po jūra, - atsako jis. - Gėriau nektarą, 
mitau ambrozija. Dabar ateinu laimėti jums karo. Moiros išpra- 
našavo, kad be manęs Troja nekris. 

— Ką? - nustėrsta Agamemnonas. 

- Jei tai tiesa, iš tiesų džiaugiamės, kad tu su mumis, - sako 
Menelajas. - Tarėmės, kur palaidoti tavo tėvą. 

— Ant kalvos, - sako Odisėjas. 

Menelajas linkteli. 

— Tinkama vieta jiems. 

— Jiems? 

Valandėlę tylu. 

— Tavo tėvui ir jo draugui. Patroklui. 

- Ir kodėl šis vyras turėtų būti palaidotas šalia aristos achaion? 

Stoja spengianti tyla. Visi laukia, ką atsakys Menelajas. 

— Karalaiti Neoptolemai, tavo tėvas norėjo, kad jų pelenai 
būtų kartu. Negalime palaidoti jų atskirai. 

Pyras kilsteli smailų smakrą. 

- Vergui ne vieta šeimininko kape. Jei pelenai sumaišyti, 
to nebegalima pakeisti. Tačiau neleisiu sumenkinti tėvo šlovės. 
Antkapis bus skirtas tik jam. 

Neleiskite. Nepalikite manęs čia be jo. 

Karaliai susižvalgo. 

- Puiku, - sako Agamemnonas. - Bus kaip sakai. 

Tesu oras ir mintis, nieko negaliu padaryti. 


Kuo DIDESNIS PAMINKLAS, tuo didesnis žmogus. Kapui graikai 
suranda didžiulį baltą akmenį, kylantį į dangų. Ant jo parašyta 
ACHILAS. Akmuo stūksos, bylodamas visiems pro šalį einan- 
tiems, kad jis gyveno, mirė ir vėl gyvena atmintyje. 


PYRO VĖLIAVAS PUOŠIA Skiro, motinos krašto, o ne Etijos, emb- 
lema. Jo kariai irgi iš Skiro. Automedontas pareigingai išrikiuo- 
ja mirmidonus ir moteris jų pasitikti. Jie žiūri, kaip pakrante 
atkeliauja naujutėliai pulkai blyksinčiais šarvais, kaip aukso 
raudonio plaukai liepsnoja mėlyname danguje. 

— Aš Achilo sūnus, - taria jiems. - Paveldžiu jus kaip įpėdi- 
nis. Dabar būsite ištikimi man, - pastebi moterį, stovinčią nu- 
delbtomis akimis, sukryžiuotomis rankomis. 

— Kuo tu vardu? - klausia. - 

- Briseidė. 

— Girdėjau apie tave, - sako jis. - Dėl tavęs mano tėvas lio- 
vėsi kautis. 

Tąnakt jis siunčia sargybinius jos atvesti. Laikydami už ran- 
kų jie lydi ją į palapinę. Jos galva nuolankiai nuleista, ji nesi- 
priešina. 

Jie įstumia ją pro palapinės angą. Pyras sėdi kėdėje pusiau 
gulomis, vieną koją nerūpestingai nukoręs. Kadaise taip sėdė- 
davo Achilas. Tačiau jo akys niekada nebuvo tokios tuščios, 
tarsi bedugnės juodo vandenyno gelmės, kur plaukioja bekrau- 
jės Žuvys. 

Ji priklaupia. 

— Valdove. 

— Dėl tavęs mano tėvas nustojo kariauti. Tikriausiai esi gera 
sugulovė. 

Briseidės akys tamsios ir neperprantamos kaip niekada. 

— Valdove, jūsų žodžiai daro man garbę. Tačiau nemanau, 
kad jis liovėsi kariauti dėl manęs. 

— Kodėl? Tavo nuomone, verge? - pabrėžtinai kilsteli antakius. 
Baisu stebėti, kaip kalba su ja. Kaip gyvatė - nežinai, kur gels. 

— Buvau jo karo grobis, o Agamemnonas paniekino jo garbę 
atimdamas mane. Tik tiek. 

— Nebuvai jo sugulovė? 

— Ne, valdove. 

— Užteks, - aštriai nukerta jis. - Nebemeluok man. Esi pui- 
kiausia moteris stovykloje. Priklausei jam. 

Ji šiek tiek kilsteli pečius. 

— Nenorėčiau, kad galvotumėte apie mane geriau, negu nu- 
sipelniau. Man niekada nenusišypsojo tokia laimė. 

— Kodėl gi? Kas su tavimi negerai? 

Ji sudvejoja. 

- Valdove, ar girdėjote apie vyrą, palaidotą su jūsų tėvu? 

Jo veidas tampa abejingas. 

- Žinoma, negirdėjau. Jis niekas. 

— Tačiau tėvas labai jį mylėjo ir gerbė. Džiaugtųsi žinoda- 
mas, kad jie kartu palaidoti. Jam manęs nereikėjo. 

Pyras dėbso į ją. 

— Valdove... 

- Tylos, - tarsi botagu dyžia jis. - Pamokysiu tave, ką reiškia 
meluoti aristos achaion, - atsistoja. - Ateik čia, - jam tik dvyli- 
ka, tačiau atrodo vyresnis. Kūnas - kaip vyro. 

Ji išplečia akis. 

- Valdove, apgailestauju supykdžiusi. Galite klausti bet ko, 
Fenikso ar Automedonto. Jie patvirtins, kad nemeluoju. 

- Įsakiau tau prieiti. 

Ji stovi, rankomis naršydama po suknelės klostes. Bėk, kuž- 
du. Neik prie jo. Tačiau ji prieina. 

— Valdove, ko jums iš manęs reikia? 

Jis žengia artyn blykčiojančiomis akimis. 

- Ko tik užsigeisiu. 

Nematau, iš kur atsiranda peilis, bet jis jos rankoje, ir ji už- 
simoja. Tačiau nėra nužudžiusi žmogaus. Nežino, kaip smarkiai 
ir tvirtai reikia smogti. O jis miklus ir greit išsisuka. Ašmenys 
nelygiai perrėžia odą, bet neįsminga. Jis nirčiai partrenkia ją ant 
žemės. Ji meta peilį jam į veidą ir bėga. 

Išpuola iš palapinės, prasiveržia pro nerangių sargybinių 
rankas ir nudumia pakrante į jūrą. Pyras perrėžta tunika, krau- 
juojančiu pilvu šoka iš paskos. Stabteli prie suglumusių sargybi- 
nių ir ramiai paima vieno iš jų ietį. 

— Meskite, - paragina sargybinis. Nes ji jau įveikė mūšą. 

— Tuojau, - murma Pyras. 

Rankomis ji lygiai skrodžia pilkas bangas tarsi plasnoda- 
ma. Visada plaukė geriausiai iš mūsų trijų. Prisiekinėdavo 
kartą nuplaukusi net į Tenedą, o tai dvi valandos kelio laivu. 
Vis labiau tolsta nuo kranto, ir aš jaučiu laukinį džiugesį. Vie- 
nintelis žmogus, kurio ietis būtų galėjusi ją pasiekti, negyvas. 
Ji laisva. 

Vienintelis, jei ne jo sūnus. 

Ietis tyliai ir tiksliai atskrieja iš paplūdimio gilumos. Smai- 
galys smogia jai į nugarą tarsi akmuo, mestas ant plūduriuojan- 
čio lapelio. Tamsi jūra praryja ją vienu gurkšniu. 

Feniksas išsiunčia narą ieškoti kūno, tačiau tas nieko neran- 
da. Galbūt jos dievai maloningesni už mūsų, ir ji ras ramybę. 
Dar kartą paaukočiau gyvybę, kad tik taip būtų. 


PRANAŠYSTĖ NEMELAVO. PASIRODŽIUS Pyrui Troja krinta. Ži- 
noma, jis tai pasiekia ne vienas. Prireikia Odisėjo sumanymo 
su arkliu ir visos kariuomenės. Tačiau jis nužudo Priamą. Ran- 
da rūsyje su sūnumi besislepiančią Hektoro žmoną Androma- 
chę, išplėšia vaiką iš jos rankų ir taip trenkia į sieną, kad ištaško 
kiaušą tarsi supuvusį vaisių. Išgirdęs apie tai net Agamemnonas 
išblykšta. 

Miesto kauleliai sutriuškinami ir iščiulpiami. Graikų ka- 
raliai prikemša laivus auksinių kolonų ir karalaičių. Sparčiau, 
negu būčiau galėjęs įsivaizduoti, pasirengia išvykti - suvynioja 
ir sukrauna palapines, išskerdžia gyvulius ir susideda mėsą. Pa- 
krantė lieka tarsi švariai nugraužti griaučiai. 


356 


ACHILO GIESMĖ 


Beldžiuosi į jų sapnus. Neiškeliaukite, maldauju, kol nesu- 
teiksite man ramybės. Bet jei kas ir girdi, neatsiliepia. 

Išvakarėse Pyras nori atnašauti paskutinę auką tėvui. Ka- 
raliai susirenka prie kapo. Jiems vadovauja Pyras, jam įkandin 
seka karališkosios belaisvės - Andromachė, karalienė Hekabė 
ir jaunoji karalaitė Poliksenė. Nuolat triumfuodamas tąso jas 
visur, kad ir kur eina. 

Kalchantas atveda prie antkapio baltą telyčią. Siekia peilio, 
bet Pyras sustabdo. 

- Vienintelė telyčia. Ar tai viskas? Kaip bet kokiam kitam 
žmogui? Mano tėvas buvo aristos achaion. Geriausias iš jūsų, 
jo sūnus - dar geresnis. Tačiau jūs mums šykštaujate? - Pyras 
nuleidžia ranką ant karalaitės Poliksenės beformės besiplaiks- 
tančios suknelės ir stumteli ją prie aukuro. - Štai ko nusipelnė 
mano tėvo siela. 

Jis to nepadarys. Neišdrįs. 

Tarsi atsakydamas Pyras nusišypso. 

— Achilas patenkintas, - taria ir perrėžia jai gerklę. 

Vis dar jaučiu druskos ir geležies - pasipylusio kraujo sko- 
nį. Jis varvėjo ant žolės, augančios ant mūsų kapo, springau 
juo. Manoma, mirusieji trokšta kraujo, tačiau ne tokio. Ne 
tokio. 


RYTOJ GRAIKAI IŠPLAUKS. Netenku vilties. 
Odisėjau. 
Jis miega negiliai, vokai virpčioja. 
Odisėjau. Paklausyk manęs. 
Jis sutrūkčioja. Net miegodamas negali pailsėti. 

Kai atėjote pas jį prašyti pagalbos, aš jums padėjau. Ar dabar 
nepadėsi man? Žinai, kas buvome. Supratai prieš pasiimdamas 
mus čia. Mūsų ramybė tavo rankose. 


— ATSIPRAŠAU, KAD trukdau taip vėlai, karalaiti Pyrai, - ma- 
loniai nusišypso jis. 

— Aš nemiegu, - atsako Pyras. 

— Kaip patogu - nenuostabu, kad nuveiki daugiau negu vi- 
si mes. 

Pyras prisimerkęs stebi jį, nesupranta, ar iš jo šaiposi. 

— Vyno? - Odisėjas pakelia vynmaišį. 

- Tikriausiai, - Pyras smakru parodo dvi taures. - Palik 
mus, - liepia Andromachei. Kol ji susirenka drabužius, Odi- 
sėjas įpila vyno. 

— Na, tikriausiai esi patenkintas viskuo, ką čia nuveikei. Tap- 
ti didvyriu dar nesulaukus trylikos? Nedaugelis vyrų gali tuo 
pasigirti. 

— Niekas negali tuo pasigirti, - šaltai atsako jis. - Ko nori? 

— Bijau, kad mane atvedė retai prabylanti sąžinė. 

— Štai kaip? 

— Rytoj išplauksime ir paliksime čia daugybę žuvusių grai- 
kų. Visi jie deramai palaidoti, jų atminimą žymi vardai ant ant- 
kapių. Visi, išskyrus vieną. Nesu pamaldus, tačiau man nepatin- 
ka galvoti apie sielas, kurios klaidžioja tarp gyvųjų. Nenorėčiau 
jaudintis trukdomas neramių sielų. 

Pyras klausosi, kaip visada kiek nepatenkintas iškreipęs 
lūpas. 

— Negalėčiau pasakyti, kad buvau tavo tėvo draugas, kaip ir jis 

mano. Tačiau žavėjausi jo įgūdžiais ir vertinau kaip karį. Per de- 
šimt metų perpranti žmogų netgi nenorėdamas. Todėl dabar galiu 
tau pasakyti - tikiu, jis nenorėtų, kad Patroklas būtų pamirštas. 

Pyras įsitempia. 

— Arjis taip sakė? 

- Prašė, kad jų pelenus sumaišytų, kad juos palaidotų kaip 
vieną. Todėl galime sakyti, kad norėjo. 

Pirmą kartą jaučiuosi dėkingas, kad jis toks sumanus. 

- Ašjo sūnus. Tik aš skelbiu, ko nori jo siela. 

— Todėl ir atėjau pas tave. Neieškau sau naudos. Esu tik do- 
ras žmogus ir noriu, kad būtų pasielgta teisingai. 

— Ar teisinga sumenkinti tėvo šlovę? Leisti ją sutepti kažko- 
kiam prasčiokui? 

- Patroklas nebuvo prasčiokas. Jis karalaitis iš prigimties, bet 
ištremtas. Narsiai tarnavo mūsų kariuomenėje, daug vyrų juo 
žavėjosi. Jis užmušė Sarpedoną, galia nusileidusį tik Hektorui. 

- Vilkėdamas tėvo šarvais. Prisidengęs tėvo šlove. Jis nepel- 
nė šlovės. 

Odisėjas palenkia galvą. 

— Tiesa. Tačiau šlovė - keistas dalykas. Vieni sulaukia jos 
po mirties, kitų šlovė nublanksta. Tuo, kuo žavisi viena karta, 
bjaurisi kita, - išskečia dideles rankas. - Juk nenumanome, ko 
nesunaikins atminties liepsna. Kas žino? - nusišypso. - Gal vie- 
ną dieną ir aš pagarsėsiu. Gal net labiau už tave. 

— Abejoju. 

Odisėjas gūžteli. 

- Negalime pasakyti. Mes tik žmonės, trumpas deglo blyks- 
nis. Ateities kartos gali išaukštinti arba pažeminti mus kaip pa- 
norėjusios. Patroklas gali būti iš tų, kuriuos išaukštins. 

— Tai jau ne. 

— Tada padarytum gerą darbą. Rodantį kilnumą ir pamaldu- 
mą. Pagerbtum tėvą ir leistum mirusiam ilsėtis. 

- Jis juodina tėvo ir mano garbę. Neleisiu. Pasiimk savo 
prastą vyną ir keliauk, - Pyro žodžiai aštrūs tarsi sulaužytos 
lazdos. 

Odisėjas pakyla, bet neišeina. 

— Ar turi žmoną? - klausia. 

- Žinoma, ne. 

— O aš turiu. Nemačiau jos dešimt metų. Nežinau, ar gyva, 
ar pats nežūsiu nespėjęs pas ją grįžti. 

Visada maniau, kad jo kalbos apie žmoną - tik pokštas, pra- 
simanymas. Tačiau dabar jo balsas skamba neabejingai. Kiek- 
vienas žodis kyla lėtai, tarsi iš sielos gelmės. 

— Guodžiuosi tik tuo, kad požemio karalystėje būsime kar- 
tu. Jei ne šiame, tai aname gyvenime vėl susitiksime. Nenorė- 
čiau ten būti be jos. 

— Mano tėvas tokios žmonos neturėjo, - sako Pyras. 

Odisėjas žvelgia į nepermaldaujamą jaunuolio veidą. 

— Padariau, ką galėjau, - sako jis. - Tegul lieka nepamiršta, 
kad mėginau. 

Aš nepamirštu. 


GRAIKAI IŠPLAUKIA, O su jais ir mano viltis. Negaliu jų sekti. 
Esu prikaustytas prie žemės, kur guli mano pelenai. Susirangau 
aplink akmeninį obeliską ant jo kapo. Gal jis vėsus, o gal ir šil- 
tas. Negaliu pasakyti. Ant jo parašyta ACHILAS, ir viskas. Jis 
iškeliavo į požemio karalystę, aš likau čia. 

ŽMONĖS ATEINA PAŽIŪRĖTI KAPO. Kai kurie laikosi atokiau, tar- 
si bijotų, kad jo šmėkla pakils ir iškvies kautis. Kiti stovi papė- 
dėje ir apžiūrinėja akmenyje iškaltus jo gyvenimo vaizdus. Jie 
išraižyti skubotai, tačiau gana aiškūs. Achilas, žudantis Mem- 
noną, Hektorą, Pentesilėją. Nieko, išskyrus mirtį. Toks galėtų 
būti Pyro antkapis. Ar Achilą prisimins šitaip? 

Ateina Tetidė. Stebiu ją, matau, kaip jai po kojomis vysta 
žolė. Seniai nejutau jai tokios neapykantos. Ji sukūrė Pyrą ir 
mylėjo labiau už Achilą. 

Ji žiūrinėja vaizdus ant antkapio - vienos mirtys. Pakelia 
ranką, tarsi jų paliesti. Neapsikenčiu. 

Tetide, sakau. 

Ji mikliai atitraukia ranką. Ir dingsta. 

Paskui grįžta. Tetide. Neatsiliepia. Tik stovi žiūrėdama į sū- 
naus antkapį. 

Aš palaidotas čia. Tavo sūnaus kape. 

Ji nieko nesako. Nedaro. Negirdi manęs. 

Ateina kasdien. Sėdi prie antkapio; atrodo, kiaurai Žemę 
juntu jos šaltį, kiek deginantį druskos kvapą. Negaliu jos pri- 
versti pasitraukti, bet galiu nekęsti. 

Sakei, Cheironas jį sugadino. Tu deivė, šalta ir nieko nesu- 
pranti. Tai tu jį sugadinai. Pažiūrėk, kaip dabar jis atsimenamas. 
Nužudė Hektorą, nukovė Troilą. Dėl žiaurybių, kurias padarė 
sielvartaudamas. 

Jos veidas tarsi akmuo. Nejuda. Dienos brėkšta ir temsta. 

Galbūt tokius dalykus dievai laiko dorybėmis. Tačiau argi šlo- 
vinga atimti gyvybę? Mes žūstame taip lengvai. Ar paverstum jį 
dar vienu Pyru? Tegul apie jį pasakoja ne vien tai. 

— O ką dar? - klausia ji. 

Bent kartą nebijau. Ką dar ji gali man padaryti? 

Kad grąžino Hektoro kūną Priamui, sakau. Tai neturi būti 
pamiršta. 

Ji ilgai tyli. 

— O dar?.. 

Meistriškai skambindavo lyra. Turėjo gražų balsą. 

Atrodo, ji laukia. 

Pasiėmė merginas, kad joms netektų kentėti kito karaliaus 
rankose. 

— Tą sumanei tu. 

Kodėl tu ne su Pyru? 

Kažkas virpteli jos akyse. 

— Jis žuvo. 

Nirtulingai nudžiungu. Kaip? Žodis skamba beveik įsak- 
miai. 

— Jį nužudė Agamemnono sūnus. 

Už ką? 

Ji kurį laiką tyli. 

- Jis pagrobė ir išniekino jo nuotaką. 

„Ko tik užsigeisiu, - sakė jis Briseidei. Ar šį sūnų mylėjai 
labiau už Achilą? 

Ji suspaudžia lūpas. 

— Ar daugiau nieko nepameni? 

Aš visas - vieni prisiminimai. 

— Tada pasakok. 


NORIU ATSISAKYTI. Tačiau ilgiuosi jo labiau, negu pykstu. No- 
riu kalbėti ne apie mirtį ar dievus. Noriu, kad jis gyventų. 

Iš pradžių keista. Aš pratęs jį nuo jos slėpti, savintis. Tačiau 
prisiminimai trykšta tarsi šaltinio vanduo, negaliu jų sulaikyti. 
Jie plūsta ne kaip žodžiai, bet kaip sapnai, garuoja tarsi lietaus 
palaistytos žemės kvapas. Taip, taip ir taip - pasakoju. Taip at- 
rodė jo plaukai vasaros saulėje. Veidas, kai bėgdavo. Akys per 
pamokas, rimtos kaip pelėdos. Taip, taip ir taip. Spiečiasi tiek 
daug laimės akimirkų. 

Ji užsimerkia. Vokų spalva - tarsi smėlio žiemą. Klausosi ir 
taip pat pamena. 

Pamena, kaip stovi pakrantėje juodais ir ilgais kaip žirgo uo- 
dega plaukais. Pilkšvai melsvos bangos daužosi į uolas. Paskui 
šiurkščias mirtingojo rankas, žeidžiančias glotnią odą. Skau- 
džiai bruožiantį smėlį, plyštantį vidų. Tada dievus, susaistančius 
su mirtinguoju. 

Pamena savyje vaiką, švytintį įsčių tamsoje. Kartoja trijų se- 
nių ištartą pranašystę: sūnus pranoks savo tėvą. 

Kiti dievai traukėsi, tai išgirdę. Jie žinojo, kaip galingi sū- 
nūs elgiasi su tėvais - Dzeuso žaibai tebedvokė apsvilusiu kūnu 
ir tėvažudyste. Jie atidavė ją mirtingajam, trokšdami suvaržyti 
vaiko galią. Atskiesti ją Žmogaus prigimtimi, sumenkinti. 

Ji uždeda ranką ant pilvo, junta jį plaukantį viduje. Jos krau- 
jas suteiks jam stiprybės. 

Bet nepakankamai. Aš mirtingas! - šaukia jis jai purvinu, 
papurtusiu, rūškanu veidu. 


KopDĖL NENUEINI PAS jį 
- Negaliu, - skausmas jos balse žeidžia. - Negaliu eiti po 
žeme, - požemio karalystės gelmių tamson, kur plevena sielos, 

kur gali įžengti tik mirusieji. - Tik tiek man beliko, - sako įsmei- 
gusi akis į antkapį. Akmens amžinybė. 

Įsivaizduoju berniuką, kurį pažinojau. Achilas šypsosi, o 
rankose skriejančios figos susilieja. Žalios akys juokdamosi 
žvelgia į mane. Gaudyk, sako jis. Achilas, ryškėjantis dangaus 
fone, kyburiuoja ant šakos virš upės. Šiltai mieguistai alsuoja 
man prie ausies. Jei tu turėsi keliauti, keliausiu su tavimi. Savo 
baimes užmiršdavau auksiniame jo glėbio prieglobstyje. 

Prisiminimai plūsta. Ji klausosi, spoksodama į akmens gys- 
leles. Mes visi ten, deivė, mirtingasis ir vaikinas, priklausęs 
abiem pasauliams. 


SAULĖ LEIDŽIASI Į jūrą, liedama savo spalvas vandens paviršiu- 
je. Ji sėdi šalia, tyli sėlinant miglotoms sutemoms. Veidas toks 
pat kaip ir pirmąją dieną, kai jį išvydau. Rankos sudėtos ant 
krūtinės, tarsi norėtų pasilaikyti kokią mintį. 

Papasakojau viską. Nieko apie mus nenuslėpiau. 

Stebime, kaip šviesa grimzta į vakarų dangaus kapą. 

- Negalėjau paversti jo dievu, - sako ji. Šaižus jos balsas ku- 
pinas gėlos. 

Bet tu buvai jo motina. 

Ji ilgai neatsako, tik sėdi, o akyse švyti paskutinė blėstanti 
šviesa. 

— Padariau, ko prašei, - prataria. Iš pradžių nesuprantu. O 
tada pamatau antkapį ir ženklus, kuriuos ji išraižė akmenyje. 
Ten parašyta ACHILAS. O greta - PATROKLAS. 

- Eik, - sako ji. - Jis tavęs laukia. 

TAMSOJE DU ŠEŠĖLIAI ištiesia rankas niūriose, slogiose sutemose. 
Jų plaštakos susiliečia, šviesa plūsteli lyg potvynis tarsi gausybė 
auksinių urnų lietų ją iš saulės. 


PADĖKA 


Rašydama šį romaną, leidausi į dešimt metų trukusią kelionę ir man 
pasisekė, kad joje sutikau dievybių, daug malonesnių už piktus kik- 
lopus. Neįmanoma padėkoti visiems, drąsinusiems mane tuo laiko- 
tarpiu - tam prireiktų dar vienos knygos, tačiau kai kurias dievybes 
reikia pašlovinti. 

Ypač noriu padėkoti meilės kupinų ir turiningų atsiliepimų atsiun- 
tusiems pirmiesiems savo skaitytojams Carolyn Bell, Sarah Furlow ir 
Michaelui Bourret. Taip pat esu dėkinga visą laiką mane palaikiusiai 
šauniajai krikštamotei Barbarai Thornbrough ir Drake'ų šeimai už šir- 
dingą padrąsinimą ir išmintingus patarimus įvairiausiais klausimais. 
Nuoširdžiai dėkoju savo mokytojams, ypač Diane Dubois, Susan Mel- 
voin, Kristin Jaffe, Judith Williams ir Jimui Milleriui, ir savo itin smal- 
siems, nuostabiems mokiniams, kuriems dėsčiau Shakespeareo kūrybą 
ir lotynų kalbą, už tai, kad išmokė mane daug daugiau negu aš juos. 

Man nusišypsojo laimė turėti ne vieną, o tris puikius klasikinės 
filologijos, dėstymo ir gyvenimo mokytojus: Davidą Richą, Josephą 
Pucci ir Michaelą C. J. Putnamą. Esu nepaprastai dėkinga jiems už 
geranoriškumą ir erudiciją. Taip pat dėkoju visai Browno universiteto 
klasikinės filologijos katedrai. Be abejo, visos klaidos šioje knygoje 
yra tik mano vienos. 

Ypač ačiū Walteriui Kasinskas ir gražiajai, talentingajai Norai 
Pines, visada tikėjusiai, kad būsiu rašytoja, nors perskaitė ne vieną 
mano ankstyvosios kūrybos apsakymą. 

Ačiū, ačiū ir dar kartą ačiū už draugystę neprilygstamam, nepa- 
siduodančiam, šauniajam Jonah Ramu Cohenui, įnirtingam, aistrin- 
gam kariui, kovojusiam dėl šios knygos kiekviename žingsnyje. 

Reiškiu milžinišką kaip Olimpo kalnas padėką nuostabiajai Julie 
Barer, geriausiai iš visų literatūros agenčių, pakylėjusiai mane ir kartu 
su savo nuostabiais kolegomis padėjusiai pasiekti stebuklą. 

Ir, žinoma, ačiū nenuilstančiai, nepaprastai redaktorei Lee Boud- 
reaux, O kartu ir visai „Ecco“ leidyklai - Abigail Holstein, Michaelui 
McKenzie, Heather Drucker, Rachel Bressler, jie taip puikiai rūpinosi 
manimi ir šia knyga. Dar norėčiau padėkoti ir nuostabiems Jungtinės 
Karalystės „Bloomsbury“ darbuotojams - mielai Alexandrai Pringle, 
Katie Bond, Davidui Mannui ir visiems kitiems už neįtikėtiną darbą 
knygos labui. 

Galiausiai noriu padėkoti savo šeimai - broliui Budui, kuriam 
visą gyvenimą ūžiau ausis pasakojimais apie Achilą, nuostabiajam pa- 
tėviui Gordonui, o labiausiai neprilygstamai mamai, visada mylinčiai 
ir palaikančiai, įkvėpusiai pamilti knygas taip, kaip ji. Būti tavo dukra 
tikra dovana. 

Ir paskutinis, bet ne mažiau svarbus ačiū Nathanieliui, mano iš- 
mintingam tarsi Atėnė riteriui išvaduotojui už meilę, patarimus ra- 
šant ir kantrybę. 


VARDYNAS 


Dievai ir nemirtingieji 


AFRODITĖ. Meilės ir grožio deivė, Enėjo motina, trojėnų gynėja. Itin 
palanki Pariui. Iliados III giesmėje įsikišusi išgelbėjo jį nuo Menelajo. 


APOLONAS. Šviesos ir muzikos dievas, trojėnų gynėjas. Iliados I giesmėje 
pasiuntė graikams marą ir prisidėjo prie Achilo ir Patroklo žūties. 


ARTEMIDĖ. Dvynė Apolono sesuo, medžioklės, mėnulio ir skaistumo 
deivė. Supykusi dėl to, kiek kraujo bus pralieta Trojos kare, sustabdė 
vėją, todėl graikų laivynas įstrigo Aulidėje. Paaukojus Ifigeniją Artemi- 
dė buvo numaldyta, ir vėjas sugrįžo. 

ATĖNĖ. Galinga išminties, amatų ir karo meno deivė. Įnirtingai pa- 
laikė mylimus graikus kovoje prieš trojėnus, itin globojo gudragalvį 
Odisėją. Dažnai pasirodo ir Iliadoje, ir Odisėjoje. 

CHEIRONAS. Vienintelis „geras“ kentauras, didvyrių Jasono, Asklepijo 
ir Achilo mokytojas, medicinos ir chirurgijos išradėjas. 

Dzeusas. Dievų valdovas, daugelio garsių didvyrių, iš jų ir Heraklio bei 
Persėjo, tėvas. 

HERA. Dievų valdovė, Dzeuso sesuo ir žmona. Kaip ir Atėnė globojo 
graikus ir nekentė trojėnų. Vergilijaus Eneidoje ji - pagrindinė trojėnų 
didvyrio Enėjo priešininkė, po Trojos kritimo nuolat jam kenkianti. 
SKAMANDRAS. Prie Trojos tekančios Skamandro upės dievas, trojėnų 
gynėjas. Garsioji jo kova su Achilu pasakojama Iliados XXII giesmėje. 

TETIDĖ. Jūrų deivė, galinti keisti pavidalą, Achilo motina. Moiros išpra- 
našavo, kad Tetidės sūnus pranoks savo tėvą. Tai išgąsdino anksčiau jos 
geidusį dievą Dzeusą. Jis pasirūpino, kad Tetidė ištekėtų už mirtingojo 
ir taip susilpnėtų jos sūnaus galia. Po Homero sukurtuose mito varian- 
tuose Tetidė visaip stengiasi paversti Achilą nemirtingu - paėmusi už 
kulno panardina Stikso upėje, laiko ugnyje stengdamasi išdeginti jo 
mirtingumą. 


Mirtingieji 


ACHILAS. Karaliaus Pelėjo ir jūrų nimfos Tetidės sūnus, geriausias ir 
gražiausias savo kartos karžygys. Iliadoje vadinamas greitakoju, giria- 
mas dėl nuostabaus balso. Jį mokė gerasis kentauras Cheironas ir nuo- 
lat lydėjo išsirinktas ištikimas draugas tremtinys karalaitis Patroklas. 
Dar labai jaunas Achilas gavo rinktis - ilgai gyventi nežinomam arba 
išgarsėti ir mirti jaunam. Jis pasirinko šlovę ir kartu su visais graikais 
išplaukė Trojon. Tačiau devintaisiais karo metais susikivirčijęs su Aga- 
memnonu atsisakė toliau kautis ir grįžo į mūšio lauką tik Hektorui nu- 
žudžius mylimą Patroklą. Keršydamas nužudė didįjį trojėnų karžygį ir 
kūną tampė palei Trojos sienas. Galiausiai padedamas Apolono Achilą 
nužudė Trojos karalaitis Paris. 

Žinomiausias mitas apie Achilą - apie mirtinai pažeidžiamą jo 
kulną - gana vėlyvas. Iliadoje ir Odisėjoje Achilas vaizduojamas ne 
kaip nenugalimas, o kaip ypač apdovanotas karys. Tačiau po Homero 
sukurtais mitais stengiamasi paaiškinti tariamą Achilo nenugalimu- 
mą. Vienoje paplitusioje mito versijoje deivė Tetidė panardina Achi- 
lą į Stikso upės vandenis, kad taptų nemirtingas. Jai pavyksta, tačiau 
kulnas, už kurio laikė, lieka pažeidžiamas. Iliada ir Odisėja buvo pa- 
grindiniai mano įkvėpimo šaltiniai, jų interpretacija atrodė tikroviš- 
kesnė, todėl laikiausi senesnės tradicijos. 

AGAMEMNONAS. Menelajo brolis Agamemnonas valdė Mikėnus, didžiau- 
sią Graikijos karalystę, ir vadovavo graikų žygiui į Troją. Karo metais daž- 
nai nesutarė su Achilu, atsisakiusiu pripažinti jo teisę įsakinėti. Grįžusį 
po karo namo Agamemnoną nužudė žmona Klitaimnestra. Apie tai ir 
paskesnius įvykius pasakoja Aischilas garsiajame tragedijų cikle Orestėja. 


AjANTAS. Salamino karalius, Dzeuso palikuonis, garsėjęs didžiuliu stotu 
ir jėga. Geriausias graikų karys po Achilo, šiam atsisakius kariauti įsimin- 
tinai kovęsis su graikų stovyklą užpuolusiais trojėnais. Tačiau po Achilo 
žūties Agamemnonas kaip labiausiai nusipelniusį graikų karį nusprendė 
pagerbti Odisėją, todėl pamišęs nuo širdgėlos ir įsiūčio Ajantas nusižudė. 
Apie jį įtaigiai pasakojama Sofoklio tragedijoje Ajantas. 


ANDROMACHĖ. Netoli Trojos esančios Kilikijos karalaitė, ištikima, my- 
linti Hektoro žmona. Nekentė per antpuolį išžudžiusio jos šeimą Achilo. 
Trojai kritus Pyras paėmė ją į nelaisvę ir nusigabeno į Graikiją. Po Pyro 
mirties Andromachė kartu su Hektoro broliu Helenu įkūrė į kritusią Tro- 
ją panašų miestą Butrotą. Vergilijus juos apdainuoja Eneidos III giesmėje. 


AUTOMEDONTAS. Achilo važnyčiotojas, įgudusiai valdė dieviškus nar- 


čius žirgus. Achilui žuvus tarnavo jo sūnui Pyrui. 


BRISEIDĖ. Graikų plėštuose Trojos kaimuose į nelaisvę paimta Briseidė 
atiteko Achilui kaip karo grobis. Tačiau Achilui atsisakius paklusti Aga- 
memnonas už bausmę ją atėmė. Grąžino žuvus Patroklui. Iliados XIX 
giesmėje ji su kitomis stovyklos moterimis rauda prie jo kūno. 


CHRiIsAS ir Chriseidė. Chrisas buvo Apolono žynys Anatolijoje. Aga- 
memnonas paėmė į vergiją jo dukrą Chriseidę. Chrisas su dosnia iš- 
pirka atėjo jos vaduoti, bet Agamemnonas, atsisakęs ją grąžinti, ėmė jį 
užgaulioti. Įtūžęs Chrisas šaukėsi dievo Apolono, o šis nubaudė graikų 
kariuomenę užleidęs marą. Achilui viešai paraginus grąžinti Chriseidę 
tėvui, Agamemnonas pratrūko pykčiu; taip kilo jų nesantaika. 

DEIDAMĖJA. Karaliaus Likomedo dukra, karalystės-salos Skiro kara- 
laitė. Nenorėdama leisti Achilui kariauti Tetidė aprengė jį moteriškais 
drabužiais ir paslėpė tarp Deidamėjos palydovių. Apgavystę supratusi 
Deidamėja slapta ištekėjo už Achilo ir susilaukė sūnaus Pyro. 


DioMEDAS. Argo karalius, garsėjęs gudrumu ir jėga, vienas iš geriausių 
graikų kariuomenės karių. Kaip ir Odisėją, jį globojo deivė Atėnė. Ilia- 
dos V giesmėje ji suteikia jam antgamtiškos jėgos mūšyje. 


ENĖjas. Deivės Afroditės ir mirtingojo Anchiso sūnus trojėnas Enėjas 
garsėjo pamaldumu. Narsiai kovėsi Trojos kare, tačiau labiausiai žino- 
mas dėl nuotykių jam pasibaigus. Eneidoje Vergilijus pasakoja, kaip 
Enėjas pabėgęs iš kritusios Trojos nuvedė būrelį likimo draugų į Italiją 
ir vedęs vietos karalaitę tapo romėnų tautos pradininku. 


FENIKSAS. Senas Pelėjo draugas ir pagalbininkas, Achilo patarėjas Trojos 
kare. IX Iliados giesmėje Feniksas sako, kad rūpinosi Achilu nuo kūdi- 
kystės ir bergždžiai stengiasi perkalbėti jį nusileisti ir padėti graikams. 
HEKTORAS. Vyriausias Priamo sūnus, Trojos sosto įpėdinis, garsėjantis 
jėga, kilnumu ir meile šeimai. Iliados VI giesmėje Homeras vaizduoja 
jausmingą Hektoro, jo žmonos Andromachės ir jų sūnelio Astianakto 
sceną. Paskutiniais karo metais žūva nuo Achilo rankos. 


HELENĖ. Legendinė gražiausia pasaulio moteris, Spartos karalaitė, ka- 
ralienės Ledos ir Dzeuso (pasivertusio gulbinu) dukra. Daug vyrų jai 
piršosi ir visi prisiekė pritarti jos vedyboms, kad ir kokį vyrą pasirinktų. 
Ji ištekėjo už Menelajo, bet paskui pabėgusi su Trojos karalaičiu Pariu 
įplieskė Trojos karą. Po karo grįžo su Menelaju į Spartą. 


HERAKLIS. Dzeuso sūnus, žymiausias graikų didvyris, garsus neprilygs- 
tama savo jėga. Nekentusi pavainikio Dzeuso sūnaus deivė Hera priver- 
tė jį atlikti dvylika žygdarbių. Jis mirė gerokai prieš prasidedant Trojos 
karui. 

IDOMENĖJAS. Kretos karalius, karaliaus Mino, pagarsėjusio dėl Mino- 
tauro, anūkas. 


IFIGENIJA. Agamemnono ir Klitaimnestros duktė, kuri gavusi pažadą, 
kad ištekės už Achilo, atkeliavo į Aulidę. Paaukojus Ifigeniją deivė Arte- 
midė buvo numaldyta, vėl kilo vėjai ir graikų laivynas galėjo išplaukti į 
Troją. Apie ją pasakojama Euripido tragedijoje Ifigenija Aulidėje. 


KALCHANTAS. Žynys, graikų patarėjas, paraginęs Agamemnoną paau- 
koti dukterį Ifigeniją ir grąžinti belaisvę Chriseidę tėvui. 


LiKOMEDAS. Skiro karalius, Deidamėjos tėvas. Nežinodamas savo rū- 
muose priglaudė moterimi apsimetusį Achilą. 


MENELAJAS. Agamemnono brolis, po vedybų su Helene tapęs Spartos 
karaliumi. Pariui pagrobus Helenę pakvietė į pagalbą visus priesaiką 
davusius jaunikius ir kartu su broliu vadovavo kariuomenei, iškeliavu- 
siai jos susigrąžinti. Iliados III giesmėje dėl Helenės jis stojo į dvikovą 
su Pariu ir buvo belaimįs, bet įsikišusi deivė Afroditė Parį išgelbėjo. Po 
karo su Helene grįžo į Spartą. 


NEsTORAS. Senasis Pilo karalius, buvęs Heraklio bendražygis. Buvo per 
senas kautis Trojos kare, tačiau davė vertingų patarimų Agamemnonui. 


OpisĖjAs. Gudragalvis Itakės valdovas, deivės Atėnės numylėtinis. Pa- 
siūlė visiems Helenės jaunikiams prisiekti, kad pritars jos vedyboms. 
Kaip atpildą į žmonas gavo išmintingąją jos pusseserę Penelopę. Per 
Trojos karą buvo vienas iš pagrindinių Agamemnono patarėjų, jo pa- 
baigoje sumanė apgavystę su Trojos arkliu. Apie dešimt metų truku- 
sią jo kelionę namo pasakojama Homero Odisėjoje, kur apdainuojami 
garsieji jo nuotykiai: susidūrimai su kiklopu, burtininke Kirke, Skila 
ir Charibde, sirenomis. Galiausiai Odisėjas grįžo Itakėn, kur jo laukė 


žmona Penelopė ir užaugęs sūnus Telemachas. 

PARIS. Priamo sūnus, tapęs garsiojo Heros, Atėnės ir Afroditės „grožio 
konkurso“, kurio prizas buvo aukso obuolys, teisėju. Visos deivės stengėsi 
jį papirkti - Hera žadėjo valdžią, Atėnė - išmintį, o Afroditė - gražiausią 
pasaulyje moterį. Nugalėtoja jis paskelbė Afroditę, o ši savo ruožtu padė- 
jo jam pagrobti Helenę iš jos vyro Menelajo. Taip kilo Trojos karas. Paris 
garsėjo kaip įgudęs lankininkas - Apolono padedamas nušovė galingąjį 
Achilą. 


PATROKLAS. Karaliaus Menoitijo sūnus. Netyčia nužudęs berniuką ir 
ištremtas Patroklas prieglobstį rado Pelėjo rūmuose ir augo kartu su 
Achilu. Iliadoje jis antraeilis veikėjas, tačiau jo lemtingas sprendimas 
pamėginti išgelbėti graikus apsitaisius Achilo šarvais įsuka paskutinius 
epo įvykius. Hektorui nužudžius Patroklą, sukrėstas Achilas trojėnams 
nuožmiai atkeršija. 


PELĖjAs. Ftijos karalius, su deive Tetide susilaukęs sūnaus Achilo. An- 
tikoje mitas, kaip Pelėjas grumtynėse įveikė pavidalą keitusią Tetidę, 
buvo labai populiarus. 


PyRas. Achilo ir karalaitės Deidamėjos sūnus Neoptolemas, vadinamas 
Pyru dėl ugninių plaukų. Kariavo Trojos kare po tėvo mirties, dalyvavo 
apgaulėje su Trojos arkliu ir žiauriai nužudė senąjį Trojos karalių Pria- 
mą. Eneidos II giesmėje Vergilijus pasakoja apie Pyro vaidmenį plėšiant 
Troją. 

POLIKSENĖ. Trojos karalaitė, Pyras paaukojo ją prie savo tėvo kapo 
prieš išplaukdamas iš Trojos. 

PRIAMAS. Senasis Trojos karalius, garsus pamaldumu ir daugybe vai- 
kų. Iliados XXIV giesmėje drąsiai atėjo į Achilo palapinę maldauti 
grąžinti sūnaus Hektoro kūną. Trojai kritus žuvo nuo Achilo sūnaus 
Pyro rankos. 

MADELINE MILLER užaugo Filadelfijoje. Browno universitete įgijo loty- 
nų ir senosios graikų kalbų bakalauro ir magistro laipsnius, pastaruo- 
sius devynerius metus mokė abiejų šių kalbų. Taip pat studijuodama 
Yaleio dramos mokykloje gilinosi, kaip klasikinius kūrinius pritaikyti 
šiuolaikinei auditorijai. Autorė gyvena Kembridže, Masačusetse. Achilo 
giesmė - pirmasis jos romanas. 


Madeline Miller 


Senas ir palaidotas, 
tačiau toli gražu ne miręs miestas 


PIRMIAUSIA PAMAČIAU ARKLĮ. 

Medinį, triaukščio namo dydžio. Iš jo pilvo kyšojo kopėčios, o 
nugaroje buvo įrengtos angos, pro kurias galima pamojuoti apačioje 
likusiems draugams. Jis nebūtų apdūmęs akių net ir pačiam nenuo- 
vokiausiam trojėnui. 

Tačiau vis tiek neatsispyrusi užsiropščiau vidun. Taip jaudinausi, 
kad net rankos drebėjo ant kopėčių skersinių. Įsivaizdavau antraštę: 
„Klasikinės filologijos mokytoją pražudo Trojos arklys.“ 

Svajojau aplankyti Troją nuo vaikystės, kai prieš miegą skaityda- 
vau Iliadą. Homeras vaizdavo senovės miestą tokį gyvą, kad, rodėsi, 
galiu jį paliesti: didžiuliai variniai vartai, akmens sienos, kurias esą 
sumūrijo dievai, aukšti kuorai, stūksantys virš lygumos, kur greitako- 
jis Achilas nukovė Hektorą. 

Metams bėgant mano troškimas nukeliauti į Troją stiprėjo. Tapau 
klasikinės filologijos studente, paskui mokytoja. Galiausiai pradėjau 
rašyti romaną, kurio veiksmas vyksta per Trojos karą. Tačiau dėl įvai- 
rių priežasčių (darbų, magistro darbo rašymo, mokytojos algos) sva- 
jonės negalėjau įgyvendinti. 

Galiausiai 2010 m. pardaviau romano teises, tada atsirado ir gali- 
mybių, ir pinigų. Jaudinausi, nes pagaliau aplankysiu senovės miestą, 
ir nerimavau, kad nusivilsiu. Ar istorinė vieta, nors ir kokia įspūdin- 
ga, gali prilygti pakilioms Homero eilėms? 

Troja įsikūrusi Turkijos šiaurės vakarų pakrašty, netoli Dardanelų 
ir šiuolaikinio Čanakalės miesto. Ji buvo atrasta XIX a., dabar įtraukta 
į UNESCO pasaulio paveldo sąrašą; čia nuolat vyksta archeologiniai 
kasinėjimai. Aš atvykau kovo mėnesį, ne turizmo sezono įkarštyje. 
Žemė buvo skurdi ir plyna, automobilių stovėjimo aikštelėje vėjas 
pustė dulkes. 

— Ar buvo sausra? - paklausiau gidės. 

— Ne, - atsakė ji. - Čia visada taip. 

Džiaugiausi pasiėmusi kepurę, kumštines pirštines ir pūkinę 
striukę. Buvo daug šalčiau, negu tikėjausi - prieš dvi dienas saulėtoje 
Antalijoje, pietinėje pakrantėje, mūvėjau šortus. 

Nuo arklio patraukiau taku, vedančiu prie įėjimo į griuvėsius. 
Studijuodama sužinojau, kad skirtingais laikotarpiais iš tiesų čia sto- 
vėjo devyni miestai, pirmasis iš jų - 5000 metų amžiaus, naujesni sta- 
tyti ant senesnių. Tarp jų įsiterpė kultūriniai sluoksniai, archeologų 
vadinami VI ir VIla, datuojami XIII-XII a. pr. Kr. - tuo laikotarpiu, 
mokslininkų nuomone, vyko Trojos karas. 

Už paskutinio posūkio išvydome dvidešimties pėdų aukščio 
sieną. 

— Iš kurio ji sluoksnio? - paklausiau savo vaikino. Jis atsivertęs 
žvilgtelėjo į kelionių vadovą. 

— Šešto, - atsakė. 

Šešto. Homero Troja. Mano Troja. Kūnu perbėgo šiurpulys. 

Orų nugairintame, pilkame mūre įsaulyje žybčiojo žėručio kruo- 
pelės. Lygūs, glaudžiai prigludę vienas prie kito akmenys nebuvo su- 
tvirtinti skiediniu. Įsivaizdavau, kokie galingi jie atrodė, kai priremtas 
prie sienos Hektoras paskutinę gyvenimo akimirką bandė perkalbėti 
Achilą, o Achilas atšovė: „Liūtai su žmonėmis nesidera.“ 

Jokių užtvarų, jokių prisiartinti draudžiančių ženklų. Spurdančia 
širdimi nusitraukiau pirštinę ir paliečiau akmenį delnu. Saulė įšildė 
jį tarsi žirgo šoną. Tiesa, siena nesiekė 70 pėdų, kaip įsivaizdavau, ir 

akmenys buvo vidutinio dydžio. Tačiau nekilo noro kabinėtis. Iš šios 
sėklos išaugo didinga Homero vizija. 

Žemė aplinkui buvo kalvota ir labai nelygi. Stulbino mintis, kad 
po kiekviena kalva glūdi palaidotas miestas. Tai, ką mačiau - sienos, 
akmeniniai pastatų kontūrai - tik ledkalnio viršūnė. Po mūsų kojo- 
mis slypėjo dar 5000 metų. 

Ženklas rodė į aukščiausią griuvėsių vietą - vieną iš Homero 
pavaizduotų kuorų, seną ir aptrupėjusį, dantyta siena primenantį iš- 
muštą dantį. Užlipau mediniais laiptais ir atsistojusi viršuje apžvel- 
giau laukus. Priešais tyvuliavo saulės nuauksinta jūra. Nustebau, kad 
ji taip arti; senovėje, kol upės uoste dar nebuvo uždumblėjusios, ji 
tikriausiai buvo dar arčiau. Įsiveržėlių graikų laivai ir palapinės buvo 
gerai matomi iš bet kurio aukštesnio miesto pastato. 

Apačioje pro šalį nubindzino banda riebių rudų ožkų, pešiojančių 
geibią pavasario žolę. Iš paskos žingsniavo piemuo, lazda bakštinda- 
mas gaišles. Jam pėdinant pro šalį užuodžiau aitrų cigaretės dūmą. 

Tą akimirką man nerūpėjo, ar Homero Troja iš tiesų egzistavo. 
Kažkoks konkretus tikrai gyvenęs žmogus sumūrijo tuos akmenis 
būtent čia. Ir šie išliko, atlaikę gaisrus, potvynius, žemės drebėjimus 
ir audras. 


Pirmą kartą išspausdinta Wall Street Journal 2012 m. kovo 9 d. 


Madeline Miller 


Atimti iš Herkulio vėzdą 


APIE 29 M. PR. KR. romėnų poetas Vergilijus pradėjo rašyti Eneidą - 
savo atsaką Iliadai ir Odisėjai. Pasirodžius naujojo kūrinio ištrau- 
koms, jį apkaltino ne aliuzijomis į Homerą, bet plagijavimu. Jis atsi- 
kirto: „Pavogti Homero eilutę neką lengviau, negu atimti iš Herkulio 
vėzdą.“ 

Visi, ėmęsi kūrybinių Homero pasaulio adaptacijų, supranta, ką 
Vergilijus norėjo pasakyti. Homero kūriniai vientisi, išskirtiniai, jie — 
atskiras pasaulis. Galima atskelti Partenono nuolaužą, tačiau grįžus 
namo ji tebus negyvas, beveidis ir pilkas akmenėlis. Taip ir su Home- 
ru. Galima nugvelbti jo palyginimą, tačiau jis niekada neprigis tavo 
eilėse, nes negali tarpti be netvarkingos, gyvybingos, ypatingos dirvos, 
kurioje išdygo. 

Galbūt šis savitumas susijęs su unikalia poemų kilme. Moksli- 
ninkai Iliadą ir Odisėją datuoja VIII a. pr. Kr., tačiau dėl daug ko 
ginčijasi; tebėra mįslių, taip pat ir dėl paties Homero asmenybės. 
Mes iš tikrųjų nežinome, ar poemas sukūrė vienas asmuo ir kiek jos 
autentiškos, o ne perdirbti gerai žinomi mitai. Nežinome nė kaip jas 
eiliavo - rašomąja lazdele ant lentelės ar gyvu žodžiu. Naujausios 
studijos iškėlė teoriją, kad Homeras galėjo būti ne tiek poetas, kiek 
linksmintojas - įgudęs improvizuotojas, atmintinai mokėjęs gausybę 
frazių, eilučių ir scenų, kurias kaskart deklamuodamas supindavęs 
vis kitaip. Tai, kas mus pasiekė, yra Homero ir jo klausytojų prisimi- 
nimai „iš ryto. Tačiau ir tai iš esmės tik spėlionės. 

Pačios poemos kelia dar keblesnių klausimų. Jos sukurtos praėjus 
beveik penkiems šimtams metų po apdainuojamų įvykių, todėl anaip- 
tol nėra liudytojų pasakojimas. Homeras - kad ir kas jis buvo - į me- 
namą mitinę praeitį laisvai įpynė savo laikmetį. Poemose daug chro- 
nologijos klaidų, nepatikimų dalykų. Jos - poeto sukurtas pasaulis. 

Šios teorijos padeda paaiškinti, kodėl poemos nepaprastai pri- 
mena skiautinį. Jų stilius netolygus, ir sunku suprasti, ar toks buvo 
Homero sumanymas. Jei sėdintis Achilas vadinamas „greitakoju“, ar 
reikėtų tai aiškinti sakytinės poezijos, kurią tenka dažnai kartoti, apri- 
bojimais, ar puikiu poeto ironijos jausmu? Poemose daug archajiškų 
žodžių, vartojamų su tarmybėmis ir naujadarais - dažnai net vienoje 
eilutėje. Ilgi vardų sąrašai stabdo veiksmo veržlumą, o pagrindinis 
veikėjas daugumoje Iliados vidurio dalių apskritai nesirodo. Karalius 
miršta, tačiau po keleto giesmių vėl atsiradęs gedi sūnaus. 

Trumpai tariant, dabar niekas nedrįstų rašyti kaip Homeras, o 
jei ir drįstų, joks leidėjas nesutiktų spausdinti. Tai kodėl gi Homero 
poemos Vakarų pasaulio istorijoje tapo vienais dažniausiai minimų, 
pritaikomų ir perkuriamų tekstų? 

Metams bėgant mano mokiniai klausdavo vis to paties: ar Achilas 
iš tiesų pasakė taip? Ar Agamemnonas iš tiesų padarė anaip? Patiki- 
mas, neromantiškas atsakymas būtų: greičiausiai ne. Nors hetitų teks- 
tuose neseniai aptikta intriguojamų užuominų, kad Agamemnonas 
galėjo būti realus asmuo, nėra jokių įrodymų, kad šie senovės didvy- 
riai tikrai gyveno ir elgėsi taip, kaip byloja Homeras. Vis dėlto Ho- 
mero poemos kažkodėl atrodo tokios pat tikroviškos kaip istorija — 
tokia didžio meno tiesa. Hamletas tikrai negyveno taip, kaip parašė 
Shakespeareas. Tačiau jei taip iš tikrųjų ir nebuvo, šis kūrinys itin su- 
jaudina. 

Todėl Homeras ir sulaukė pelnytos šlovės. Jis puikiai perprato 
žmogaus prigimtį - visą jo puikybę, kvailumą ir kilnumą - štai kur 
pagrindinė poemas vienijanti jėga. Homero įžvalgos mūsų dienomis 

tokios pat teisingos, kaip ir jo laikais: žmogaus prigimtis nepasikeitė 
nuo pirmosios giesmės apie Achilą ir jo pyktį. Kasdien pirmuosiuose 
laikraščių puslapiuose galime perskaityti tikrą negandų „Iliadą“ apie 
savanaudžius Agamemnonus ir vylingus gražbyliautojus Odisėjus, 
apie karo tragedijas ir žvėrišką elgesį su nukariautaisiais. Dailiu hegza- 
metru - tokiu pat eikliu kaip ir jo herojus Achilas - Homeras vaizduo- 
ja mus tokius, kokie esame - mylinčius, kariaujančius, viltingus ir nu- 
sivylusius. Gal ir nebekariaujame ietimis skriedami kovos vežimuose, 
tačiau kaunamės lygiai taip pat godžiai ar gailestingai, narsiai ar bailiai 
kaip visada. Homero kūryboje kaip veidrodyje matome savo prigimtį, 
jei tik išdrįstame pažiūrėti. 

Todėl nenuostabu, kad jo kūriniai daug ką įkvėpė. Jo pasaulio 
takai gerai praminti. Čia milžino žingsniais žengė Vergilijus, lankėsi 
Ovidijus, Shakespeare'as, Joyce'as, Atwood, Logue'as, Maloufas... šim- 
tai garsių ir ne tokių žymių rašytojų. Jų gausa ir kūrinių puikumas 
baugina. Kaip šiame didžiuliame chore gali būti išgirstas dar vienas 
balsas? Kam rinktis kelią, kuriuo žengė tiek daug kūrėjų? 

Negaliu atsakyti už kitus, kuriuos pakerėjo šie senovės kūriniai, 
galiu kalbėti tik už save. Nuo pat vaikystės mane labai jaudino nepa- 
prastas Homero dėmesys žmogaus būsenai, tragiško likimo veikėjų 
grožis ir jėga. Sakyčiau, norėjau pristatyti jį mūsų dienų skaitytojams, 
tačiau iš tiesų Homerui nereikia mano pagalbos. Rašiau apie Achilą, 
Patroklą ir Odisėją, nes jų istorijos užvaldė mane ir nepaleido. Norė- 
jau suprasti daugiau, kokia buvo jų praeitis prieš prasidedant Iliadai 
ir ateitis jai pasibaigus. Kaip sulaukiame tos baisios akimirkos, kuria 
prasideda Iliada, kai Achilas su Agamemnonu kimba vienas kitam į 
gerklę? Rašiau, nes man dviejų poemų buvo negana. Norėjau dar. 

Štai kokia paskutinė Homero dovana mums - neaprėpiamas, di- 
džiadvasis gebėjimas įkvėpti. Jo neįmanoma nuvalkioti ar išsemti, nes 
jis visada naujas, visko pertekęs, beribis. Jo begalinė įvairovė ryškiai 
spindi, apšviesdama ne tik jį patį, bet ir aibę aplink besisukančių vil- 

tingų mėnulių. Jo nenuoseklumas ir chronologijos klaidos naudin- 
gi, nes skatina išradingumą ir laisvę. Didingų kūrinių temų užmojis 
jaudina iki sielos gelmių. Paskutinis, bet ne mažiau svarbus dalykas: 
ydingas, tikroviškas jo personažų, rūstaujančio Achilo, ištikimojo 
Patroklo, pasipūtusio Agamemnono, žmogiškumas - tai tobulas mo- 
lis dramai lipdyti. 

Ne, atimti Herkulio vėzdo neįmanoma, tačiau didžiadvasis žmo- 
gus noriai leidžia jį pasiskolinti. Paimkite tą galingą ginklą, taip pui- 
kiai tikusį Vergilijaus rankai. Vieną ar kelis kartus užsimokite. O tada 
grąžinkite ir kurkite savąjį. 

P 1 MADELINE MILLER (Madelina Miler; g. 1978 m.) už- 
augo Filadelfijoje, įgijo klasikinės filologijos magistro 


laipsnį Browno universitete, taip pat mokėsi Jeilio dra- 
mos mokykloje klasikinių tekstų adaptavimo specia- 
lybės. „Achilo giesmė“ - pirmasis jos romanas, iškart 
sulaukęs didelio viso pasaulio skaitytojų dėmesio; 
2012 m. jai pelnytai buvo skirta Jungtinės Karalystės Orange premija. Ro- 
manas jau išverstas į 23 kalbas. 


„Achilo giesmė" įkvėpta Homero „Iliados“ motyvų. Achilas, „geriausias iš 
graikų“, rūsčios jūrų nimfos Tetidės ir legendinio karaliaus Pelėjo sūnus, - 
tvirtas, miklus ir tikras gražuolis, kuriam negali atsispirti joks žmogus. Pa- 
troklas - nerangus jaunas karaliaus sūnus, ištremtas iš savo tėvynės dėl 
beprasmiško ir sukrečiančio poelgio. Likimo suvesti, juodu neperskiria- 
mai susidraugauja, rizikuodami užsitraukti dievų rūstybę. Netrukus atke- 
liauja žinia, kad Trojos karalaitis Paris pagrobė Spartos karaliaus žmoną 
Helenę, ir visi Graikijos didvyriai pakviečiami į žygį prieš Troją. Suviliotas 
pranašystės apie nemarią šlovę Achilas prisideda prie žygio, o meilės ir 
nerimo draskomas Patroklas seka jam iš paskos. Jie nė nenumano, kad 
negailestingosios lemties deivės moiros jiems numatė sunkų išbandymą 
ir pareikalaus siaubingos aukos. 


„Achilo giesmė“ vėl atgaivina klasikinę istoriją apie aistrą, karą, išdavystę 
ir visa persmelkiančią meilę. Antikos herojai autorės lūpomis prabyla kaip 
niekad gyvai, poetiškai ir aistringai; didvyriai, dievai ir karaliai pasakoja 
netikėtą karo dėl valdžios ir grožio versiją. Istorija apie Trojos karą - amži- 
na, nes ji - apie kiekvieną iš mūsų. 

